
Totul a fost deja spus, 

dar, întrucit nimeni nu ascultă, 
trebuie să o luăm mereu de la început. 
REMY DE GOURMONT 


Cuvint înainte 


Într-o lume a multiplicitätii şi a devenirii, a deschiderii şi a interrelatiilor de tot 
felul, ce poate fi mai inactual decât să vorbeşti despre identitate? Şi ce poate fi 
mai desuet decît să continui să foloseşti termenul de „operă“, zguduit de evoluţia 
artei din ultimul secol? Teoreticienii care au proclamat dizolvarea conceptului 
de operă aveau în vedere în special practicile mişcărilor de avangardă, care au 
desfiinţat, rînd pe rînd, unitatea materialului, prin practicarea colajului, apoi 
însuşi substratul material, în manifestări de tipul happening; se adaugă diparitia 
unei raportări unitare la obiectul estetic, fie ea perceptivă (precum imposibili- 
tatea stabilizării percepţiei în Op art) sau de interpretare (prin cultivarea. voitä 
a polisemiei ireductibile). Obiectul de artă a ajuns să fie compus tot mai mult 
din serii total divergente, cu neputinţă de a fi aduse într-un punct de fugă sau 
de a fi derivate dintr-un centru comun. După unii, aceasta ar reprezenta o ma- 
nifestare tipică postmodernitäti, caracterizată ea însăşi la modul general prin 
conceperea. unei pluralităţi radicale. 

Dintr-o altă perspectivă, revenirea în forţă a naturii în artă (gi) sub sem- 
nul mentalitätii ecologiste a dinamitat teza, de regulă rămasă necontestatä în 
estetica posthegeliană, după care obiectul esteticii îl reprezintă arta şi a proiec- 
tat o umbră de îndoială asupra identităţii artei în diferenţa sa faţă de natură. 
Încă din 1948 Martin Heidegger observa într-o scrisoare către Elisabeth Bloch- 
mann că „esenţa artei şi a Poeziei (Dichtung) a devenit problematicä“.! Ulterior, 
descurajati de imposibilitatea teoriei de a ţine pasul cu transformările survenite 
în artă, esteticienii reuniți la un colocviu în 1980 au proclamat de-a dreptul 
„sfîrşitul disciplinei filosofice numite esteticä“.? 

Criza generală actuală a esteticii nu trebuie eludată prin invocarea caracte- 
rului mai mult sau mai puţin „excentric“ al experimentelor de avangardă, lăsate 
în urmă, de altfel, odată cu eşecul lor; dimpotrivă, considerăm că indigenta te- 
oriei estetice în asimilarea artei contemporane trebuie explicată prin chiar fun- 
damentarea esteticii pe logica gîndirii metafizice. Fiindcă nu trebuie să uităm că 
estetica, este o disciplină filosofică, şi anume una constituită ca disciplină aparte 
odată cu marile sisteme metafizice moderne; mai mult, primele sale realizări 


l Apud Beda Allemann - „Heideggers Begriff der Kunst“. În: Edelgard Spaude (Hg.) — 
Große Themen Martin Heideggers. Eine Einführung in sein Denken. Rombach, Freiburg, 
1990, p. 92. 

2 Willi Oelmiiller — Introducere la Kolloquium Kunst und Philosophie. Bd. 1. Ästhetische 
Erfahrung. Ferdinand Schöningh, Paderborn, München s.a., 1981, p. 12. 


notabile au şi fost integrate ca părţi componente în sistemele filosofiei clasice 
germane. Încercările ulterioare de abandonare a speculativismului şi de apropi- 
ere de o perspectivă descriptivă, empirică, pozitivistă, într-o estetică elaborată 
pornind „de jos“ şi asociată cu metodele de cercetare ştiinţifică, nu au reprezen- 
tat o direcţie atît de radicală pe cât se doreau, din moment ce nu au discutat 
valabilitatea supozitiilor logicii tradiţionale, pe care se sprijineau şi ele. Aşadar, 
oportunitatea menţinerii tezelor esteticii — fie ea speculativă sau cu deschideri 
empirice — nu poate fi decisă decit după ce se analizează dacă tipul de logică 
aflat la baza ei este sau nu adecvat obiectului său. Altfel spus, estetica nu numai 
că nu poate fi separată de fundamentul ei filosofic, dar criza sa generală actuală 
ne obligă să luăm în considerare acest fundament. De-abia restabilirea legăturii 
cu originile poate oferi premisa reorientării viitoare a esteticii într-un sens mai 
profitabil pentru sine şi pentru artele înseși. 

Supoziţiile logice sînt mereu prezente în subsidiarul teoriilor estetice, ceea 
ce nu înseamnă că această conexiune este şi conştientizată şi cu atît mai puţin 
tematizată. Analiza legăturii dintre estetică şi logică ar trebui să se desfăşoare 
în ambele sensuri: pe de o parte, după cum am menţionat, în estetică, la fel 
ca în oricare altă ramură a filosofiei, acţionează implicit principiile şi scheme- 
le logice, dar pe de altă parte, esteticianul, ca şi teoreticianul oricărui domeniu 
particular, trebuie să se întrebe dacă formele ce-i sînt puse la dispoziţie de logică 
sînt valabile pentru specificul obiectului său. În caz contrar, actul său de pro- 
bitate intelectuală s-ar cuveni preschimbat într-unul de „curaj“, de insurgență 
împotriva unei dictaturi necondiționate a logicului. Aparent, punerea problemei 
este lipsită de sens, din moment ce logica — o ştim cu toţii — stabileşte regulile 
gîndirii formale, fiind de aceea aplicabilă la orice conţinut. Totuşi, atît timp cât 
nu vom şti cu precizie dacă mai înainte a fost logica sau ontologia (sau poate 
structura limbii, deci gramatica), avem dreptul să sperăm în disponibilitatea 
la dialog a logicii în raport cu particularitätile obiectului de studiu. Optăm, 
aşadar, pentru o relaţie de interconditionare între logică şi ontologie, apoi între 
tipurile de logică şi ontologiile regionale, relaţie în virtutea căreia nu vor fi apli- 
cate în mod indistinct, uniform aceleaşi forme (logice) la conţinuturi variate, ci 
vor exista scheme logice preferentiale în funcţie de specificul ontic al obiectului. 

Particularizarea acestor consideraţii la tema lucrării de faţă implică recu- 
noasterea faptului că teoriile estetice depind direct de presupozitii ontologice si, 
prin medierea acestora, de anumite forme logice. În mod concret, criza concep- 
tului de operă în teoria asupra artei contemporane (mai ales în artele plastice) 
se poate origina într-o interpretare determinată a identităţii şi a principiului 
identităţii. Odată cu o „liberalizare“ a acestuia din urmă ar fi asigurată şi o 
înţelegere mai largă a operei de artă, ceea ce ar permite menţinerea, conceptului 
de operă în estetică. Se vede că — departe de a fi o temă inactualä — identita- 
tea ar trebui, dimpotrivă, considerată drept punctul de plecare al oricărei teorii 
estetice, iar principiul identităţii drept condiţia sine qua non a posibilităţii si 
a necesităţii esteticii înseşi. Interpretarea, identităţii constituie, aşadar, condiţia 
de principiu a legitimării esteticii ca disciplină, deschizînd calea elaborării unei 
„logici a artei“. Ea ar completa modelul identităţii lucrului cu o identitate a 
procesului (ar fi, aşadar, o logică a evenimentului), ar ieşi din neutralitatea ju- 

decätii pentru a cuprinde şi dimensiunea calitativă, axiologică — esenţială în artă 
faţă de ştiinţele naturii — şi ar înlocui indiferența prin diferenţă şi orientare, mo- 
nologismul subiectului logic prin dialogism şi comunicare, substantialismul prin 
relationalism, particularul subsumat mecanic generalului printr-un „holomer“ 
activ şi vectorial, iar exemplele prin exemplaritate. 

Sperăm ca relevanta problemei identităţii pentru artele contemporane, pen- 
tru teoria estetică şi pentru logică să fi justificat alegerea temei de faţă. Faptul că 
mai ales în ultimele două decenii s-au înmulţit discuţiile pe marginea identităţii 
şi, legată de ea, a alteritätii nu este, fără îndoială, independent de stringenta 
problemei identităţii personale (în psihologie, psihiatrie şi psihanaliză) şi comu- 
nitare (identitatea religioasă, politică, naţională, fenomenul interculturalitätii 
etc.). Asistăm în mod evident la zdruncinarea conceptului tradiţional al iden- 
titatii şi la încercări de a-i da o nouă acceptiune, mai largă, operaţională în 
noile contexte.3 Diferitele aspecte ale identităţii personale şi colective ies însă 
din sfera de interes a lucrării noastre, care se limitează la abordarea identităţii 
în dimensiunea sa formală. 

Ca atare, vor fi urmărite aici mai întîi principalele paradigme ale identităţii, 
aşa cum au fost ele conturate în istoria filosofiei, în ordinea apariţiei lor, începînd 
cu presocraticii şi pînă la reformulările principiului identităţii în filosofia con- 
temporană, in special in opera lui Heidegger, Lévinas şi Noica. Identitatea, se va 
dovedi în continuare indispensabilă pentru însăşi întemeierea de jure a esteticii 
ca disciplină. Presupozitiile tacite ale identităţii operei de artă vizează faptul 
că, pînă de curînd, estetica a aplicat operei de artă modelul identitar al fiinţei 
eleate, caracterizat prin unitate, permanenţă şi închidere. Acest model va fi co- 
rectat de teoreticienii „operei deschise“, care au mutat accentul pe deschidere 
şi pe diversitatea sincronă şi diacronă a receptărilor. Dar autonomia primului 
tip, al operei de artă ca lucru, şi heteronomia celui de-al doilea, al operei ca 
semn polivalent, provin la rîndul lor din „identitatea sprijinită“ proprie unui 
strat ontologic şi mai profund, al operei de artă văzute în specificitatea ei. Tim- 
pul natural-distrugător şi cel istoric-împlinitor de la primele două niveluri sînt 
derivate dintr-o temporalitate originară, care constă, după cum se va vedea, 
din depăşirea, diferenţei ontologice. Închiderea şi deschiderea, coexistă în mode- 
lul aurei; identitatea lucrului devine astfel o identitate a procesului, izotopică 
şi unilaterală, festivă, kairotică si rizomică, o identitate a darului, triadică sau 
dia-logică si „spiramentică“ (de la lat. spiramen, v. cap. 4. 5). „Întruchipare“, 
opera de artă (şi avem în vedere mai ales produsul artelor plastice) reprezintă 
tetrada lucrului, a activităţii, a locului şi a modalităţii. 

Toate modelele alternative propuse aici pentru identitatea operei de artă 
caracterizează o identitate deschisă, ce integrează temporalitatea, pluralitatea 
şi relaţia. Identitatea operei de artă înseşi este un tip de relaţie desprins, la 
rîndul său, dintr-o relaţie, mai precis, din tripla raportare la creator, la teore- 
tician şi la receptor. Aceste perechi configurează următorii izotopi distincti ai 
identităţii: identificarea (in-diferentä) în cazul relaţiei creator-operä; identitatea 


3Ecouri ale acestei preocupări se fac simţite în artă: Bienala de la Veneţia din 1995 a purtat 
în mod semnificativ titlul „Identitate şi alteritate“. 


7 


statică (indiferenţă), ca atitudine a teoreticianului; şi, respectiv, conferirea de 
identitate (diferenţă şi deferentä din partea receptorului). Am privilegiat aici, 
din punct de vedere teoretic, ultimul tip menţionat. Experienţa estetică mijlo- 
ceşte nu numai ajungerea la identitate a operei de artă, ci şi dobindirea iden- 
titatii personale de către receptor. La aceasta concură întîlnirea, prin interme- 
diul artei, cu alteritatea; ea se realizează ca läsare a celuilalt să fie în alteritatea 
sa.* Altfel spus, receptarea artistică angajează ceea ce am denumit dispoziţiile 
fundamentale ale alteritätii (cum ar fi entuziasmul, uimirea sau admiraţia) şi 
reclamă starea de Gelassenheit. Datorită fenomenului anamnezei estetice, recu- 
perării „privirii adamice“ prin contactul cu arta, aceasta din urmă conţine, mai 
ales astăzi, un potenţial dezalienant, putînd fi recunoscută ca modalitate de con- 
trabalansare a tendinţelor de derealizare şi de cădere a individului în autism şi 
într-un narcisism monologic în societatea tehnologică. Arta contemporană poate 
restitui simţul realului, al minunatului şi al miraculosului, ca şi disponibilitatea 
pentru dialog. Ea însăşi este o „minune“, ceea ce îndreptăţeşte, pe de o parte, 
relegarea esteticului de un etic mai larg înţeles şi, pe de alta, propunerea unei 
estetici aporetice, ca propedeutică a teoriei estetice generale. 


+Formula traduce în fapt conceptul heideggerian de Gelassenheit, înţeles ca Sein-lassen 
des Anderen in seiner Andersheit. 


Capitolul 1 


Paradigme ale identităţii în 
istoria filosofiei 


Existenţa este mai plină de paradoxuri decât sîntem noi dispuşi să recunoaştem. 
Iată, de pildă, problema identităţii: toate lucrările de filosofie se folosesc de ea şi 
totuşi în general există o reţinere în a o tematiza. Aici totul este deja spus, nu 
mai rămîne nimic de adăugat şi, în plus, ce altceva este identitatea — mai ales 
cea formală — decât o temă seacă şi extrem de plicticoasă? Principiul identităţii 
îl acceptă toată lumea, iar în formularea sa clasică, A = A, îl critică aproape toţi 
filosofii pentru sterilitatea sa; practic, pare să nu existe o problemă a identităţii 
formale, din moment ce valabilitatea sa este acceptată unanim. Atmosfera începe 
sa se insufleteasca de-abia cînd se aruncă în joc identitatea reală, fie a lucrului 
cu sine de-a lungul unui segment de timp determinat, fie a lucrurilor între ele. 
Atunci discuţiile se aprind pînă la a deveni palpitante; atunci îşi fac apariţia 
adevărate probleme, paradoxuri şi aporii. 

Întreaga lucrare de faţă se constituie într-un fel de pariu cu limita, pro- 
punîndu-şi sa deştepte interesul acolo unde de obicei se trece în fugă, ca peste 
lucruri cunoscute de toţi, şi să elaboreze un discurs acolo unde ne împiedică 
tocmai aparenta simplitate desävirsitä a temei. Căci ce poate fi mai elementar 
decît faptul de a fi identic cu sine şi ce poate fi totodată mai indigest decât o 
discuţie despre ce este cel mai simplu? Este aproape o contradicţie să încerci să 
şi aproape un abuz să înlocuieşti simplul prin complex, aşa cum este constrins 
să procedeze orice discurs despre identitate. În general, principiul identităţii şi 
tema identităţii reprezintă prin însăşi natura lor un punct de plecare sau de 
susţinere a unei demonstraţii, de genul unei axiome, iar nu o problemă de sine 
stătătoare. 


O nouă dificultate în discutarea identităţii o generează faptul că — aşa cum 
observa Dieter Henrich — „nu există în zilele noastre nici o publicaţie, nici măcar 
lexicoane, cu ajutorul cărora să fie posibil să dobindeşti o viziune de ansamblu 

asupra problematicii ramificate pe care o are de rezolvat o teorie aidentitätii“!. 
Motivele sînt găsite de Henrich în diversitatea problemelor asociate cu tema 
identităţii, la care se adaugă folosirea polisemică a conceptului astăzi, cu de- 
osebire în ştiinţele sociale. Încercînd să contureze o schiţă pentru o posibilă 
monografie viitoare a identităţii, autorul amintit discută separat teoriile iden- 
titatii în istoria filosofiei, problema social-psihologică a identităţii şi identitatea 
în logica formală; el analizează apoi aspecte semantice ale identităţii, corelatia 
dintre identitate şi predicatie, identitate-persoanä şi încheie cu probleme ale 
identităţii în teoria artei. 

Din punct de vedere social-psihologic, identitatea, este echivalentă în general 
cu „autonomia“, cu „constanta“ sau „caracterul“ şi este o însuşire complexă, pe 
care persoanele o pot dobindi de la o anumită vîrstă, dar la care pot, de aseme- 
nea, să nu ajungă niciodată sau pe care pot să nu o deţină in mod constant.? 
În filosofie, identitatea. reprezintă — după acelaşi Dieter Henrich — un predicat 
ce exprimă unicitatea şi individualitatea. Din acest punct de vedere, un lucru 
are o identitate deja din momentul în care este ceva individual, neavînd sens 
să spunem că accede la identitate sau că o pierde. Problema se prezintă. însă 
mai complicat în filosofie, unde „poate fi doar anevoie cuprinsă cu privirea“; aici 
distingem între o abordare ontologică şi una gnoseologică a identităţii. Prima 
îşi propune să răspundă la întrebarea ce înseamnă atunci cînd spunem că un lu- 
cru este acelaşi, fie sincronic, fie diacronic, şi subsumează identitatea personală 
drept un caz particular al identităţii. Cea de-a doua are în vedere atît faptul 
că orice enunţ reprezintă afirmarea sau negarea unei identități între subiect şi 
predicat, cît şi realizarea individuării, modul cum se disting între ei membrii 
unei aceleiaşi clase. Concluzia lui Dieter Henrich este că în istoria filosofiei se 
constată pînă astăzi o concurenţă între teoria formală (logică şi gnoseologicä) a 
identităţii şi problema identităţii personale (psihologice), relaţia dintre cele două 
aspecte räminindu-i necunoscută. În fine, o a treia perspectivă asupra identităţii 
este prezentă în logica formală. În logica clasică se pot deosebi două principii ale 
identităţii: unul este semantic, este cunoscut drept principiul caracterului deter- 
minat şi exprimă cerința folosirii consecvente a sensului unui termen; celălalt, 
A = A, este totuna cu teza noncontradictiei şi a fost considerat de Fichte şi de 
Schelling drept principiul formal suprem al gîndirii. 

În continuare vom urmări principalele repere ale configurării identităţii în 
filosofie şi în logică, lăsînd în afara interesului, după cum am mai spus, aspectele 
psiho-sociologice ale identităţii, deoarece le considerăm ca fiind derivate din 
problema identităţii personale, ea însăşi un caz particular al identităţii cu sine 
a unui lucru. Pentru a nu mai complica şi mai mult situaţia, vom proceda mai 


Dieter Henrich — „<Identität> — Begriffe, Probleme, Grenzen“. În: Odo Marquard und 
Karlheinz Stierle (Hg.) — Identităt, Wilhelm Fink, Miinchen, 1979, p. 133. 

2Se fac trimiteri în acest sens la lucrări ale lui William James şi George Herbert Mead, la 
psihanaliza freudiană şi la psihologia eului (Erikson şi Heinz Hartmann) etc. Spre exemplu, 
William James distinge între un „sine“ şi un „sine social“, ultimul fiind constituit ca sumă 
a „recunoasterilor“ obţinute de un individ de la ceilalţi semeni. În concepţia sa, partea cea 
mai durabilă şi mai intimă a sinelui este alcătuită dintr-o serie de rezultate ale aproprierii. 
Ulterior, G. H. Mead va încerca să identifice acel „sine intim“ cu sinele social, datorită originii 
sociale a sinelui spiritual (a persoanei). 

întîi la o trecere în revistă, după criteriul istoric, a principalelor poziţii filosofice 
referitoare la identitate, după care, în capitolul următor, vom puncta cîteva 
aspecte ale problemei din punctul de vedere al logicii formale. 


Identitatea îşi face apariţia ca temă de reflecţie filosofică odată cu şcoala 
eleatä, şi anume prin XENOFAN, chiar dacă deocamdată doar în mod indirect. 
Ea este abordată aici pe două planuri: la nivelul fiinţei, considerată şi divinitatea 
sau Unul, care e omogenă, identică cu sine şi sferică, şi în planul fizic al generării 
lucrurilor. De la început identitatea este asociată cu cauzalitatea, atunci cînd 
se consideră că: „|...] într-adevăr, ceva născut trebuie să se fi născut neapărat 
fie din ceva asemenea cu el, fie din ceva deosebit: amîndouă ipoteze imposibile, 
întrucât, din două lucruri asemenea, nu se vede pentru ce unul ar naşte pe celălalt 
în loc să fie el cel născut (membrele unei egalitäti avînd aceleaşi proprietăţi 
şi comportîndu-se identic în raporturile lor reciproce), iar un lucru deosebit 
nu se poate nici el naşte din altul deosebit“.?” Generării îi corespunde în artă 
creaţia, dar dificultăţile relaţiei dintre artist şi operă rămîn neschimbate: pot fi 
ei diferiţi — fapt evident pentru simţul comun - şi totuşi aceiaşi? Cum se explică 
faptul că opera diferă de artist (nu punem aici problema omului, ci a artistului), 
fiind creată totuşi de el? Ultima chestiune, deşi valabilă pentru întreaga creaţie 
artistică, se ascute în cazul operelor literare sau muzicale, unde lipseşte chiar şi 
acea, materie exterioară de la începutul celorlalte activităţi artistice. 


La PARMENIDE identitatea revine în legătură cu predicatia, din moment ce 
„|... | unic e ceea ce se spune despre fiece lucru sub raportul naturii lui: bunăoară, 
în cazul oamenilor, omul“. Dat fiind faptul că orice asertiune poate fi privită ca 
o identitate şi cum enunţul ce afirmă esenţa individualului — cazul pus în discuţie 
de Parmenide — realizează o punere în legătură între particular (S) şi general (P), 
cum putem înţelege atunci că identitatea constatată între subiect şi predicat 
nu angajează afirmarea asemănării de principiu dintre particular şi general? 
După cum vom vedea, în cazul operelor de artă dificultatea sporeşte, întrucât 
de răspunsul la această întrebare depinde însăşi legitimarea esteticii şi a teoriei 
artei. Orice teorie formulează enunturi generale despre lucruri individuale, cînd 
se ştie că orice individuum est ineffabile. Mai mult însă, în sfera artei unicitatea 
indivizilor nu mai constituie o trăsătură peste care se poate trece cu vederea, ci 
una esenţială, concurind la crearea valorii estetice, prin intermediul originalității. 
Şi nu numai atît: dacă despre toţi oamenii este valabilă predicarea atributului 
umanităţii, ca esenţă a lor, putem spune oare acelaşi lucru despre Hamlet, Cina 
cea de taină şi Requiem-ul lui Mozart, că au un predicat comun al esenței, şi 
anume acela de a fi opere de artă? Funcţionează şi în sfera artei caracterul 
general al esenței sau, unicitatea fiind esenţială pentru opera de artă ca operă 
de artă si nu ca simplu lucru, vom avea de-a face aici cu esențe individuale 
de genul legii individuale a lui Simmel? Iar în acest ultim caz nu s-ar ajunge 
oare la imposibilitatea subsumării operelor de artă sub un gen comun si, în 
ultimă instanţă, la respingerea. drept false a enunturilor generale în sfera artei, 


3Xenofan, A, fragm. 28. În: Adelina Piatkowski, Ion Banu (coord.) — Filosofia greacă pînă 
la Platon, vol. I, partea a doua, Ed. Ştiinţifică şi Enciclopedică, Bucureşti, 1979, p. 180 sq. 
+Parmenide, A, fragm. 28, în: ibidem, p. 222. 

aşadar la postularea imposibilității de principiu a unei teorii a artei? Conceptul 
însuşi de operă de artă ar fi un termen vid tocmai datorită caracterului său 
general, singurele enunturi admisibile fiind cele individuale, şi anume tautologiile 
de genul: „Hamlet e Hamlet“ ori „Esenţa lui Hamlet de Shakespeare e aceea de 
a fi Hamlet“ sau, cel mult, de a fi o piesă „hamletiană“. Tautologiile însă — fapt 
unanim admis — sînt sterile sub raport cognitiv. Şi apoi, după ce criteriu am 
ales Hamlet, Cina cea de taină şi Requiem-ul pentru a le pune aceeaşi întrebare, 
din moment ce ele nu există ca opere de artă, ci numai în individualitatea, lor 
unică şi inefabilă? 

Dificultatea. este enunțată aici doar în treacăt, urmînd a reveni asupra ei în 
capitolul următor. Deocamdată nu putem trece de Parmenide fără a menţiona, că 
la el se constituie un prim model închegat al identităţii, cu urmări incalculabile 
chiar pentru tematizarea artei. După cum se ştie, prăpastia eleată dintre inteli- 
gibil şi sensibil se explică tocmai prin raportarea diferită la principiul identităţii: 
dacă fiinţa (inteligibilul) este „una, din pricina identităţii cu sine şi pentru că nu 
suferă variaţii“, sensibilul implică dezordine, devenire şi mişcare, deci o contra- 
zicere a identităţii”. Celebra fiinţă parmenidianä este nenäscutä, nepieritoare, 


întreagă, neclintitä şi fără capăt: „|...] nici nu era, nici nu va fi, de vreme ce 
e acum laolaltă, una şi neintreruptä“®. Intilnim aici o logică a disjunctiei ex- 
clusive: „|...] trebuie neapărat <sä credem> că este întru totul, ori că nu este“, 


„|. | hotărîrea (krísis), în această privinţă stă în alternativa: este sau nu este“. 


Anănke condamnă fiinţa la imobilitate sau — după grecul Parmenide — „o ţine 
bine“, „nemişcată în hotarele unor cumplite legäturi“.® Fiinţa nu este divizibilä, 
ci e „toată la fel“, „plină de fiinţă“ şi „în întregime continuă“: „<în lăuntru-i> 
fiinţa se märgineste cu fiinţa (en gar eönti peläzei)“.” Pelăzein avea însă în 


limba, greacă şi sensul activ de „a (se) apropia“, „a avea legături cu...“. De 
aceea putem citi în fiinţa „aceeaşi în aceeaşi stare zäbovind, [care] zace în sine 
«10 


şi astfel, neclintitä, rămîne locului“““ şi paradigma desävirsirii; acea märginire 
în interior cu sine poate apărea şi ca o paşnică odihnă în sine, ca o apropie- 
re (fără să se mişte) de sine. Altfel spus, identitatea parmenidianä, absolută şi 
abstractă, văzută de filosofi drept o înghețare şi o rigidizare a vieţii, se des- 
chide spre înţelesul unei calde intimitäti cu sine. Or, să nu uităm că şi opera 
de artă permite o apreciere similară, trimitind aici anticipativ la pasajele din 
Originea operei de artă a lui Heidegger despre odihna în sine şi despre liniştea 
operei.!! „Lectura“ lui Parmenide accentuează constringerile fiinţei: „Amarnica 
Nevoie o ţine în strinsoarea hotarului ce-o înconjoară din toate părţile, pentru 
că nu-i e îngăduit ca fiinţa să fie neisprävitä: astfel se face că nu-i lipseşte ni- 
mic; căci de i-ar lipsi ceva, i-ar lipsi totul“.!? Aceasta se explică tocmai prin 


5Parmenide, A, fragm. 34, ibidem, p. 223. 

6Parmenide, B, fragm. 8, ibidem, p. 235. 

7 Ibidem. 

8 Ibidem. 

9 Ibidem, p. 236. 

10 Ibidem. 

11Martin Heidegger — „Originea operei de artă“, în: idem — Originea operei de artă, Ed. 
Univers, Bucureşti, 1982, p. 62 sq. 

12Parmenide, op. cit., p. 235. 

sugestia. că limitele îi sînt date sau puse din exterior. După cum a arătat însă 
Noica şi după cum pare mai firesc pentru mentalitatea grecească, limita, poate 
veni şi dinăuntru, ca o împlinire, ceea ce transformă săvîrşirea, în desävirsire, iar 
limitatia în împlinire. 13 

O ultimă observaţie se impune în legătură cu Parmenide. Clement Alexan- 
drinul face referire la identitatea afirmată de acesta între fiinţă şi gîndire în 
termenii: „punea laolaltă fiinţa şi gindul“.!* Aşadar, identitatea apare ca un act 
de unire, de „punere laolaltă“ sau de punere în relaţie, ceea ce evidenţiază dintr- 
odată corelatia dintre identitate şi unitate, ca şi prezenţa subiectului ginditor 
în actul de stabilire a identităţii. Şi atunci se naşte întrebarea: este identitatea 
un fapt real sau numai o relaţie stabilită de subiect, un fel de ficţiune utilă, 
poate chiar indispensabilă gîndirii? Răspunsurile diferă în istoria filosofiei: dacă 
pentru Aristotel identitatea gîndită corespunde unei situaţii reale, empirismul 
englez modern va aduce în prim-plan, odată cu Locke, subiectul ce operează 
identificarea. sau sinteza, pentru ca în secolul al XVIII-lea să se conchidă că 
identitatea nu reprezintă decât o ficţiune generată de propensiunea minţii noas- 
tre de a concepe un obiect nemodificat; într-o anumită perioadă de timp (Hume) 
sau care se datorează lipsei de fineţe a simţurilor noastre (negarea de către 
Leibniz a identităţii indiscernabililor). În orice caz, amintita formulare parme- 
nidiană a ideii de identitate prezintă identitatea drept sinteză, deci relaţie, şi 
anume ca relaţie exterioară, posterioară relatelorI5. Şi această trăsătură îşi va 
pune amprenta, asupra conceperii identităţii în sfera artei, odată cu susţinerea 
unui primat al substanţelor faţă de relaţii. 


Ultimul eleat, MELISSOS DIN SAMOS, reafirmă, la rîndul său, identitatea 
cu sine a fiinţei, adică — sincronic — omogenitatea şi — diacronic — imuabi- 
litatea ei. Fiinţa este unică, pură şi neamestecatä, „teafără şi nevătămată“, 
imobilă, dar, spre deosebire de fiinţa xenofantică, este nemărginită. Afirmarea 
identităţii exclude predicatia devenirii: „Într-adevăr, de se preface în altceva 
(heteroidusthai), urmează neapărat că fiinţa nu mai e una şi aceeaşi“.16 De 
asemenea, lipsa „suferinţei“ se datorează din nou completitudinii fiinţei. 


Paradigma HERACLITICĂ alege devenirea în locul identităţii, arătînd că: 
„|...] nu ne putem scufunda de două ori în acelaşi rîu şi nici atinge de două ori 


13Constantin Noica — Cuvânt împreună despre rostirea românească, Ed. Eminescu, Bucu- 
reşti, 1987, p. 289 sq. 

14Parmenide, B, fragm. 3, op. cit., p. 232. Locutiunea „a pune laolaltă“ este folosită pentru 
„a identifica“ şi în traducerea fragmentului 6 din partea B. 

15 Avem în vedere aici clasificarea relaţiilor de către Julius Jakob Schaaf în relaţii exteri- 
oare, interioare şi transcendentale. Prima formă concepe relaţia pornind de la purtătorii ei, 
drept „reunirea, respectiv separarea lor doar ulterioară“. În cea de-a doua categorie intră 
acele Beziehungen care sînt constituite în funcţie de relaţia însăşi (Relation), văzută drept 
„ceea ce precede, aprioricul care îşi produce din sine însuşi purtătorii şi argumentele“. În fine, 
abia relaţia transcendentală reprezintă în concepţia lui Schaaf relaţia autentică, întrucît în 
ea unitatea. şi deosebirea relatelor, unilateralizate în tipurile menţionate anterior, dobindesc o 
importanţă egală. (J. J. Schaaf — „Das Sein Heideggers als Beziehung“, în: Perspektiven der 
Philosophie. Neues Jahrbuch, Bd. 9, 1983, p. 36) 

16Melissos, B, fragm. 7, în: Filosofia greacă pînă la Platon, vol. I, partea a doua, ed. cit., 
p. 302. 

substanţa pieritoare într-o stare identică <cu sine însăşi>“.17 Se anticipează ast- 
fel logica dialectică a lui „şi ... şi“ în locul celei parmenidiene a lui „sau ...sau“: 
„Coborim şi nu coborim în aceleaşi ape curgătoare, sîntem şi nu sintem“.!® Mai 
interesant decît aceste locuri comune cu privire la Heraclit ni se pare a fi însă 
citatul preluat de Porphyrios şi tradus drept: „Tot unul (xyn6n) este începutul 
şi sfîrşitul unei circumferinţe“.!” Or xynös este varianta poetică ionică pentru 
koinös („comun“), trimitind din nou la ideea identităţii ca sinteză, întrucît xyn 
provine din syn („cu“), iar xynön este forma participială a verbului xyno, care 
înseamnă, printre altele, tocmai „a reuni“ şi „a pune în comun“. Şi mai im- 
portant pentru desfăşurarea, cercetării noastre asupra identităţii este fragm. D 
106 din Plutarh, după care „[...] fiecare zi este la fel cu toate celelalte“.20 Este 
evident în acest pasaj că Heraclit nu renunţă la orice fel de identitate odată 
cu acceptarea devenirii, ci că — în afară de relativizarea identităţii lucrurilor — 
descoperă un nou tip de identitate, pe care-l vom trata mai în amänuntime cînd 
vom discuta, identitatea. procesului. Că este vorba aici de un alt fel de identitate, 
nu mai necesită nici o argumentare, căci a compara o zi cu alta şi, mai mult, 
a afirma identitatea. lor constituie o situaţie diferită. att de compararea a două 
lucruri apartinind aceluiaşi gen, cât şi de compararea aceluiaşi lucru în două 
momente temporale diferite. Între identitatea cu sine şi identitatea cu altul iată 
că tertium datur: identitatea holomerică sau izotopică. 

Problema identităţii revine, de această dată din perspectiva teoriei cunoas- 
terii, la SOCRATE, şi anume sub forma definiţiilor, ca judecăţi ce corelează in- 
dividualul cu generalul propriu (cu ideea adecvată). Vom sări la PLATON peste 
parmenidismul lumii ideilor, pentru a trece la dialogurile logice, care marchează, 
după Hegel, începutul dialecticii speculative, deci a unui tip de gîndire ce ope- 
rează cu unitatea contrariilor. Două dialoguri tirzii sînt relevante pentru noua 
treaptă atinsă în teoretizarea identităţii: Parmenide şi Sofistul. Exercitiu formal 
de dialectică, Parmenide reaminteşte distincţia dintre contrarii la nivelul ideilor, 
chiar dacă unul şi acelaşi lucru participă la idei contrare.?! Principiul identităţii 
apare mai întîi ca principiu al noncontradictiei: „Dacă s-ar susţine că cele în sine 
asemenea sînt neasemenea sau, tot aşa, că cele neasemenea sînt asemenea, atunci 
afirmaţia aceasta, ar fi, cred eu, cu adevărat surprinzätoare.“?? La fel, identita- 
tea şi diferenţa apar drept participare la asemănare, respectiv la neasemänare. 
Totuşi, atunci cînd se discută consecinţele privind esenţa şi existenţa ipotezelor 
despre Unu, identitatea şi asemănarea, ca şi egalitatea, sînt menţionate distinct. 
De pildă, se spune că dacă Unul este unu, acestuia, i se întîmplă lucruri diferite 


17Heraclit, B, fragm. 91, în: ibidem, p. 362. 

18Heraclit, B, fragm. 49, ibidem, p. 356. 

19Heraclit, B, fragm. 103, ibidem, p. 363. 

20 Ibidem, p. 364. 

21 „Prin urmare, cînd un ins va purcede să arate că unele şi aceleaşi lucruri, de felul pietrelor, 
lemnelor sau al altora, sînt şi plurale şi unu, vom spune că insul le arată pe acestea ca plurale 
şi ca unu, dar nu că-l înfăţişează ca plural pe Unul însuşi sau că înfăţişează însăşi pluralitatea 
ca Unu.“ (Parmenide, 129 d, în: Platon — Opere, vol. VI, Ed. Ştiinţifică şi Enciclopedică, 
Bucureşti, 1989, trad. Sorin Vieru). Similar, Phaidon, 102 b — 103 c, în: Opere, vol. IV, Ed. 
Ştiinţifică şi Enciclopedică, Bucureşti, 1983 (trad. Petru Creţia). 

22Platon — Parmenide, 129 b. 

în legătură cu esenţa sa: el nu are identitate, nici diferenţă cu sine sau cu altcine- 
va, nici asemănare ori neasemănare, nici egalitate sau inegalitate în ce priveşte 
mărimea; el nu cunoaşte nici temporalitatea, nici fiinţa şi n-are nici măcar un 
nume. Pe scurt, dacă Unul este unu, el nu poate avea nici existenţă, nici esenţă, 
deci nici un fel de identitate ontologică. Particularizînd criteriul identităţii, Unul 
nu are identitate şi nici diferenţă, nici cu sine, nici în raport cu altceva, fiindcă — 
fiind unu — nu poate fi identic cu altceva, iar fiind numai unu, nu poate fi identic 
nici chiar cu sine, din moment ce a fi identic înseamnă altceva decît a fi unu. lată 
aşadar că identicul şi faptul de a fi unu nu sînt sinonime şi, ca atare, este „vădit 
că ceea ce constituie însăşi natura Unului nu constituie şi natura identicului “25. 
Jocul discursiv al personajului Parmenide cade în sofisme, de genul că a fi iden- 
tic cu ceva nu înseamnă şi a fi una cu el, fiindcă atunci cînd ceva devine identic 
cu altceva, el nu devine şi unu, ci, „devenind identic cu pluralitatea, trebuie să 
devină plural, iar nu unu“.2* Iar în ce priveşte construcţia teoretică a lui Pla- 
ton, desfăşurarea jocului din Parmenide îl constringe la inconsecvente cu sine, 
dacă avem în vedere, de pildă, folosirea sinonimă a termenilor de „identic“ şi 
de „unu“ în Sofistul (255 b-c). Identitatea, revine şi în discutarea. consecinţelor 
celorlalte ipoteze: dacă Unul este, el este identic cu sine şi diferit de sine, identic 
cu celelalte şi diferit de ele. Nu mai insistăm aici nici asupra demonstrării acestei 
teze, nici asupra expunerii celorlalte ipoteze şi a consecinţelor lor în problema 
identităţii, din cauza relevante) acestui joc formal pentru ontologia artei. 

Nu ne serveşte în acest sens prea mult nici sistemul categorial din Sofistul. 
Aici identităţii şi diferenţei le sînt atribuite un caracter derivat, fără a putea fi 
totuşi reduse la celelalte trei genuri supreme: fiinţa, mişcarea şi repaosul. Mai de- 
grabă este profitabilă sugestia denumirii relaţiei dintre genuri drept „îmbinare“, 
„împărtăşire“ sau „armonizare“. Înlocuirea copulei „este“ prin „are parte de“ re- 
zolva unele dificultăţi de principiu ale judecății, mai ales în judecätile care pun 
laolaltă un particular şi un general, întrucît participarea atenuează strictetea 
identității”. 

Ca o concluzie, problema identităţii se pune la Platon la început în legătură 
cu căutarea ideii lucrurilor denumite la fel (deci a esenței) şi cu formularea, 
definiţiilor; în cea, de-a doua perioadă, a elaborării „sistemului“, identitatea apa- 
re în caracterizarea lumii ideilor, ca univers al unor fiinţe parmenidiene multiple, 
pentru ca în ultima perioadă identitatea să fie ridicată la rangul unuia din cele 
cinci genuri supreme (la care se va adăuga, pornind de la alteritate, nefiinta, ce 
le străbate pe toate). Tabloul nu excelează, desigur, prin claritate. Alexandru 
Surdu întreprinde o sistematizare a fenomenului prin distingerea în filosofia pla- 
tonică a trei planuri: antitetic, dialectic şi speculativ; dacă antiteticul implică 
„încălcarea legii identităţii şi a noncontradictiei în domeniul lucrurilor sensi- 
bile“, dialecticul presupune „respectarea legii identităţii şi noncontradictiei în 


23 Ibidem, 139 d. 

24 Ibidem. 

25Este adevărat totodată că — după cum arăta Alexandru Surdu în Introducerea la dialogu- 
rile logice platonice — în Parmenide relaţia (de comunitate, de amestec sau de participare) se 
stabileşte între idei, iar nu între lucrurile sensibile şi idei ori între copie şi model, din moment 
ce toate ideile sînt in sine (în: Platon — Opere, vol. VI, ed. cit., p. 42 sq.). 

cadrul gîndirii şi vorbirii“, iar speculativul, „încălcarea legii identităţii în dome- 
niul genurilor supreme“.26 

O poziţie interesantă în universul filosofiei greceşti o constituie respingerea 
valabilitätii judecăților non-tautologice de către întemeietorul şcolii cinice, AN- 
TISTENE DIN ATENA. La el se referă, fără să-l numească, Platon in Sofistul, 
cînd aminteşte „intimpinarea că e cu neputinţă atât ca mai multe lucruri să fie 
una cât şi una mai multe, el distrindu-se să nu admită că se poate spune des- 
pre om cum că e bun, ci doar bun despre bun şi om despre om“27. Ulterior, 
Aristotel îl scoate din anonimatul în care-l lăsase Platon pe contemporanul său 
şi, deşi recunoaşte justificarea parţială a obiectiei lui Antistene, sfirgeste totuşi 
prin a o critica: „|...] într-un anumit sens, despre fiecare lucru în parte nu există 
decît o singură propoziţie ce exprimă esenţa permanentă a acelui lucru“ (la fel 
cum susţinea Parmenide), însă teoria cirenaicului, după care nu am avea voie 
să-i adăugăm unui lucru decît propria sa noţiune, păcătuieşte prin simplicitate 
şi conduce la concluzii inacceptabile, cum ar fi imposibilitatea contradictiei si 
adevărul oricărei propoziţii formulabile.?® Stagiritul apără şi legitimitatea ju- 
decätilor în care lucrul este combinat cu un atribut al său, „care sînt oarecum 
identice“.29 Numele lui Antistene reapare în Metafizica in cartea H (3, 1043 
b), unde este menţionată ideea acestuia că un lucru (o substanţă compusă) nu 
poate fi definit ca atare, ci numai printr-o perifrază, printr-o împletire (de pildă 
om = animal + biped); în ce priveşte părţile, ele fiind simple, nu pot fi definite 
nici măcar printr-o perifrază.30 

Acest intermezzo quasi-comic din istoria tematizării identităţii, comparabil 
cu jongleriile sofistice, deşi formula în fond o obiectie cît se poate de serioasă, 
ia sfîrşit odată cu teoria aristotelică, pe care o apreciem drept cel de-al doilea 
mare moment, după Parmenide, în configurarea problemei. ARISTOTEL este 
primul care stabileşte existenţa mai multor tipuri de identitate, fie patru în 
Metafizica (A, 6, 1016 b — 1017 a) — identitatea numerică, după specie, după 
gen şi prin analogie —, fie trei în Organon (Top., I, 7, 103 a) — numerică, după 
specie şi după gen. lată, de pildă, ce afirmă în Metafizica: „Sînt unul după număr 
lucrurile a căror materie este una; după specie, acelea care se cuprind în una 
şi aceeaşi definiţie; după gen, acelea despre care se afirmă aceleaşi categorii, iar 
după analogie toate lucrurile care se au unul faţă de altul cum se are cel de-al 
treilea faţă de-al patrulea. “3! Aceste tipuri de identitate reprezintă tot atîtea 
feluri de unitate şi se ordonează într-o ierarhie, în care identitatea numerică, 
cea mai „tare“, le implică pe celelalte trei, în timp ce reciproca nu este valabilă. 
Identitatea numerică este asociată şi cu ceea ce numim astăzi sinonimie, fiindcă, 
„este sub raport numeric identic ceea ce are mai multe nume, dar este numai un 
lucru, de exemplu haină şi manta“®??. La Aristotel însă, sinonimia pare să aibă 


26 Op. cit., p. 22 sq. 

2T Platon — Sofistul, 251 b, în: Opere, vol VI. 

28 Aristotel — Metafizica, A, 29, 1024 b, Ed. Academiei, Bucureşti, 1965. 

29 Ibidem. 

30V. nota, 45 a lui Dan Bădărău la Metafizica, ed. cit., p. 273. 

31 Metafizica, A, 6, 1016 b. 

32]dem — Topica, I, 7, 103 a, în: Organon IV. Topica. Respingerile sofistice, Ed. Ştiinţifică, 

un sens puţin mai larg decît cel obişnuit, din moment ce implică o comunitate 
de nume şi una a „noţiunii corespunzătoare numelui“. Aceasta face, de pildă, 
ca omul şi boul să fie consideraţi termeni sinonimi în calitatea lor comună de 
animale35, deşi — după cum observă Mircea Florian în nota corespunzătoare — 
avem de-a face aici numai cu o identitate de gen, nu şi cu una de specie. Tot el 
constatase că identitatea acoperea la Aristotel un spectru mult mai larg decât; în 
terminologia modernă, unde a dispărut folosirea. termenului pentru comunitatea 
de specie, de gen şi prin analogie.”* 

De altfel, şi pentru Aristotel „identic în sensul principal este unul sub raport 
numeric“ ( Top., VII, 1, 151 b). Iar identitatea numerică are trei sensuri (specii) 
după criteriul „intensității“: cea mai puternică este identitatea definiţiei sau a 
esenței (ex. : haină = manta; animal care merge pe două picioare = om) şi 
identitatea pe baza unui accident (a fi asezat / a fi muzical = Socrate; Top., I, 7, 
103 a). În primul caz avem o identitate între definiendum şi definiens%5, ceea ce 
determină convertibilitatea lor. De asemenea, întrucât „definiţia. este o vorbire 
ce exprimă esenţa“ ( Top., VII, 5, 154 a) şi cum esenţa unui lucru este unică, nu 
poate exista decât o singură definiţie pentru un lucru, ca şi pentru două sau mai 
multe lucruri identice (Top., VI, 14, 151 b). Reversul este gi el adevărat: lucrurile 
non-identice nu pot avea, o aceeaşi definiţie. Identitatea (numerică) atrage după 
sine o serie de proprietăţi, cum ar fi: „opuşii identicilor sînt gi ei identici“ ( Top., 
VI, 7, 146 a); termenii derivați de la termeni identici sînt, la rîndul lor, identici 
(Top., VII, 1, 152 a); identitatea generării şi a distrugerii lucrurilor identice, 
ca şi a agenţilor ce le pot influenţa; variaţia proporţională ai tranzitivitatea. 
În ce priveşte identitatea numerică a lucrului cu sine, se pune problema dacă 
esenţa, este identică sau nu cu lucrul (Metaf., Z, 6). Răspunsul lui Aristotel este 
afirmativ: numai mental, în procesul cunoaşterii, separăm lucrul şi esenţa lui; 
în realitate, ele formează o unitate. Altfel spus, substanţa şi esenţa sînt identice 
şi la fel sînt şi definițiile lor. 

De altfel, identitatea după specie şi cea după gen constituie însăşi condiţia 
de posibilitate a cunoaşterii în genere, ca episteme, intrucât se ştie — după lecţia 
învățată de la Socrate — că nu există altă ştiinţă decât a generalului şi că „nu 
poate exista nici demonstraţie, nici definiţie pentru lucrurile sensibile individu- 
ale“ (Metaf., Z, 15, 1040 a). „Orice lucru - scrie Aristotel — poate fi cunoscut 
numai întrucât are o unitate, e identic cu sine însuşi şi are un caracter de genera- 
litate.“ (Metaf., B, 4, 999 a). Altfel spus, atît identitatea de număr (ca expresie 
a unei relative stabilitäti a lucrurilor), cât şi cea generică (garantînd posibilita- 
tea subsumării lucrurilor sub concepte) sînt indispensabile pentru constituirea 
ştiinţei. lar aceasta. din urmă se ocupă cu studierea anumitor contrarii, cu „cer- 
cetarea Aceluiaşi şi a Deosebitului, a Asemănării şi a Neasemănării, a Identitätii 
şi Contrarietăţii“ (Metaf., B, 1, 995 b). 

Iată, aşadar, că tabloul aristotelic oferă nu numai lămuriri asupra sensuri- 


Bucureşti, 1963. 

35Idem — Categoriile, 1, 1 a, în: Organon I. Categoriile. Despre interpretare, Ed. Ştiinţifică, 
Bucureşti, 1957. 

34Mircea Florian, în Topica, ed. cit., p. 16. 

35 ,[...] conţinutul definiţiei este identic cu lucrul însuşi“ (ibidem, VI, 7, 146 a). 

lor identităţii, ci şi imbogätiri terminologice. Dacă este evident şi pentru simţul 
comun că identitatea, asemănarea şi egalitatea, pe de o parte, alteritatea, deose- 
birea şi contrarietatea, pe de altă parte, se grupează în două serii opuse — prima 
derivată din Unul, cea de-a doua, din Pluralitate —35, nu se impune de la început 
cu tot atîta claritate care sînt relaţiile dintre termenii fiecărui grup. Aristotel 
vine şi aici cu precizări, arätind mai întîi că atît identitatea, cât şi asemănarea şi 
egalitatea, sînt specii ale Fiintei sau Unului, dar că în timp ce identicul este Unul 
după substanţă, asemănătorul este Unul după calitate, iar egalul, acela a cărui 
cantitate este una.* Identitatea se clasifică în identitatea după accident (ca de 
pildă între „alb“ şi „cult“, ca accidente ale unui aceluiaşi subiect Socrate) şi în 
identitatea în sine, cu cele patru specii ale sale: după materie, număr, specie şi 
gen8. Mai departe, asemănarea este descrisă vag ca relaţie între lucruri care 
„au, din toate punctele de vedere, aceleaşi atribute“ şi care „prezintă mai multe 
asemănări decît deosebiri“ [sic!]. Ele au aceeaşi calitate sau sînt identice sub ra- 
portul formei5%. În ce priveşte seria opusă, în timp ce altul este altul nu datorită 
unui caracter propriu, ci prin simplul fapt al existenţei sale, ceea ce e deosebit de 
un lucru se deosebeşte de el prin ceva anume“. Aşadar, deosebirea reprezintă o 
specie a alteritätii, mai ales în condiţiile în care termenul „deosebit“ se foloseşte 
şi pentru lucrurile „ce conţin alteritatea chiar în însăşi substanţa lor“*!. Ambele 
presupun totuşi identicul şi de aceea au cumva un caracter secundar în raport 
cu acesta. Spre exemplu, deosebirea nu este posibilă în afara unei identități mai 
generale a diferiților, întrucît „trebuie neapărat să existe un lucru identic în 
raport cu care se vădesc diferenţele dintre două lucruri“*?. De asemenea, deo- 
sebirea cunoaşte mai multe grade, ajungînd pînă la contrarietate, ca „deosebire 
perfectă“ 45. 

Mai reținem din teoria aristotelică doar precizarea că identitatea, alteritatea 
şi contrarietatea se schimbă în funcţie de categoriile în care sînt înglobate, şi 
anume fiindcă şi Unul şi Fiinţa sînt luate în mai multe sensuri, iar identitatea 
(din care derivă şi alteritatea şi contrarietatea) provine, la rîndul său, ca specie, 
din unitate sau fiinţă. Logica parmenidiană a lui „sau... sau“ este însă depăşită; 
chiar dacă identitatea de gen rămîne o unitate complet închisă atît din punct 
de vedere fizic, cât şi logic, genurile fiind incomunicabile şi ireductibile, deja 
unitatea. specifică se confundă, după Pierre Aubenque, cu mişcarea însăşi prin 
care discursul generalizează şi este, deci, o unitate deschisă. Identitatea parme- 
nidiană se sparge mai întîi, asemenea lumii ideilor platoniciene, într-o serie de 
unităţi închise ermetic?*. Apoi, identitatea (de specie) îşi asociază mişcarea. În 


36 Ibidem, I, 3, 1054 a. 

37 Ibidem, T, 2, 1004 a; A, 15, 1021 a. 

38 [bidem, A, 9, 1017 b — 1018 a. Se observă aici menţionarea distinctă a identităţii după 
materie şi după număr, ca şi „uitarea“ identităţii prin analogie. Aceasta nu reprezintă, de 
altfel, singura, inconsecventä aristotelică în abordarea problemei. 

39 Metafizica, I, 3, 1054 b. 

40 Ibidem. 

41 Metafizica, A, 9, 1018 a. 

42 Ibidem, I, 3, 1054 b. 

43 Ibidem, I, 4, 1055 a. 

44 Aici situaţia este totuşi incertă, gi anume, după Aubenque, tocmai datorită ezitărilor lui 

fine, identitatea, ca specie a unităţii, nu este numai opusă pluralităţii, ci — lucru 
aproape scandalos pentru mentalitatea grecească, ce a privilegiat în mod con- 
stant unitatea faţă de pluralitate şi fiinţa în raport cu devenirea — identitatea 
însăşi este precedată (logic) de pluralitate." Unitatea nu este, din nou, altceva 
decît „punere laolaltă“, astfel încât, în mod paradoxal, identitatea însăşi, iar nu 
numai experienţa devenirii lucrurilor, sfărîmă mirajul grecesc al unităţii si al 
unicitätii fiinţei parmenidiene, iar aceasta tocmai în virtutea conceperii relaţiei 
drept exterioară, adică a afirmării antecedentei relatelor în raport cu stabilirea 
(de către subiect) a relaţiei. 

În perioada, următoare nu se aduc elemente noi în conceperea identităţii. 
Fiinţa parmenidianä şi ideea platonică renasc la DIONISIE PSEUDO-AREOPA- 
GITUL în caracterizarea divinității: „|...] veşnică şi neschimbătoare; rămîne in 
sine întocmai cum este întotdeauna; prezentă deopotrivă în toate; este aşezată 
întocmai cum este în sine, statornică şi neatinsă, în limitele cele mai frumoase 
ale identităţii sale supranaturale; e neschimbătoare, fixă, neclintitä, invariabilă, 
neamestecată, imaterială, infinit de simplă, fără trebuinti, fără creştere, fără 
micgorare, nenäscutä |...]| gi este desävirgitä în sine, identică cu sine însăşi şi 
definită, de ea însăşi într-un chip unic şi identic ce face să strălucească identitatea 
din ea asupra tuturor celor în stare să participe la ea |...]; ea cuprinde de mai 
înainte în sine, în mod identic, cele contrare, potrivit cu cauza unică şi una, 
care-i mai presus de întreaga identitate“. Aflat mai presus de orice identitate, 
ca de orice atribut sau nume, Dumnezeu „rămîne totuşi în sine şi-n identitatea 
sa proprie fără a ieşi din ea, stind pe loc [...] si dindu-se [...] în cei ce se 
îndreaptă spre el“*’. El dăruieşte identitatea, asemenea unui centru fix veşnic 
identic cu sine şi care conferă, identitate celor ce vin spre el. Astfel, alături de 
identitatea, statică a unicităţii divine (Dumnezeu care „e mai presus de toate, 
întrucît e acelaşi, nu se aseamănă cu nimic“), se configurează modelul unei 
identități dinamice, orientate, obţinute întotdeauna parţial, „prin imitarea |... |] 


Aristotel în considerarea fiinţei drept omonimă sau sinonimă. Se ştie că fiinţa are la Aristotel 
tot atîtea semnificaţii cîte categorii sînt, dar nu se ştie dacă folosirea aceleiaşi copule, „este“, 
acoperă şi o unitate de esenţă (cazul sinonimiei, în care fiinţa ar fi un gen suprem), sau dacă 
pluralitatea genurilor rămîne ireductibilă şi radicală, ca în cazul omonimiei, unde un nume 
comun maschează multiplicitatea semnificatiilor. Aristotel — ne convinge Aubenque - înclină 
către ipoteza omonimiei, dar dacă semnificaţia fiinţei este în mod esenţial multiplă, devine 
imposibil un discurs perfect coerent, adică univoc. Singura ieşire din aporie ar putea-o oferi 
luarea, în consideraţie a referirilor aristotelice, în afară de unitatea universalului, la unitatea 
de referinţă (tă prós hen) şi la unitatea de serie (tà to hephexâs — Metafizica, T, 2, 1005), 
conform cărora cel ce cunoaşte termenul de referinţă (tò hen) cunoaşte prin aceasta tot ce se 
raportează la el (tă prös hen legömena) iar cel ce cunoaşte primul termen al seriei cunoaşte 
întreaga serie. Pornind de aici, cunoaşterea fiinţei ca fiinţă s-ar putea constitui totuşi ca ştiinţă 
universală în sensul de ştiinţă a sistemului sau a seriei (Pierre Aubenque — Le probleme de 
l’etre chez Aristote. Essai sur la problematique aristotelicienne. P. U. F., Paris, 1962, p. 242). 

45 Identitatea este un fel de unitate, o unitate de existenţă a unei pluralitäti sau aceea care 
rezultă din considerarea mai multor lucruri ca unul, ca atunci cînd spunem că un lucru e 
identic cu sine, caz în care acelaşi lucru e socotit ca două lucruri“ (Aristotel — Metafizica, A, 
9, 1018 a). 

46Dionisie pseudo-Areopagitul — Despre numele divine, IX, 4, în: Despre numele divine. 
Teologia mistică, Institutul European, laşi, 1993. 

+7 Ibidem, LX, 5. 

celui care-i mai presus de orice limită gi raţiune“45. Se constituie prin aceasta o 
scară ontică în funcţie de gradul de asemănare cu fiinţa supremă. Între fiinţări, 
identitatea, este mediată, trece prin participarea (ca asemănare) la acelaşi model. 
Modelul este totodată şi cauza asemănării celor ce participă la el şi creatorul 
asemănării în sine: fiinţările sînt angajate pe drumul ascendent al apropierii de 
prototip tocmai pentru că există o „putere a asemănării divine“ ce îndreaptă 
toate creaturile spre autorul lort’. 

În pofida poeticitätii şi a lipsei de rigoare a expunerii, modelul lui pseudo- 
Dionisie se va dovedi extrem de profitabil pentru estetică, în primul rînd datorită 
asertării caracterului orientat şi dinamic al identităţii, în al doilea rînd prin aso- 
cierea identităţii, pe de o parte, cu faptul de a se dărui (aici din partea lui 
Dumnezeu), şi, pe de altă parte, cu fenomenul imitatiei şi al identităţii uni- 
laterale (Dumnezeu există în lucruri, care nu sînt decît emanatii ale sale, dar 
aceleaşi lucruri sînt gi asemenea şi neasemenea lui Dumnezeu). Îndepărtîndu-se 
de orice abordare formală a problemei, autorul anonim al tratatului echivalează 
identitatea cu egalitatea şi cu dreptatea, cu pacea şi liniştea divină50. Identita- 
tea cu sine revine aici propriu-zis divinității, iar identitatea cu altul, lucrurilor, 
văzute în primul rînd în raportarea lor la Altul divin. 

Trecem peste filosofia scolastică şi peste perioada următoare, în care un 
NICOLAUS CUSANUS, fascinat de Dionisie pseudo-Areopagitul, va găsi în non 
aliud numele însuşi al lui Dumnezeu, ca id ipsum şi drept identicul însuşi; el 
nu-şi are definiţia în afara sa şi stă la baza tuturor celorlalte fiinţări identice.°! 
Poposim astfel în epoca modernă. Filosofia modernă engleză readuce discuta- 
rea, identităţii în cîmpul experienţei. La LOCKE identitatea apare drept specie 
a relaţiei, fiind legată, ca şi diversitatea, de comparaţie*?. Ea este o raportare 
a unui lucru la un altul sau la sine. Sub primul aspect, nu există de fapt două 
lucruri identice, iar criteriul spaţial este suficient pentru a le deosebi, chiar dacă, 
altfel, ele sînt indiscernabile. Tocmai de aceea problema identităţii nu are, de 
fapt, sens decât ca raportare la sine în diferite momente ale timpului. Tematiza- 
rea. autoraportării reprezintă una din cele două contribuţii majore ale şcolii en- 
gleze la îmbogățirea sferei problemei, cea de-a doua fiind legată de soluţionarea 
subiectivistă a caracterului identităţii. Criteriul spatialitätii (două lucruri de 
acelaşi fel nu pot ocupa în acelaşi timp acelaşi spaţiu, deci nu există nici măcar 
două lucruri identice, din moment ce diferă fie şi numai prin poziţia lor) şi crite- 
riul temporal (lucrurile identice trebuie să aibă acelaşi început în timp, iar „ceea 


48 Ibidem, IX, 6. 

49 Ibidem. 

50 Ibidem, IX, 10 si XI, 1. 

DI Nicolaus Cusanus — Directio speculantis seu de non aliud, apud Richard Wisser — „Von der 
Unumgănglichkeit des Nicht-Anderen für alle Arten des Anderen“, în: Günther Eifler, Otto 
Saame (Hg.) — Das Fremde - Aneignung und Ausgrenzung. Eine interdisziplinäre Erörterung, 
Passagen, Wien, 1991, p. 181. Pornind de la Cusanus, Wisser remarcă faptul că anders exprimă 
un raport de identitate destul de „ciudat“ (merkw-ürdig), in sensul cä, fiind o raportare la 
altceva, iar nu la sine, el deţine doar o identitate oarecum „împrumutată“, iar nu una autentică 
(op. cit., p. 187). 

52 John Locke — Eseu asupra intelectului omenesc, Ed. Ştiinţifică, Bucureşti, 1961, C. II, 
cap. XXVII, 81. 


20 


ce a avut un singur început este unul şi acelaşi lucru“55) exclud inter-identitatea. 


Dimpotrivă, împreună ele compun acel principium individuationis moştenit de 
la scolastici. El constă la Locke „în existenţa însăşi, care fixează o fiinţă, de orice 
fel ar fi ea, într-un anumit timp şi într-un anumit loc ce nu pot fi comune pentru 
nici o altă fiinţă de aceeaşi specie“51. În consecinţă, un lucru poate fi cel mult 
identic cu sine, dar aici trebuie făcută distincţie între identitatea de substanţă, 
identitatea individualitätii şi cea personală. Identitatea de substanţă vizează 
păstrarea masei sau a materiei şi este necesară corpurilor fizice, inanimate, în 
scopul conservării identităţii. Individualitatea apare numai la fiinţele vii şi nu 
presupune menţinerea, neschimbată a materiei; mai mult, supraviețuirea este 
condiţionată de schimburile energetice şi de substanţă cu mediul. Identitatea 
biologică exprimă faptul de a lua parte „la aceeaşi viaţă, care continuă datorită 
particulelor de materie ce se perindă mereu, dar care în această succesiune sînt 
legate în mod vital de acelaşi corp organizat“55. Forma supremă a identităţii 
este totuşi cea personală, „adică însuşirea, de a fi aceeaşi, pe care o are o fiinţă 
raţională“; ea este, deci, proprie omului şi constă în conştiinţă şi în memorie.56 
Identitatea, persoanei diferă atît de identitatea de substanţă, cât şi de cea bio- 
logică şi, prin urmare, după cum afirmă Locke însuşi, de identitatea numerică. 
Faptul devine evident cînd se pune problema metempsihozei; printre altele, au- 
torul se întreabă dacă — admitind în principiu valabilitatea. acesteia — cel ce este 
în această viaţă este totuna cu persoana care a fost în altă viaţă, în condiţiile 
în care nu mai păstrează nici o amintire a acţiunilor acelei persoane. Răspunsul 
său este negativ, motivat de faptul că absenţa memoriei echivalează cu absenţa 


conştiinţei de sine: „|...] deoarece conştiinţa lui nu se întinde la nici una din 
acţiunile unuia sau altuia din aceşti oameni, el nu este una şi aceeaşi persoană 
cu vreunul din ei |...], oricît de adevărat ar fi că acelaşi spirit care insufletise 


corpul lui Nestor sau pe acela al lui Thersites ar fi numericeste acelaşi (s. n.) cu 
spiritul care-i insufleteste acum corpul säu“.?” Si dacă identitatea personală nu 
este acelaşi lucru cu identitatea „spiritului“, cu atît mai puţin va fi ea sinonimă 
cu identitatea individualitätii sau biologică şi încă şi mai puţin cu identitatea 
de substantä.°® Irelevant pentru ontologia artei este şi faptul că întregul sistem 
recompensator-punitiv, moral şi juridic, se întemeiază pe identitatea personală. 

HUME preia tema identităţii cu sine a unui lucru şi accentuează abordarea 
gnoseologicä a problemei.5% El arată că identitatea este legată de noţiunile de 
existenţă continuă şi de existenţă distinctă şi că ideea existenţei continue e ante- 
rioară, celeilalte, pe care o produce. Scepticul Hume îşi propune să demonstreze 


53 Ibidem. 

54 Ibidem, $ 3. 

55 Ibidem. 

56De aceea, afirmă Locke, „în măsura în care această conştiinţă se poate întinde înapoi la 
orice acţiune trecută sau la orice gînd trecut, în aceeaşi măsură se întinde identitatea acelei 
persoane“ (ibidem, $ 9). 

57 Ibidem, $ 14. 

53Identitatea personală „nu constă în identitatea de substanţă, ci [...] în identitatea de 
conştiinţă“ (ibidem, $ 19). La fel în § 16. 

59David Hume — A Treatise of Human Nature, Oxford University Press, 1958, Book I, Part 
IV, Sect. II şi IV. 

că simţurile nu sînt suficiente pentru elaborarea acestor noţiuni; pentru aceasta 
este nevoie de intervenţia raţiunii (reason). Noutatea demersului său constă în 
întrebarea dacă identitatea reprezintă un fapt real sau numai o iluzie produsă 
de constanta impresiilor noastre, în condiţiile in care accesul nostru la realitate 
se face întotdeauna doar prin intermediul simţurilor. Subiectul are despre ceea 
ce consideră a fi un obiect doar impresii disparate (broken impressions). Există 
însă o propensiune a minţii noastre de a stabili o continuitate între aceste im- 
presii atunci cînd ele sînt asemănătoare, procesul fiind favorizat de amintirea pe 
care o avem despre cele trecute. Un al doilea pas îl constituie proiectarea acestei 
continuitäti asupra înseşi realităţii percepute, ceea ce face posibilă naşterea con- 
vingerii despre existenţa unei lumi ordonate în afara noastră, în care identitatea 
cu sine a lucrurilor ar fi un fapt obiectiv. 

Ceea, ce am rezumat aici, Hume va explica în patru puncte. Elia mai întîi in 
discuţie principiul de individuatie şi arată că, dacă observăm un singur obiect, 
nu ajungem la ideea, de identitate, ci numai la cea de unitate şi la un principiu 
gol al identităţii, de forma: „un obiect este acelaşi cu sine însuşi“. Totodată, 
noţiunea de identitate nu este produsă nici de o multiplicitate de obiecte, oricât 
de asemănătoare între ele, deoarece astfel am ajunge numai la ideea de număr. 
Or, identitatea reprezintă un termen mediu între noţiunea de unitate şi cea de 
număr, iar la constituirea, ei contribuie conceptul de timp: un singur obiect — 
spune Hume —, aşezat în faţa. noastră şi observat pentru o anumită perioadă fără 
a descoperi în el vreo întrerupere sau variaţie, este capabil să ne dea noţiunea 
de identitate. La drept vorbind însă, nu sîntem indreptätiti să afirmăm ca un 
obiect existent la un moment dat este acelaşi cu sine în alt moment de timp. 
Din trăsăturile identităţii, ca principiu al individuatiei, nu rămîn de fapt decât 
două: invariabilitatea şi caracterul neîntrerupt al unui obiect de-a lungul unei 
presupuse variaţii de timp. 

La punctul următor, Hume explică motivul pentru care asemănarea dintre 
percepțiile noastre discontinue ne determină să le atribuim o identitate nu- 
merică, deşi ele sînt doar invariabile. Motivul căutat este trecerea uşoară a 
imaginaţiei de-a lungul ideilor despre aceste percepții diferite şi întrerupte, si- 
milară situaţiei în care am avea o singură percepţie constantă şi neîntreruptă. 
Explicaţia identităţii este completată de Hume prin menţionarea tendinței de a 
uni aparențele discontinue într-o existenţă continuă, datorită senzatiei de „jenă“ 
(uneasiness) în care aruncă mintea orice contradicţie faţă de sentimente sau 
pasiuni. Asertarea identităţii obiectelor este cea care rezolvă situaţia contra- 
dictorie a observării de similitudini de către impresii disparate, şi anume prin 
atribuirea calităţilor contrare unor existente diferite: întreruperea este atribuită 
percepţiilor, iar faptul de a continua — obiectelor. La această „decizie“ contribu- 
ie şi forţa şi intensitatea convingerii (belief) ce se naşte din propensiunea spre 
identitate; aceasta din urmă este o tendinţă naturală a minţii şi de aceea satis- 
facerea ei produce plăcere şi lasă mai uşor impresia de a corespunde realităţii, 
iar nu de a fi o simplă operaţiune a spiritului. 

Identitatea personală a sinelui este, după Hume, la fel de fictivă ca şi identi- 
tatea asociată plantelor şi animalelor. Mintea nu reprezintă decît o succesiune de 
percepții distincte, „un fel de teatru pe care mai multe percepții îşi fac succesiv 

apariţia“60. Simplitatea şi identitatea îi lipsesc; pe cea din urmă noi i-o atribuim 
din cauza unificării ideilor despre percepții în imaginaţie, cu ajutorul relaţiilor 
de asemănare, de contiguitate şi de cauzalitate. Identitatea depinde, aşadar, de 
aceste trei relaţii, şi cum esenţa lor constă în producerea unei tranzitii uşoare 
a ideilor, „noţiunile noastre de identitate personală provin în întregime din tre- 
cerea lină şi neîntreruptă a gîndirii de-a lungul unei serii de idei corelate“6l. 
Astfel, memoria nu descoperă doar identitatea, ci contribuie la producerea ei, 
lăsînd impresia, de asemănare între percepții. Concluzia scepticului Hume este 
că „toate problemele delicate şi subtile referitoare la identitatea personală nu 
pot fi soluționate vreodată“ şi că ele trebuie să fie privite mai degrabă drept 
dificultăţi gramaticale decît filosofice.°? 

În Etica lui SPINOZA identitatea apare ca o contestare a inter-identitätii şi 
ca afirmare a unicitätii: „În natura lucrurilor nu pot exista două sau mai multe 
substanţe de aceeaşi natură sau cu acelaşi atribut“.6% Aceeaşi teză va fi folosită 
şi pentru demonstrarea altor propoziţii, cum ar fi cele despre imposibilitatea ca 
o substanţă să fie produsă de o altă substanţă sau referitoare la infinitatea şi la 
inepuizabilitatea substantei®*. 

Mult mai pe larg revine identitatea, în diferite scrieri ale lui LEIBNIZ, unde 
ea este abordată dintr-o perspectivă logică şi ontologică. Vom începe cu pri- 
mul aspect, amintind că în Nowveaux Essais sur l’entendement humain se face 
distincţie între adevărurile primitive şi cele derivative. Fiecare din aceste gru- 
pe este împărţită, la rîndul ei, în adevăruri ale raţiunii şi factuale. Adevărurile 
primitive ale raţiunii sînt afirmative şi negative; cele afirmative sînt de fapt 
aşa-numitele adevăruri identice sau tautologiile, care par doar să repete acelaşi 
lucru, fără să ne înveţe ceva, ca în exemplele: „Fiecare lucru este ceea ce este“, 
„A este A“, „Voi fi ce voi fi“. Totuşi, departe de a fi inutile, propoziţiile identice 
prezintă o deosebită importanţă logică, întrucît principiul identităţii, formulat 
drept „orice este este“, stă la baza principiului contradictiei. De asemenea, 
fiindcă, ideea de identitate (la fel ca şi cea de imposibilitate) este înnăscută, 
adevărurile de rațiune identice vor fi imediate, evidente şi nu au nevoie de nici o 
dovadä.°® Şi mai departe: „Ideile de ființă, posibil, acelaşi sînt înnăscute într-o 
aşa măsură, încât intră în toate gîndurile si rationamentele noastre“. 

Noutatea concepţiei lui Leibniz rezidă însă mai ales în aspectele ontologice 
ale identităţii. Mai întîi, în ce priveşte identitatea ca autoraportare, el preia to- 
tuşi observaţiile lui Locke, ca atunci cînd descoperă identitatea individuală doar 
acolo unde există suflet (deci la fiinţele vii).67” Pe urmele empirismului englez se 
merge si în diferenţierea dintre identitatea individuală, vitală şi identitatea de 


60 Ibidem, Book I, Part IV, Sect. VI. 

61 Ibidem. 

62 Ibidem. 

63 Baruch Spinoza — Etica demonstrată după metoda geometrică şi împărțită în cinci părți. 
Ed. Ştiinţifică şi Enciclopedică, Bucureşti, 1981, I, propoz. V. 

64 Jbidem, I, propoz. VI, VIII, XIII. 

65G. W. Leibniz — Nouveaux Essais sur l'entendement humain, Flammarion, Paris, [f. a.], 
I, 1,8 4, p. 37 sq. 

66 Ibidem, 1, 3, § 3., p. 62 sq. 

67Identitatea individuală corespunde la Leibniz identităţii biologice de la Locke. 

substanţă, ca şi în corelarea. identităţii personale cu aşa-numita consciousness 
sau consciosite ce însoţeşte gîndirea. Dacă Philalethe, ale cărui opinii le-am ex- 
pus aici, reprezintă punctul de vedere al lui Locke, Theophile vine cu un adaos în 
problema identităţii personale, considerînd că în afara memoriei şi a conştiinţei, 
identitatea personală se poate constitui şi din relaţia cu ceilalţi. Ideea merită 
a fi reţinută ca primă remarcă asupra fenomenului ajungerii la identitate prin 
intrmediul alteritätii, fenomen care îşi va găsi o amplă tratare în sociologie şi 
în unele orientări psihologice.°® Tot atît de puţin ne rețin atenţia precizärile 
lui Leibniz în domeniul identităţii morale sau personale (al cărei criteriu este 
aşa-numita, consciosite), ca şi speculaţiile sale despre identitatea indivizilor ce 
locuiesc în lumi diferite ori evaluarea valabilitätii metempsihozei. 

Adevăratul său aport în problema identităţii vizează principiul identităţii 
indiscernabililor. Cunoscind multiple formulări in opera sa şi reluat în variate 
ocazii, el exprimă, relaţia de asemănare completă, de identitate după conţinut, 
fie a unui lucru cu el însuşi, fie a două sau mai multor individuale. Această iden- 
titate poate fi reală (absolută), ceea ce o face echivalentă cu inter-identitatea, 
sau poate fi doar aparentă (relativă), ca relaţie a unei asemănări mai mari sau 
mai mici. După cum arată pe bună dreptate Călin Candiescu, principiul spune 
la Leibniz că pînă şi lucrurile foarte asemănătoare între ele sînt de fapt diferite, 
şi anume nu numai ca poziţie în spaţiu (solo numero), ci şi după conţinut.69 
În aceste condiţii, denumirea. corectă ar fi principiul non-identitätii indiscer- 
nabililor. Eroarea, denumirii o provoacă Leibniz însuşi, care — după ce afirmă 
categoric că „nu există doi indivizi indiscernabili“ şi dă şi exemplul căutării za- 
darnice a unor frunze sau picături de apă absolut identice — enunţă principiul 
drept „al identităţii indiscernabililor“70. În principiu, „două stări indiscernabile 
sînt una şi aceeaşi stare“, dar „printre lucrurile sensibile nu se găsesc niciodată 
două indiscernabile“’!. Ca atare, supoziţia despre două lucruri indiscernabile 
pare posibilă — spune Leibniz — în termeni abstracti, dar ea nu va fi niciodată 
confirmată în realitate. În ce priveşte statutul acestui principiu în ansamblul 
concepţiei lui Leibniz, pe de o parte, el nu reprezintă o premisă a filosofiei aces- 
tuia, ci este dedus, fiind confirmat apoi de experienţă; pe de altă parte, el nu 
este un principiu contingent, cum ne-ar putea lăsa să credem referirile sale la 


68Despre identitate ca raportare reală (identitatea individuală sau personală) la Leibniz a 
se vedea şi Disertatie metafizică, XXXIV (în: G. W. Leibniz — Opere filosofice, Ed. Ştiinţifică, 
Bucureşti, 1972, I, p. 114 sq.). 

690£. Călin Candiescu - „Asupra principiului indiscernabililor“, în: Probleme de logică, 
vol. X. Identitate, contradicţie, temporalitate, coord. Crizantema Joja, Călin Candiescu, Ed. 
Academiei, Bucureşti, 1993, p. 49. Iată cîteva formulări ale acestui principiu: „[|...] nu este 
adevărat că două substanţe s-ar putea asemăna în întregime, nefiind diferite decît solo numero, 
şi [...] ceea. ce Sf. Thoma afirmă în această privinţă despre îngeri sau inteligente (quod ibi omne 
individuum sit species infima) este adevărat despre toate substanţele“ (Disertatie metafizică, 
IX, p. 77). Sau: „[...] nu este cu putinţă să existe doi indivizi în întregime asemenea, adică 
deosebiți solo numero“ („Corespondenta cu Arnauld“, în: Opere filosofice, I, p. 182). Şi încă: 
„Filosofii vulgari s-au înşelat cînd au crezut că există lucruri care diferă solo numero, adică 
numai fiindcă sînt două („Scrisoarea a V-a către Clarke“, pct. 26, în: Opere filosofice, I, p. 
590). Aceeaşi idee apare in Nouveaux Essais... (Avant-propos şi II, 1, § 2). 

TOLeibniz — „Scrisoarea a IV-a către Clarke“, în: Opere filosofice, I, pct. 4 si 5, p. 565. 

T1 Ibidem, pct. 13, respectiv pct. 21, 23, 25, p. 566, 568. 

experienţă, ci unul necesar.72 El se întemeiază pe legea raţiunii suficiente, din 
moment ce admiterea sa ar contrazice „înţelepciunea divină, în care nimic nu 
este îngăduit fără temei raţional“75. Existenţa inter-identitätii nu constituie, 
aşadar, o imposibilitate logică (o contradicţie), aşa cum ar fi fost cazul dacă 
principiul identităţii indiscernabililor ar fi fost derivat din legea identităţii for- 
male, ci are o imposibilitate metafizică, întrucât existenţa unei raţiuni suficiente 
este metafizic necesară. 

Principiul non-identitätii indiscernabililor poate fi citit, după Candiescu, în 
patru moduri: ca teză a discernabilitätii (în cele din urmă) a indiscernabililor; 
ca exprimînd inexistenţa indiscernabililor; ca implicînd unitatea si infinitatea 
individualilor; în fine, văzut in corelatia sa cu identitatea numerică. Ne vom 
opri în cele ce urmează asupra ultimelor două variante. Este cert fapul că aşa- 
numitul principiu al identităţii indiscernabililor este strîns legat de principiul 
leibnizian al individuatiei (a se vedea referirile la Thoma d' Aquino), mai ales că 
acesta, din urmă mai este numit de Leibniz şi principiu de distingere sau prin- 
cipiu intern de distingere’*. Théophile afirmă aici că, în afară de diferenţa de 
timp şi de loc, este prezent şi un principiu intern de distincţie, ceea ce face ca, 
în ciuda faptului că există. lucruri de aceeaşi specie, să nu existe niciodată unele 
„cu desävirsire asemănătoare“. Identitatea şi diversitatea nu constau în timp si 
loc, chiar dacă diversitatea, lucrurilor este însoţită de cea a timpului şi a locului, 
ci mai degrabă prin lucruri putem să deosebim un loc sau un timp de un altul. 
Conceperea identităţii reale este, aşadar, independentă la Leibniz de concepţia 
sa ontologică, de monadologie, de interpretarea spaţiului şi a timpului si de legea 
continuității. Astfel, faptul că toate substanţele create formează o serie, în care 
fiecare poziţie posibilă este ocupată, şi anume o singură dată, face ca indivizii să 
fie unici şi, prin însăşi natura lor, diferiţi. De asemenea, nu este o întîmplare că 
principiul identităţii indiscernabililor se aplică doar substanţelor, în timp ce pot 
exista atribute indiscernabile — principiul lui Leibniz spune doar că „două lu- 
cruri care sînt materialiceste diverse, adică două substanţe diferite, se deosebesc 
întotdeauna şi în ce priveşte predicatele lor (s. n.)“75. După cum arată cea de-a 
patra lectură propusă de Candiescu, în cazul conceptelor, principiul inexistentei 
indiscernabililor (reali) se transformă în identitate numerică. În cîmpul obiecte- 
lor abstracte, principiul indiscernabililor presupune identitatea numerică a doi 
sau mai mulţi identici în conţinut; dacă în planul logic identitatea indiscerna- 
bililor ar fi contrazis principiul individuatiei, în planul conceptelor nu se mai 
poate naşte nici o obiectie în acest sens. Şi totuşi Candiescu susţine că aici nu 
poate fi vorba de fapt de un adevărat principiu al indiscernabililor, ci numai de 
principiul identităţii formale, logice, în timp ce Leibniz făcea clar distincţie între 
cele două. (Reamintim că ultimul — sintetic — era derivat din principiul raţiunii 
suficiente, diferit de cel al identităţii formale şi al contradictiei — ambele analiti- 
ce.) Călin Candiescu explică denumirea obişnuită, eronată a principiului tocmai 


72Vezi şi Bertrand Russell - La philosophie de Leibniz. Expose critique, Felix Alcan, Paris, 
1908, p. 59-66. 

73G. W. Leibniz — Scrisoarea a V-a către Clarke, pct. 21, 25, p. 568. 

74]dem — Nouveaux Essais..., II, 27, $ 1, p. 182. 

75 Ibidem. 

prin această a patra lectură a sa, chiar dacă formulările ce o îndreptăţesc sînt 
mai rare decît pentru celelalte trei. Întreaga concepţie ontologică îl obligă însă 
pe Leibniz să respingă inter-identitatea indivizilor reali, într-un lanţ deductiv în 
care non-identitatea indiscernabililor este derivată din principiul individuatiei, 
acesta, la rîndul său, din principiul raţiunii suficiente, la baza căruia stă prin- 
cipiul fundamental al monadismului. Conform acestuia din urmă, orice individ 
din mulţimea infinită a individualelor reale reflectă, în felul său, întregul univers; 
altfel spus, orice individ este însuşi universul, dar la modul finit, dintr-o anumită 
perspectivă/6. Or, cum punctele de vedere sau perspectivele sînt in mod necesar 
diferite, nici indivizii nu vor putea fi identici.77 

Lecturii kantiene a lui Leibniz din Critica rațiunii pure îi datorăm încetăţe- 
nirea ideii că Leibniz ar fi susţinut identitatea indiscernabililor, întrucât KANT 
urmează tocmai cea de-a patra lectură a principiului. În capitolul despre amfi- 
bolia conceptelor reflexiei”8, el afirmă că un obiect considerat ca obiect al inte- 
lectului pur este identic numeric atunci cînd, în urma unei repetate comparații, 
constatăm că el îşi păstrează de fiecare dată aceleaşi determinări interne sub ra- 
portul cantităţii şi al calităţii. Cînd avem însă în vedere un fenomen, comparatia 
conceptelor nu este suficientă, ci, „oricât de identic ar putea să fie totul sub acest 
raport, totuşi diversitatea locurilor pe care le ocupă fenomenul în acelaşi timp es- 
te un principiu suficient al diversităţii numerice a obiectului (simţurilor) însuşi“, 
doar spaţiul este condiţie de posibilitate a fenomenelor externe”?. Iar Leibniz a 
luat, după Kant, fenomenele drept lucruri în sine, deci drept intelligibilia sau 
obiecte ale intelectului pur, şi a extins principiul identităţii indiscernabililor, 
valabil în sfera, conceptelor despre lucruri, şi asupra obiectelor simţurilor (mun- 
dus phaenomenon), făcînd astfel abstracţie de condiţiile în care sînt intuite ele PI 
Diversitatea locurilor face pluralitatea şi distincţia lucrurilor ca fenomene nu nu- 
mai posibile, ci şi necesare. În concluzie, principiul identităţii indiscernabililor 
este valabil ca „regulă analitică a comparatiei lucrurilor prin simple concepte“, 
dar în nici un caz ca lege a naturiiă!. 

După modelul identităţii absolute, sferice a fiinţei parmenidiene şi după iden- 
titatea arborescentă, care conducea gradat de la genurile supreme (poate chiar 
de la fiinţă) pînă la indivizi, în fine, după perspectivismul leibnizian, ce sparge 
fiinţa, ca pe o oglindă, într-un număr infinit de entităţi, reflectind fiecare, dar fi- 
ecare în felul său, întregul, un alt moment de referinţă în tematizarea identităţii 
îl constituie idealismul clasic german. Identitatea devine punct de început şi 


76]dem — „Monadologia“, pct. 62, în: Opere filosofice, I, p. 521. 

7TCompromiterea posibilităţii inter-identitätii de către perspectivism îşi are originea în pct. 
9 al Monadologiei: „Trebuie ca fiece monadă să fie diferită de oricare alta; căci în natură nu 
există niciodată două făpturi cu desävirsire una ca cealaltă şi in care să nu putem găsi nici o 
deosebire internă sau întemeiată pe o determinatie intrinsecă“. Iar variaţia continuă a fiecărei 
monade relativizează chiar şi identitatea ca raportare la sine (ibidem, pct. 10 — ambele la p. 
510). 

78Immanuel Kant — Critica raţiunii pure, Ed. Ştiinţifică, Bucureşti, 1969, p. 261-279. 

79 Ibidem, p. 263. 

30Sau în exemplul lui Kant: „[...] conceptul de un picior cub de spaţiu este în sine total 
identic, oriunde şi ori de cîte ori l-aş gîndi. Dar două picioare cubice nu sînt totuşi diferite în 
spaţiu decît prin locurile lor“ (ibidem, p. 273). 

31 Ibidem, p. 268. 

totodată, de încheiere al sistemului idealismului critic transcendental sau al doc- 
trinei ştiinţei. Schema generală presupune mai întîi un moment de coincidenţă a 
viitoarelor contrarii, în primul rînd a obiectivului şi a subiectivului, a existenţei 
şi a reprezentării. Identitatea. este minată însă de tensiunea dintre opuşi, ceea 
ce duce la succesiunea de diferențieri, în cursul căreia se produc determinatii 
şi se realizează sinteze parţiale, după modelul teză — antiteză — sinteză. În fi- 
ne, prin actul moral (Fichte), prin filosofie (mai ales la Fichte şi Hegel) sau prin 
artă (Schelling), principiul revine sau încearcă să revină la sine, într-o identitate 
îmbogăţită. 

Punctul iniţial de realizare a identităţii absolute este pentru FICHTE eul pur 
sau egoitatea în genere, deosebită de eul empiric sau de individualitate. Cu- 
noasterea absolută reprezintă unitatea intuitiei supreme, punctul de „contopire 
absolută“ şi de „întrepătrundere intimă“ a celor două caracteristici ale absolutu- 
lui, existenţa, „în repaus“ şi libertatea, ca act sau ca „devenire absolută“. Fichte 
insistă asupra faptului că această reunire nu înseamnă nici o „simplă alăturare“, 
nici „doar o unitate formală şi negativă, o nondiferentiere“, ci o „întrepătrundere 
şi identificare intimă“ între cele două contrarii®?. Cunoaşterea supremă se re- 
alizează în forma „întrepătrunderii vii a absoluitätii înseşi“ şi contopeşte aso- 
cierea şi dispersarea, gîndirea („rezidare în unitate“) şi intuiţia („oscilarea în 
diversitatea elementelor“)53. Ea pendulează între ele tocmai pentru că în sine 
este organică. În acest „punct al sintezei complete“, cum îl numeşte Fichte®%, 
existenţa şi nonexistenta obiectului se confundă în varianta, posibilităţii pure, 
a indeciziei stării-de-fapt, văzută ca in-diferentä în privinţa acesteia. Realita- 
tea şi posibilitatea sînt reunite, la fel forma şi materia libertăţii — mai înainte 
Fichte „demonstrase“ că actul punerii de sine a eului, ca început al sistemului, 
era indisolubil legat de libertate, ca act spontan şi necondiţionat, şi ca liberta- 
tea formală reprezintă condiţia absolută de posibilitate a cunoaşterii în genere. 
Fără a mai insista asupra tezelor ce compun Wissenschaftslehre, reținem numai 
că în conştiinţa absolută „ipostaza ideală şi cea reală sînt reunite cu totul şi 
nedespărţite“85. 

Schema fichteană a tezei (eul se autoinstituie ca eu într-o propoziţie formală 
care este şi un act de libertate), a antitezei (prin chiar faptul că se declară 
identic cu sine, eul se delimitează de ceea ce nu este, de non-eu) şi a sintezei (în 
principiul: „Eul opune înlăuntrul eului un non-eu divizibil eului divizibil“) este 
reluată cu modificări în Sistemul idealismului transcendental al lui Schelling 
şi va fi adusă la forma sa „clasică“ în dialectica hegeliană. Si la SCHELLING, 
în lucrarea amintită, se afirmă, identitatea din punct de vedere teoretic între 
filosofia, transcendentală şi cea a naturii, cu deosebirea că în timp ce prima 
pleacă de la factorul subiectiv şi derivă din el ceea ce este obiectiv, cealaltă 
acordă întiietate obiectivului şi deduce din el subiectivul. Cunoaşterea în genere 
implică o formă de identitate, şi anume între obiectiv (natura, ceea ce e lipsit 
de conştiinţă) şi subiectiv (eul, inteligenţa, conştiinţa). Sistemul cunoaşterii, 


82]. G. Fichte - Doctrina ştiinţei, Ed. Humanitas, Bucureşti, 1995, p. 128. 
33 Ibidem, p. 130 şi 137. 

34 Ibidem, p. 171. 

35 Ibidem, p. 174. 

numit încă, pe linia lui Fichte, şi doctrină a ştiinţei, idealism transcendental 
sau realism ideal, îşi propune să dovedească identitatea. dintre această activitate 
inconștientă, care a produs natura, şi cea conştientă, care se manifestă în voinţă. 
Pentru a avea garanţia unei valabilitäti absolute, el nu are voie să se sprijine pe 
nimic exterior, garantie a adevărului său fiind coerenţa sau reîntoarcerea în final 
la punctul de plecare. La Schelling, acest demers va lua forma dezvoltării de la 
intuiţia, intelectuală a filosofului la intuiţia estetică din artă. Care reprezintă însă 
acel punct fix de plecare şi la care revine Ouroboros-ul sistemului speculativ? 

Principiul filosofiei este postulat de tînărul Schelling în conştiinţa de sine 
sau în propoziţia „eu = eu“. Ea satisface cele două condiţii pentru a fi princi- 
piul sistemului: conditionarea reciprocă a conţinutului şi a formei şi caracterul 
deopotrivă identic şi sintetic. Pentru a lămuri ultima cerinţă, amintim că, după 
Schelling, sistemul trebuie să plece de la ceva necondiţionat, or, „necondiționat 
cunosc numai ceva a cărui cunoaştere este condiţionată doar de subiectiv, iar 
nu de ceva obiectiv“86. O asemenea cunoaştere se exprimă de fapt în teze iden- 
tice, de tipul A = A, întrucât ele sînt pur formale şi fac abstracţie de conţinutul 
subiectului A, respectiv dacă acesta este real, imaginar sau chiar imposibil. Dar 
cunoaşterea, veritabilă nu rămîne în interiorul gîndirii, ci corelează ceva obiectiv 
cu ceva subiectiv, sub forma propoziţiilor sintetice. Acestea din urmă sînt însă 
condiţionate, iar pentru a fi certe trebuie reduse la ceva care să fie adevărat 
în mod necondiţionat, deci la identitatea gândirii în genere, ceea ce este con- 
tradictoriu. Pentru a ieşi din această situaţie — arată Schelling — trebuie găsit 
un punct de coincidenţă între identic şi sintetic, o teză care să aibă ambele ca- 
racteristici. In ea obiectul şi conceptul lui „sînt absolut una în mod originar şi 
nemijlocit“87. Or, identitate perfectă între existenţă şi reprezentare, între su- 
biect şi obiect, între cel ce intuiegte/reprezintä şi ceea ce este intuit, /reprezentat 
nu poate fi găsită decît în conştiinţa de sine. Aici conceptul eului se realizează 
prin actul conştiinţei de sine sau, cu alte cuvinte, eul însuşi nu este altceva 
decît un act pur. Cunoastere nemijlocită, originară, liberă, fiind deopotrivă cu- 
noastere a obiectului şi producere a acestuia, principiul eu = eu este, ca şi la 
Fichte, o intuiţie intelectuală. Caracterul identic şi sintetic al propoziției eu = 
eu reprezintă o noutate a idealismului şcolii clasice germane în istoria concep- 
tului de identitate. Eu = eu stabileşte o egalitate, dar cum termenii relationati 
sînt opuşi (eul producător şi eul produs, subiectul şi obiectul), el reprezintă în 
acelaşi timp o teză sinteticä.®® Prin urmare, simpla formulă A = A exprimă, 
o dualitate originară în cadrul libertăţii ori identitatea originară din dualitate, 
cum îi place lui Schelling să spună. 

De asemenea, principiul eu = eu sau „sinteza absolută conținută în actul 
conştiinţei de sine“8 satisface si prima cerinţă menţionată a principiului filoso- 
fici, de a fundamenta atît forma cît şi conţinutul cunoaşterii: „Căci principiul 
formal suprem A = A nu este posibil decît prin actul exprimat în teza eu = eu, 


36p. W. J. Schelling — Sistemul idealismului transcendental, Ed. Humanitas, Bucureşti, 1995, 
p. 34. 

37 Ibidem, p. 37. 

88 Prin teza eu = eu, teza A = A se transformă deci într-o teză sintetică“ (ibidem, p. 45.). 

39 Ibidem, p. 63. 

prin actul celui care se obiectiveazä pe sine, al gîndirii identice cu sine. Aşadar, 
departe de a depinde de principiul identităţii, teza eu = eu îl condiţionează mai 
degrabă pe acesta“.% Spre deosebire de A = A, propoziţie formală, care nu 
afirmă, decît că dacă A este admis, el trebuie considerat identic cu sine, eu = eu 
are şi implicaţii de conţinut: eul există nemijlocit prin chiar faptul de a fi conce- 
put, ceea, ce înseamnă că eu = eu este totuna cu teza „Eu sînt“. În continuare, 
Schelling arată că, nefiind o asertiune pur formală, ci un „act sintetic“, conştiinţa 
de sine sau „subiectul-obiect“ nu conţine o identitate originară, ci una produsă 
şi mediată. Originară este divergenta orientärilor din eu, iar mediatorul dintre 
subiect şi obiect trebuie să fie o activitate oscilantă între cele două, desfăşurată 
într-o serie infinită de acţiuni particulare. Opoziția dintre eul subiectiv şi cel 
obiectiv constituie o relaţie dialectică, în care termenii se suprimă reciproc, dar 
niciodată în mod definitiv, pentru că se presupun şi au nevoie unul de celălalt 
pentru a fi ca atare. Atit în teză (identitatea dintre subiectul şi obiectul din 
eu), cât şi în antiteză (opoziţia lor), termenii relationati sînt pur ideali; pentru 
a deveni reali, ei „trebuie să-şi împartă oarecum identitatea“, şi anume printr-o 
a treia activitate a eului, prin care eul se limitează pe sine. 

Această tratare a identităţii va fi parţial reluată în cele trei Logici ale lui 
HEGEL, şi anume în Jenenser Logik. Metaphysik und Naturphilosophie (1802), 
în Ştiinţa logicii (1833) şi în Enciclopedia ştiinţelor filosofice. Logica (1843). 
Două trăsături disting noua interpretare hegeliană a problemei: discreditarea 
identităţii formale, tautologice şi avansarea unei identități concrete, imbogätite, 
dinamice, mediate de negația dialectică. Prima dintre ele pleacă de la interpre- 
tarea lui Schelling a relaţiei dintre teza eu = eu şi principiul clasic, formal al 
identităţii, A = A; cea de-a doua dezvoltă schema teză — antiteză — sinteză. In 
ce priveşte primul aspect, în partea consacrată metafizicii din Jenenser Logik, 
Hegel descrie cunoaşterea ca pe un sistem de principii, cele mai importante fiind 
principiul identităţii sau al noncontradictiei, principiul tertului exclus şi cel al 
raţiunii suficiente. Principiul identităţii, A = A, arată că ceva este identic cu 
sine indiferent de determinaţiile sale de conţinut. Această „egalitate absolută 
cu sine“?! este nulă sub raport cognitiv, o propoziţie de genul „Copacul este 
copac“ nu este altceva decât „nimicul cunoaşterii copacului“. Principiul iden- 
tităţii trebuie să se nege (aufheben) pe sine datorită contradictiei în care intră: 
aici adevărul nu e reflectat în sine (egalitatea absolută cu sine neagă reflectia 
în genere, întrucît face abstracţie de trecerea în altceva, ca proces indispensabil 
gîndirii) şi totuşi adevărul este pus sub această formă reflectată. Altfel spus, „ce- 
ea ce prin excelenţă nu fiinteazä în sine (das schlechthin nicht Anseiende) este 
pus ca fiintind în sine“ şi, prin urmare, in mod paradoxal, deşi exclude raporta- 
rea la orice alteritate, identitatea formală este „o relaţie a pluralitätii absolute, 
dar ca una neraportatä, ci pusă drept fiintind pentru sine“, cînd trebuie să fie 
de fapt raportare a ceva la altceva.?? 

Ideea revine în Ştiinţa logicii, unde identitatea apare ca prim moment al 


90 Ibidem, p. 46. 

91G. W. Fr. Hegel — Jenenser Logik. Metaphysik und Naturphilosophie. Sämtliche Werke. 
Bd. XVIII a. Felix Meiner, Leipzig, 1923, p. 136. 

92 Ibidem, p. 136 sq. 

determinatülor esenței, celelalte două fiind deosebirea (diferenţa) şi contradictia. 
Principiul identätii, formulat pozitiv drept „Totul este egal cu sine însuşi, A = 
A“ sau, negativ, ca principiu al noncontradictiei („A nu poate fi în acelaşi timp 
A şi non-A“)%, este considerat aici prima lege a gîndirii, dar depreciat drept 
„expresia unei tautologii goale“, lipsite de conţinut şi care „nu duce mai depar- 
te“. Hegel nu respinge însă identitatea ca atare, ci numai ceea ce el numeşte 
identitate pură, raportarea simplă la sine. În acest moment esenţa. este de fapt 
lipsită de determinatii sau, oricum, determinatiile reflectärii au cel mult un ca- 
racter formal, nu sînt de natură calitativă şi se raportează numai la ele însele. 
Esenţa, ca identitate simplă cu sine, „nu conţine decât adevărul formal, abstract, 
necomplet “9. Această identitate a intelectului este abstractă tocmai fiindcă face 
abstracţie de diferenţă, în timp ce, după Hegel, adevărul nu este complet decît 
în uniunea, identităţii cu diversitatea, sub forma identităţii concrete a raţiunii. 
După cum s-a arătat şi în Jenenser Logik, separarea identităţii şi a diversităţii nu 
poate duce decît la paradoxul că identitatea raportării nemijlocite la sine este ea 
însăşi diversitate abstractă a oricărei lipse de raportare. De asemenea, Hegel con- 
sideră falsă ideea comună despre confirmarea empirică a adevărului absolut al 
principiului identităţii, din moment ce, dimpotrivă, experienţa intilneste identi- 
tatea doar unită cu diversitatea. Adevărul începe întotdeauna la Hegel odată cu 
medierea, care transformă principiul identităţii si pe cel al contradictiei din legi 
analitice în legi sintetice. Adevărata identitate conţine mişcarea. de reflectare, 
pune deci mai intii din sine diferenţa sau se pune ca a fi altceva, pentru ca apoi 
să-şi resoarbă alteritatea, modul-de-a-fi-altceva, într-o identitate îmbogăţită. Ve- 
ritabila identitate nu este un dat, ci rezultatul unui proces în care acţionează 
negația şi negarea negatiei şi care cuprinde nu numai simpla egalitate cu sine, 
ci şi diferenţa, şi contradictia. Aşadar, în dialectica hegeliană, identitatea in- 
clude diferenţa, dar suprimată (aufgehoben), doar printr-o astfel de identitate 
mijlocitä putindu-se explica fiinţa ca idealitate. 

Nici măcar în identitatea abstractă nu se putea lăsa deoparte diferenţa, chiar 
şi A = A este un raport, o diferenţiere a lui A de el însuşi sau o dedublare; aici 
însă diferenţele rămîn exterioare, alcătuind o pluralitate de entităţi reciproc in- 
diferente. Cu att mai intricatä este diferenţa în identitatea concretă; ea însăşi 
nu este, de altfel, decît o „diferenţă ce se raportează pe sine la sine“9%. Dar şi 
diferenţa, cel de-al doilea moment al determinatiilor esenței, cunoaşte, la rîndul 
său, mai multe momente: diferenţa absolută, diversitatea şi opoziţia. Diferența 
absolută, simplă este relaţia dintre A şi non-A, este „diferenţa ce se raportează 
pe sine la sine [...]. Dar ceea ce diferă de diferenţă este identitatea. Prin urma- 
re, diferenţa este ea însăşi şi identitatea. Ambele împreună constituie diferenţa: 
diferenţa e întregul şi momentul sau" HD Se ajunge astfel la diversitate, care pre- 
supune atît identitatea cît si diferenţa: „|... ] ceea ce e distinct subzistă ca ceva 
în chip indiferent, divers faţă de alt ceva, fiindcă ceea ce e distinct e identic cu 


93]dem — Ştiinţa logicii, Ed. Academiei, Bucureşti, 1966, p. 394. 

94 Ibidem, p. 398. 

95Idem — Enciclopedia ştiinţelor filosofice. Partea I. Logica. Ed. Academiei, Bucureşti, 1962, 
p. 230. 

Idem — Ştiinţa logicii, p. 402 sq. 

sine“.97 Dacă diferenţa implică identitatea şi diferenţa, în momentul diversităţii 
aceste două aspecte sînt separate, pentru sine, diversitatea fiind o raportare 
exterioară între fiintäri subzistente. lar dacă primul moment, al diferenţei ab- 
solute, se dovedea a fi identic cu identitatea, diversitatea, ca moment secund, 
deci ca negatie a tezei, va conduce la un principiu opus celui al identităţii si 
care este formulat de Hegel astfel: „Toate lucrurile sînt diverse, sau nu există 
lucruri care să fie egale unul cu altul“.?® Acesta este invalidat de experienţă, 
întrucât chiar prin faptul că putem compara două lucruri oarecare, ele nu sînt 
numai inegale, ci şi egale, măcar în calitatea lor comună de lucruri. Sinteza 
dintre identitate (diferenţa absolută) şi diversitate se împlineşte în opoziţie, ca 
diferenţă esenţială, determinată. Relaţia nu se mai stabileşte acum între A şi 
non-A, ca în primul caz, nici între un A şi B exterioare şi indiferente unul faţă 
de celălalt, ci între ceva şi altul său (celălalt). În opoziţie, identitatea însăşi 
devine produsul alteritätii, deoarece „fiecare e în general aşa cum e, în primul 
rînd, întrucât există celălalt“. Relaţiile dintre pozitiv şi negativ, ca termeni ai 
opoziţiei, se complică dialectic în mod corespunzător: „|...] in al doilea rind, 
fiecare există întrucât celălalt nu există“ si, în fine, în al treilea rînd, „fiecare e 
în el însuşi pozitiv şi negativ“.100 

Aceasta, duce deja la „concilierea“ identităţii şi a diferenţei în cea de-a treia, 
determinatie a esenței, în contradicție. De aceasta se leagă principiul sintetic 
al celor trei principii ale reflectării, formulat de Hegel drept: „Toate lucru- 
rile sînt în ele însele contradictorii“.10! Mai mult, contradictia este conside- 
rată „rădăcina oricărei mişcări şi vieţi; numai întrucât ceva posedă în el însuşi 
o contradicţie, acest ceva se mişcă, are impulsuri şi activitate“102. Odată cu 
mişcarea contradictiei, a afirmării de sine ca negativ şi apoi a suprimării acestui 
negativ, ne apropiem de realitatea concretă, contradictia rezolvată fiind temeiul. 
Or, acesta reprezintă al treilea moment al teoriei esenței, după aparenţă şi după 
esentialitäti sau determinatiile de reflectare, şi este „esenţa ca identitate cu si- 
ne pozitivă, dar identitate care, în acelaşi timp, se raportează ca negativitate 
la sine, se determină deci pe sine gi se transformă pe sine“10%. Temeiul încheie 
ciclul esenței şi face trecerea spre fenomen, odată cu care începe existența, iar 
din existenţă, se va dezvolta lucrul, ca totalitate a determinatiilor temeiului şi 
ale existenţei. În lucru toate determinatiile reflexiei, inclusiv identitatea, revin 
ca existente şi, de aceea, ca lucru în sine, lucrul este identic cu sine. 

După cum s-a văzut, identitatea abstractă, formală reprezintă pentru Hegel 
numai un punct de plecare. De aceea ea va caracteriza fiinţa pură, indetermi- 
nată, parodie aproape a fiinţei parmenidiene. Cum nu conţine diferenţă nici în 
cuprinsul său, nici faţă de ce s-ar afla în afara sa, fiinţa pură este „fiinţa, absolut- 
negativă“, sinonimă cu Neantul!%. Si nimicul, ca şi fiinţa pură, este „simplă 


97 Ibidem, p. 403. 

98 Ibidem, p. 407. 

99 Ibidem, p. All. 

100 Jbidem, p. 411 sq. 

101 Ibidem, p. 425. 

102 Ibidem, p. 426. 

103 Thidem, p. 421. 
1041dem — Logica, p. 174. 

egalitate cu sine însuşi, vid total, lipsă de determinare şi lipsă de conţinut; lipsă 
de diferenţă în el insugi“!0. Adevărul fiinţei şi al neantului este abia sinteza lor, 
devenirea, ca trecere a nimicului în fiinţă, de data aceasta într-o fiinţă. reală, 
determinată. Fiinţa pură şi neantul sînt simple abstracții; în realitate nu există 
nimic care să nu conţină deopotrivă fiinţa şi nefiinta.106 

Respingind identitatea în care termenii puşi în relaţie rămîn exteriori, inerti 
unul faţă de celălalt precum obiectele fizice, Hegel apără o identitate dinamică, 
orientată, în care un element conduce spre următorul, există cumva „întru“ 
acesta, aşa cum se dezvoltă o fiinţă vie. Identitatea odihnei în sine a fiinţei par- 
menidiene, identitatea, diversificării sau identitatea arborescentă a sistemului 
aristotelic, identitatea specularä leibniziană. sînt completate de un nou model, 
şi anume al identităţii de tip organic. Aceasta nici nu exclude diferenţa (ca la 
eleati), dar nici nu produce diferenţele (inter-individuale) din interior, cu aju- 
torul principiului de individuatie al monadelor, pe care le condamnă la incomu- 
nicabilitate (Leibniz). De asemenea, identitatea hegeliană nu se realizează ca o 
simplă cuplare mecanică între o identitate mai generală (comunitatea de specie 
ori de gen) şi o diferenţă specifică (ca în dialogurile platonice târzii, la Aristotel 
şi Porphyrios), ci devine o desfăşurare liniară, procesualä, mediată de diferenţă. 
Identitatea este aici deopotrivă punct de plecare şi de sosire, după modelul unor 
produceri şi asimilări succesive ale alteritätii (ale negatiilor parţiale). 

Considerăm că va fi nevoie de cel puţin încă o sută de ani pînă la configura- 
rea, unui nou tip major de identitate, odată cu Wittgenstein şi Heidegger. Intre 
timp, încercările de teoretizare sînt mai degrabă minore, căzînd în formalism si 
în discuţii specioase. O contribuţie notabilă o constituie totuşi celebra distincţie 
a lui Frege dintre sens (Sinn) şi semnificaţie (Bedeutung)!””, în timp ce alte rea- 
lizări le menţionăm mai mult cu titlu enumerativ: este vorba despre lucrarea lui 
A. Meyerson intitulată Identite et realite (1912) şi realizată dintr-o perspectivă 
fizicalistä; de contribuţiile unor I. Cohn, R. Eisler şi K. Reinhardt; despre trata- 
rea din punct de vedere logic sau logico-matematic a problemei de cätre Sigwart, 
Russell şi Couturat (prin definirea unităţii şi a pluralitätii numerice), de F. C. S. 
Schiller sau F. H. Bradley. Identitatea personală face obiectul unor discuţii apar- 
te, de natură logică sau psihologică, la William James, în psihologia eului, la 
Gordon W. Allport şi Gardner Murphy. Pozitivismul logic îşi pune amprenta 
asupra problemei prin Ayer şi Carnap (ultimul vorbeşte de cercuri de asemănare 
şi de comunitatea imperfectä care presupune cercuri de asemănare incälecate), 


105Idem — Ştiinţa logicii, p. 64. 

1060 altă dovadă a desprinderii lui Hegel de concepţia tradiţională asupra identităţii formale, 
statice o oferă critica ideii de unitate, care ar exprima o identitate cu totul abstractă, fiind, 
încă şi mai mult decît identitatea, o operaţie a reflexiei subiective. Unitatea este în genere con- 
siderată drept produs al comparaţiei, ca reflexie exterioară. Or, întrucît comparatia descoperă 
elemente comune în obiecte deosebite, unitatea — apreciază Hegel — se obţine „prin faptul că 
se presupune completa indiferenţă a înseşi obiectelor comparate faţă de această unitate, astfel 
încît această comparare şi unitate nu privesc înseşi obiectele, ea fiind acţiune şi determinare 
ce le este exterioară“ (ibidem, p. 73). 

iar Wittgenstein, după cîteva observaţii din Tractatus logico-philosophicus, va 
elabora modelul asemănărilor de familie. În fine, Bertrand Russell distinge indis- 
cernabilitatea de identitate: prima reprezintă o relaţie simetrică si reflexivă, fără 
să fie şi tranzitivă, în timp ce identitatea se caracterizează prin tranzitivitate. 
De asemenea, pe cînd indiscernabilitatea este un dat fenomenal, propoziţiile de 
identitate se referă la lucrurile înseşi şi sînt de fapt nonverificabile. Identitatea 
este, aşadar, mai „tare“ decât indiscernabilitatea — dovada: dacă este suficientă 
o constatare de discernabilitate pentru a infirma asertarea unei eventuale iden- 
titati, niciodată însă acumularea de indiscernabilitäti nu va permite prin sine 
asertarea identităţii. 

O abordare sistematică a temei identităţii poate fi intilnitä în $ 14 din Logica 
lui CHRISTOPH SIGWART, unde se menţionează trei interpretări ale principiu- 
lui identităţii. Mai întîi, sub forma „A este A“, el trebuie să afirme că „orice 
obiect al gîndirii este identic cu sine şi trebuie să fie gîndit drept chiar acesta, iar 
nu altul“ 108. In această variantă, el reprezintă o premisă şi o condiţie necesară 
a întregii gindiri, orice act de judecare fiind posibil numai dacă presupunem 
constanta de conţinut a reprezentărilor noastre despre obiectele particulare. În 
al doilea rînd, principiul identităţii stă la baza tuturor judecăților afirmative şi 
este condiţie a oricărei judecăţi, întrucît susţine că subiectul şi predicatul aces- 
teia trebuie să stea în relaţie de identitate în cazul unei judecăţi valabile. El 
poate fi privit atît ca lege naturală, în sensul ca gîndirea operează conform lui, 
cât şi ca lege normativä, deci în calitate de criteriu de valabilitate a propozitiilor 
asertorice. Este însă totodată adevărat că identitatea. inerentă oricărei judecăţi 
nu înseamnă neapărat şi exprimarea unei tautologii goale, ci realizează o uni- 
ficare sau „punere lalolaltă“ (In-Einssetzung) a diferitelor reprezentări. In fine, 
cea de-a treia interpretare a principiului identităţii este metafizică. Ea postu- 
lează că fiecare fiintare este identică cu sine şi că fiinţa însăşi reprezintă, ceea 
ce este absolut identic cu sine şi invariabil. Identitatea poate fi reală, atunci 
cînd două nume, percepții sau reprezentări sînt raportate la aceeaşi persoană, la 
acelaşi lucru ori proces (de pildă cînd se afirmă că filosoful Seneca, este identic 
cu tragedianul Seneca), şi în acest caz nu exclude caracterul diferit al obiectelor 
în diferite momente de timp, sau este identitate logică, dacă priveşte conţinutul 
reprezentării ca atare: de exemplu cînd mai multe cuvinte, expresii sau formule 
desemnează acelaşi concept. 

Şi F. H. BRADLEY se opune, ca şi Sigwart, ideii că principiul identităţii, 
care stă la baza judecății, ar implica faptul ca nu există nici o diferenţă între 
subiect şi predicat.!% După Bradley, nici chiar enunturile analitice nu trebuie 
confundate cu enunturile tautologice, întrucît în orice judecată relevantă din 
punct de vedere cognitiv este operată o sinteză. Reducerea axiomei identităţii 
la principiul unei tautologii nu face decît să o transforme în enuntarea explicită 
a unei erori. lar interesul principal al autorului îl constituie o interpretare a 
legii identităţii de aşa natură încât să-i recunoască valoarea pentru cunoaştere. 
În acest sens, el propune o interpretare a principiului identităţii care spune că 


108 Christoph Sigwart — Logik. Bd. 1, J. C. B. Mohr (Paul Siebeck), Tübingen, 91924, p. 108. 
109F, H. Bradley - The Principles of Logic, vol. I, Oxford University Press, 21962, Book I, 
Ch. V, 88 1-9, p. 141-145. 

„adevărul este adevărat întotdeauna“ sau: „Ceea, ce e adevărat într-un context 
este adevărat în altul“, „S — P este adevărat oriunde şi oricind“.!!0 Altfel spus, 
adevărul nu e independent numai de subiectul cunoscător, ci şi de „schimbare şi 
întîmplare“. Aici identitatea coexistă cu diferenţa, întrucât adverbele „oriunde“ 
şi „întotdeauna“ pun în lumină diferenţele (= circumstanţele) în raport cu care 
relaţia S — P rămîne o identitate. Bradley reia problema identităţii şi atunci 
cînd ia în discuţie logica ecuationalä a lui Jevons, pentru a-şi reafirma teza că 
orice propoziţie conţine nu numai identitate, ci şi diferenţă, sau cînd defineşte 
procesele de comparare şi distingere.!!! El remarcă faptul că, dacă atunci cînd 
facem o comparaţie începem cu diferenţa, pentru ca pînă în final să devină 
explicită identitatea termenilor şi să fie lăsate deoparte deosebirile lor, în cazul 
distingerii (distinction) se pleacă de la o unitate vagă, ce se diversifică apoi. Nu 
numai asemenea operaţiuni simple depind de identitate ca de un punct central, 
ci chiar şi construcţii mai complicate, cum ar fi o inferentä, sînt elaborate în 
jurul unui centru identic. 

Abordarea logică a problemei identităţii este completată de Bradley în Ap- 
pearance and Reality cu precizări asupra identităţii reale. Pentru ca un lucru 
să existe, el trebuie să aibă identitate, „trebuie să ocupe o durată dincolo de 
momentul prezent“, iar lucrul însuşi nu este decât „o legătură a identităţii în 
diferenţe“ 112. Acest conţinut identic dincolo de timpul prezent este însă consi- 
derat ideal, întrucât transcende existenţa dată; pentru a vorbi despre un lucru, 
este nevoie ca acesta să aibă, cel puţin pentru o perioadă de timp, o existenţă 
continuă, ceea ce pare să depindă de păstrarea unei identități de caracter, ca 
relaţie între trecut şi prezent. De aceea lucrul se transformă de fapt în „relaţia 
tranzitiilor din propria, sa istorie“, într-o „relaţie inclusivä, ce transcende orice 
timp dat“!!3, Lucrul fiind conceput ca o relaţie, el va fi esențialmente, deşi nu 
în totalitate, o idee, şi anume o idee care nu este reală în nici un moment deter- 
minat. Lucrurile se relevă a fi astfel doar aparente, iar nu realităţi. Practic, vom 
continua totuşi să vorbim despre lucruri, dar nici aici nu vom fi scutiţi de pro- 
bleme. Astfel, uneori întîmpinăm dificultăţi în a spune dacă un obiect este sau 
nu acelaşi, întrucât ar trebui să cunoaştem mai înainte acel caracter general care 
ar constitui esenţa lucrului. O parţială soluţie ar oferi-o considerarea identităţii 
personale drept în principal o problemă de grad. De altfel, în domeniul iden- 
titatii personale se complică şi mai mult problemele identităţii în general, astfel 
încât, deşi cunoaştem un criteriu al acesteia (şi anume memoria), întrebarea în 
ce constă identitatea generală a sinelui rămîne insolubilă şi absurdă, întrucât 
sinele nu are un sens determinat. 

Demnă de o menţiune aparte este şi explicarea identităţii de către ANDRE 


= 


0 Ibidem, p. 143. 
1 Ibidem, vol. I, Book II, Part II, Ch. IV, 88 1-7, p. 370-374 şi vol. II, Book III, Part I, Ch. 
V, 88 1-15, p. 457-469. „Nici o propoziţie nu asertează o pură identitate, dar fără afirmarea 
sau implicarea identităţii nu poate fi făcută nici o judecată“ (vol. I, p. 373) — afirmă el -, 
soluţia acestui puzzle fiind aceea că identitatea şi diferenţa se implică reciproc, sînt cele două 
fațete ale aceluiaşi fapt. 

112]dem — Appearance and Reality. A Metaphysical Essay. London: Swan Sonnenschein & 
Co., New York: The Macmillan Company, ?1908, p. 72. 
113 Ibidem, p. 73. 

LALANDE în Vocabulaire technique et critique de la philosophie (1926)114. El 
distinge patru aspecte ale identităţii. Primul îl constituie unicitatea într-un ace- 
laşi moment al timpului şi într-un acelaşi loc a unui obiect (fenomen) desemnat 
prin două nume sau combinaţii conceptuale diferite. În al doilea rînd, identita- 
tea se referă la caracterul unui individ despre care se spune că este „acelaşi“ în 
diferite momente ale existenţei sale („identitatea eului“). Aceste prime sensuri 
sînt denumite de obicei indistinct drept identitate numerică. Al treilea sens vi- 
zează aşa-numita. identitate calitativă sau specifică, aplicabilă obiectelor gîndirii 
în general, şi constă în caracterul a două obiecte diferite în timp şi spaţiu, dar 
care prezintă aceleaşi calităţi. În fine, identitatea este folosită şi pentru a de- 
semna relaţia logică dintre doi termeni identici. Meritul major al descriptiei lui 
Lalande rezidă în sistematizarea, problemei; în ce priveşte contribuţia sa perso- 
nală la, dezvoltarea. problemei, ea se reduce, în fond, la propuneri de revizuire 
terminologicä (spre exemplu, el propune înlocuirea expresiei „identitate nume- 
rică“ prin „identitate temporală“ sau „juridică“) şi la distingerea diferenţei şi a 
identităţii numerice, pe de o parte, de cele intrinseci, pe de altă parte!!®. 
Diversificarea, extremă a abordărilor identităţii în filosofia, în logica şi în 
ştiinţele social-umane contemporane ne obligă la o selecţie strictă a interpre- 
tărilor prezentate aici. Dacă utilizăm drept criteriu relevanta pentru ontologia 
artei, atunci apreciem drept cele mai fructuoase încercări reformulările princi- 
piului identităţii de către Martin Heidegger si Emmanuel Lévinas. La HEIDE- 
GGER vom avea în vedere în special Der Satz der Identităt, prima parte din 
Identität und Differenz (1957). Heidegger pleacă aici de la rezumarea curentă 
a principiului identităţii, A = A, apoi renunţă la formula ecuaţiei (Gleichung), 
unde identitatea apare ca egalitate sau ca identitate goală, formală, tautologică 
(Gleichheit), în favoarea identităţii ca Selbigkeit şi Zusammengehărigkeit. In 
Demersul său cunoaşte mai multi paşi, strict controlati logic, ce realizează 
o treptată îndepărtare de imediateţea lui A = A. Sînt reamintite denumirile 
latineşti şi greceşti ale identicului (idem, respectiv tò autó), pentru a se justifica 
preferarea termenului de das Selbe în locul lui das Gleiche. Apoi este invocat un 
pasaj din Sofistul (254 d), in care se spune că hekaston autó tautön (jedes selber 
dasselbe), dar şi că hekaston heauto tauton (jedes selber ihm selbst dasselbe), 
pentru ca din logica dativului (heauto) sä rezulte o reinterpretare a principiului 
identitätii. In loc de: „Fiecare A este el însuşi acelaşi“ („Jedes A ist selber 
dasselbe“), este mai adecvat, dupä Heidegger, sä spunem: „Fiecare A este el 
insugi acelagi cu sine“ („Mit ihm selbst ist jedes A selber dasselbe“). Corectura 
este semnificativă, întrucât înlocuieşte nemijlocirea raportării lui A la sine însuşi 
prin medierea cu ajutorul relaţiei de tipul „cu“. Identitatea devine o sinteză, o 
punere a unităţii, „die Einung in eine Einheit“. Această unitate (Einheit) nu 


114 André Lalande — Vocabulaire technique et critique de la philosophie, Felix Alcan, Paris, 
71956, p. 453-458. 

115Chiar dacă la moderni sensul diferenţei este oarecum indistinct, referindu-se la orice carac- 
ter ce deosebeşte un lucru sau concept de un altul, se impune separarea diferenţei numerice de 
diferența intrinsecă: prima desemnează un raport între obiecte diferite ale gîndirii, o „diferenţă 
între... “, cea de-a doua exprimă caracterele care alcătuiesc aceste diferenţe numerice, este o 
„diferenţă proprie lui...“ sau „caracteristica lui...“ (ibidem, p. 233). 

116Martin Heidegger — Identität und Differenz, Günther Neske, Pfullingen, 1957, p. 13 sq. 

este totuna, cu uniformitatea egalităţii indiferente (bloße Einerleiheit), ci este 
meritul idealismului speculativ, prin Fichte, Schelling şi Hegel, de a fi arătat 
că relaţia identităţii este unificare sau mediere cu caracter sintetic. Identitatea 
unei fiinţări este, aşadar, Selbigkeit sau „unitate cu sine însuşi“, iar principiul 
său nu mai este formulat ca reduplicare, A = A, ci ca sinteză a judecății, ca „A 
este A“. El reprezintă condiţia de posibilitate a ştiinţei în genere. 

Heidegger nu se mulţumeşte însă cu acest rezultat al cercetării, ci introduce 
şi mai adînc diferenţa în însăşi natura identităţii, folosindu-se pentru aceasta de 
binecunoscutul fragment parmenidian: tò gar autó noein éstin te kai einai!!”. 
Acesta este interpretat in sensul cä: „Denken und Sein gehören in das Selbe 
und aus diesem Selben zusammen“!®, ceea ce face din identitate (Selbigkeit) o 
coapartenentä (Zusammengehörigkeit). Ea nu mai este identitatea metafizică, 
respectiv o trăsătură a fiinţei, ci în fragmentul lui Parmenide fiinţa însăşi de- 
vine „o trăsătură a acestei identităţi“119. La rîndul său, faptul coapartenentei 
(das Zusammengehören) este înţeles diferit dacă punem accentul pe aspectul co- 
munitätii (Zusammengehören) sau pe cel al apartenenţei (Zusammengehören). 


În primul caz, reinterpretarea sa a identităţii — consideră Heidegger însuşi — 
nu ar aduce nimic nou, întrucât in Zusammengehören, gehören însuşi exprimă 
modul traditional de concepere a relaţiei în genere. El are aici sensul de a fi 
„zugeordnet und eingeordnet in die Ordnung eines Zusammen, eingerichtet in 
die Einheit eines Mannigfaltigen, zusammengestellt zur Einheit des Systems, 
vermittelt durch die einigende Mitte einer maßgebenden Synthesis“120. Relaţia 
este, aşadar, exterioară, în calitatea sa de nezus şi connezio, de asociere, co- 
ordonare, inläntuire sau corelare (Verknüpfung) a relatelor; ea este ceva sta- 
bilit, şi anume pornind fie de la un pol al relaţiei, fie de la celălalt, este o 
unitate produsă dintr-o Zusammenordnung (combinare, coordonare, aranjare) 
şi cunoaşte formele unor ordonäri, mijlociri, împletiri si înlănţuiri. Or, Hei- 
degger este interesat de fapt de reciprocitatea relaţiei, iar aceasta nu e posi- 
bilă decât dacă gîndim coapartenenta drept Zusammengehören, derivînd aşadar 
comunitatea dintre relate din faptul apartenenţei. Tabloul este aparent anti- 
tetic: gindirea reprezentatoare (vorstellendes Denken) a identităţii metafizice 
este opusă gîndirii străbătătoare (erfahrendes Denken) din noul tip de identi- 
tate, identitatea ca sinteză sau punere-laolaltä (Synthesis, Zusammenstellen) 
— apartenentei (Gehören). De fapt, cele douä forme nu sint ireductibile, ci 
Zusammengehören este gândită ca o relaţie subsecventă lui Zusammen gehören 
şi derivată din ea: după Heidegger, coapartenenta, ca relaţie exterioară, este 
clarificată pornind de la sensul termenilor relativi, dar sensul însuşi al acesto- 
ra, este determinat în funcţie de o relaţie anterioară, care nu e altceva decât 


17]n traducerea lui D. M. Pippidi: „căci e tot una a gîndi şi a fi“ (Parmenide, fragm. B, 3, 
în: Filosofia greacă pînă la Platon, vol. I, partea a doua, ed. cit., p. 232). 

18... gîndire şi fiinţă îşi au locul într-un Acelaşi şi fac parte din acest Acelaşi“ (trad. Dan- 
Ovidiu Totescu, în: Martin Heidegger — Principiul identităţii, Ed. Crater, Bucureşti, 1991, p. 
11). 
19M. Heidegger — Identität und Differenz, p. 19 (Principiul identităţii, p. 12). 

20 Ibidem, p. 20 (ed. germ.), respectiv 12 (rom.): „|...] subordonat şi clasificat în ordinea 
unei coeziuni, rînduit în unitatea unei multiplicitäti, reunit în unitatea sistemului, mijlocit 
prin mijlocirea unificatoare a unei sinteze care dă şi hotărăşte măsura“ (trad. Totescu). 

coapartenenta. 


Interesul autorului nu vizează totuşi problema formală a identităţii, luată 
ca scop în sine, ci mai mult lămurirea, cu ajutorul ei, a relaţiei dintre om şi 
fiinţă. Această relaţie nu trebuie concepută, după el, ca fiind stabilită De de 
către om, fie de fiinţă, ca un fel de subsumare sau repartizare mecanică (Zu- 
ordnung) a unui termen sub celălalt, aşa cum consideră metafizica, iar apoi 
filosofia, antropocentrică, umanistă. Dimpotrivă, relaţia are o reciprocitate care 
ne împiedică sa vorbim despre primatul unuia dintre termenii relationati: pe de 
o parte, fiinţa. omului este ea însăşi relaţie (Bezug), într-un joc al lui hören - 
gehören, al apartenenţei la fiinţă şi al ascultării apelului fiinţei.!21 Pe de altă 
parte, fiinţa este An-wesen şi, ca atare, are nevoie de Dasein şi nu poate „fiinţa“ 
(wesen) în absenţa acestuia.!22 În concluzie, „|...] om şi fiinţă sînt transmigi 
(übereignet) unul altuia“ şi îşi aparţin reciproc (Zueinandergeh 5ren)!25. Altfel 
spus, fiinţa şi omul alcătuiesc o constelație (Konstellation) care se manifestă di- 
ferit în diverse epoci. De pildă, în epoca dominaţiei tehnicii ca Ge-stell, această 
relaţie ia forma unei „puneri de sine“ reciproce între om şi fiinţă. 124 


Odată cu introducerea termenului de übereignet în caracterizarea relaţiei 
dintre om şi fiinţă şi mai ales prin menţionarea necesităţii „sinuciderii“ gîndirii 
reprezentatoare şi a saltului în apartenenţa la fiinţă, se face pregătirea pentru 
executarea. ultimului pas pe linia „rescrierii“ identităţii. Acesta, necesită elabo- 
rarea „conceptului“ de Ereignis. Denumire pozitivă pentru „abisul“ (Abgrund) 
în care trebuie să se abandoneze Dasein-ul, Ereignis-ul sävirgeste procesul de 
Vereignen und Zueignen a relatelor om şi fiinţă. Heidegger se foloseşte aici de 
o viclenie terminologică, întrucît Ereignis are deja în rădăcina sa apartenenţa 
(eignen). Or, cum apartenenţa reprezintă, după cum am văzut, pentru Heide- 
gger definiens-ul pentru identitate, se justifică astfel şi legătura dintre Freig- 
nis şi identitate. Se introduce prin aceasta o dimensiune activă a identităţii, 
nu numai fiindcă termenul desemnează în germana curentă un eveniment sau 
o întîmplare deosebită, ci si pe linie etimologică, întrucît Er-eignis exprimă 
„dobîndirea-conferire a Propriului (des Eigenen)“.1?° Ereignis-ul heideggerian 
nu este, agadar, o intimplare oarecare, un Geschehnis sau Vorkommnis, ci un 


121 Im Menschen waltet ein Gehören zum Sein, welches Gehören auf das Sein hört, weil es 
diesem übereignet ist“ (ibidem, p. 22/13). 

122 Sein west und währt nur, indem es durch seinen Anspruch den Menschen an-geht. Denn 
erst der Mensch, offen für das Sein, läßt dieses als Anwesen ankommen. Solches An-wesen 
braucht das Offene einer Lichtung und bleibt so durch dieses Brauchen dem Menschenwe- 
sen übereignet“ (ibidem, p. 23). Despre relaţia dintre Dasein si fiinţă la Heidegger, vezi şi 
Emil Kettering - NÄHE. Das Denken Martin Heideggers (Neske, Pfullingen, 1987) gi idem — 
„NÄHE im Denken Martin Heideggers“, în: (Hg.) Richard Wisser, Martin Heidegger — Unte- 
rwegs im Denken. Symposion im 10. Todesjahr (Karl Alber, Freiburg i. Br., München, 1987, 
p. 111-130). 

123 Ibidem, p. 23/14. 

124 [bidem, p. 27/16. 

125Pentru traducere, a se vedea indexul terminologic heideggerian propus de Gabriel Lii- 
ceanu şi de Thomas Kleininger la sfîrşitul volumului Originea operei de artă, Ed. Eminescu, 
Bucureşti, 1982, p. 385. În acelaşi volum, trimitem la o notă lămuritoare despre Ereignis la 
traducerea eseului despre tehnică (p. 142 sq.). 

singulare tantum!?®. 


In concepţia, lui Heidegger, identitatea nu este numai dinamică, un „eveni- 
ment“ ce are loc, ci implică deopotrivă raportarea la Celălalt. Ea nu-i revine 
lucrului izolat, ci prin Ereignis „Mensch und Sein einander (s. n.) in ihrem We- 
sen erreichen“127. Caracterul dinamic al identităţii este exprimat cu ajutorul a 
doi termeni-cheie: erreichen (a ajunge) — relatele nu au identitate, ci ajung la 
aceasta prin Ereignis — şi schwingen (a se balansa, a se clätina, a oscila sau a vi- 
bra). Interesantä prin ambivalenta sa este mai ales aceastä miscare de balansare, 
întrucît Ereignis nu este numai o „acţiune“ (ca Er-eignen), ci şi „domeniul care 
vibrează (s. n.) în sine, prin care om şi fiinţă ajung fiecare în esenţa celuilalt“ 178. 
Această, oscilare însă sugerează şi nesiguranţă şi justifică, după Heidegger, in- 
certitudinile in teoretizarea identităţii.!2% Sigur este totuşi că identitatea, este o 
relaţie mediată, ce include diferenţa dintre relate, şi o coapartenentä a relatelor 
la o unitate nenumită (desemnată în alte lucrări drept Seyn, fiinţa însăşi sau 
Ereignis). Identitatea este dinamică, dar aici „activitatea“ are alt sens decît 
cel traditional, fiind legată de Seinlassen.130 De aceea, „esenţa. identităţii este o 
proprietate a dobindirii-conferirii Propriului“ („das Wesen der Identität ist ein 
Eigentum des Er-eignisses“), din moment ce Ereignis este chiar acel Zusammen- 
gehörenlassen ce face posibilă identitatea!?!. 

In concluzie, conform lui Heidegger existä trei mari conceptii asupra iden- 
tităţii: Prima şi cea mai falsă este cea a tautologiei goale, a dedublării sau a 
raportării nemijlocite a unei entităţi la sine (A = A). Cea de-a doua a fost in- 
trodusă abia de idealismul speculativ german şi presupune sinteza sau unitatea 
mediată; ea este în genere formulată drept „A este A“, chiar dacă poate corela 
şi doi termeni diferiţi. În fine, Heidegger îşi consideră propria interpretare drept 
al treilea moment al acestei desfăşurări, văzută ca o coborire pînă la esenţa 
adevărată a identităţii. Cei doi termeni sînt derivați acum din coapartenenta 
lor originară, în virtutea căreia identitatea se desprinde din relaţie, fiecare re- 
latum ajungînd la identitate, la ceea ce îi este propriu, numai în şi prin relaţia 
cu alteritatea. De asemenea, această relaţie nu fiinţează nici prin faptul că nişte 
relaţii preeexistente se angajează în ea, nici prin sine, ci este lăsată, la rîndul 
ei, să fie de către un enigmatic „eveniment“. Acesta nu este nici o entitate (o 
unitate superioară, mai cuprinzătoare), nici o relaţie, ci singurul său predicat 
este activitatea pură, formulată tautologic: das Ereignis er-eignet. 

În afară de această contribuţie majoră la reformularea problemei identităţii 


126M. Heidegger — Identität und Differenz, p. 29. 

127 Ibidem, p. 30/17. 

128 Ihidem. 

129 Das Ereignis als Er-eignis denken, heißt, am Bau dieses in sich schwingenden Bereiches 
bauen. Das Bauzeug zu diesem in sich schwebenden Bau empfängt das Denken aus der Sprache. 
Denn die Sprache ist die zarteste, aber auch die anfälligste, alles verhaltende Schwingung im 
schwebenden Bau des Ereignisses“ (ibidem). De altfel, Heidegger avertizase incä din cuvintul 
inainte la volum cä: „Beweisen läßt sich in diesem Bereich nichts“, ci numai „weisen manches“ 
(ibidem, p. 10). 

130Pentru noul sens al acestei „activităţi“, anterior de fapt oricărei distincţii dintre activitate 
şi pasivitate, trimitem la o altă lucrare tirzie a lui Heidegger, Gelassenheit, Neske, Pfullingen, 
1959. 

1311dem — Identität und Differenz, p. 31/18. 

din Identität und Differenz, pe parcursul vastei opere heideggeriene întîlnim ri- 
sipite şi alte sugestii fecunde pentru tema respectivä.1?? Menţionăm aici numai 
în treacăt cîteva dintre ele: distincţia repetată dintre das Gleiche (identicul for- 
mal) şi das Selbe (identicul ce include diferenţa); ideea, preluată de la Hölderlin, 
că pentru a ajunge la identitatea proprie este nevoie de experienţa alteritätii (la 


Hölderlin, a străinătăţii)!55; identitatea dintre Dichten şi Denken, similară ve- 


cinătăţii vârfurilor despărțite printr-un abis!?*; permanenta evitare a imediatetii, 
care-l face să accepte cu entuziasm ideea lui Hölderlin despre pericolul identi- 
ficării poetului-semizeu cu sacrul în momentul inspiraţiei!55; identitatea ca joc 
de oglinzi al polilor tetradei; medierea relaţiilor de identitate pe orizontală (de 
pildă, între oameni) prin relaţiile de coapartenentä pe verticală 155; interpretările 
conceptelor de harmonie (Heraclit), Innigkeit şi Feind-seligkeit (Hölderlin) !?7 
etc. Intelegerea identităţii drept coapartenentä se menţine ca o constantă de-a 
lungul mai multora din scrierile sale. 138 

Cea de-a doua reformulare majoră a principiului identităţii în filosofia con- 
temporană, cu consecinţe importante pentru ontologia artei, se Intilneste la un 
oponent teoretic al lui Heidegger, şi anume la EMMANUEL LEVINAS, care în 
Autrement qu’etre ou au-delà de l'essence (1974) pretinde înţelegerea lui A est 
A drept A a-oie. Ca şi Heidegger, sub a cărui influenţă stă, Lévinas concepe 
fiinţa, ca verb şi, spre deosebire de acesta, şi formulează acest lucru cît se poate 
de clar: „|...] fiinţa este verbul însuşi. Temporalizarea este verbul fiinţei“.15% In 
acest sens trebuie înţeleasă amintita reformulare a principiului identităţii drept 
A a-oie, ca în exemplele „le son résonne“ sau „le rouge rougeoie“140. Chiar dacă 
pecetea stilului heideggerian este inconfundabilă (să ne amintim de „Die Welt 
weltet“, „Das Nichts nichtet“, „Das Ding dingt“), relevantă este totuşi alegerea 
deliberată de exemple din sfera artei, deoarece, după Lévinas, în artă întîlnim 
verbe trezite, aflate pe punctul de a recădea în substantive. El nu vede în artă o 
colecţie de produse inerte, ci în pictură roşul înroşeşte, verdele înverzeşte, după 
cum în muzică sunetele răsună, iar în poezie vocabulele cîntă. Primatul unei 
logici a substantivului este abrogat pentru o instalare a constelatiei verbale; 
altfel spus, logica judecății logico-ontologico-gramaticale, care pune în relaţie 
subiectul-substantä-substantiv cu predicatul-atribut-adjectiv se transformă în 


32 Mai pe larg despre identitate şi despre relaţie in general la Heidegger în: Mădălina Diaconu, 
Blickumkehr. Mit Martin Heidegger zu einer relationalen Asthetik. Peter Lang, Frankfurt, 
a. M., New York, Wien, 2000. 

33M. Heidegger — Erläuterungen zu Hölderlins Dichtung, Klostermann, Frankfurt a. M., 
1944, p. 83 sq. 

34]dem — Hölderlins Hymnen <Germanien> und <Der Rhein». Gesamtausgabe Bd. 39. 
Klostermann, Frankfurt a. M., 1980, p. 52, 184 3. a. 

35Idem — Erläuterungen zu Hölderlins Dichtung, ed. cit., mai ales p. 62-69. 

36Idem — Hölderlins Hymnen. .., ed. cit., Ga 39, p. 72 sq. 

37 Ibidem, p. 117 sq., 123 sq. si 245 sq. 

33Copula, însăşi, ca relaţie de identitate ce stă la baza judecății, exprimă după Heidegger o 
„coapartenentä a termenilor legaţi în propoziţii“ (idem — Die Grundbegriffe der Metaphysik. 
Ga 29/30. Klostermann, Frankfurt a. M., 1983, p. 477). 

39Emmanuel Lévinas — Autrement qu’ötre ou au-delà de l’essence. Martinus Nijhoff, The 
Hague, 1974, p. 44. 

40 Ibidem, p. 46. 

transcrierea, unei acţiuni verbale şi a modalităţii sale adverbiale. Lévinas nu for- 
mulează. atît de clar substitutia, ci remarcă doar importanţa noţiunilor modale 
în artă, în care vede o rezonanţă a esenței, deşi — am îndrăzni să obiectăm — ide- 
ea de esenţă retrimite la o logică a substantivului, în timp ce „cum“-ul la care se 
referă Lévinas asociază verbul („rezonanţa“) mai degrabă cu adverbul decît cu 
substantivul. În orice caz, după Lévinas arta este un proces, şi anume unul în ca- 
re quidditatea se face modalitate. Astfel, arta modernă trebuie înţeleasă. drept 
„rezonanţă sau producere a esenței în calitate de opere de artă“, iar „esenţa 
violoncelului — modalitate a esenței — se temporalizează |...] în operä“1?!. Re- 
marcile lui Levinas despre ontologia artei, deşi rămase în stadiul de sugestii, 
vor conduce la ideea de aură a operei de artă. Pentru aceasta va trebui însă să 
renunţăm la noţiunea de esenţă, prea legată de ontologia substanţialistă, cal- 
chiată pe modelul lucrului, şi să optăm pentru o ontologie a procesului şi pentru 
o identitate izotopică, în absenţa, centrului. 


Preocuparea lui Levinas pentru problema identităţii este mai amplă şi are 
rădăcini mai profunde. El consideră că întreaga ontologie se desfăşoară sub vra- 
ja identităţii, ca o reducere a culturii la acelaşi, nelăsînd loc unei veritabile 
alteritäti. Astfel, dialectica hegeliană, ca proiectare şi retragere succesivă a al- 
teritätii, este exemplară pentru ceea ce el numeşte mişcarea în cerc a filosofiei. 
Dialectica, solipsistă a conştiinţei rămîne captivă în Acelaşi, produce diferenţe 
doar pentru a le „asimila“, asemenea peregrinărilor lui Ulysse, care nu uită să 
se întoarcă în patrie. Alergia ontologiei la alteritatea ireductibilä şi la diferenţa 
absolută o face inaptă să dezvolte o etică. Abia experienţa, face-à-face, relaţia cu 
chipul celuilalt (le visage de l’Autrui) descoperă caracterul funciar al alteritätii 
umane, personale, în spatele căreia se ascunde „ileitatea“ (illeite) persoanei di- 
vine, ca Alteritate absolută. Solipsismului ontologic, care reduce alteritatea la 
acelaşi, necunoscutul la cunoscut, obiectul exterior la structurile subiectului cu- 
noscător, i se opune experienţa etico-religioasă. Deschiderea faţă de altul uman 
şi divin nu se realizează însă sub forma reciprocitätii, ca în dialogismul unui 
Buber, ci într-o relaţie tot asimetrică, deşi în sens contrar celei ontologice: eul 
trebuie sä se simtă, aga-zicind, de parcă ar fi în pielea celuilalt (comme avoir- 
l’autre-dans-sa-peau). Responsabilitatea sa faţă de celălalt este infinită, întrucât 
este an-arhică, anterioară oricărei decizii, alegeri sau constientizäri, ca un fel de 
a priori moral; datorită ei, eul devine ostaticul (l’otage) celuilalt. Etica solida- 
ritätii şi a responsabilitätii infinite pretinde o „unicitate fără identitate“, face 
elogiul non-identitätii în scopul unei „substituiri a celuilalt“ şi solicită imperativ 
„de-pozitia Eului“, deci o anumită schimbare a poziției eului, tocmai pentru a 
face posibilă. ieşirea din indiferența faţă de semeni („diferenţa faţă de celălalt, 
ca non-indiferenţă“)12. În mod paradoxal, într-o asemenea capitulare în faţa 
celuilalt, identitatea personală nu este pierdută, ci de-abia acum dobinditä cu 
adevărat, din moment ce doar responsabiltatea infinită faţă de celălalt îmi asi- 
gură unicitatea: eu pot fi substituit în orice acţiune şi aptitudine a mea, în afară 
de chiar această responsabilitate infinită faţă de semenul meu, de la care nu 


141 Ibidem, p. 52 sq. 
142 Ibidem, p. 73 şi 75. 

mă pot; eschiva nicicum.!*? Această relaţie particulară faţă de alteritate face ca 
identitatea sau „secretul subiectului“ să fie căutate într-o mişcare de recurenţă 
infinită către relaţia cu celălalt, ascunsă în „pliurile cele mai intime“ ale eului!**. 

De altfel, în ultimele decenii se înregistrează în filosofie o tendinţă generală de 
părăsire sau de relativizare a identităţii, prin deplasări vizibile către contrariile 
acesteia, odată cu susţinerea non-identitätii (Adorno, Ute Guzzoni), a diferenţei 
pure (poststructuralismul francez) sau a alteritätii (Lévinas). După Bernhard 
Waldenfels, interesul crescînd pentru alteritate constituie o tendinţă importantă 
a filosofiei franceze contemporane. Ea îşi are originea în observaţia lui Husserl 
despre experienţa relaţiei cu ceea ce este străin (Fremdheit), ca „accesibilitate a 
ceea ce a fost initial inaccesibil“, gi se corelează la succesorii săi francezi (şi nu 
numai) cu motive cum ar fi absenţa, îndepărtarea sau — am putea adăuga noi 
— vidul!*°. Istoria contemporană a conceptului de alteritate începe ca alienare 
a eului în propria sa casă, ca în teoria. despre stadiul oglinzii (Lacan) sau in 
filosofia, lui Lévinas, continuă cu Fremdheit des Anderen, cu alteritatea celuilalt 
care iese din sfera, de exercitare a puterii eului (Levinas despre chipul celuilalt şi 
despre porunca „Să nu ucizi!“) şi ajunge pînă la experienţa interculturalitätii. 

Interesul filosofiei pentru relaţia dintre identitate şi alteritate este stimulat 
nu numai de cercetările antropologice, ci şi de dezvoltarea orientării hermeneuti- 
ce. Astfel, interpretarea se desfăşoară la graniţa dintre sine şi altul, ca joc între 
unitatea interpretării ideale şi multiplicitatea lecturilor reale: şi anume, apo- 
ria oricărei interpretări spune că dacă obiectul este identic cu subiectul, atunci 
el nu are nevoie de interpretare, iar dacă reprezintă. o alteritate absolută, in- 
terpretarea devine imposibilă. După Gadamer, „înţelegerea înseamnă mereu a 
înţelege altfel. Ceea ce se deschide |... |] atunci cînd cuvîntul meu ajunge la cine- 
va |...], nu poate fi fixat nicicind într-o identitate rigidă. Acolo unde trebuie să 
fie comprehensiune, nu este numai identitate. Dimpotrivă, a înţelege înseamnă 
că cineva este capabil să treacă în locul celuilalt, pentru a spune ce a înţeles de 
aici şi ce are de spus despre aceasta“ 116. 

O altă orientare majoră care relativizează identitatea o reprezintă dialectica, 
mai ales prin Negative Dialektik a lui ADORNO. Ca şi Lévinas, Adorno vede în 
identificare mecanismul principal al întregii filosofii şi se instituie într-un „avocat 
al non-identicului garantat într-o oarecare măsură de artă“, rămînînd în acelaşi 
timp în limitele raţionalismului!17. Concepţia sa este dialectică deoarece vine 
ca o continuare a dialecticii, cerută de însăşi dezvoltarea interioară a acesteia, 
dar este negativă, întrucât se plasează pe o poziţie opusă lui Hegel, la care coin- 
cideau identitatea şi pozitivitatea. Dimpotrivă, dialectica, negativă se pronunţă 


43 Unicitatea acestui Eu nu ţine de o trăsătură unică a naturii sau a caracterului său — 
nimic nu este unic, adică refractar conceptului, în afară de Eul responsabilitätii“ (ibidem, p. 
77). 
44 Catherine Chalier — Lévinas. L’utopie de l’humain. Albin Michel, Paris, 1993, p. 177. 

45 Bernhard Waldenfels — „Schatten der Aufklärung. Motive der französischen Philosophie 
m 20. Jahrhundert“. In: „Information Philosophie“ 1 (März 1995), p. 18-27, mai ales 22. 
46Hans-Georg Gadamer — „Dekonstruktion und Hermeneutik“, in: Annemarie Gethmann- 
Siefert (Hg.) — Philosophie und Poesie. Otto Pöggeler zum 60. Geburtstag, Bd. 1, Fromann- 
Holzboog, Stuttgart, Bad Cannstatt, 1988, p. 7 sq. 

47Rolf Wiggershaus — Theodor W. Adorno, C. H. Beck, München, 1987, p. 125. 

împotriva concilierii finale între ceva şi contrariul său şi pentru o „reorientare 
către non-identitate“115. Dacă în orice sinteză este activă voinţa de identitate şi 
dacă identitatea pură este pusă de subiect din exterior, subiectul însuşi fiind un 
produs al gîndirii identificatoare, dialectica trebuie să sfărîme acest lanţ al iden- 
titätii cu ajutorul energiei pe care o înmagazinează în contradicţiile sale. Acest 
lucru a fost sävirsit în dialectica hegeliană cumva împotriva intenţiei autorului 
ei, prin mişcarea conceptelor, care le scoate pe acestea din sine şi le trimite 
către contrariile lor. Totuşi, văzută de Hegel drept „conştiinţă a non-identitätii 
ce străbate identitatea“149, dialectica este nu numai un proces progresiv, ci tot- 
odată unul retrograd, după modelul cercului, în care diferenţa dispare în final în 
sinteză. Or, după Adorno contradictia dialectică reprezintă de fapt expresia non- 
identicului indisolubil, fără a cădea, odată cu observarea acestui fapt, în trans- 
formarea obiectului într-un tabu pentru subiect, în sensul că acesta ar renunţa 
(fie scientist, fie irationalist) să mai cerceteze obiectul. Aga-numita „rezistenţă 
a celuilalt împotriva identităţii“ 150, pusă în evidenţă de experienţă, trebuie res- 
pectată în gîndire, fără a fi fetişizată, respectiv dihotomia dintre non-identic 
şi gindirea identificatoare trebuie relativizată în punctul de fugă al „identităţii 
raţionale“. 

Pe linia Heidegger-Adorno vine UTE GUZZONI, care consacră o lucrare în- 
treagă pledoariei pentru renunţarea la primatul identităţii în gîndire şi în practi- 
ca socialä.1°! Ea afirmă fără rezerve că în cultura şi în istoria occidentală relaţiile 
cu lumea au fost în mod constant definite prin tendinţa subiectului de a-şi con- 
cepe şi trata obiectul ca pe ceva identic. Guzzoni distinge trei aspecte ale acestei 
identități: în primul rînd, lucrurile sînt identice între ele, ceea ce face posibilă 
subsumarea lor în concepte sau tratarea lor după aceleaşi reguli; in al doilea 
rînd, fiecare lucru este identic cu conceptul său, ignorindu-i-se individualitatea, 
unicitatea, „restul“ neintegrabil in concept; în sfîrşit, lucrul era reprezentat doar 
de subiectul uman, şi anume de unul abstract şi general. Adevărata relaţie este 
însă experienţa non-identitätii, a alteritätii, singura care dă un sens comunicării 
în locul discursului monologic. Noua concepţie este denumită Kritische Theo- 
rie şi operează o critică atît a gîndirii, cît şi a realităţii, în sensul că proclamă 
necesitatea transformării practice a realităţii (sociale). 

Critica identităţii se adresează de fapt în primul rînd mecanismului de iden- 
tificare, realizat ca identificare unilaterală de către subiect a obiectelor între ele 
şi a lor cu subiectul. Doar în al doilea rind această critică vizează identitatea 
identificată, şi, în orice caz, nu implică o respingere de plano a identităţii, ci 
numai a pretentiei în legătură cu caracterul sau absolut. Faptul non-identitätii 
solicită o păstrare a celuilalt în alteritatea sa (Zulassen des Anderen als An- 
deren (D? şi se asociază cu sentimentul uimirii, văzută nu ca stare tranzitorie 


148 Theodor Adorno — Negative Dialektik. Jargon der Eigentlichkeit. Gesammelte Schriften 
6, Suhrkamp, Frankfurt a. M., 1977, p. 146. 

149 Tbidem, p. 160. 

150 Ibidem, p. 163. 

151Ute Guzzoni — Identität oder nicht. Zur Kritischen Theorie der Ontologie. Karl Alber, 
Freiburg. i. Br., München, 1981. 

152 Ibidem, p. 261. 

sau ca moment ce declanşează cercetarea, ci ca o stare ce însoţeşte permanent 
experienţa şi gîndirea. 

În raportarea unui lucru la sine, non-identitatea este faptul de a fi altfel 
sau unicitatea individuală (das Anderssein von etwas an ihm selbst)!55. A face 
abstracţie, ca pînă acum, de acest rest nesubsumabil conceptului atrage după 
sine eşecul gîndirii în experienţă. Din perspectivă diacronică, non-identicul se 
referă la fenomenul devenirii (Anderswerden und Andersgewordensein), iar sin- 
cronic, la o „diversitate imanentä“ sau la polisemie. În ultimul caz, autoarea se 
apropie de punctul de vedere al perspectivismului, considerind că orice caracte- 
rizare este ipso facto interpretare si ca în timp ce gîndirea identificatoare reduce 
toate perspectivele la una singură, al cărei adevăr îl absolutizeazä, gindirea 
non-identificatoare păstrează toate aceste perspective diferite, fără, a le face să 
conveargä într-o „concluzie“ sau într-un concept unificator. Mai mult, un lucru 
nu poate ajunge la identitate în absenţa relaţiilor sale cu exteriorul: „fiinţarea 
este [...] constelație a diferitului“ şi nod de relatii.1?* In virtutea acestui con- 
cept al lucrului-constelatie, gindirea non-identitätii recuperează accidentul, acel 
symbebekös aristotelic, drept ceea ce este lucrul, fără a intra totuşi în esenţa 
sa. 

Cel de-al doilea compartiment al non-identitätii, heteroraportarea, conţine 
alteritatea celor ce-şi sînt reciproc altele (das Anderssein von gegeneinander 
Anderen)!55 şi pune accentul pe diferenţele dintre fiintäri. Orice individual este 
mereu un altul în funcţie de relaţiile în care intră şi de termenul de referinţă, ceea 
ce face din el centrul unui cîmp de relaţii, fără, să fie neapărat şi punctul central 
al acestui cîmp. Altfel spus, o fiinţare îşi dobindeste identitatea pornind de la un 
anumit context semnificativ (Bedeutungszusammenhang) mai cuprinzător, res- 
pectiv — pe linie heideggeriană — din relaţia sa cu „lumea“, văzută ca „totalitate 
dătătoare de sens“156. De aici rezultă mai întîi pierderea primatului ontologic 
al relaţiei de cauzalitate, care rămîne o simplă relaţie printre altele, şi apoi 
renunţarea, la căutarea legitätilor generale în favoarea „caracterului contextual 
şi a specificitätii“ (Jeweiligkeit und Eigenheit) 19. 

În experienţă, non-identitatea readuce sentimentul alteritätii, care fusese es- 
tompat în trăirea cotidiană, unde aveam în general de-a face cu obiectele „uma- 
nizate“ (artefacte şi lumea tehnică). Preluînd din nou o idee din Sein und Zeit 
($ 16), autoarea consideră. că dispoziţia uimirii pune în mişcare gândirea, care 
congtientizeazä sentimentul, pînă atunci implicit, de familiaritate ( Vertrauthe- 
it). Experienţa devine un joc comun între subiect şi obiect; (care se transformă, 
la rîndul său, dintr-un Gegenstand într-un Gegeniiber), iar relaţia cognitivă nu 
se mai desfăşoară într-un singur sens, ci devine interacţiune şi comunicare. Iden- 
titatea, atît cea a subiectului, cît si a obiectului, se desprinde din relaţie. 

Încă de la Aristotel identitatea, este contrapusă ba alteritätii, ba diferenţei. 
Cruciada contemporană de relativizare a identităţii din spaţiul filosofiei ger- 

154 Ibidem, p. 271. 
155 Ibidem, p. 273. 
156 Ibidem, p. 276. 
157 Ibidem, p. 161. 

mane se radicalizează în poststructuralismul francez şi în dezbaterile din jurul 
postmodernismului. Precursori favoriţi sînt consideraţi nu întîmplător Leibniz si 
Nietzsche, ambii apărători ai diferenţei în defavoarea identităţii, în numele unei 
concepţii perspectiviste care la Leibniz rămîne mai degrabă limitată la o ontolo- 
gie de tip metafizic, în timp ce la Nietzsche ea se extinde în cîmpul cunoaşterii. 
Autor al unor monografii şi despre Leibniz şi despre Nietzsche, DELEUZE este ca- 
tegoric în pronunţarea, verdictului: „|... ] diferenţa şi repetiţia au luat locul iden- 
ticului şi al negativului, al identităţii şi al contradicţiei“.155 Primatul identităţii 
defineşte lumea reprezentării, or gîndirea modernă se naşte tocmai din eşecul 
reprezentării şi din pierderea identitätilor. Altfel spus: „[...] lumea modernă es- 
te cea a simulacrelor. În ea, omul nu-i supravieţuieşte lui Dumnezeu, identitatea 
subiectului nu supravieţuieşte identităţii substanţei. Toate identitățile nu sînt 
decît simulate, produse drept un <efect> optic, printr-un joc mai profund care 
este cel al diferenţei şi al repetiţiei“.15% De aceea interesul autorului constă în a 
gîndi „diferenţa în ea însăşi“, diferenţa pură, deosebită, de contradicţie, pentru 
că nu este o negatie a identicului, ci este total lipsită de negatie. De aseme- 
nea, repetiţia, se deosebeşte de generalitate: generalitatea, fie ea calitativă (ca 
asemănare ce produce cicluri) ori cantitativă (ca echivalență ce naşte egalitäti), 
provine din ideea de egalitate, fiindcă. presupune intersubstituibilitatea terme- 
nilor; repetiţia însă este o singularitate nesubstituibilă. Principiul generalitätii, 
cel al schimbului, trebuie înlocuit, după Deleuze, de principiul furtului şi al 
darului, iar generalitatea particularului, de universalitatea singularului. Nu este 
nevoie să facem noi legătura între această nouă concepţie şi artă — corelatia ne-o 
prezintă autorul însuşi, cînd alege drept exemplu pentru universalitatea singula- 
rului sărbătoarea, caracterizată prin paradoxul de a repeta un irrecommancable. 
Iar opera de artă este concepută de el după chiar acest model: „|...] o operă de 
artă este repetată ca o singularitate fără concept“.!60 Repetitia este diferenţă, 
pură, lipsită de concept, chiar dacă se caută în spatele ei un Sine impersonal 
(Soi) ce se repetă. 

Platonismului, ca model al gândirii filosofice tradiţionale, i se reproşează 
distincţia dintre „lucrul“ însuşi şi simulacre şi privilegierea originalului; dim- 
potrivă, teoria lui Deleuze este o inversare explicită a platonismului, aşadar o 
glorificare a domniei simulacrelor şi a reflexelor. Simulacrul devine autonom, ba 
mai mult, „adevăratul caracter sau forma existentului“; ceea ce revine nu are 
o identitate prealabilă şi constituită, nu există instaurare a unei fundări sau a 
unui fundament, ci numai un raport între sans-fond şi non-fonde!®!. Pästrarea 
unităţii identice ducea în filosofia artei cel mult la serialism, la serii permutante 
şi la structuri circulare. După Deleuze este însă nevoie nu numai de multiplica- 
rea, perspectivelor (ca in Opera deschisă a lui Eco), ci şi de divergenta seriilor, 
de un proces radical de decentrare, pentru a se ajunge la un haos informal, care 
nu are altă „lege“ decît propria sa repetiţie. 

Prin urmare, nu poate surprinde ataşamentul autorului pentru baroc, ex- 

primat într-o carte apărută la douăzeci de ani după prima şi intitulată Le pli. 
Leibniz et le baroque. Barocul înlocuieşte obiectul prin objectile, transformă lu- 
crul înzestrat cu atribute şi cu o anumită identitate într-o funcţionalitate pură, 
„ca şi cînd ar declina o familie de curbe încadrate de parametri, inseparabilă de 
o serie de declinări posibile sau de o suprafaţă de curbură variabilă pe care o 
descrie el însuşi [lucrul]“ 162. Punctul de aplicare a modelului este găsit de data 
aceasta în obiectul tehnologic. Ideea atestă o îndepărtare clară de esentialism, 
obiectul-obiectil devine eveniment, iar subiectul (sub-jectum, sujet), un superjet, 
un loc, o poziţie, un punct de vedere. In acest perspectivism, inclusiv identita- 
tea subiectului este dobinditä din relaţie, fiindcă nu există un subiect definit în 
prealabil, ci va deveni subiect numai ceea ce ajunge în punctul de vedere sau, 
mai degrabă, ce rămîne în punctul de vedere, cel ce se situează într-o anumită 
perspectivă, ca punct terminus pe direcţia ce face legătura cu celălalt capăt (cu 
obiectul). 

Pronosticul formulat de Foucault, într-o recenzie la Difference et repetition 
din 1969, anume că „incipit philosophia differentiae“, avea să fie confirmat de 
întreaga dezvoltare a concepţiei lui Deleuze, dar avea să facă o veritabilă ca- 
rieră, şi la, alţi filosofi francezi, dintre care îi amintim aici numai pe Derrida şi 
pe Baudrillard. Legătura cu filosofia germană, se face prin Heidegger, la care se 
raportează atît Deleuze cît şi Derrida. Însă în timp ce Deleuze se reclamă de la 
cel ce-a criticat mecanismul reprezentării aflat la baza metafizicii şi a conceput 
diferenţa ontologică (dintre fiinţă şi fiintare) drept un dat ultim, ireductibil, 
DERRIDA are o atitudine ambivalentä faţă de Heidegger. Pe de o parte, el il 
critică pentru lipsa sa de radicalitate, considerind că a rămas sub vraja unei 
ontologii a prezenţei si a esenței, de factură metafizică, dar pe de altă parte, în 
Marges de la philosophie, unde introduce termenul de differance, mărturiseşte 
legătura, strînsă dintre acest concept şi anumite pasaje din Sein und Zeit. Dif- 
ferance este mişcarea prin care limba şi orice cod se constituie ca țesătură de 
diferenţe şi conţine deopotrivă sensul de diferenţă (difference), de discernabili- 
tate sau non-identitate, dar are şi o implicatie temporală si temporizatoare.163 
De aceea participiul differant exprimă atît caracterul de a fi diferit, cât şi o 
acţiune „aflată în curs de a diferi, înainte chiar de a fi produs un efect con- 
stituit drept diferit (different) sau drept diferenţă ( difference)“ 15%. Pe scurt, 
differance desemnează cauzalitatea originară, ce produce prin sciziune şi diviziu- 
ne diferenţele (differences), fără a avea propriu-zis un sens activ, din moment 
ce este anterioară diferenţei dintre activ şi pasiv. 

Alte concepte care s-au impus în spaţiul dezbaterilor contemporane france- 


162Gilles Deluze — Le pli. Leibniz et le baroque, Editions de Minuit, Paris, 1988, p. 26. 

163 Differance provine de la differre, care — după Derrida — nu reprezintă simpla, traducere 
a grecescului diapherein, pentru că adaugă sensului de diferentă şi unul absent în termenul 
grecesc, şi anume acţiunea de a a amina, de a ţine cont de timp şi de împrejurări, intirzierea, 
rezerva şi reprezentarea, temporizarea. O altă sursă a termenului este găsită în Jenenser Logik 
a lui Hegel, unde acesta, foloseşte expresia differente Beziehung separat de Unterschied sau 
de Verschiedenheit tocmai atunci cînd este vorba de timp şi de prezent, de o acțiune de 
diferenţiere. (Jacques Derrida — „La differance“, în: Marges de la philosophie, Editions de 
Minuit, Paris, 1972). 

164 [bidem, p. 9. 

ze în jurul identităţii şi diferenţei sînt cele de diseminare (Derrida), de rizom 
(Deleuze / Guattari), de urmă (Levinas, Derrida, dar gi Heidegger in opera 
tirzie) sau de subiect fractal (Baudrillard). Astfel, subiectul fractal este cel ce se 
sparge, precum o oglindă, într-o mulţime de ego-uri minuscule identice, în care 
fiecare parte reflectă întregul, procesul desfăşurindu-se numai în sensul multi- 
plicării, fără a se reveni la unitate. Tabloul este indubitabil leibnizian, dar în 
timp ce la acesta jocul identităţii speculare a monadelor era mirific, la BAU- 
DRILLARD conotaţiile sînt sumbre, cosmaresti. El vede în subiectul fractal un 
Narcis de un tip particular, care îşi face un ideal din formula unei reproduceri 
genetice nesfirsite şi din beţia incontrolabilă a risipirii de sine într-o „fantomă 
a identicului“ 165. Sentimentul realităţii dispare, iar subiectul rămîne singur cu 
imaginile şi fantasmele sale. Nu este greu de ghicit că descrierea lui Baudrillard 
se raportează de fapt; la societatea tehnologică actuală. 

Independent însă de sistemul de referinţă (biblic la Lévinas, baroc la De- 
leuze, al artei contemporane şi nu numai la Deleuze şi Derrida) şi dincolo de 
deosebirile terminologice dintre autorii amintiţi, se poate contura o imagine 
unitară a configurării identităţii în filosofia franceză de astăzi. Este evidentă 
reorientarea de la identitatea compactă, esenţialistă, atribuită metafizicii, către 
o lume a diferenţelor, ce proliferează ametitor, în absenţa unui centru sau a 
unui punct de plecare. Un asemenea tablou dinamic şi mobil se află în cea mai 
radicală antiteză imaginabilă faţă de identitatea statică, omogenă, compactă, 
parmenidiană. Relaţia primează faţă de esenţă, evenimentul faţă de lucru, fără 
ca dispoziţia, acestei răsturnări a metafizicii să ducă totuşi, precum la Nietzsche, 
la o exaltare a descätugarii forţelor vitale. Dimpotrivă, dionisiacul exclusiv al 
acestei lumi are în sine ceva neliniştitor, probabil ca orice exces, amintind de 
senzaţia de inconfort trezită de proliferarea nebunească din Jack şi vrejul de 
fasole. Falsa îmbătare de sine cu diferenţe şi diversitäti maschează de fapt o 
nostalgie apăsătoare după centrul pierdut, iar aruncarea în abisul instabilității 
este o încercare de a uita näzuinta spre stabilitate. Conceptul de urmă, înlocuind 
prezenţa, (pe care s-a întemeiat ontologia) prin prezent 156, are ca revers tocmai 
absenţa. agentului producător al urmei. Prinşi într-o lume a efectelor, respectiv 
a diferenţelor deja produse (differences), incapabili să regresăm pînă la presu- 
pusa cauză sau unitate, ne resemnăm, aparent voioşi, la fenomenalism, fără a ne 
putea debarasa de nostalgia centrului, a acelui ceva ce scapă jocului producerii 
diferenţelor (le jeu de la differance). 

Arta postmodernă accentuează interesul pentru reformularea problemei iden- 
titätii, fapt dovedit cel puţin de WOLFGANG WELSCH în mai multe lucrări.157 In 
acord cu procesul general de pluralizare şi diversificare (de la sfera politică, unde 
se pledează pentru dialog şi pentru toleranţă şi pînă la coexistenta unor stiluri 
de viaţă diferite), întreaga artă contemporană atestă o „identitate în tranziţie“ 


165 Jean Baudrillard — „Videowelt und fraktales Subjekt“, în: (Hg.) Karlheinz Back u. a. — 
AISTHESIS. Wahrnehmung heute oder Perspektiven einer anderen Ästhetik, Reclam, Leipzig, 
1990, p. 252. 

1665, Derrida, op. cit., p. 9. 

167Ne referim aici mai ales la Unsere postmoderne Moderne (Acta Humaniora, Weinheim, 
1987) şi la Ästhetisches Denken (Philipp Reclam Jun., Stuttgart, 1990). 

(Welsch), aşadar o dizolvare a identităţii monolitice. Astfel, fotografiile lui Cin- 
dy Sherman trimit la conceptul unei identități multiple, iar lucrările lui Paco 
Knöller şi derformările lui Arnulf Rainer, la o identitate deschisă, respectiv ex- 
primă atacul la adresa identităţii dintre persoană şi imagine. Granițele devin 
permeabile, conceperea. identităţii personale pe baza unui substrat substanţial 
constant devine desuetă, nu mai există identități, ci doar o identificare succe- 
sivă a indivizilor cu diferitele roluri pe care le interpretează. Structuralismul si 
poststructuralismul proclamă moartea subiectului şi fac problematice subiectivi- 
tatea şi identitatea, spre indignarea unor filosofi germani, idealişti sau adepţi ai 
Teoriei Critice. Procesul, anticipat deja de Nietzsche, exprimă de fapt căutarea 
sau conturarea unor noi forme de identitate, accentuat plurale. Identitatea de 
tip quasi-biologic, constituită prin desfăşurarea „nucleului“ unui individ, este 
înlocuită, prin identitatea construită social, prin mecanisme de identificare, iar 
impactul massmedia asupra unui public tot mai larg întăreşte această convinge- 
re. Devine, de asemenea, discutabil conceptul normalitätii psihice, ca tip ideal 
în raport cu care diferitele dezordini psihice ar fi nişte devieri de la regulă. So- 
ciologii — şi-i avem aici în vedere pe teoreticienii „societăţii postindustriale“ — 
invocă, la rîndul lor, identitățile „transversale“ (crosscutting identities la Daniel 
Bell). 


Filosofii postmodernitätii proclamă sfîrşitul acelor metarecits ce stringeau 
laolaltă indivizii sub semnul unor ideologii comune (Lyotard) şi se sperie de iden- 
titate ca de procesul unei clonări universale (Baudrillard). Ei stigmatizeazä orice 
nostalgie faţă de o identitate unitară drept urme ale unei mentalități totalitar- 
metafizice şi pledează pentru renunţarea la obsesia, unităţii chiar şi în ce priveşte 
sensul, pe care-l consideră nod al unei reţele de relaţii, trimiteri şi aluzii (Derri- 
da). Interesul principal este consacrat mişcărilor de decentrare, realitatea apare 
esențialmente eterogenă, dramatică, iar nu armonică, perspectivică, iar nu uni- 
tară. Pînă şi în ce priveşte formele logice preferate se schimbă paradigma bazată 
pe inducţie şi deductie, pe repetiţie, reductie, consecvență şi progresie, în favoa- 
rea. complexităţii şi a contradictiei, a paradoxiei şi a paralogiei. În locul căutării 
consensului se proclamă disponibilitatea pentru disens.!6® Pluralitatea devine 
o bază, dar şi un scop al postmodernismlui, situaţia, actuală fiind interpreatä 
drept punctul de plecare al unui tip de identitate denumit; de Welsch identitate 
transversală, care constă în interacțiuni si întrepătrunderi. Gindirea postmo- 
dernă se caracterizează, după el (ca şi după Lyotard), printr-o vădită omologie 
cu arta modernă, văzută ca avangardă a transformărilor din societate şi din 
gîndire. Mai mult, cum arta în genere poate fi considerată o „şcoală elementară 
a pluralităţii“ (Welsch), paradigma. estetică. devine modelul după care reflec- 
tează orientări filosofice generale (de exemplu hermeneutica post-heideggeriană 
şi post-gadameriană). Identitatea monolitică este subminată, de asemenea, de 
curente venite din partea ştiinţei, cum ar fi gindirea constructivistă, pe care unii 


168 Diferenţa, disensul şi contradicţia sînt considerate emblema gîndirii postmoderne. 
Diferenţa este însă asociată în mod conştient cu trecerea, şi cu relaţia“ (Siegfried J. Schmi- 
dt — „Wissenschaft als ästhetisches Konstrukt? Anmerkungen über Anmerkungen“, în: (Hg.) 
Wolfgang Welsch — Die Aktualität des Ästhetischen, Wilhelm Fink, München, p. 291). 

o pun în paralel cu gîndirea postmodernă. 169 


Un tablou similar al societăţii contemporane îl configurează MICHEL MAF- 
FESOLI în Au erer des apparences. Pour une éthique de l'esthetique (1990). El 
susţine că ne aflăm la începutul unui proces de trecere de la o logică a iden- 
titatii la una a identificării, fapt dovedit de capitolele consacrate de el plăcerii 
simţurilor, domniei aparentei, barochizării lumii sociale, naturalizării culturii şi 
pregnantei imaginii. Argumentele sînt în mare parte comune cu cele ale lui Wels- 
ch. Se aminteşte, de pildă, că literatura insistă asupra fragilizării eului, care se 
constituie din acţiunile sale, fără a mai exista o unitate a expresiilor lui. Concep- 
tele sociologice tradiţionale de clasă, categorie socio-profesională şi individ sînt 
derivate din postulatul identitar, tributar unei logici de tip parmenidian, în care 
identitatea presupune o ipseitate închisă. şi omogenă. De aici provin dificultăţile 
teoriei în a urmări identificările contemporane, unde identitatea se construieşte 
prin relaţie, în cadrul unor procese comunicationale. Se propune ca în loc de „in- 
divid“ (corespunzător identităţii în sens „tare“, închise) să se vorbească despre 
„persoană“, definită, prin integrarea în comunităţi şi printr-o identitate deschisă. 
Se caută puncte de sprijin pentru noua interpretare relaţională a identităţii în 
exemple luate din societăţile „primitive“; studii etnologice au pus în evidenţă 
faptul că aceste comunităţi se caracterizează printr-o indiferenţă identitară (de 
pildă, faţă de identitatea adevăratului tată fizic), ceea ce duce la o solidaritate 
specifică. De asemenea, în aceste grupuri cultele posesiunii înlocuiesc, în clipele 
de transă, identitatea imobilă cu o identificare a initiatului cu zeii ce-l locuiesc. 
Eul nu mai reprezintă o entitate stabilă, ci o sinteză dinamică, identitatea fiind 
rezultatul unei apartenente multiple la diferite grupuri. La rîndul lor, grupuri- 
le înseşi se constituie prin identificarea indivizilor cu un pol idealizat (zeitatea 
ori un intermediar: sfîntul, eroul, un conducător charismatic), în procesul unei 
reversibiltäti constante, atît pe verticală (în relaţia cu „Altul“), cît şi pe orizon- 
tală (în relaţia cu „alţii“). Interesul pentru multiplicitatea eului reactualizează 
importanţa afectivității, întrucît emoţiile sînt animate de logici diferite. Mai 
mult chiar, „posesiunile“ cotidiene (toxicomania, reuniunile muzicale, amicale, 
grupările religioase) redescoperä transa.170 Localismul — ca expresie a dezinte- 
grării unităţii — este apreciat; drept o tendinţă de fond a societăţii contemporane 
şi în general „apartenenţa la o comunitate, căutarea unei proximitäti fuzionale, 
procesele de imitație şi contagiunea afectivă revin în forţă în viaţa publică“ 171. 
Se constată, aşadar, un proces general de estetizare a societăţii, întrucît ar- 
ta, reprezintă. domeniul poate cel mai evident în care primează multiplicitatea, 
diversitatea, şi existenţa unor mecanisme de identificare. 

Am văzut că filosofia franceză contemporană este extrem de sensibilă la 
fenomenul pluralitätii si al alteritätii. Sprijinindu-se pe receptivitatea reprezen- 


169Sjegfried J. Schmidt, op. cit., p. 294. 

170Observatia lui Maffesoli este, de altfel, confirmată şi de influenţa crescindä pe care o 
cunoaşte în ultima vreme teoria lui Antonin Artaud despre teatru, acesta propunînd tocmai 
relegarea teatrului de originea sa rituală, prin accentul pus pe mijloace nonverbale şi prin 
înlocuirea, lucidităţii spectatorului cu intrarea în transă. 

171 Michel Maffesoli — Au creux des apparences. Pour une éthique de l’esthetique, Plon, Paris, 
1990, p. 279. 

tantilor ei faţă de arta modernă, ca şi pe cercetările din ştiinţele socio-umane, 
din psihologie, psihiatrie, din antropologia culturală şi din sociologie, ea configu- 
rează modelul unei diferenţe ireductibile şi al unei alteritäti radicale. Mult mai 
moderată, filosofia românească rămîne în cadrul gîndirii identităţii. Abordări 
ale problemei identităţii întîlnim aici în principal la Blaga şi la Mircea Florian, 
însă o contribuţie originală în această chestiune nu vom găsi decât la Noica.172 

Astfel, referirile lui BLAGA din Experimentul şi spiritul matematic rămîn 
didactice. Trecem peste aprecierile făcute de el în legătură cu principiul formal 
al identităţii, care nu implică încă o „cunoaştere intelegätoare“ (paradisiacă şi 
luciferică), deoarece nu exprimă nimic despre conţinutul ca atare al lucrului, 
ci numai „modul cum lucrul e <gîndit>“175, ca şi peste rezumarea unora din 
poziţiile teoretice asupra identităţii, formulate de-a lungul timpului. Ne intere- 
sează mai degrabă concluzia, împărtăşită de mulţi, că, deşi absolut „raţională“ 
din punct de vedere logic nu poate fi decît o propoziţie tautologică, pentru a 
fi relevant cognitiv, principiul identităţii trebuie să iasă din simpla egalitate cu 
sine. Acest lucru s-a înfăptuit în istoria filosofiei prin constituirea şi a altor mo- 
duri de rationalizare în afara postulatului identităţii pure. Blaga se referă la 
modele configurate pornind de la identitatea atenuată, de la identitatea mate- 
matică (a echivalentei) şi de la cea contradictorie. Primul model apare, de pildă, 
la Aristotel şi conţine judecăţi în care raportul dintre subiect şi predicat are o 
identitate „parţială“ (ca în exemplul „omul e un mamifer“) gi „elastică“ („omul 
e o fiinţă capabilă de progres“, aici tinzindu-se la o îmbogăţire a conceptului de 
„om“). Avantajele acestei interpretări a identităţii constau în posibilitatea or- 
ganizării cunoaşterii în concepte generice cu ajutorul identităţii parţiale — ca în 
ştiinţele descriptive şi clasificatoare sau în filosofiile de tip platonic şi aristotelic 
—, ca şi în contribuţia la „expansiunea“ (transformarea) realităţii. Identitatea 
elastică presupune menţinerea într-un neîntrerupt flux a conţinutului noţiunilor 
sau, oricum, scoaterea lor din rigiditate, astfel încât să fie capabile să-şi asimileze 
noi predicate. Modelul identităţii matematice apare în matematică şi în ştiinţele 
de tip galileo-newtonian şi se bazează pe principiul „egalităţii cantitative“ sau al 
echivalentei dintre concepte altfel eterogene sub raport logic. In fine, identitatea 
contradictorie constituie fundamentul dialecticii şi este apreciată drept cea mai 
concesiva adaptare a rationalitätii la structurile empiriei; ea ocupă polul opus 
„combustiei“ eleate, în care diferenţele sînt topite cu desävirsire în unitate. 

O abordare interesantă o oferă şi articolul lui MIRCEA FLORIAN despre Ca- 
tegoria de relatie!”*. Substanţa şi relaţia sînt considerate de Florian drept cele 
două structuri logico-ontologice ale realităţii şi gîndirii, iar identitatea drept ca- 
racterul lor comun. Identitatea cunoaşte o situaţie unică în alcătuirea sa logică. 
În sens propriu, ea nu se poate multiplica pentru a da naştere unei comparatii şi 


172Mai poate fi amintită totuşi aici, pentru claritatea ei, analiza logică făcută de Athanase 
Joja identităţii concrete, care însă nu este altceva decît identitatea dialectică („Logica şi 
metalogica principiului identităţii“, în: Studii de logică, II, Ed. Academiei, 1966, p. 223-262). 

173Lucian Blaga — „Experimentul şi spiritul matematic“, în: Trilogia cunoaşterii. Opere 8, 
Ed. Minerva, Bucureşti, 1983, p. 426. 

174Mircea Florian — „Categoria de relaţie“, în „Revista de filosofie“, Tomul XXII, nr. 6/1975, 
p. 661-672. 

pentru a constata, o relaţie între mai mulţi termeni. De pildă, „omul în genere“ 
este „unul şi acelaşi“ şi tocmai de aceea nu poate fi raportat la nimic altceva. Pe 
de altă parte, se vorbeşte despre identic ca despre ceva care se dublează pentru 
a se compara cu sine, identitatea apärind ca autoraportare, deci ca un gen de 
relaţie. În concepţia lui Florian însă, identitatea nu este în mod nemijlocit o 
relaţie!!5, şi aceasta pentru că identitatea presupune a fi unul şi acelaşi numai 
mijlocit, adică prin raportarea factorului identic la alt factor cu care acesta coe- 
xistä. Relaţia nu se instituie între termeni consideraţi identici, ci între termenul 
identic („unul şi acelaşi“) şi complexul variabil în care este încadrat; numai astfel 
se produce iluzia multiplicării identicului. 

După cum am menţionat, configurarea problemei identităţii va avea cel 
mai mult de profitat de pe urma ontologiei lui NOICA şi ne referim aici nu 
atît la tematizarea genurilor din Sofistul drept categorii ale naturii anorga- 
nice, în Douăzeci şi şapte de trepte ale realului, cât la dezvoltarea propriei 
concepţii în lucrările ulterioare. Reconfigurarea identităţii în cazul operei de 
artă găseşte sugestii fertile în consideratiile sale despre izotopii fintei, despre 
limită ca împlinire (deci nu numai ca săvîrşire, dar gi ca desăvîrşire), sau în 
precizarea raporturilor dintre existenţă şi esenţă cu ajutorul particulei „întru“: 
„Existenţa călătoreşte înăuntrul esenței. Ea nu precede esenţa, de vreme ce nu 
e posibilă decât prin aceasta. Dar nici esenţa nu precede existenţa, de vreme ce 
nu se <realizează> decît prin aceasta. Existenţa se încorporează în esentä“.176 
De asemenea, prepoziţia „întru“, ca expresie a unei spatialitäti care nu este şi 
fixatie, a unei identități orientate şi dinamice, cu cele două feţe ale sale, ex- 
terioritatea şi interioritatea, deschiderea şi închiderea, va oferi modelul pentru 
înţelegerea relaţiei dintre opera de artă şi aura sa, ditre operă şi receptor: opera 
de artă se deschide spre receptor, pentru că se realizează, se „împlineşte“ numai 
în receptare, iar receptorul există ca atare numai în disponibilitatea deschiderii 
sale spre operă, fără ca acest raport să implice vreodată o deschidere totală, 
adică o pierdere de sine a unui termen în celălalt. Configuraţia lui întru justifică 
şi pledoaria lui Noica pentru o dialectică orientată, în care raţiunea urmează să 
iasă din neutralitate pentru a teoretiza si, în acelaşi timp, pentru a sävirsi ea 
însăşi devenirea, întru fiinţă. 

Nu numai dialectica închiderii ce se deschide poate fi preluată în reorienta- 
rea. discuţiei despre identitate; de ce să nu ne închipuim şi că o reflecţie mai 
serioasă ar putea găsi modalităţi de a aplica la artă întregul model ontologic al 
tensiunii (deschidere către general), al distensiunii (multiplicitatea, închiderea, 
într-un individual) şi al cimpului (pulsatiile, organizarea internă, închiderea. ce 
se deschide, determinatiile)? Noica simte nevoia reformulării „principiului steril 
al identităţii“, A = A, care „nu spune nimic“, cu atît mai mult cu cât el a fost 
deja infirmat odată cu descoperirea fenomenului izotopiei.177 Identitatea repre- 


75Şi nici nu poate fi, din moment ce este comună relaţiei şi esenței, iar acestea sînt cele două 
ipostaze ireductibile (s. n.) ale generalitätii, ale universului“ (ibidem, p. 666). 

76 Constantin Noica — Trei introduceri la Devenirea întru fiinţă, Ed. Univers, Bucureşti, 
1984, p. 52. 

TTldem — Devenirea întru fiinţă, Ed. Ştiinţifică si Enciclopedică, Bucureşti, 1981, p. 64 şi 
210. 

zintă, după el, generalitatea proprie a lucrului, o limitatie (conferă un statut 
specific lucrului), dar o limitatie care nu limitează, fiindcă „ea educă lucrul, îl 
e-ducă, scotindu-l din el şi făcîndu-l sau lasindu-l să. se prefacă oricît, pentru că 
il ţine sub controlul ei“178, Această identitate vectorială (dinamică şi orientată) 
nu se pierde în multiplicitatea pură a diferenţelor, ca în filosofia franceză; altfel 
spus, infinitatea rea a diversităţii, de care pomenea Hegel şi pe care Noica o 
caracterizează drept „devenire întru devenire“, a „timpului rotitor“, este con- 
vertită. în ontologia noiciană într-o devenire sporitoare, împlinitoare, a timpului 
„rostitor“. Identitatea. este pusă în acţiune, fără a fi suprimată într-o devenire 
oarbă; se iese astfel dintr-un esentialism static, parmenidian, fără a se cădea în 
extrema cealaltă, a activităţii pure, lipsite de suport. Întru menţine astfel justa 
măsură între faptul de a rămîne în sine şi de a trece în altceva, între interioritate 
şi exterioritate. 

Dialectica bună a acestei scheme ne-o recomandă ca bază logică posibilă 
pentru o ontologie a artei. Or, Noica însuşi dezvoltă această logică sub forma 
logicii lui Hermes, propunindu-si sa dea seamă de individual şi să nu mai facă 
abstracţie de dimensiunea calitativă a acestuia. Este tocmai ceea ce lipseşte în 
logicile de pînă acum, care, datorită acestui fapt, sînt puţin susceptibile de a 
surprinde specificul obiectelor artistice. Ideea holomerului, ca parte ce reflectă 
întregul şi care se ridică la puterea întregului sau îl interpretează, răspunde 
imperativului de a nu mai lăsa deoparte conţinutul. Ipoteza s-ar cuveni să-i in- 
tereseze mai ales pe teoreticienii aga-numitelor Geisteswissenschaften, sensibile 
la fenomenul valorii, şi promite poate chiar şi filosofiei artei o legitimare teo- 
retică a originalității creatoare, înţelese drept unicitate înzestrată cu valoare. 
Holomerul sau holoforul, ca unitate activă ce eliberează din sine formele logice 
şi mulţimea secundă sau ca „mulţime a mulțimilor cu un singur element“ 179, 
poate fi luat drept punct de plecare în elaborarea unei „logici a artei“ şi întrucât 
presupune conceptul identităţii unilaterale sau al participării. 

Întreaga perspectivă sinoptică asupra abordării identităţii în istoria, filoso- 
fiei a avut menirea de a ne introduce în problemă, văzută generic, înainte de 
a o particulariza în sfera artei. Nu ne mai rămîne decît să căutăm in multitu- 
dinea modelelor oferite pe cel adecvat ontologiei artei sau să-l constituim prin 
combinarea unor trăsături luate de la mai multe modele. Opţiunea noastră s-a 
oprit asupra reformulărilor identităţii în filosofia, contemporană, care, dincolo 
de deosebiri mai generale de concepţie, se caracterizează, toate, prin integrarea 
diferenţei, a mişcării şi a pluralitätii în conceptul traditional al identităţii. S-ar 
putea replica aici că deja Aristotel cupla identitatea (de gen) cu diferenţa (spe- 
cificä) — aici era însă vorba de o juxtapunere mecanică, nedialectică. S-ar putea 
obiecta, în continuare, că ulterior, la Hegel, diferenţa şi devenirea sînt intricate 
în însăşi natura identităţii. Şi aici însă identitatea acţiona tiranic, sub masca 
„liberală“ a recunoaşterii alteritätii şi a negativitätii; diferenţa sfirgea totdeau- 
na prin a fi resorbitä într-o identitate mai cuprinzătoare. Ambele modele au şi 
fost, de altminteri, preluate în teoria asupra operei de artă: identitatea ierarhică 


178 Ibidem, p. 245. 
179Idem — Scrisori despre logica lui Hermes, Ed. Cartea Românească, Bucureşti, 1986, p. 
145. 

aristotelică stă la baza clasificării operelor de artă văzute ca obiecte oarecare ale 
consideraţiei teoretice, cu nimic deosebite de fiintärile naturale sau de concepte; 
la rîndul său, identitatea îmbogăţită hegeliană va caracteriza opera de artă ca 
produs spiritual ce necesită. interpretarea, în sensul că, la acest nivel al sau, 
identitatea operei constă din textul original plus suma interpretărilor sale180. 
Şi atunci de ce nu ne oprim aici? De ce mai căutăm sugestii la Heidegger şi 
Levinas, la Noica si Deleuze? — Pur şi simplu pentru ca bănuim existenţa unui 
strat ontologic şi mai profund al operei de artă în afara subzistentei sale ca 
obiect fizic şi ca semn încărcat cu sens. Acest ultim strat, care îi conferă de fapt 
specificul de operă de artă, pretinde recurgerea la alte modele explicative ale 
identităţii. Este ceea ce ne propunem să încercăm în lucrarea de faţă. 


180Doar se ştie că la Hegel „adevărul este întregul. Întregul este însă numai esenţa care se 
împlineşte prin dezvoltarea sa“ (G. W. F. Hegel — Prefaţa la Fenomenologia spiritului, Ed. 
Academiei, Bucureşti, 1965, p. 18). 

Capitolul 2 


Configurarea esteticii ca 
disciplină 

în lumina principiului 
identităţii 


Înainte de a porni la drum în aplicarea identităţii la sfera artei, se cuvine să mai 
zăbovim puţin asupra rezultatelor cercetării logicii formale în legătură cu iden- 
titatea. Poate că logica ori definițiile standard din dicţionare şi enciclopedii pot 
oferi un punct de plecare mai clar sau, în orice caz, incontestabil pentru această 
problemă, în condiţiile în care — după cum s-a observat din primul capitol — 
interpretările ontologice sau tinind de o logică ontologică ale conceptului mai 
mult induc nesiguranţă decât sînt lămuritoare. Din perspectiva logicii formale, 
identitatea este o specie a relaţiei de echivalență, mai precis, cel mai fin tip al 
echivalentei formale; ea are proprietăţile reflexivitätii, a simetriei şi a tranziti- 
vitätii şi poate fi înţeleasă drept un concept ideal (implicind neglijarea totală 
a deosebirilor), ca echireferentä a semnelor sau ca indiscernabilitate a obiecte- 
lor. Pentru definirea sa se aminteşte de obicei aşa-numita „lege a lui Leibniz“: 
„Eadem sunt quorum unum potest substitui alteri salva veritate“, chiar dacă 
Frege şi Church au demonstrat între timp că Leibniz face aici confuzie între 
utilizare şi invocare, întrucît consideră că lucrurile sînt identice dacă numele 
unuia din ele poate fi pus în locul numelui celuilalt fără încălcarea adevărului.! 
Reflexivitatea şi substitutivitatea caracterizează univoc identitatea; de aceea ele 
sînt denumite frecvent şi cele două principii ale identităţii. De fapt, principiul 
identităţii în varianta sa clasică, A = A, nu face decît să exprime reflexivitatea 


1Vezi Dicţionarul de logică al lui Gheorghe Enescu (Ed. Ştiinţifică şi Enciclopedică, Bu- 
curesti, 1985, p. 144) şi Introducerea lui Kuno Lorenz la: (Hg.) Kuno Lorenz — Identität und 
Individuation. Bd. 1. Logische Probleme in historischem Aufriß (Fromann-Holzboog, Stut- 
tgart, Bad Cannstatt, 1982, p. 11-18). 

relaţiei de identitate. El admite formulări sintactice (p = p) sau semantice („ori- 
ce propoziţie este echivalentă cu sine“, „orice termen este sinonim cu sine“) şi 
stă la baza unei importante reguli terminologice, cea a consecventei în folosirea 
sensului termenilor pe parcursul unui proces logic, nefiind permise schimbări de 
sens decât dacă ele sînt anunţate în prealabil. 

În general, identitatea este clasificată de Călin Candiescu în identitate logică 
(formală), concretă şi transcendentalä.? Prima este abstractă şi tautologică, iar 
principiul care o formulează este, în limbaj kantian, analitic a priori; identita- 
tea, concretă sau ontologică poate fi stabilită în raport cu sine (ipseitate con- 
cretä) sau cu altul (asemănare completă ce face abstracţie de diferenţa numerică, 
inter-identitate), şi enuntarea ei este o judecată sintetică a posteriori (este deci 
heterologicä); în sfîrşit, identitatea transcendentalä sau ipseitatea transcenden- 
tală este sintetică a priori şi exprimă unitatea şi permanenta lucrurilor în timp, 
bazindu-se pe ideile de unitate şi substantialitate. Taxonomia identităţii este 
realizată de autorul amintit şi în alte forme?, interesindu-ne mai ales ultima. 
variantă, de fapt o scară de gradatii ce conduce de la identitate la diferenţă, în 
următoarea succesiune: tautologia, identitatea virtuală (a entităţilor abstracte, 
proprie definiţiilor şi sinonimiei), cuprinderea (A C B, A € B); Unul ca unu, 
Unitatea, de fiintare şi Unul anumit; identitatea numerică (de subzistență, de 
referinţă şi de suppositio); identitatea de conţinut; identitatea cu sine (ipseitatea 
ca auto-raport), identitatea concretă; inter-identitatea; unicitatea; idempotenta 
(identitatea numerică a indiscernabililor, ca în cazul apariţiei multiple a unui 
termen); diferenţa; contradictia; multiplul; alteritatea; deosebirea; diversitatea; 
şi, în fine, unitatea sau unicitatea. Or, să ne amintim că pentru Sigwart identita- 
tea nu admitea, grade — ea era considerată o proprietate absolută, care nu poate 
fi decât afirmată în întregime sau negată în întregime — şi de aceea expresiile 


Kéi 


„identitate parţială“ sau „identitate relativă“ conţin o contradictio în adjecto.* 

Dar ce importanţă pot avea pentru estetică” toate aceste complicate con- 
sideratii logico-filosofice? Nu fortäm oare prea mult deschiderea teoriei artei 
spre discipline filosofice prea îndepărtate, cum sînt ontologia şi mai ales logica? 
Şi, la urma urmei, există. vreo legătură între estetică şi problema identităţii? 


2Călin Candiescu — „Asupra principiului indiscernabilelor“, în: Crizantema Joja, Călin 
Candiescu (coord.) — Probleme de logică, vol. X. Identitate, contradicţie, temporalitate, Ed. 
Academiei, Bucureşti, 1993, p. 45-48. 

3De pildă: tautologie (identitatea formală), unitate de fiintare (transcendentală sau con- 
cretă), asemănare completă, cu subsumarea inter-identitätii, şi, ca ultimă formă, identitatea 
numerică, avînd sensul slab de unitate şi pe cel tare de unicitate. Mai departe, identităţii nu- 
merice îi sînt atribuite: tautologia (considerată înainte tip aparte), ipseitatea (transcendentalä 
sau concretă), definiţia, identitatea. de referinţă şi identitatea de suppositio (ibidem, p. 56). 

“Christoph Sigwart — Logik, ed. cit., p. 109. 

5Precizäm că pentru a nu complica şi mai mult discursul prin explicaţii suplimentare, 
vom folosi pe tot parcursul lucrării în mod indistinct termenii de „estetică“ şi „filosofia ar- 
tei“, după cum vom neglija şi diferenţele dintre artistic şi estetic în genere. Plecăm, aşadar, 
de la următoarele premise: 1 estetica este o disciplină filosofică, întrucît s-a constituit prin 
particularizarea tezelor filosofice generale în cîmpul artei; 2 ea are ca obiect arta, chiar dacă 
invazia esteticului non-artistic în societatea contemporană a zguduit serios această convingere. 
Fie însă admisă această restrîngere a domeniului esteticii în lucrarea de faţă, din moment ce 
interesul major îl constituie aici identitatea operei de artă. 

Deocamdată ne mulţumim să răspundem pozitiv la această ultimă întrebare, 
considerînd că ne lovim de diferite aspecte ale identităţii în însăşi justificarea 
mai întîi a posibilităţii esteticii ca disciplină teoretică şi apoi a necesităţii sale; 
or, o asemenea justificare ar trebui să stea drept prim capitol al oricărei concepţii 
estetice. 


2.1 Problema identităţii şi posibilitatea esteticii 


Cele mai multe evenimente sînt 

inexprimabile, ele au loc într-o sferă care n-a fost 
călcată niciodată de vreun cuvînt; şi mai 
neexprimabile decit toate sînt operele de artă... 


RAINER MARIA RILKE 


Istoria filosofiei a demonstrat că ideea de identitate constituie poate prima 
condiţie de realizare a cunoaşterii, nici o ştiinţă sau altă formă de cunoaştere ne- 
fiind posibile în afara admiterii principiului identităţii. Faptul îmbracă mai multe 
aspecte, dintre care amintim: necesitatea constantei (fie şi relative) a obiectului 
de cunoscut, cerința unei anumite continuitäti şi din partea subiectului (pînă 
la regula amintită a folosirii consecvente a sensului termenilor), identitatea ca 
relaţie ce fundamentează orice judecată etc. Tocmai de aceea legea identităţii, 
împreună cu cea a noncontradictiei şi a tertului exclus „treceau ca legi generale 
ale gîndirii, legi ce stau la baza oricărei gîndiri“ şi „erau considerate ca absolute 
în ele însele şi nedemonstrabile, dar ca unele ce sînt recunoscute ca adevărate 
şi acceptate în chip nemijlocit; şi necontestabil de orice gîndire, de îndată ce le 
prinde sensul“®. 

Dacă însă principiul identităţii pare evident pentru oricine, în istoria filosofiei 
s-au făcut auzite voci care au cerut respectarea lui atât de strictă, încât se ajun- 
gea la excluderea tuturor propoziţiilor non-tautologice (Antistene). Trebuie să 
recunoaştem că poziţia lor era cît se poate de „raţională“ şi de „logică“. Dificul- 
tatea evidenţiată astfel este valabilă pentru orice disciplină a cunoaşterii, dar în 
cazul teoretizării artei ea pare să devină de-a dreptul insurmontabilă; principiul 
identităţii, care face posibilă ştiinţa în genere, este tocmai cel ce compromite 
estetica, înţeleasă ca sistem de judecăţi despre operele de artă în generalitatea 
lor. 

Se cunoaşte faptul că limba nu poate exprima decât generalul; chiar şi numele 
obiectelor singulare sînt aplicabile mai multor referenti. Se ştie, de asemenea, 
că schema cunoaşterii, exprimată şi în formula judecății „S este P“, realizează 
o corelare a individualului cu generalul. În teoria obiectelor fizice se admitea 
proprietatea individualitätii ireductibile a lucrurilor, dar acest fapt nu împiedica 
neglijarea unicitätii ultime şi folosirea numai a trăsăturilor comune ale indivizilor 
pentru a ajunge la concepte generale, la repartizări pe specii şi genuri sau la 
formularea unor legi valabile pentru clase întregi. De ce n-ar fi posibil atunci 


6G. F. W. Hegel — Ştiinţa logicii, ed. cit., p. 394. 

acelaşi lucru şi în cazul obiectelor artistice? Încercările de acest gen au condus la 
teoria, genurilor şi a speciilor în artă si la conceptul însuşi de artă, ca gen comun 
al artelor particulare. Conţinutul clasificărilor a variat în estetică, principiul n-a 
fost însă contestat decît sporadic şi ne referim aici îndeosebi la Croce. După el, 
intuitia-expresie este indivizibilă şi, cum aceasta nu conţine trăsături, operele 
de artă alcătuite din intuitii-expresii nu vor putea fi nici ele comparate şi, deci, 
nici subsumate unor clase. Acceptarea acestui fapt nu conduce la concluzia că 
trebuie să abandonam taxonomiile deja elaborate — ele au o valoare practică 
incontestabilă pentru educaţia artistică şi pentru orientarea noastră în cîmpul 
artei —, dar ne impune totuşi să nu pierdem din vedere că astfel de clasificări au 
la bază criterii exterioare, irelevante pentru esteticitatea operelor, ca de pildă 
tehnica folosită. Foarte coerentă, la fel de „raţională“ şi de „logică“ pe cât fusese 
obiecţia lui Antistene, ideea lui Croce dinamita însă posibilitatea esteticii şi a 
teoriei artei în genere. In plus, ea îl arunca pe autorul său în dificultăţi tot mai 
serioase, obligîndu-l, pentru a fi consecvent cu sine, să ajungă la enunturi tot mai 
şocante şi inacceptabile. Cert este că — fie speriaţi de radicalitatea demersului 
crocean, fie observind fundătura la care ducea ea — esteticienii din perioada 
următoare nu i-au preluat obiectia amintită în legătură cu clasificarea, operelor 
de artă, astfel încît un Nicolai Hartmann, de pildă, va reveni liniştit la ideea 
artelor particulare şi a împărţirii lor în genuri şi specii. 

Şi totuşi este mult adevăr în „absurditatea“ lui Croce, întrucât intimpinarea 
sa priveşte statutul generalului în sfera artei. Orice teorie operează cu generaluri 
(concepte sau reguli); or, se ridică întrebarea dacă în artă există un asemenea 
general sau dacă avem de-a face aici numai cu ceea ce Deleuze numea „univer- 
salitatea singularului“? lar dacă este aşa, cum se mai poate elabora un discurs 
despre artă? Şi avem oare dreptul să mai vorbim despre artă din moment ce nu 
există, decît operele de artă, ca într-o lume nominalistă? Problema este veche, 
ne trimite cu secole în urmă, la cearta universaliilor. Trăind atunci, Croce ar fi 
fost fără îndoială nominalist. În favoarea acestei poziţii vine faptul că în artă 
unicitatea (originalitatea) operei de artă este esenţială, doar este constituantä 
a valorii! Dacă, în discursul despre obiectele lumii fizice subiectul îşi permitea 
să facă abstracţie de principiul individuatiei şi să reducă lucrurile la exemple 
sau la exemplare ale unui tip ideal, în artă nu există un asemenea model, ci di- 
versitatea este fundamentală (a se citi: „este fundamentul însuşi“).” Operele de 
artă — şi ne referim evident la cele confirmate ca valori, la aşa-numitele „capo- 
dopere“ — sînt exemplare, de data aceasta, în sensul că sînt reprezentative şi pot 
fi ridicate la puterea întregului, precum holomerul lui Noica. Pentru a distinge 
cele două situaţii ne vine în ajutor limba: latinescul evemplum era folosit cu 
două acceptiuni diferite, pe de o parte ca fiind sinonim cu copia, reproducerea 
şi exemplarul, şi, pe de altă parte, în sensul de model, ca în expresia eremplum 
ad imitandum. În primul sens, el poate fi aplicat lumii fizice, văzută prin len- 
tilele unei prezumtive ontologii platonice: lucrurile naturale sînt integrabile in 


Despre dificultăţile de constituire a istoriei artelor în condiţiile individualitätii şi unicitätii 
obiectului ei, a se vedea şi Hans Sedlmayr — Epoci şi opere. Studii de istoria şi teoria artei, 
vol. L Ed. Meridiane, Bucureşti, 1981, p. 91. Autorul menţionat apreciază că problema „au- 
tenticelor generalia“, prezentă şi în alte ştiinţe, devine aici fundamentală şi aproape insolubilă. 


56 


concepte din ce în ce mai generale tocmai pentru că imită un presupus model, 
iar a le cunoaşte înseamnă a recupera. acel prototip, eliberindu-l de zgura acci- 
dentelor. Ca model însă, exemplul însuşi dă naştere la imitații. În spaţiul dintre 
aceste două sensuri ale „exemplului“ se joacă întreaga diferenţă dintre lucruri 
şi opere de artă. Acestea din urmă nu sînt erempla sau exemplare pentru că ar 
imita vreun prototip, fie lucruri naturale, fie idei, ci, dimpotrivă, pentru că sînt 
cap de serie pentru copieri şi reproduceri; opera de artă este exemplară, iar nu 
exemplar. 

Se pune atunci întrebarea: ce fel de general trebuie să-i corespundă pentru 
ca judecata. şi deci cunoaşterea. discursivă să rămînă posibile? Tototdată, dacă 
opera este cap de serie pentru imitații (copii sau reprezentații succesive), de ce 
oare, în timp ce în ştiinţele naturii ceea ce este valabil despre tipul ideal este 
valabil şi despre oricare exemplar al speciei, în artă cele mai importante judecăţi 
despre model, şi anume cele privind valoarea, nu pot fi extinse şi asupra copiilor 
sale? La prima întrebare ne permitem să amînăm răspunsul pentru capitolele 
următoare, cînd vom discuta identitatea izotopică şi logica evenimentului, în 
legătură însă cu cea de-a doua încercăm deja o ipoteză: situtatia diferită în cele 
două cazuri se explică tocmai prin faptul că în artă, spre deosebire de natură, 
individualitatea este esenţială. Dar atunci — şi cu aceasta revenim la întrebarea 
de la care am plecat — cum mai sînt posibile judecätile despre opere de artă? 

Reamintim ca enunturile de identitate pot corela doi termeni diferiţi, ca în 
judecätile obişnuite, de tip „A este B“, sau pot realiza o reduplicare a unui ter- 
men, ca în formulările tautogice („A este A“). Să analizăm pe rînd cele două 
variante în sfera artei. Propozitiile de forma „A este A“ sînt, după cum am 
văzut, condamnate unanim drept tautologii sterile sub raport cognitiv. Şi to- 
tuşi ne permitem să luăm în răspăr tot acest consens în legătură cu principiul 
identităţii şi să avansăm ipoteza că el ar exprima o trăsătură esenţială a operei 
de artă. Pentru a-l reinterpreta favorabil este nevoie numai să ne eliberăm de 
obedienta faţă de sensul literal şi să vedem în „A este A“ o metaforă a odihnei 
în sine a operei de artă. Mentionatä mai mult sau mai puţin explicit de diverşi 
teoreticieni, trăsătura apare în această formulare în Originea operei de artă a 
lui Heidegger. Înainte de a fi o dispută între lume şi pămînt, încă şi mai înainte 
de a se deschide spre istorie şi spre oameni (prin conceptul de lume), lumea 
şi pămîntul „fac corp comun“ în unitatea naturii de operă, iar această unita- 
te constă în „subzistarea în sine a operei“, în „acea odihnă unitară şi închisă 
proprie odihnirii în sine“®. Totuşi, odihna nu exclude mişcarea, ci o „include“, 
este o concentrare în sine a mişcării, aşadar suprema. formă de mişcare. „A = 
A“, ca formulă a odihnirii în sine a operei de artă, exprimă autosuficienta aces- 
teia; opera subzistă ca şi cînd n-ar exista decât ea, într-o supremă şi sublimă 
indiferenţă faţă de tot ceea ce o înconjoară şi într-o închidere esenţială, precum 
Unul parmenidian. Nimic nu-i poate tulbura liniştea, nimeni n-o poate agresa? 


H 


3Martin Heidegger — „Originea operei de artă“, în vol. Originea operei de artă, Ed. Univers, 
Bucureşti, 1982, p. 62. 

9Se justifică astfel afirmaţia lui Franz Rosenzweig: „<Vandalii> au ucis întotdeauna numai 
ceea ce era deja mort“ (Der Stern der Erlösung. Gesammelte Schriften, Bd. 2, Martinus 
Nijhoff, Haag, 41976, p. 271). 


57 


ea nu poate fi nicicînd forţată să se dezvăluie pe de-a-ntregul. Inepuizabilitatea 
interpretării nu este decît forma blindä prin care, dezvăluindu-se şi intrind în 
dialog, opera se retrage şi mai mult în miezul ei misterios şi insondabil, pentru 
a-şi apăra identitatea, şi pentru a nu fi luată în posesie. 

Opera de artă este, prin însăşi natura ei, tautologică, pentru că nu vrea 
decît să spună acelaşi lucru, şi anume să se rostească pe sine. Ea nu vrea nici 
să producă plăcere, nici să instruiască ori să formeze convingeri şi cu atît mai 
puţin vrea in sine să tranforme societatea, să echilibreze psihic sau să deschidă 
porţile transcendentei. Dacă se întîmplă ca impactul ei asupra receptorilor să 
aibă şi asemenea consecinţe, ele trebuie înregistrate doar ca efecte secundare, 
chiar dacă stau în intenţia artistului: opera de artă însă nu „vrea“ decât să Pe JH 
Poate că este nepotrivit să se vorbească aici despre faptul de a voi. Opera de 
artă este pur si simplu, cu simplitatea cu care există pietrele, neintrebate şi 
neintrebind pe nimeni, într-o magnifică singurätate!!, dar — spre deosebire de 
acestea — într-o strălucire care menţine la distanţă. „De fapt — afirmă Grimaldi 
—, o operă de artă are unitatea, substantialitatea şi intemporalitatea unei lumi. 
Identică în mod imuabil cu sine, fără nimic posibil care să nu fie manifest în 
ea, retrasă în suficiența cărnii sale impasibile, absolut independentă de noi, 
închisă în prezentul său etern, orice operă ne descoperă o lume inaccesibilă sub 
ochii noştri. Nimic din ceea ce-i este propriu nu se poate schimba, surveni ori 
dispärea“.!? De aceea ea seamănă cu fiinţa parmenidiană sau cu divinitatea 
pseudo-areopagitică. Închiderea operei de artă este sinonimă cu taina ei; în mod 
paradoxal, desfăşurarea procesului de interpretare, în paralel cu o „luminare“ 
a operei, scoate în neascuns opera ca taină, o descoperă ca ascundere şi ca 
închidere. 

Dar atunci ne întrebăm cum este posibil să afirmăm despre A mai mult decât 
că este A? Cum putem sparge rotunjimea desävirsitä a operei pentru a o fixa 
de un B diferit de ea? Problema este valabilă pentru enunturi in general şi pre- 
supune trecerea de paradoxul analizei, după care orice enunţ este ori tautologic 
ori fals — fantoma lui Antistene ne urmăreşte pînă astăzi. A rezolva aporia im- 
pune soluţionarea. naturii judecății de tip S — P, ceea ce ne depăşeşte cu mult 
puterile; de aceea ne vom mulţumi sa apelăm la nume de autoritate, cum ar fi 
Leibniz. El arăta că identitatea ce stă la baza oricărei propoziţii exprimă o in- 
cludere a predicatului în subiect, fie în mod manifest, actual (ca în aşa-numitele 
„propoziţii identice“), fie numai în mod virtual. Relaţia este denumită in-esse 
sau inherentä şi este legată de necesitatea ca în propoziţiile adevărate „termenul 
subiectului să cuprindă în el totdeauna pe cel al predicatului, astfel încât cine ar 
înţelege în chip perfect noţiunea subiectului ar judeca totodată că predicatul îi 


10Jar arta contemporană a ajuns la conştiinţa acestui fapt, dovadă afirmaţia pictorului 
abstract Barnett Newman: „Creăm imagini a căror realitate este evidentă prin sine“ (apud 
Stephan Schmidt-Wulffen - „Vom Außenseiter zum Agenten“, în: (Hg.) Wolfgang Welsch — 
Die Aktualität des Ästhetischen, Wilhelm Fink, München, 1993). 

11Dupä Nicolas Grimaldi, obiectul natural este „un obiect absolut independent, fără legătură 
cu anturajul său şi închis în propria-i suficienţă“ (L’Art ou la feinte passion: Essais sur 
Vezperience esthétique, P. U. F., Paris, 1983, p. 18). 

12 Ibidem, p. 227. 

apartine“13. La fel, Logica de la Port-Royal a lui Arnauld şi Nicole interpretează 
identitatea dintre subiect şi atributul său în judecată drept o „uniune“, natura 
afirmației fiind aceea „de a uni şi de a identifica, pentru a spune astfel, subiectul 
cu atributul, întrucît aceasta e ceea ce se semnifică prin cuvîntul <este>“!*. La 
rîndul său, nici Bradley nu vedea în judecată afirmarea unei identități totale 
între subiect şi predicat şi considera, că, deşi în orice judecată poate fi găsită o 
identitate, ea include mereu diferenta.!? 

Dar să lăsăm totuşi în seama logicii ontologice spulberarea obiectiei lui An- 
tistene şi legitimarea posibilităţii judecății şi să ne îndreptăm către o altă difi- 
cultate de principiu în constituirea esteticii ca „ştiinţă“. Pînă acum am discutat 
condiţiile în care este îndreptăţită corelarea individualului cu generalul în cadrul 
judecății. Arătam la început că în ştiinţele naturii lucrurile se lasă integrate in 
compartimente tot mai generale; acolo numele înseşi ale obiectelor sînt date de 
clasele cărora le aparţin, mai precis de clasa cea mai apropiată de individual, 
care-i exprimă esenţa (la un cal, de pildă, se fac referiri de obicei folosind terme- 
nul de „cal“, iar nu pe cele mai îndepărtate de „mamifer“, „vertebrat“, „animal“ 
sau „fiinţare“). Şi pentru fiinţele vii, dar mai ales pentru lucrurile inanimate nu 
există nume speciale ale indivizilor în afara celor ce le desemnează esenţa, iar 
aceasta este considerată a fi ceva comun, generic. Numai pentru fiinţele vii, care 
se individualizează în aşa măsură încît numele ce exprimă esenţa devin insufi- 
ciente, se introduc aşa-zisele nume proprii. Chiar dacă nici numele propriu nu 
are un termen de referinţă unic, el este totuşi mai mult o funcţie (de indivi- 
dualizare) decît expresia unui atribut. Sau, cu cuvintele lui Hegel: în ontologie 
„numele individual e |...] ceva lipsit de sens, în înţelesul că el nu exprimă ceva 
general, ci apare ca ceva pur convenţional“ 16. 

Dacă în viaţa cotidiană nu poartă nume decît oamenii şi, eventual, alte fiinţe 
vii apropiate, iată că există o categorie aparte de obiecte inerte, de „lucruri“, 
care sînt şi ele individualizate printr-un „nume propriu“: operele de artă. Titlul 
lor nu este altceva decît echivalentul numelui propriu de la persoane. Or, prin 
ce-şi justifică ele acest privilegiu, care le scoate din categoria lucrurilor moarte 
pentru a le apropia de condiţia de persoane? Prin faptul că încorporează o viaţă, 
un spirit, în calitate de obiectivări umane? Dar există atitea produse şi opere 
omeneşti ce rămîn nenumite. De ce oare, dintre toate creaţiile umane, numai 
operele de artă şi scrierile cu diferite conţinuturi (filosofic, ştiinţific, religios, 
moral) poartă un nume? Să fie vorba aici tot numai de exercitarea unei funcţii 
de individualizare în raport cu alte exemplare ale aceleiaşi specii? Dar atunci 
numele ar servi identificării şi prevenirii confuziilor. Identificarea înseamnă însă 
recunoaştere a identităţii sau conferire de identitate. Or, cum contribuie numele 
(titlul) la constituirea identităţii unei opere de artă? Este el exterior operei, o 
predicatie accidentală sau una esenţială despre operă? Este practic imposibil să 
se răspundă precis şi univoc la această ultimă întrebare, întrucât arta ne oferă 


13G., W. F. Leibniz — „Disertatie metafizică“, VIII, ed. cit., p. 76. 

14 Antoine Arnauld, Pierre Nicole — La logique ou l’art de penser par MM. De Port-Royal, 
Eugene Belin, Paris, 1877, p. 174. 

15F, H. Bradley — The Principles of Logic, vol. I, ed. cit., p. 373. 

16G, W. F. Hegel — Ştiinţa logicii, p. 100. 

situaţii extrem de diferite, de la titlul ca simplă etichetă pentru „identificarea“ 
unei opere, deci pentru individualizarea ei în raport cu alte lucrări ale aceluiaşi 
autor (precum „Concertul nr. 20 pentru pian şi orchestră în re minor“ de Mozart 
sau „Cantata B. W. V. 142“ de Bach), situaţie în care titlul gi opera propriu- 
zisă îşi rămîn exterioare, şi pînă la titlurile care sînt deja orientative pentru 
o anumită. interpretare (După-amiaza unui faun, Patul lui Procust, Comedia 
umană, Muzele neliniştitoare, Coloana recunostintei fără de sfîrşit). Poate că 
modelul cel mai adecvat în conceperea relaţiei dintre titlu şi operă este cel al unui 
continuum, de la raportarea pur exterioară (etichetarea) în scopul recunoaşterii 
şi pînă la intricatii intime între „numele propriu“ al operei şi conţinutul său (aici 
titlul însuşi intră în „aura“ operei de artă, despre care vom vorbi mai tîrziu). 

Neîndoielnic, plasarea operelor de artă concrete pe această scară trebuie să 
depindă şi de specia şi de genul artistic în care se încadrează. De pildă, în cazul 
picturii titlurile naturilor moarte sînt mai mult redundante, cele ale portretelor 
servesc la identificarea, persoanei, în timp ce titlurile tablourilor istorice nu mai 
sînt pur şi simplu informative, ci îndrumă deja receptarea şi interpretarea; în 
fine, în unele variante ale artei abstracte sau în suprarealism ele devin indis- 
pensabile decodării. Situaţia este similară în literatură, unde plasarea operelor 
pe acel continuum menţionat tinde să se apropie mai mult de polul exterio- 
ritatii titlului faţă de operă pentru genul epic şi dramatic sau de celălalt capăt, 
al interioritätii, în cazul genului liric, cu particularităţi pe specii. În afara cri- 
teriului genului şi al speciei, relaţia dintre titlu şi operă depinde de curentul 
sau de şcoala reprezentată de operă, fiind evidentă diferenţa, de pildă, dintre 
„cuminţenia“ (respectiv previzibilitatea relativă) a lucrărilor realiste şi fantezia, 
alegerii titlurilor pentru alegoriile baroce, pentru anamorfozele manieriste sau 
mai ales în cazul artei plastice moderne. În funcţie de aceste situaţii distinc- 
te, judecätile despre opere de artă trebuie să ia în discuţie şi titlurile lor dacă 
acestea, intră în aura, operei de artă, deci dacă sînt constitutive pentru valoa- 
rea estetică, sau pot folosi titlurile doar pentru identificarea obiectului aflat în 
discuţie. 


2.2 Problema identităţii şi necesitatea esteticii 


Teoria, în general urmăreşte surprinderea. unor trăsături comune ale obiectelor 
studiate, pentru a le integra în clase tot mai ample şi pentru a formula legi 
de comportare, eventual chiar în scopul predictiei. Am văzut însă că aceste 
obiective se lovesc în sfera artei de faptul că aici unicitatea, şi individualitatea 
le este esenţială obiectelor, ceea ce face propriu-zis imposibilă clasificarea, lor. 
Mai mult, ele par să nu asculte de reguli generale, arta fiind prin excelenţă 
domeniul „legilor individuale“. Artistul trebuie sä se lase condus în creaţie de 
legea proprie plăsmuirii respective şi singură respectarea acesteia garantează 
valoarea realizării finale.!7 Fiecare operă împlinită îşi are propria-i lege, care a 
stat la baza creării ei şi care-i asigură corenta interioară. Cu atît mai puţin poate 


17V. Nicolai Hartmann — Estetica, Ed. Univers, 1974, p. 5 şi Luigi Pareyson — Estetica. 
Teoria formativitätii, Ed. Univers, Bucuresti, 1977, p. 103. 

o teorie a artei să facă predicții sau să postuleze norme, fie pe cale deductivă, fie 
în urma generalizărilor inductive, pentru că atunci ar deveni superfluă condiţia 
însăşi a artei, originalitatea. În fine, printre atâtea alte obstacole în elaborarea 
unei teorii a artei se numără şi limitele discursivizării experienţei estetice şi a 
nuantelor sale afective. 

Dar chiar dacă am trece, folosindu-ne de diverse viclenii logice, de toate aces- 
te dificultăţi sau chiar dacă am rezolva situaţia după modelul nodului gordian şi 
am infirma, imposibilitatea esteticii scriind o estetică, aşa cum în vechime unii au 
răspuns la aporiile despre imposibilitatea mişcării ridicîndu-se şi mergînd (ceea 
ce nu este de fapt un răspuns la întrebarea pusă, atunci cînd este contestată 
posibilitatea de principiu a unui fenomen, iar nu cea practică, reală), în fine, 
dacă am ieşi cu succes din toate aceste încercări, ar fi oare şi suficient pentru a 
legitima, disciplina numită estetică? Faptul că atîtea lucrări poartă acest nume 
nu constituie o justificare in sine a existenţei disciplinei, dacă ea nu şi-a, asigurat 
încă din punct de vedere logic fundamentul şi premisele. Mai mult, unii ar putea 
afirma, că şi dacă se spulberă toate obiecțiile mai sus-mentionate privind posibi- 
litatea esteticii, nu s-a dovedit încă prin aceasta că ea ar fi şi necesară. Fiindcă, 
într-adevăr, cui prodest aesthetica? În timp ce critica de artă, mai ales astăzi, 
oferă receptorului puncte de orientare în ce priveşte interpretarea şi aprecierea, 
cu cât ne îndepărtăm de acest prim nivel spre generalitäti tot mai cuprinzătoare, 
de la teoriile artelor particulare, prin esteticile artelor particulare spre estetica 
generală şi filosofia, artei, cu atît mai radicale devin respingerile, atît din partea 
artiştilor, cît si din partea receptorilor. Critica artistică era tolerată în măsura 
în care contribuia la o mai bună înţelegere a operei şi, deci, la „optimizarea“ 
receptării; teoria generală a artei însă nu este luată în seamă nici de artişti, nici 
de receptori. Primii nu vor respecta niciodată recomandările şi cu atît mai puţin 
imperativele esteticii normative, iar receptorii nu-şi vor forma bunul gust citind 
tratate de estetică. (Paradoxul că tocmai un om lipsit; de gust a elaborat cea 
mai reuşită teorie estetică — ne referim la Kant — este mereu actual.) 

Artiştii au mai mare încredere în „estetica artiştilor“ decît în cea a filosofilor 
şi în general nu caută sprijin la filosofi pentru a înţelege arta. Dimpotrivă, astăzi 
se înregistrează mai degrabă o tendinţă contrară: filosofia apelează la artă pen- 
tru a se înţelege pe sine şi face din artă modelul pentru o nouă concepţie despre 
adevăr. Atit hermeneutica, prin Heidegger şi Gadamer, cât şi aşa-numita „artă 
critică a interpretării“ sau „critica ideologiei“, prin Benjamin şi Adorno, statu- 
ează arta drept loc al adevărului în genere. Dacă s-a schimbat însă atitudinea 
unor curente filosofice faţă de artă, estetica se loveşte totuşi şi azi de o atitudine 
de desconsiderare din partea exponentilor ramurilor mai „serioase“ ale filosofiei, 
din cauza lipsei de „stiintificitate“ a teoriilor lor. De fapt există o opoziţie mai 
profundă între artă şi filosofie, pe care conceperea esteticii ca ştiinţă, construită 
în analogie cu logica sau cu etica, încearcă în van s-o treacă sub tăcere. În loc 
sa conducă la o izbindă teoretică, această atitudine duce cel mult la o victorie 
asupra artei.!® După părerea noastră, estetica trebuie să renunţe la pretenţia 


18jn legătură cu deformarea naturii artei ca urmare a folosirii in estetică a unui model prea 
îngust al rationalitätii, trimitem la articolul lui Gottfried Boehm - „Der erste Blick. Kunstwerk 

de a fi sau fie şi numai de a deveni o strenge Wissenschaft, pentru că ea nu 
poate satisface această. pretenţie decît cu preţul pierderii caracterului specific al 
obiectului său. Altfel spus, estetica trebuie să se „resemneze“ şi să accepte că se 
află. într-o cu totul altă poziţie decît alte discipline filosofice. Aceasta înseamnă 
că ea nu poate D normativă pentru comportamentul estetic şi că aşa-numitele 
cunoştinţe pe care le oferă nu au nici o valabilitate practică.!” Pentru a nu 
mai „dezamăgi“ (Hartmann), pentru a putea măcar spera să trezească interesul 
receptorilor şi pe cel al artiştilor, estetica trebuie să înceapă prin a deveni apore- 
tică, singura modalitate prin care ea ar putea respecta alteritatea fundamentală 
a artei şi structura ontica miraculoasă a acesteia de a reuni contrariile. Pînă 
atunci însă ea va fi considerată tiranicä de către artişti, plictisitoare şi inutilă 
de receptori, incoerentă şi plină de paradoxuri de către filosofi, reuşind să re- 
unească anume ce poate fi mai dezavantajos: aroganta faţă de obiect, preluată 
din filosofia generală, şi lipsa de rigoare, pe care i-o transmite obiectul ei şi care 
o face contestabilă în filosofie. 

Dacă opera de artă se odihneşte in sine, cea mai potrivită formă de ver- 
balizare a situaţiei ar fi tautologia „A este A“. Ea este însă relevantă pentru 
cunoaştere numai ca metaforă a autosuficientei şi a autoreferentialitätii operei; 
a exprima, această trăsătură tale quale, în enunturi tautologice, ar echivala cu 
o sinucidere a teoriei estetice. Altfel spus, este adevărat că în artă acţionează 
principiul identităţii, şi anume într-o variantă specială, dar dacă estetica ar ex- 
prima, acest fapt prin simpla reduplicare a titlului, ea n-ar spune de fapt nimic. 
Dar oare este nevoie ca teoria artei să spună ceva? Dacă opera de artă îşi e 
suficientă sieşi, închisă în sine şi netrimitind la nimic altceva, o teorie a artei ar 
fi nu numai superfluă, dar chiar inoportună, pentru că ar scoate în mod forţat 
opera din acea calmă reflectare în sine. Astfel de concluzii nu pot fi evitate dacă 
interpretăm identitatea în sens parmenidian, aşa cum am făcut pînă acum. Să 
ne amintim totuşi că aceasta este criticată în dialectica hegeliană în favoarea 
conceptului unei identități concrete, ca identitate îmbogăţită, în care adevărul 
este nu numai rezultatul, ci şi drumul ce duce la el. În mod similar, putem 
considera identitatea operei de artă drept un proces al acumulării succesive de 
determinatii de-a lungul procesului interpretării. Or, să nu uităm că tocmai o 
asemenea. concepţie stătea la baza teoriei hegeliene despre „moartea artei“ şi a 
aprecierii în mai mare măsură a teoriei despre artă decît a artei propriu-zise. 
Ne referim aici mai puţin la faptul că, fiind realizată într-o formă conceptu- 
ală, reflectia asupra artei este mai adecvată conţinutului Ideii absolute, cât la 
considerarea adevăratei identități drept forma finală a devenirii universale, ast- 
fel încît orice treaptă superioară pe scara acestei desfäguräri de momente este 
mai apropiată decît treptele precedente de identitatea concretă, autentică şi mai 
îndepărtată de identitatea goală, formală, incipientă. 

Aşadar, ipoteza noastră este că atît posibilitatea, cît şi necesitatea teoriei 


— Ästhetik — Philosophie“, în: (Hg.) Wolfgang Welsch — Die Aktualität des Ästhetischen, 
Wilhelm Fink, München, 1993, p. 358. 

19V, si Milan Damnjanović — „Kunst in der veränderten Welt“, in: (Hg.) Willi Oelmüller 
— Kolloquium Kunst und Philosophie, Bd. 1, Ästhetische Erfahrung, Ferdinand Schöningh, 
Paderborn, 1981, p. 43. 


62 


asupra artei pot fi legitimate din perspectiva logicii ontologice (iar nu a logicii 
formale) dacă acceptăm o interpretare a identităţii ca identitate îmbogăţită, 
aşa cum apare în sistemul hegelian. Conform acesteia, un lucru nu trebuie lăsat 
în acea, odihnire în sine a imediatetii neproblematice, care oferă imaginea falsă 
a plinätätii şi a autosuficientei; ceva nu are identitate, ci ajunge la identitate, 
şi anume prin conferirea. de determinatii — or, este tocmai ceea ce înfăptuieşte 
teoria. 


2.3 Aspecte ale identităţii în artă 


Dacă pînă acum am avut în vedere numai corelatia dintre conceptul de identi- 
tate şi teorie în genere, în particular dintre identitate şi teoria artei, problema 
identităţii se relevă a avea implicaţii multiple în sfera arte; însăşi. Este vorba, 
evident, mai întîi de faptul că şi operele de artă sînt lucruri individuale, ceea, ce 
ridică întrebarea, care sînt criteriile ce determină graniţele în interiorul cărora 
considerăm o operă ca fiind aceeagi??° Operele de artă se prezintă în mod diferit 
în diversele arte particulare, fie sub înfăţişarea unui corp material în artele plas- 
tice, fie ca o acţiune, şi anume una repetată, în artele interpretative (muzică, 
dans, teatru). Împreună cu Dieter Henrich ne întrebăm şi dacă „o operă literară 
este |...] aceeaşi în majoritatea edițiilor — dar chiar şi în ediţiile groteşti, utili- 
zate în scopul persiflärii?...Si chiar şi în traducerile sale sau doar în cele care 
trec drept <adecvate>?“?! Jar dacă o compoziţie muzicală nu este reală deja 
ca text, să fie oare opera partitura împreună cu toate interpretările sale sau 
există totuşi interpretări care depăşesc acea limită a domeniului sau a „clasei“ 
în interiorul cărora avem dreptul să vorbim despre aceeaşi operă? 

Legată de această problemă este relaţia dintre opera de artă şi suportul său 
material. Sînt ele identice ori nu, poate fi opera de artă redusă la un obiect sau 
la o acţiune fizică sau acestea sînt doar instrumente de realizare a unei esențe 
de natură ideală? Este evident că opera de artă nu este un simplu obiect fizic 
şi că nu poate fi redusă la materialitatea apariţiei ei. Dar oare fundamentul 
material este un substrat ce face parte integrantă din operă sau — aşa cum 
consideră, de pildă, Croce — doar un canal de transmitere a unui „mesaj“, ce-i 
drept, indispensabil practic (întrucît receptorul nu dispune de altă cale de acces 
la fantasmele artistului), dar fără să fie necesar şi în principiu? Dacă în arta 
religioasă situaţia, este clară, obiectul de cult fiind numai o epifanie a divinității, 
care îşi are însă identitatea dincolo de lucrul material ales într-un mod mai mult 
sau mai puţin întîmplător ca loc al hierofaniei, în general se consideră că în 
artă conţinutul şi forma, se află într-o unitate indisolubilă. Unitate nu înseamnă 
totuşi aici şi identitate. În orice caz, această legătură de nedesfăcut explică, de ce 
copiile sînt considerate lipsite de valoare în artele plastice, dar nu mai înţelegem 
de ce pluralitatea esenţială a reprezentatiilor (în sens de performances) în artele 
interpretative nu respectă şi ea acelaşi principiu, după care numai originalul 


20Dieter Henrich — „<Identität> — Begriffe, Probleme, Grenzen“, în: (Hg.) Odo Marquard 
und Karlheinz Stierle — /dentität, Wilhelm Fink, München, 1979, p. 182. 
21 Ibidem. 

contează? Aici mai multe reprezentații ale aceleiaşi opere pot fi la fel de apreciate 
— mai mult, putem vorbi despre o aceeaşi operă —, chiar dacă materialitatea 
apariţiei este de fiecare dată alta, în condiţiile absenței unui original propriu- 
zis al operei.22 Si atunci oare se poate, şi dacă da in ce sens se poate vorbi 
despre identitatea dintre original şi copii sau dintre diferitele interpretări ale 
unei opere? 

Identitatea artei implică, de asemenea, relaţia dintre operă şi realitatea exte- 
rioară pe care o imită sau dintre operă ca expresie şi stările interioare exprimate 
de ea. În continuare, creaţia însăşi poate fi interpretată ca sträduintä a artistului 
de a se identifica pe cît posibil cu plăsmuirile sale (celebru este cazul Flaubert), 
pentru a le putea, exterioriza, după cum şi receptarea conţine mecanisme intro- 
patice. Şi cum altfel se explică impactul profund al muzicii asupra ascultătorilor 
dacă nu prin recunoaşterea unei identități mai profunde? La fel, cum putem 
evita menţionarea. identificării dintre privitor şi interpret atunci cînd discutăm 
despre dans? Capitole întregi din estetică sînt, aşadar, note de subsol la marea 
problemă a identităţii: teoria simbolului?3; consideratiile despre creaţie şi recep- 
tare; arta ca imitație şi problema imaginaţiei sau arta ca expresie şi problema 
sinceritätii; structura interioară a operei şi relaţia ei cu mediul fizic; distincţia 
operă. de artă — obiect estetic în fenomenologie; interpretarea ca încercare de 
identificare gi de a se identifica, (de a se transpune în celălalt) şi, legat de aceas- 
ta, problema moralității în artă şi a efectului formativ al artei; mecanismul 
constituirii publicului; constituirea în jurul artei a diferite grupuri sociale si ti- 
purile corespunzătoare de intropatie (deosebirea dintre public în general şi fans) 
etc. 

Pentru a lua numai exemplul picturii, s-a demonstrat că receptarea tablouri- 
lor construite pe schema renascentistă a perspectivei centrale are drept condiţie 
o simultană identificare a spectatorului cu subiectul ce constituie spaţiul şi care 
determină punctul de fugă şi o non-identificare cu acesta; ambivalenta procesului 
face posibilă concomitenta unei perspective antropocentrice şi reflectia recepto- 
rului asupra ei.?* Relaţiile de identitate variază în timp, perspectiva se multiplică 


22 Originalul există în teatru doar ca text dramatic, nu şi ca reprezentare scenică, or spec- 
tacolul teatral şi textul literar tin de două arte diferite. 

23Vezi distincţiile lui Schelling dintre schemă, alegorie şi simbol (Filosofia artei. Despre 
relaţia artelor plastice cu natura, Ed. Meridiane, Bucureşti, 1992, p. 100 sq.). Simbolicul 
reprezintă absolutul „prin in-diferenta absolută a universalului şi particularului în cadrul par- 
ticularului“ şi constituie sinteza schematicului şi a alegoricului. Un veac şi jumătate mai tîrziu, 
Wladimir Weidl& va separa copia (Spiegelbild, Abbildung) de imagine (Bild), ultima putînd 
fi semn (signitives Bild) sau simbol (mimetisches Bild). În cazul unei asemănări depline cu 
originalul, copia poate fi cel mult o reduplicare sau o egalitate fortuită, fără a ajunge vreo- 
dată la o identitate absolută cu modelul. În semn relaţia dintre semnificat şi semnificant este 
exterioară, de desemnare; doar în simbol semnificatul este exprimat de semnificant, şi anume 
într-o reprezentare (darstellend), în care forma şi conţinutul sînt intricate („Vom Sichtbarwer- 
den des Unsichtbaren. Bildsemantik“, în: Gestalt und Sprache des Kusntwerks. Studien zur 
Grundlegung einer nichtästhetischen Kunsttheorie, Măander Kunstverlag, Mittenwald, 1981, 
p. 58-63). Şi pentru Cassirer, Susanne Langer sau Rainer Piepmeier opera de artă este un sim- 
bol, dupä ultimul un „simbol prezentativ al experientei despre lume“ („Das Werk der Künste“, 
in: Willi Oelmüller [Hg.] — Kolloquium Kunst und Philosophie, Bd. 3, Das Kunstwerk, 1983, 
p. 78). 

24Max Imdahl — „Überlegungen zur Identität des Bildes“, în: Odo Marquard, Karlheinz 

în baroc (Ruisdael), apare ca o coincidenţă între natura naturans şi natura na- 
turata în procesul de realisation la Cezanne, situaţia complicindu-se odată cu 
acele objets trouvés ale lui Duchamp. Se ajunge astfel la situaţia paradoxală a 
steagului american pictat de Jasper Johns, în faţa căruia spectatorul constată 
iritat ca îi este imposibil să decidă dacă are de-a face cu un steag obişnuit sau 
cu o pictură. Aceasta nu exprimă altceva decât „criza de identitate“ a obiectu- 
lui25, fiindcă o prezumtivă identitate a lucrului exclude aici nonsubstituibilitatea 
tabloului, ceea ce contrazice întreaga învăţătură logică despre semnificaţia iden- 
titatii. In general artele plastice contemporane oferă un cîmp extrem de larg 
de verificare (mai mult de infirmare) a convingerilor obişnuite despre identita- 
te: unitatea. operei este distrusă. prin colaj şi prin procedeul creaţiei colective; 
opera nu mai este lucru, ci devine eveniment sau stil de viaţă („sculptura de 
sine“ preconizată de Michel Onfray, pe urmele lui Foucault), dacă nu rămîne un 
simplu proiect mental; de asemenea, se cultivă confuzia, de multe ori calculată, 
între natură şi artefacte. 

Problema identităţii este actuală şi în literatură. Mai ales sub forma iden- 
titatii social-psihologice sau a celei personale, identitatea constituie astăzi o 
temă predilectă a literaturii, fie şi numai sub forma dezagregării personajelor, 
ba chiar şi a eului auctorial. Dieter Henrich se întreabă chiar de ce limbajul 
poetic manifestă o preferinţă marcată pentru termeni lipsiţi de o identitate pre- 
cisă.26 Mai mult, avem nevoie de un Leibniz redivivus pentru a rezolva problema, 
identităţii unui personaj care apare în diferite opere ale aceluiaşi sau ale mai 
multor autori; căci dacă Leibniz discutase identitatea indivizilor ce trăiesc în 
lumi diferite, Henrich se adresează operelor de artă ca lumi estetice, închise 
in sine, şi se întreabă nedumerit dacă acelaşi Ulise călătoreşte la Homer si la 
Joyce. La fel, transformarea în personaj fictiv a unei persoane reale (nu numai 
Faust, ci în întreaga literatură istorică) ridică serioase probleme în legătură cu 
condiţiile de identitate ale obiectelor ficționale ale literaturii. Ce înseamnă că 
Faust este o figură literară şi cum putem deosebi între situaţiile în care avem o 
nouă interpretare a personajului cunoscut sau cînd sub acelaşi nume se creează 
figuri total noi? Aceeaşi dificultate în stabilirea identităţii o intimpinä ştiinţa 
istoriei cînd trebuie să stabilească începutul şi sfîrşitul unei epoci şi nu poate fi 
rezolvată, decât prin modelul identității cu sine a unui proces. 

După cum am văzut, conceptul identităţii este extrem de ramificat în artă şi 
în teoria artei. In cele ce urmează nu vom urmări însă decît cîteva fire din acest 
nod complicat, şi anume pe cele referitoare la condiţiile formale ale identităţii 
operei de artă în genere, făcînd abstracţie de conţinutul ei particular şi analizin- 
d-o în relaţia, ei, pe de o parte, cu pluralitatea reprezentatiilor şi a interpretărilor 
şi, pe de altă parte, cu mediul fizic, cu receptorul şi cu artistul. 


Stierle — Identität, Wilhelm Fink, München, 1979, p. 191-196. 
25Lucy R. Lippard - Pop Art, Londra, 1966, p. 70, apud Imdahl, op. cit., p. 190. 
26Dieter Henrich, op. cit., p. 182 sq. 

Capitolul 3 


Trăsăturile identităţii şi 
structura operei de artă 


Pentru ca o teorie să fie recunoscută drept valabilă, ea trebuie să dea seama 
inclusiv de cazurile extreme pe care le cunosc obiectele ei. Din punctul de ve- 
dere al teoriei identităţii, acestea. vor fi în artă, la un pol, artele plastice, iar 
la celălalt, reprezentările teatrale, muzicale şi coregrafice. În primul caz, opera 
are un substrat material durabil şi unic; de aceea, oricărei reduplicări a sa, sub 
forma copiei, îi sînt contestate valoarea şi, implicit, oarecum şi statutul de operă 
de artă. Dimpotrivă, în artele interpretative configuraţia stabilă (Gestalt) este 
înlocuită prin acţiune şi nu se mai poate pune, de fapt, problema relaţiei dintre 
original şi copii, din moment ce nu există nici un original. Artele par să se înscrie 
astfel pe o linie continuă între o identitate statică (identitatea în sensul ei tare) 
şi una dinamică, mergînd spre multiplicitatea ireductibilă, altfel spus, între o 
identitate a lucrului si una a procesului. Pe această scară, artele plastice sînt 
plasate la prima extremitate amintită, artele interpretative la cea de-a doua, în 
timp ce literatura, fotografia şi filmul ocupă o poziţie intermediară.! De aseme- 
nea, nu este intimplätoare preferința diferitelor epoci culturale pentru anumite 
arte: unul din motive îl reprezintă tocmai tipul de identitate dominant în Wel- 
tanschauung-ul respectiv şi care cunoaşte manifestări paralele în alte sfere ale 


Identitatea oferă în cazul literaturii o unitate ideală (a textului), independent de variantele 
sale materiale de înmagazinare (în manuscrisul autorului sau al copistilor, în variantă tipărită 
in diverse forme). Totuşi, această independenţă rămîne relativă: la întrebarea lui Dieter Hen- 
rich dacă identitatea. unei opere literare poate fi considerată indiferentă faţă de caracterele 
cu care e tipărită ea sau — am adăuga noi — faţă de punerea în pagină ori de ilustrațiile ce o 
însoțesc, îndrăznim să răspundem negativ, pornind de la faptul că textul intră în rezonanţă cu 
„mediul“ în care se manifestă fenomenal. (Se confirmă astfel ipoteza noastră despre opera de 
artă ca „tetradä“ a lucrului, locului, acţiunii şi a modalităţii din cap. 4. 5.) Spre deosebire de 
textele ştiinţifice sau filosofice, textul literar nu rămîne exterior modalităţii în care se prezintă 
simţurilor ori imaginaţiei şi de aceea, fie şi numai din acest motiv, nu poate fi redus la un 
conţinut pur spiritual. În ce priveşte arta filmului, şi aici există un substrat material, ca în 
cazul operelor plastice (rola pe care este păstrat filmul), însă el nu mai este nici unic şi nici 
forma adecvată conţinutului. Purtătorul material este aici exterior conţinutului, la fel cum 
partitura reprezintă o notare convenţională, exterioară muzicii. 

spiritului, de pildă în filosofie sau în ştiinţă. Aşa se explică privilegierea teatru- 
lui şi apogeul muzicii în Baroc, dezvoltarea prin excelenţă a artelor plastice în 
Renaştere şi caracterul dramatic şi muzical al Romantismului. 

Conceptul de operă de artă, ca instrument principal de lucru în teoretizarea 
obiectelor artistice, trebuie să fie apt de a explica tot ce se plasează între iden- 
titatea lucrului şi cea a procesului. Dar avem oare voie să păstrăm noţiunea de 
operă artistică, în condiţiile în care, în contextul aşa-numitei crize actuale a ar- 
tei, se pune în discuţie, pentru prima oară în istorie, caracterul de operă al artei 
şi este enunțată posibilitatea de a exista artă în afara operelor? Referirile mul- 
tiple la aceste schimbări din artă angajează şi denumiri diferite: deseuvrement 
(Philippe Minguet), Entwerklichung, „negarea operei“, „dispariţia operei“ sau 
„absenţa operei“ (F. Popper) sînt doar cîteva dintre ele.? Philippe Minguet pro- 
pune chiar o esthétique du desoeuvrement, considerînd că estetica poate funcţiona 
şi în afara conceptului de operă, din moment ce are ca obiect producţiile artisti- 
ce, care nu au existat întotdeauna in forma operei. Pe de o parte, dacă înţelegem 
prin operă de artă o configuraţie culturală autonomă, constatăm că întreaga artă 
a popoarelor primitive, iar după unii chiar şi a Europei de pînă la Renastere, nu 
a cunoscut opere de artă. Pe de altă parte, dacă vedem în acest termen un obiect 
material înzestrat cu valoare estetică, artiştii contemporani îl vor respinge drept 
o schemă teoretică inadecvată pentru realizările lor, care evidenţiază tendinţa 
de a produce „opere de artă imateriale“. 

Procesul apare cu deosebită pregnantä în artele plastice contemporane.5 Aici 
artiştii încep să uite că fuseseră confundați cîndva cu meşteşugarii şi pretind că 
activitatea. lor trebuie să rămînă pur spirituală şi să renunţe, de aceea, a mai 
produce o realitate nouă, respectiv o operă. „Arta devine un punct de vedere: 
depinde de atitudinea artistică şi de decizia artistică ce este declarat <operă 
de artä>. Artistul desemnează şi comentează realitatea pe care el o numeşte 
<operä de artă> ş. a. m. d.“.? În acest fel, conchide Damnjanović, se ajunge la 
o absolutizare a activităţii artistice, iar opera de artă este redusă la un simplu 
rezultat. Artiştii plastici renunţă la modelarea transformatoare a unei mate- 
rii, care să întruchipeze viziunea imaginată şi trezesc viziunile ce somnolează 
în obiecte gata făcute, fie că este vorba de lucruri naturale sau de obiecte de 
uz comun, pe care le aduc în expoziţii şi le prezintă drept opere de artă (Du- 
champ). O altă variantă a primatului activităţii artistice o constituie producerea, 
intenţionată a unor opere efemere sau chiar autodestructive: ceea ce pentru Pa- 
pini era doar o excentricitate amuzantă (episodul sculpturilor din fum din Gog), 
ridică astăzi pretenţia. de a fi artă autentică. Alteori „operele“ sînt „create“ in 
natură, iar în expoziţie sînt aduse doar fotografii sau informaţii despre ele (Bar- 
th Art); sau se abandonează pur şi simplu încercarea de a mai încorpora in 


2Milan Damnjanović — „Es gibt Kunstwerke — wie sind sie möglich?“, în: Willi Oelmüller 
(Hg.) — Kolloquium Kunst und Philosophie, Bd. 3, p. 62 sq. 

3Vezi Peter Bürger — Theorie der Avantgarde (Suhrkamp, Frankfurt a. M., 21974) şi acelaşi 
— „Probleme gegenwärtiger Ästhetik“, ca şi discuţia in jurul acestui referat in: (Hg.) Willi 
Oelmüller — Kolloquium Kunst und Philosophie, Bd. 1, Schöningh, Paderborn, 1981, p. 200- 
244. 

“Milan Damnjanović, op. cit., p. 62 sq. 

obiecte materiale plăsmuirile imaginaţiei, din moment ce ele devin accesibile 
receptorului chiar şi numai prin intermediul unor planuri de lucru, scheme sau 
explicaţii verbale (Concept Art). Mai ales ultima orientare pare să fie o aplicare 
strictă a consideratiilor teoretice ale lui Croce, după care arta are un caracter 
esențialmente spiritual. Se glisează astfel în general în artele plastice contem- 
porane de la „o filosofie artistică a capodoperei“ la una „a acţiunii estetice“, şi 
anume sub impactul existentialismului, iar apoi al mişcărilor ecologiste şi nu în 
ultimul rind sub influenţa diverselor culte orientale.” 

Arta se retrage dintr-o activitate producătoare de obiecte într-o activitate 
pur spirituală, de tipul reveriei şi al meditatiei, urmărindu-se, printre altele, 
corelarea, practicii artistice cu existenţa artistului. Astfel, se consideră că arta 
trebuie să devină din scop în sine un instrument al împlinirii existenţiale, în 
primul rînd a artistului şi apoi, eventual, a receptorului. Ea trebuie să-l împace 
pe om cu natura, de care s-a rupt prin mentalitatea ştiinţifică şi tehnică şi să-l 
reinvete „locuirea“, să-l ajute să regăsească sentimentul intimitätii cu lumea. 
Alţi artişti folosesc arta ce experienţă de redescoperire a alteritätii obiectelor, 
ceea ce poate fi interpretat fie pozitiv, ca recuperare a unui sens al „minunatului“ 
şi al „miraculosului“, fie negativ, ca expresie a alienării. Aşadar, pornind de la 
transformările conceptului de operă de artă în mişcările de avangardă (dizolvarea 
unităţii operei şi a autorului în colaje, folosirea ca agent creator a hazardului 
în dadaism sau a inconştientului în suprarealism), trecînd prin happening şi 
prin acele încercări în care receptorul contribuie activ la producerea operei (a 
structurii ori a configurației acesteia)? gi încheind cu experimentele radicale de 
tipul artei conceptuale şi Land Art sau cu cele mai recente ale digitalizării — 
toate acestea. contestă conceptul de operă. 

În arta contemporană opera, este înţeleasă, pe de o parte, ca propunere 
ce poate fi acceptată, schimbată ori chiar respinsă de contemplatori, în cali- 
tatea lor de participanţi la „co-creatie“, arta transformindu-se într-o acţiune 
esențialmente socială şi comunicationalä. Pe de altă parte, se cade în extrema 
opusă, se absolutizează opera în caracterul său reic şi se vorbeşte în loc de 
„operă de artă“ de Stück sau piece”. Infricogati ca in fata unei aruncäri in gol, 
esteticienii văd în aceste transformări un început radical nou în istoria artei, 
din moment ce este pus sub semnul întrebării un concept fundamental al teo- 
riei artei de pînă acum. Unii propun drept soluţie ca estetica să ia ca obiect 
experiența estetică, iar nu opera. Alţii avansează prudent soluţii vagi, de genul 
că acest concept devenit problematic trebuie să fie limitat, extins sau eliminat. 
Altfel spus, trebuie să se aleagă între a-l îngrădi, prin folosirea lui numai pentru 


5V. si Erwin Kessler — „Existenţă artistică şi operă de artă“, în Revista de filosofie nr. 6 
(nov. — dec.) 1992, p. 527. 

6De pildă, privitorului i se poate recunoaşte dreptul de a scoate anumite elemente ale 
imaginii sau de a le rearanja, în caz că structura i se pare prea complicată. De asemenea, 
aspectul, „forma“ unei instalaţii pot varia în funcţie de distanţa la care se plasează spectatorul 
faţă de ea, de mişcările, gesturile şi chiar de privirile acestuia. 

"Milan Damnjanović, op. cit., p. 63. 

3Este cazul lui Rüdiger Bubner, care solicită revenirea la estetica lui Kant tocmai pentru că 
aici se ia ca punct de plecare experienţa estetică, iar nu opera de artă (Ästhetische Erfahrung, 
Suhrkamp, Frankfurt a. M., 1989). 

arta, europeană în perioada dintre Renaştere şi a doua jumătate a secolului al 
XIX-lea, şi a-l utiliza într-un sens foarte larg (şi cel puţin aparent nebulos), 
drept „tot ceea ce ţine de istoria şi de prezentul oricărei culturi |...] si care este 
expus în muzee şi expoziţii sau este studiat în ştiinţe“; în fine, el ar putea fi 
eliminat cînd se descrie arta contemporană.” Dar să fie oare nevoie de soluţii 
atit de radicale? Nu putem răspunde la această întrebare mai înainte de a ne 
lămuri dacă transformările actuale privesc conceptul de operă în genere sau nu- 
mai o variantă a sa, derivată dintr-un anumit mod de înţelegere a identităţii. Şi 
dacă Peter Bürger propunea. păstrarea termenului de operă pentru arta contem- 
porană, dar mentinindu-l sub forma de „operă de artă montată“ (montiertes 
Kunstuwerk)!0, considerăm, la rîndul nostru, că el poate rămîne în continuare 
operaţional dacă redefinim identitatea obiectului artistic. 


3.1 Identitatea lucrului 


După cum am menţionat, contestarea primatului teoretic al operei în artă vine 
astăzi mai ales dinspre artele plastice. Faptul este de altfel explicabil, întrucât 
majoritatea. esteticilor de pînă acum au aplicat un model ontologic extrapolat 
din sfera artelor plastice şi calchiat, la rîndul său, după paradigma lucrului. 
Astfel, era considerat operă de artă un obiect fizic înzestrat cu valoare estetică, 
obţinut prin prelucrarea unei materii de o spiritualitate creatoare, numită ar- 
tist. El avea un conţinut ideal, dar o formă materială, cele două aspecte fiind 
indisolubil legate. De aici decurge şi importanţa teoriei simbolului pentru es- 
tetică, întrucât simbolul era tocmai nodul ce lega două lumi, a spiritului şi a 
materiei. Lucrul însă are o unitate închisă, cea a substanţei; faptul că el intră 
în devenire şi că accidentele sale variază în timp nu-l împiedică să păstreze o 
anumită, constanta şi continuitate, altfel spus, o identitate statică. 

Aşadar, conceperea tradiţională a operei de artă pleacă de la o anumită on- 
tologie, care are la bază o înţelegere determinată a identităţii. Aceasta din urmă 
este proprie simțului comun şi de aceea se înrădăcinează adînc în modul nostru 
curent de a aborda orice obiect al cunoaşterii sau al acţiunii. Ea a impregnat 
chiar şi limbajul: spre exemplu, în limba română caracterul de a fi acelaşi es- 
te exprimat prin adverbul „totuna“, compus din „tot“ şi „una“. Prin urmare, 
este aproape imposibil să gîndim identitatea, altfel decît ca pe o totalitate şi o 
unitate, ca pe o unitate nediferentiatä (odată ce diferenţierea presupune scin- 
darea întregului). Identitatea va avea ceva din indiferența cu care spui: „Mi-e 
totuna“ cînd eşti pus în faţa unei alternative si va fi similară uni-formităţii.!! 
Variantele sînt intersubstituibile, identitatea nu înseamnă altceva decât posibi- 
litatea schimbului. Dacă inter-identitatea (identitatea cu altul) este echivalentă 


9Vezi discuţia la introducerea lui Willi Oelmiiller — „Zu einem nicht mehr ästhetischen 
Werkbegriff“, in: (Hg.) W. Oelmiiller — Kolloquium Kunst und Philosophie, Bd. 1, p. 187 sq. 

10Despre montaj şi alegorie în opera de avangardă, v. Peter Bürger, op. cit., p. 95-107. 

11 În deosebirea dintre uni-formitate şi uniformitate, Noica transpunea distincţia heidegge- 
riană dintre Einerleiheit (echivalată uneori cu Gleichheit) şi adevărata identitate, a lui Selbi- 
gkeit (concepută, după cum am văzut, ca o coapartenentä ce presupune diferenţa termenilor 
identici). 

cu o egalitate abstractă, ca intersubstitutivitate a exemplarelor, materializări 
indiferente şi in-diferente ale unui model generic, identitatea cu sine sau auto- 
raportarea va avea drept condiţie păstrarea în timp a unităţii, şi anume a unei 
unităţi închise (totalitate). Putem vorbi astfel despre trei caracteristici principa- 
le ale identităţii unui lucru şi, implicit, ale operei văzute ca lucru: permanenta, 
unitatea şi închiderea. 


3.1.1 Permanenta 


Identitatea cu sine a fost mereu echivalată cu fenomenul continuității în timp 
(a se vedea, de pildă, Hume). Faptul că identitatea are drept adversar principal 
schimbarea este marcat în limba germană prin derivarea cuvîntului ce desem- 
nează schimbarea (Veränderung) de la ander(e) — „altul“.!? In acest context 
se pune problema devenirii, văzută ca unitate între permanenţă şi schimbare; 
aplicată la domeniul artei, ea angajează tema relaţiei dintre opera de artă ca 
lucru /obiect fizic şi timp. La acest prim nivel timpul apare ca în Fizica lui Aris- 
totel, distrugător şi corupätor!?. Timpul consumă şi îmbătrîneşte, mistuie sau 
desface, descompune; Noica îl va reboteza drept timp „destrămător“. Mişcarea 
aristotelică, este deci „extatică“ — ea scoate lucrul din sine, îl scufundă din fiinţă 
în neființă, trece identicul în altceva. 

În artă, timpul preschimbă realizările arhitectonice în ruine, şterge strălucirea 
culorilor, distruge integritatea operelor, fie prin curgerea sa firească, fie prin ca- 
tastrofe naturale sau provocate de om (războaie etc.). Intre identitatea-perma- 
nentä şi contrariul său, opoziţia este radicală: „alterarea“, ca variantă a rapor- 
tului cu alteritatea, nu poate avea decît un sens negativ, cel al distrugerii sub- 
stratului material al operei. Consecințele nu se opresc aici, ci devierea operei de 
la forma sa originară antrenează incompletitudinea sau falsificarea interpretării. 
Mai mult, se poate ajunge chiar la lipsa de înţelegere, adică la transformarea 
operei într-o alteritate absolută pentru subiect, care vede în ea un simplu lucru 
mut. În acest proces al coruperii unei identități primare, timpul fizic îşi asociază 
timpul istoric. Situaţia pare să revendice conceptul unei identități eleate, unde: 
„|...] ce e unu e veşnic identic cu sine. Ce e identic cu sine «n-ar putea pieri, nici 
făcut nu s-ar putea face, nici alcătuirea nu şi-ar putea-o schimba, nici nu suferă, 
nici nu pätimeste. Căci, de-ar päti ceva din toate acestea, n-ar mai fi unu>“.14 
De ce-am ezitat totuşi, folosind cuvîntul „pare“? Tocmai pentru ca „pătimirile“ 
— cum se exprimă Melissos — sînt exclusiv negative doar pentru corp; tot ele 


12S-a ajuns astfel la aprecieri de genul că alteritatea (Andersheit) ar desemna „o dinamică 
atotcuprinzătoare a variabilului“ (Richard Wisser — „Von der Unumgänglichkeit des Nicht- 
Anderen für alle Arten des Anderen“, in: [Hg.] Günther Eifler, Otto Saame — Das Fremde 
— Aneignung und Ausgrenzung. Eine interdisziplinäre Erörterung, Passagen, Wien, 1991, p. 
173). Reamintim că, în Ştiinţa logicii, Hegel justifica. devenirea naturii tocmai prin relaţia 
dintre ceva, şi altceva: orice este în acelaşi timp ceva şi altceva, există însă şi un altceva care 
este astfel nu numai în raport cu ceva, ci şi pentru sine — este vorba despre natura fizică. Fiind 
altceva pentru sine, ea este alt ceva în sine însăşi, e alt ceva al lui alt ceva şi, ca atare, este 
inegală cu sine, deci se neagă pe sine, se schimbă (op. cit., p. 101). 

13 Aristotel — Fizica, Ed. Ştiinţifică, Bucureşti, 1966, 221 b, p. 12. 

14Melissos din Samos, în: Filosofia greacă pînă la Platon, vol. I, partea a 2-a, B, ed. cit., 
fragm. 7. 

au însă şi capacitatea de a transfigura. Altfel spus, ele distrug cel mult corpul 
originar al operei; or, există în experienţa estetică şi fenomenul expresivitätii 
recurente, conform căruia operele de artă primesc noi valenţe expresive tocmai 
datorită trecerii timpului şi transformărilor survenite pe parcurs. Fenomenul 
depăşeşte domeniul artei; principiul „poetizării“ (a se citi: al esteticizării) in- 
duse de distanţa. în timp acţionează inclusiv în rememorări sau poate încărca 
texte apartinind la origine sferei anestetice (de pildă, toate textele ştiinţifice) 
cu valenţe estetice. Dacă timpul acţionează eminamente destructiv la nivelul 
corporalitätii operei, „alterările“ generate pot fi valorizate pozitiv din punct de 
vedere estetic tocmai pentru că opera de artă nu se reduce la un simplu lucru. 


3.1.2 Unitatea 


Identitatea, era după Aristotel o specie a unităţii şi de aceea contrariul unităţii, 
pluralitatea, va fi şi opusul său, fie în formă cantitativă (ca multiplicitate), fie în 
cea calitativă, indeterminată (diversitatea) sau determinată (diferenţa). Cum la 
chestiunea unităţii operei de artă ne-am referit deja în mai multe rînduri, nu vom 
mai insista aici asupra ei. Dacă unitatea — şi, reamintim, avem în vedere unitatea 
operei de artă ca lucru — este evidentă în cazul operelor plastice şi arhitectonice, 
situaţia se complică în literatură şi în artele interpretative. În ultima vreme, nici 
în artele plastice afirmaţiile nu mai sînt tranşante, chiar dacă se admite unanim 
că numai originalul are valoare estetică, nu şi copiile. Dar ce facem cu copiile 
pe care le luăm o perioadă de timp drept originale? Aceeaşi întrebare se pune 
pentru falsuri. Aici nu s-a stins încă disputa dintre cei ce consideră că opera de 
artă atestată drept falsă rămîne la fel de adevărată ca atunci cînd o credeam 
adevărată (A. Koestler, E. Gilson) şi cei ce văd într-un fals doar un obiect estetic, 
nu şi o operă de artă, din moment ce nu exprimă subiectivitatea autorului ei, ci 
pe a altuia (W. Weidl6)!5. Opere de artă sau numai obiecte estetice, falsurile şi 
mai ales copiile îşi datorează identitatea. indiscernabilitätii faţă de original; ele 
se raportează la o unitate primară, cea a lumii artistului falsificat sau chiar a 
lucrării reproduse. 

În artele interpretative nu mai avem totuşi nici unitatea de referinţă a unui 
original, nici pe cea a conturului unui lucru. Identitatea numerică devine pro- 
blematică, transformindu-se într-o identitate a seriei, în care nici un termen nu 
are dreptul să-şi aroge o valabilitate exclusivă: nu există o singură reprezentaţie 
„adevărată“ pentru piesa Visul unei nopți de vară, nici măcar prima, desfăşurată 
sub îndrumarea. autorului, nu este un model, ci doar un cap de serie. Diferitele 
interpretări sînt identice poate doar prin coapartenenta lor, ca principiu mai 
slab al unităţii presupuse de identitate.!6 De asemenea, din punct de vedere 


15Wladimir Weidle — „L’euvre d'art et Pobjet esthétique“, in: Gestalt und Sprache des 
Kunstwerks. Studien zur Grundlegung einer nichtästhetischen Kunsttheorie, Mäander Kun- 
stverlag, Mittenwald, 1981, p. 89-91. 

169; Nicolai Hartmann constata că identitatea oeprei, uimitor de stabilă si in alte arte, este, 
în anumite limite, „suspendată“ în reprezentările teatrale, fără însă ca ea să dispară: „ea se 
sparge în multiplicitatea reprezentatiilor succesive“, dar „acceaşi identitate a operei nu dispare 
deloc, ci rămîne subzistentă în spatele diferenţelor de interpretare, neclintită şi, pentru orice 
cunoscător al <piesei>, deasupra îndoielii“ (Estetica, Ed. Univers, Bucureşti, 1974, p. 123). 

fizic, unitatea nu mai este circumscrisa în graniţele unui lucru determinat, ci 
implică mai întîi o succesiune (de sunete în muzică, de scene, replici, gesturi şi 
acţiuni în teatru) şi apoi angajează o mulţime de actanti (interpreţii), fără a 
mai pune problema luminilor sau a scenografiei de teatru. O unitate se menţine 
însă, chiar dacă ea este mai laxă şi mai complexă: pe de o parte, nici o reprezen- 
tare a lui Macbeth nu se va confunda vreodată cu Pescärusul, chiar dacă în sine 
cele două unităţi vor fi seriale, iar nu elementare; pe de altă parte, şi dacă se 
vor face încercări de înlăturare a distanţei dintre spaţiul scenic şi public (ca în 
proiectul Stării de asediu al lui Camus sau în Trilogia greacă pusă în scenă de 
Andrei Şerban), se va menţine o delimitare a spaţiului scenic al „operei“ de artă 
de tot ceea ce îi este străin, inclusiv de public. În lucrările de estetică se vor- 
beste frecvent de momentul izolării unei opere de artă faţă de spaţiul extrartistic 
(Vianu, Blaga, chiar şi Huizinga). Izolarea este cerută nu numai de imperativul 
păstrării distanţei, ci şi de cel al construirii unităţii, şi anume atât printr-un efect 
de coagulare, de „punere laolaltă“, cât şi printr-un proces de delimitare faţă. de 
alteritate, fie ea mediul fizic (în care intră receptorul) sau o altă operă. 
Pornind de la, opera, de artă ca lucru fizic, deci drept ceva înzestrat cu uni- 
tate, am ajuns astfel la esenţa operei de artă şi la caracterul său de totalitate. 
Opera de artă este un întreg, dar nu o unitate nediferentiatä, ci una articulată 
lăuntric într-o structură, asemenea unui „microcosmos“ (Lukäcs, Oskar Becker) 
sau unui „cosmoid“ (Blaga). „Părţile“, „straturile“ şi „trăsăturile“ sale parti- 
culare se află nu numai într-un raport de întrepătrundere, ci şi într-un anumit 
context ordonator, fiind guvernate de un principiu organizator. După Sedlmayr, 
de pildă, există un principiu structural al întregului, care face ca alcătuirea 
operei să fie necesară şi să aibă o legitate. „Centrul vital“ sau caracterul vizual- 
intuitiv este activ, „calitativ şi vital, originar şi individual“; el face să conveargă 
conţinutul şi forma şi-i conferă unitate operei, impregnindu-i toate elementele şi 
nivelurile.!” Tot el îi asigură operei „densitatea“ sa, ca o metaforă a polisemiei: 
ca şi visul, opera este o textură de relaţii, întrepătrunderi şi aluzii. De altfel, 
densitatea. (Dichte) operei de artă este înţeleasă ca rezultat al unor procese 
analoage condensärilor ( Verdichtungen) din vise, ceea ce face ca arta şi visul să 
se asemene din punctul de vedere al materialului folosit, cu deosebirea totuşi 
că producţiile artistice nu mai sînt haotice, ci sînt structurate sub dominanta 
cite unui caracter vizual-intuitiv. Iar interpretarea va trebui să se conducă după 
acest principiu al unităţii, să găsească intuitiv acel centru vital al operei şi să 
demonstreze că alcătuirea sa formală este necesară, întrucât o cere centrul vital. 
Mai mult, după Sedlmayr progresul în interpretarea unei opere de artă se judecă 
după capacitatea receptorului de a deriva tot mai multe detalii din acel nucleu. 
Ideea. caracterului vizual-intuitiv apropie concepţia lui Sedlmayr de esteti- 
ca tradiţională, esentialistä şi organicistă. Potrivit acesteia, opera de artă ar 
fi similară unui organism, însufleţit de o entelehie ce conferă unitate şi identi- 
tate întregului. Desigur, Sedlmayr afirmă numai, moderat, că acelaşi caracter 
vizual-intuitiv pătrunde în toate zonele operei şi îi asigură coeziunea, internă. 


17Hans Sedlmayr — „Probleme ale interpretării operelor de artă“, în: Epoci şi opere. Studii 
de istoria şi teoria artei, vol. I, Ed. Meridiane, Bucureşti, 1991, p. 93. 

Consecințele sînt specifice pentru structura închisă a operei de artă: detaliile 
aparent cele mai insignifiante concură la constituirea valorii şi de aceea modi- 
ficări infime ale alcătuirii sale îi pot afecta substanţial valoarea. Aceeaşi idee 
revine la Vianu, în Tezele unei filosofii a operei, ca imutabilitate a formei şi la 
Oskar Becker sub forma conceptului de fragilitate (Zerbrechlichkeit) a operei de 
artä.1® Din punct de vedere formal, opera de artă se caracterizează, după Becker, 
prin Zugespitztheit, printr-o sensibilitate extremă faţă de orice schimbare, fie şi 
numai imaginată, datorită desävirsirii ei (ideelle Abgeschlossenheit)!9. Procesul 
de creaţie reuşit se defineşte tocmai prin faptul că a făcut să coincidă săvîrşirea 
cu desävirsirea, astfel încât orice nouă modificare ar distruge irevocabil opera. 

Dar unitatea poate fi înţeleasă atît pornind de la unu, cât şi de la unic. Dacă 
operele de artă ar fi nu numai, fiecare în parte, unitare, dar şi în general unităţi 
(cazuri, exemplare), ele ar putea fi „puse laolaltă“, într-un act de identificare, 
pe specii, clase şi genuri, deci în unităţi mai ample. În timp ce prima caracteris- 
tică a identităţii lucrului, permanenta, se corelează cu tema filosofică, generală 
a devenirii, unitatea ne angajează în discutarea structurii (identitatea ca auto- 
raportare a operei) şi în disputa asupra naturii universaliilor (identitatea ca 
heteroraportare). Despre dificultăţile pe care le generează această ultimă pro- 
blemă pentru teoria artei am amintit însă în capitolul precedent, de aceea vom 
trece la ultimul aspect, cel al închiderii lucrului. 


3.1.3 Închiderea 


Identitatea unui lucru este desăvirşirea unei totalitäti închise. „Mutenia“ lu- 
crurilor, simpla subzistență şi egalitatea cu sine, ca autoreferentialitate, sînt 
suficiente pentru a sugera închiderea ontologică a lucrului. Nu interesează aici 
faptul că, ontic, ele intră în devenire sau că au o relaţie cu mediul, această relaţie 
fiind cu atit mai strinsă cu cât se trece de la obiectele lumii fizice inanimate la 
fiinţele vii, tot mai complexe. Din punct de vedere ontologic însă, orice lucru 
se menţine într-o închidere esenţială. Este adevărat că dacă n-ar fi aşa şi dacă 
lumea ar intra într-un proces de fluidizare, gîndirea însăşi a obiectului ar deveni 
imposibilă. A avea identitate echivalează, aşadar, cu a sta sub determinatii, iar 
determinatia este, după Hegel, limită, graniţă. Un lucru este finit într-un dublu 
sens: al limitării (este închis în propria-i identitate) şi al delimitării (este separat 
de Altul). Sau, în formularea lui Hegel: „Ceva este ceea ce este numai în graniţă 
şi prin limita sa. Nu trebuie, de aceea, să considerăm limita ca ceva numai 


13 Tudor Vianu - „Tezele unei filosofii a operei“, în: Studii de estetică. Opere 7, Ed. Minerva, 
Bucureşti, 1978, p. 517; respectiv, Oskar Becker — „Von der Abenteuerlichkeit des Künstlers 
und der vorsichtigen Verwegenheit des Philosophen“, în: Dasein und Dawesen. Gesammelte 
philosophische Aufsätze, Günther Neske, Pfullingen, 1963, p. 108 sq. Becker se sprijină chiar 
pe prezumtiva afirmaţie a lui Policlet, autor al unuia din cele două canoane ale sculpturii 
greceşti, după care reuşita (tò eu) unei opere depinde de un fleac (pară mikrön). 

19Oskar Becker, op. cit., p. 110. Becker precizează că fragilitatea esteticului (Fragilităt, 
Hinfälligkeit des Schönen) nu trebuie confundată cu coruptibilitatea generală a materiei şi, 
ca atare, nici nu trebuie interpretată în sensul unei fatalitäti tragice, ci trebuie mai degrabă 
asociată cu caracterul operei de artă de a fi un microcosmos şi cu „minunea“ prin care ea 
converteşte brutalitatea realităţii în liniştea frumuseţii clasice. 

exterior fiintei-in-fapt, ci, din contră, limita străbate întreaga fiinţă-în-fapt“.20 
Iar în cazul operei de artă limita vine cu atît mai mult din interior; forma este 
punctul final al unui proces de desfăşurare sau de depliere a unui germene ori- 
ginar, conform unei legităţi proprii. Deşi pusă la sfirsitul enumerării, trăsătura 
închiderii reprezintă o premisă a unităţii şi a permanentei, din moment ce este 
un fel de condiţie pentru ca o entitate să-şi poată duce unitatea prin timp. În 
ontologia tradiţională ea se asociază conceptului de substanță, drept causa sui. 


3.2 Identitatea interpretării 


Mult timp estetica a rămas prinsă în cercul de vrajă al ontologiei de tip metafizic 
şi, ca atare, a considerat suficientă determinarea identităţii operei de artă printr- 
un model parmenidian, fundamentat pe noţiunile de unitate, permanenţă şi de 
închidere. Or, acest model n-a mai putut face faţă nici transformărilor survenite 
în practica artistică actuală şi nici privilegierii altor arte decât cele plastice, care 
stătuseră la baza filosofilor anterioare ale artei (este vorba despre literatură 
şi despre muzică). Şi atunci s-a înregistrat un val de teorii care a impus recu- 
noasterea fenomenului de deschidere în artă şi a necesităţii de a completa pura 
subzistență a operei ca lucru fizic printr-un demers de interpretare. „Lecturile“ 
au dizolvat însă unitatea originară a obiectului într-o diversitate de perspective, 
între care trebuia totuşi ca, măcar în principiu, să persiste o minimă identitate. 

Orientări estetice mai mult sau mai puţin recente, cum ar fi fenomenologia, 
hermeneutica ori semiotica, propun implicit un nou model al identităţii, plurale 
şi dinamice. Ba corespunde unui strat ontic mai profund al operei de artă: dacă 
primul model al identităţii reducea de fapt opera de artă la un lucru, esteticie- 
nii deschiderii văd in ea în primul rînd un produs spiritual, chiar dacă — după 
cum se va dovedi — nici ei nu ajung să surprindă specificitatea domeniului artis- 
tic. Identitatea lucrului räminea, într-un moment de timp determinat, închisă 
şi limitată; ca interpretare, opera se deschide către dialog. La acest al doilea 
nivel, identitatea nu mai este dată de limită şi de închiderea autoreferenţială, 
ci de o reduplicare care nu mai este şi repetiţie, ci are structura lui a fi „ca 
altceva“ (qua, en-tant-que, als). Or, asa-numita Als-Struktur este specifică in- 
terpretării. Prin urmare, cea de-a doua paradigmă a identităţii operei de artă va 
împărtăşi trăsăturile identităţii interpretării, înlocuind permanenta prin tempo- 
ralitate, unitatea. prin diversitate a perspectivelor, iar închiderea lucrului prin 
conceptul de operă deschisă. Cum însă Als-Struktur este caracteristică şi altor 
tipuri de semne, nu numai operelor de artă ca semne iconice de un tip spe- 
cial, nici acest model al identităţii nu va fi suficient pentru a pune bazele unei 
ontologii a operei de artă. 


3.2.1 Temporalitatea 


Insatisfactia faţă de reducerea operelor de artă la obiecte fizice moarte pleacă 
de la constatarea că produsele artistice au o viaţă a lor, atât în sensul că sînt 


20G, W. F. Hegel — Logica, ed. cit., p. 92. 

rezultatul unui proces de creaţie, cât şi prin aceea că ele nu-şi sînt suficiente sieşi 
precum lucrurile, ci trebuie „insufletite“ de receptor, care le împrumută propria-i 
viaţă. Mai mult, ele constituie începutul unui proces de interpretare, desfăşurat 
pe o perioadă indefinită, atît cât durează şi inepuizabilitatea operei. Momentul 
devine o categorie esenţială în conceperea operei de artă, văzut în concomitenta 
continuitate şi discontinuitate a unor receptări şi interpretări succesive. 
Interpretarea este esențialmente raportată la timp: pe de o parte, ea se 
desfăşoară în timp, ca verigă a unei tradiţii exegetice, pe de altă parte, ea 
suprimă (sau măcar reduce) distanţa, istorică faţă de textul interpretat. Ra- 
portîndu-se la creaţii ce aparţin unei alte epoci din perspectiva propriului timp, 
receptorul poate descoperi în operele de artă valenţe expresive neintentionate 
de autor şi introduse tocmai de agentul neutru al distanţei în timp, astfel încât 
timpul contribuie la constituirea valorii estetice în calitate de co-creator. Toate 
aceste aspecte fac din temporalitate o categorie esenţială a teoriei interpretării 
şi a paradigmei ce concepe identitatea operei de artă după modelul interpretării. 


3.2.2 Diversitatea 


Noţiunea. de interpretare trimite prin însăşi natura ei la relativism; unitatea şi 
poate chiar unicitatea (individualitatea) unui lucru lasă aici locul unei diver- 
sitäti de perspective. Atit sincronic, cît mai ales diacronic, există o mulţime de 
puncte de vedere şi de lecturi posibile ale unei opere. Situaţia se complică în 
condiţiile în care interpretări radical divergente revendică, fiecare, un adevăr 
absolut. Reamintim ca Deleuze descria o situaţie in care „identitatea lucrului 
citit se dizolvă realmente în serii divergente, definite prin cuvinte esoterice, după 
cum identitatea subiectului cititor se dizolvă în centrele decentrate ale multi- 
lecturii posibile“21. Să fie acest model al absenței centrului general operabil? 
Deşi îl consideră, o caracteristică a operei de artă moderne în general, autorul se 
limitează, sa exemplifice prin opera lui Mallarme şi prin Finnegan’s Wake a lui 
Joyce, apreciate însă, în mod unanim, mai mult drept cazuri-limită, decît drept 
cazuri exemplare. 

Şi nu mai rămîne oare nici o unitate dincolo de diversitatea interpretărilor? 
Dar atunci cum avem dreptul să vorbim despre interpretări ale unei opere? Căci 
interpretarea. este un concept prin excelenţă relational; nu există interpretare în 
sine, ci numai raportată la un obiect. Aşa cum conceptul de diversitate nu es- 
te logic posibil în afara celui de identitate, care-l precede, interpretarea este, la 
rîndul său, condiţionată de existenţa unui obiect; care se lasă interpretat sau care 
reclamă să fie interpretat. Diversitatea interpretării se datorează atît distanţei 
în timp dintre momentul receptării şi cel al creării operei, cât şi subiectivitätii 
receptorilor şi pluralitätii ascunse în structura operei înseşi. Polisemia artei fa- 
ce ca ea „să exprime întotdeauna ceva, dar niciodată acelaşi lucru“ şi să aibă 
mereu sens, nicicînd semnificaţie??. Si după Eco opera de artă este un mesaj 


21 Gilles Deleuze — Difference et répétition, P. U. F., Paris, 1968, p. 95. 
22Nicolas Grimaldi — L’art ou la feinte passion. Essai sur l’experience esthétique, ed. cit., 
p. 265. 

ambiguu, polisemic.23 Ea preferă relaţiei univoce a denotatiei crearea unui ha- 
lou conotativ, ceea ce se datorează, după cum vom vedea, tocmai caracterului 
fundamental al operei de artă de a fi un cîmp şi o aură.2% 

S-au făcut chiar şi clasificări ale artelor în funcţie de gradul în care suportă 
tirania conceptului sau, dimpotrivă, lasă spaţiu de joc imaginaţiei. In această 
ierarhie, arhitectura, se apropie cel mai mult de primul caz, muzica de cel de-al 
doilea. Afirmarea polisemiei artisticului este un loc comun al esteticii filosofice, 
chiar dacă a cunoscut în timp şi alte formulări (de pildă, a universalitätii lipsi- 
te de concept la Kant); nouă este însă afirmaţia, că orice artă ambiţionează să 
semene cu muzica. Dacă Schopenhauer îi atribuia muzicii demnitatea estetică 
maximă, datorită caracterului său metafizic, astăzi o asemenea afirmaţie se jus- 
tifică tocmai prin deschiderea interpretativă. extremă pe care o oferă. receptarea 
muzicii în raport cu celelalte arte. 

În cazul interpretării este aproape imposibilă discutarea separată a tempo- 
ralitätii, a diversităţii şi a deschiderii, întrucât toate întruchipează variante ale 
unei dialectici între Acelaşi şi Altul: interpretarea este o transpunere, subiectivă 
după unii, divinatorie sau empatică după alţii, în timpul trecut, räminind totuşi 
în prezent, un dialog între sine şi altul. Ea implică pluralitatea perspectivelor, 
dar cu păstrarea unităţii obiectului de referinţă, şi o deschidere ce nu trebuie să 
uite să se închidă într-o formă. Opera de artă este ea însăşi interpretare şi obiect 
al interpretării. Deschidere în virtutea naturii proprii — ca punct de vedere asu- 
pra lumii —, opera se deschide comunicării cu receptorul, nerealizindu-se decît cu 
concursul lui, şi pretinde, aşadar, o deschidere similară din partea acestuia. In 
fine, opera de artă constituie punctul de plecare pentru o întreagă serie de inter- 
pretări, fie ele actualizări (în artele interpretative), fie lecturi critice. Ca şi cînd 
nu ar fi fost suficiente atitea tipuri de deschidere, arta contemporană contrapune 
aşa-numitelor „opere închise“ din trecut structuri deschise, incomplete. 


3.2.3 Opera deschisă 


În consideraţiile de mai sus am lansat mai multe întrebări, pe care le-am lăsat 
fără răspuns — printre ele, pe cea referitoare la păstrarea unităţii operei dincolo 
de diversitatea interpretărilor ei. Valery făcea, o afirmaţie şocantă la vremea sa, 
dar care a făcut mai tîrziu deliciul multor hermeneuti radicali: „Nu există sens 
adevărat al textului. Odată publicat, un text e ca un aparat de care fiecare 
se poate servi după bunul său plac şi după mijloacele sale“. În continuare, el 
aplica această idee propriilor lucrări poetice: „Versurile mele au sensul care le 
este împrumutat. Cel pe care li-l dau eu nu mi se potriveşte decât mie şi nu se 


23Umberto Eco — Opera deschisă, E. L. U., Bucuresti, 1969, p. 2. 

24Şi după Rainer Piepmeier opera de artă se constituie într-un nou sistem de semnificaţii, 
care la limită poate fi valabil numai pentru opera în cauză („Das Werk der Künste“, in: [Hg.] 
Willi Oelmüller- Kolloquium Kunst und Philosophie, Bd. 3, Schöningh, Paderborn, 1983, p. 
74). El reia astfel ideea despre idiolect a lui Eco şi pune la baza subiectivitätii gi a perspec- 
tivitätii de principiu a semnului estetic tocmai varierea sau abaterea, de la regulile semantice 
şi sintactice. Noutatea şi polivalenta relaţiilor stabilite de opera de artă sînt apreciate de Pie- 
pmeier drept deschidere a unui „cîmp de posibilităţi“ — or, după noi, noţiunea de cîmp este 
sinonimă cu cea de aură a operei. 

opune nimănui. Este o eroare contrară naturii poeziei şi care i-ar fi chiar fatală 
să pretinzi că oricărui poem îi corespunde un sens veritabil, unic şi conform sau 
identic cu gândirea autorului“.25 Valéry respingea astfel mecanismele de identi- 
ficare cu autorul, ce ar sta la baza lecturii şi care, după o perioadă de negare 
a instanţei auctoriale sub influenţa structuralismului şi a textualismului, sînt 
reafirmate astăzi.26 Dar dacă este adevărat — cum susţine Valéry — că recep- 
torul este cel ce conferă sens unei opere de artă, de ce nu e considerat totuşi 
autor receptorul însuşi şi care mai este atunci factorul ce conferă valoare operei: 
structura, acesteia, produsă de autor, sau bogăţia imaginaţiei receptorului? Re- 
ceptorul devine astfel dintr-o condiţie de actualizare a operei (Ingarden, Eco) şi 
dintr-un co-creator (Sedlmayr) adevărata subiectivitate creatoare din domeniul 
artei. În paralel, opera de artă a fost depreciată treptat dintr-un lucru mort, dar 
purtînd în sine în mod virtual caracterul de esteticitate, într-o structură incom- 
pletă, pentru a sfirşi drept simplu pretext pentru divagări ale reveriei. leşind din 
desăvârşirea sa ca lucru, opera trecea în des-sävirgire (în sensul de incompleti- 
tudine, deschidere), ca să se preschimbe in de-sävirsire, în ceea ce urmează a fi 
înfăptuit, instituit, în nimicul indeterminat ce poate fi umplut în mod arbitrar 
cu orice sensuri. 

Observatia lui Ingarden, aplicată mai ales la cazul literaturii, ca opera este 
un produs schematic ce conţine şi elemente potenţiale (aşa-numitele „zone de 
indeterminare“ sau Leerstellen), pe care receptorul trebuie să le „concretizeze“ 
cu concursul său imaginativ, era cât se poate de acceptabilă şi de verosimilä?”. 
Ulterior, evoluţiile din artele plastice şi din muzică au impus elaborarea con- 
ceptului de „operă deschisă“. Astfel, Gehlen constata interesul actual pentru 
„forme deschise“, inclusiv pentru interferarea genurilor, şi părăsirea „ideii ta- 
bloului ca un sistem inchis“?®. La aceasta contribuie spargerea unităţii lucrului 
ca unicat prin realizările seriale (la impresionişti, în variațiile de natură statică 
ale motivelor cubiste, în improvizatiile lui Kandinsky si în seriile din arta abs- 
tractă în general, în metamorfozele lui Escher etc.). Creaţia devine o punere în 
funcţiune a unui model cu variatiunile sale. La un pol, tabloul se deschide atât 
de mult către mediu, încât se transformă, în perete sau cuprinde tentacular şi 


25 Apud Grimaldi, op. cit., p. 265 sq. Tot Valéry afirma că un poem este ca atare numai 
in actu („executarea poemului este poemul“) şi justifica „lectura plurală“ prin „pluralitatea 
căilor ce i s-au oferit autorului în timpul muncii sale de producere“ (apud Irina Mavrodin — 
Poietică şi poetică, Ed. Univers, Bucureşti, 1982, p. 71). 

26jn ultimele decenii opera de artă a fost văzută ca text, şi anume ca intertext, atît în 
raport, cu seriile de texte (artistice, filosofice, politice etc.) ce au alcătuit lumea în care a trăit 
artistul, cît si cu seriile de „texte“ ce compun lumea receptorului. Presupoziţia lecturii inter- 
textuale legitimează pluralitatea lecturilor, dar preschimbä creaţia artistică într-o „fabricare 
a cărţii“, după expresia lui Mallarmé, şi înlocuieşte genialitatea creatoare de tip romantic 
prin „principiul de endogeneză a textului poetic, ce se construieşte prin expansiunea dirijată a 
<primei litere>“ (Irina Mavrodin, op. cit., p. 185). Autorul dispărea astfel în spatele mecanis- 
mului de producere a textului, pe care l-a pus în mişcare printr-o „impersonalizare creatoare“. 
Opunîndu-se acestei orientări, Harald Weinrich pleda pentru repunerea în drepturi a instanţei 
auctoriale, întrucît „cititorul are nevoie de autor“ („Der Leser braucht den Autor“, in: [Hg.] 
Odo Marquard und Karlheinz Stierle — Identität, Wilhelm Fink, München, 1979, p. 722-724). 

2TRoman Ingarden — Studii de estetică, Ed. Univers, Bucureşti, 1978, p. 296 s. a. 

28 Arnold Gehlen — Imagini ale timpului. Despre sociologia şi estetica picturii moderne, Ed. 
Meridiane, Bucureşti, 1974, p. 318. 

spaţiul „de dincolo“.2% La celălalt pol, artele plastice renunţă să mai producă 
obiecte şi realizează acţiuni (Action Art). Mişcarea generală de dinamizare a 
tabloului (începînd cu violenţa gesturilor la Delacroix, continuînd cu mişcarea 
imperceptibilă a impresioniştilor, cu mişcarea stroboscopică din futurism, cu 
serialismul ce solicită deplasarea privirii de la un tablou la altul, si pînă la im- 
posibilitatea perceptivă a stabilizării imaginii în Op Art, încheind cu sculptura 
cinetică şi cu diferitele instalaţii), spargerea unităţii închise a tabloului prin co- 
laje, ca şi trecerile de la tablou la non-tablou ` toate reflectă orientarea spre 
o identitate deschisă în artele plastice. In acelaşi timp, în muzică s-au propus 
lucrări cu o structură combinatorie; ordinea de executare a seriilor oferite de 
compozitor este aleasă de interpret (Stockhausen, Boulez), sau sînt date numai 
succesiunea. sunetelor şi intensitatea lor, în timp ce durata acestora este stabi- 
lită de interpret (Berio). Aminteam, de asemenea, efectuarea unor experimente 
cu opere deschise şi în literatură, de pildă la Joyce. Toate aceste structuri sînt 
cuprinse de Eco în noţiunea de „operă deschisă“, definită drept „propunere a 
unui cîmp de posibilităţi de interpretare, ca o configuraţie de stimuli dotată cu 
o indeterminare substanţială, astfel încît consumatorul să fie îndemnat la o serie 
de <lecturi> mereu variabile“%. 

Deschiderea nu caracterizează însă doar arta contemporană, ci arta în ge- 
neral, şi cunoaşte mai multe niveluri de intensitate; ele se referă la: invitaţia 
adresată de operă, receptorului de a participa la creaţie, polisemie şi infinitatea 
lecturilor posibile. Primele două aspecte exprimă o incompletitudine a textu- 
lui, aparent un „minus“ al operei de artă în raport cu lucrul, care constă, pe 
de o parte, în faptul că destinatarul trebuie să coreleze cuvintele cu o anumită 
semnificaţie şi să lege cuvintele între ele şi, pe de altă parte, în aceea că textul 
are spaţii albe, este întreţesut cu ceea ce rămîne nespus, solicitînd în ambele 
ipostaze cooperarea cititorului. Slăbiciunea textului reprezintă totuşi numai o 
viclenie a operei în raport cu cititorul, pe care-l copleşeşte în mod evident în cel 
de-al treilea aspect al deschiderii operei, şi anume ca infinitate a interpretărilor 
posibile. 

De fapt, orice operă de artă este deschisă în aceste trei sensuri: între tex- 
tele „închise“ şi cele „deschise“ în general există un continuum dependent de 
conţinutul acestora, operele de artă plasîndu-se pe această scară evident mai 
aproape de polul deschiderii.”! De aceea noutatea. epocii actuale constă numai 
în conştientizarea şi în teoretizarea fenomenului, în paralel cu promovarea sa 
intenţionată şi cu radicalizarea sa în practica artistică. Seriile de lecturi posibi- 
le devin acum ireductibil divergente, ceea ce face ca unitatea operei să devină 
cu totul problematică. Se poate afirma chiar că astăzi problema dialecticii din- 


29Gehlen se referă aici la tablourile lui Bernard Schultze, care se extind de la perete in 
încăpere (op. cit., p. 364). 

30 Umberto Eco — Opera deschisă, E. L. U., Bucureşti, 1969, p. 142. 

3ljn mod similar, Hans Krämer va vorbi despre necesitatea admiterii mai multor tipuri de 
hermeneuticä, in functie de categoriile de texte. Hermeneutica realistä (a univocitätii) este 
mai adecvată textelor ştiinţifice şi filosofice, pe cînd arta oferă obiectul cel mai potrivit pentru 
hermeneutica irealistă, esențialmente perspectivistă (Hans Krämer — „Zur Rekonstruktion der 
philosophischen Hermeneutik“, in: Journal for General Philosophy of Science 26, 1995, p. 
169-185). 

tre operă şi deschidere şi cea a limitelor deschiderii s-au acutizat. Ce sens are 
afirmaţia, lui Eco după care „o operă este deschisă atît timp cît rămîne operă, 
dincolo de această limită există deschiderea ca zgomot“%2? Si este oare admi- 
sibila orice interpretare a textului, chiar şi aceea care foloseşte textul doar ca 
stimul asemănător ca efect, de pildă, drogurilor? Eco sesizează pericolul pier- 
derii măsurii şi al trecerii de la oferta unei pluralitäti de universuri la haosul 
nediferentiat, de la structurile deschise la indeterminatul pur, lipsit de orice 
formă. El admite deschiderea. de gradul I (mecanismele de integrare şi comple- 
tare în artă în general), o admite şi pe cea de gradul al II-lea (a operelor deschise 
contemporane), dar nu mai poate aproba, ceea ce el numeşte transformarea ar- 
tei în „zgomot“ şi a receptării estetice în „delir solipsist“. Apreciind deschiderea 
drept o „ofertă de libertate“ a textului, Eco menţionează totodată necesitatea 
de a respecta principiul fidelității interpretării faţă de text. Persistenţa unei 
structuri minime garantează, de altfel, menţinerea operei ca operă şi realizarea 
relaţiei de comunicare şi de consum estetic. Informalul — la modă în perioa- 
da cînd îşi seria Eco lucrarea — nu trebuie înţeles ca o suprimare a formei, ci 
ca propunere a unui nou tip de formă, văzută drept un cîmp de sugestii şi de 
posibilităţi. 

Sedlmayr este mai conservator decît Eco. Pe de o parte, el recunoaşte ne- 
cesitatea interpretării pentru a retrezi la viaţă opera (plastică); mai mult, in- 
terpretarea intuitivă este considerată de el drept o re-creare sau o re-producere 
a operelor, premisă. a oricărei istorii autentice a artei şi, uneori, chiar a recon- 
stituirii fizice a obiectului. Pe de altă parte, interpretarea apare ca o analiză 
structurală ce urmăreşte să înţeleagă conţinutul şi semnificaţia obiectivă a ope- 
rei, astfel încît există, la drept vorbind, o singură interpretare justă, aceea pe 
deplin corespunzătoare viziunii ce a stat la baza operei. În susţinerea unicitätii 
interpretării adecvate, Sedlmayr vine în continuarea, şcolii vieneze de istoria şi 
teoria, artei, reprezentată în artele plastice de Riegl şi Dvoräk, iar în muzică de 
Furtwängler. Sedlmayr va recunoaşte însă că interpretarea, justă este mai mult 
un concept regulativ, ca un fel de „asimptotă a cunoaşterii, de care interpretările 
existente se apropie doar, dar se pot totuşi apropia din ce în ce mai mult“33, Din 
punct de vedere concret, interpretarea justă la un moment dat este interpretarea 
cea mai eficientă dintre cele disponibile. 

Ideea dialecticii dintre fidelitate şi libertate în interpretare, a unei dialectici 
care oscilează în funcţie de structura, operei, de gradul său de deschidere, ca şi 
de interesul receptorului, este comună majorităţii esteticienilor. În general, pe 
de o parte se solicită ca operei interpretate să nu i se suprapună decît ceea ce 
conţine, fie şi ca potentialitate, iar pe de altă parte se arată că încercările de 
a ajunge la o interpretare pur obiectivă sînt sortite din capul locului eşecului, 
întrucât a vorbi despre o „interpretare obiectivă“ este o contradicţie în termeni: 
dacă interpretarea este a unei opere, ea este săvirşită întotdeauna de către un in- 
terpret şi de aceea va fi mereu şi o expresie a personalităţii acestuia. „Datoria“ 
fidelității se asociază cu „destinul“ implicării interpretului, fidelitatea rămîne 


321. Eco, op. cit., p. 165. 
33Hans Sedlmayr, op. cit., vol. 1, p. 104. 

un „exerciţiu personal de fidelitate“5. Din acest proces sînt excluse atît unica 


interpretare „adevărată“, cât şi „adevărul“ tuturor lecturilor posibile. O operă 
de artă delimitează un cîmp semantic, iar interpretările sînt mai mult sau mai 
puţin adecvate originalului în funcţie de încadrarea lor în acest cîmp. O ase- 
menea schemă legitimează şi distincţia dintre adecvat şi inadecvat, în măsura 
în care interpretările ce depăşesc o anumită limită (trasată virtual) a cîmpului 
trebuie considerate „incorecte“ (şi aici fiind admisă o anumită gradualitate). Ca 
deschidere sincronă şi diacronă, opera nu se dizolvă, aşadar, în indeterminare, 
ceea ce face ca nu orice interpretare a sa să fie a priori acceptabilă. 

Dacă opera se deschide spre receptor şi are nevoie de acesta pentru a fiinţa 
şi pentru a se împlini, dacă se poate spune că la acest nivel secund al ei, ca 
produs spiritual şi ca semn polivalent, în identitatea sa intră textul original plus 
istoria interpretărilor sale (adecvate), opera de artă pretinde, la rîndul ei, o des- 
chidere din partea receptorului. Aceasta nu constă pur şi simplu în cooperarea 
receptorului, ci în primul rînd în disponibilitatea lui de a asculta apelul operei, 
de a fi „receptiv“ la sugestiile ei, de a se raporta cu respect la cerinţele acesteia. 
De aceea, este legitim să distingem, odată cu Sedlmayr, anumite premise „etice“ 
ale interpretării, precum: disponibilitatea de a asculta de „un altul“, superior 
tie, trecindu-ti propriul eu pe planul al doilea (kenosis, smerenie), disponibili- 
tatea de a te contopi cu altcineva (dragoste) şi de a-l înţelege in mod just, în 
esenţa lui (dreptate), şi dorinţa comunităţii cu semenii în trăirea unei experienţe 
superioare (solidaritate). Se recomandă atitudinea de veghe inactivă, „un mod 
de a te lăsa condus fără să opui rezistenţă“, ca început al unui dialog cu ope- 
ra: „|...] operei de artă trebuie, deci, să i se cedeze iniţiativa; trebuie să i te 
laşi în voie pentru ca interpretarea să aibă o bază <fireascä>“.?? Ascultarea în 
tăcere reprezintă punctul ideal de pornire al oricărei interpretări. Altfel spus, 
aşa-numitei „oferte de libertate“ a operei trebuie să i se răspundă cu respecta- 
rea libertăţii acesteia. Deschiderea nu reduce opera la un a fi „pentru alţii“, la 
un simplu corelat al percepţiei receptorului; ea rămîne permanent şi ca un „în 
sine“, întrucît deschiderea nu este niciodată totală. Iar liniştea deplină în care 
trebuie să rămînă receptorul nu este altceva decât atitudinea de Gelassenheit 


(calm, serenitate) a lui Heidegger, interpretată de acesta drept Sein-lassen®®. 


3.3 Identitatea operei de artă 


Prin descoperirea limitelor fenomenului de deschidere a operei, estetica, receptării 
trimite dincolo de sine, către o teorie filosofică a artei care să surprindă un nivel 
ontic mai profund al operei de artă decât cel al semnului estetic. La acest nivel 
originar, opera se relevă în specificitatea ei de operă de artă, iar trăsăturile 
amintite mai sus, referitoare la identitatea ei ca lucru şi ca produs spiritual, 


34Luigi Pareyson — Estetica. Teoria formativitätii, Ed. Univers, Bucureşti, 1977, p. 302. 
Şi tot acolo: „Interpretarea este o cunoaştere în care subiectul se relevă în măsura în care 
subiectul se exprimă“ (p. 303). 

35Hans Sedlmayr, op. cit., vol. 1, p. 134. 

36Martin Heidegger — Gelassenheit, Günther Neske, Pfullingen, 1959. 

sînt derivate din adevărata identitate a operei ca operă de artă. Devenirea ope- 
rei ca lucru şi dialectica dintre continuitatea şi discontinuitatea receptărilor si 
a interpretărilor, însăşi temporalitatea operei sînt posibile numai pentru că în 
sine ea este o acţiune, şi anume o réalisation sau — cu Heidegger — o punere 
de sine a adevărului în operă. De asemenea, unitatea lucrului si multiplicitatea 
interpretărilor sînt epifenomenele unei identități izotopice, a procesului, ale unei 
identități unilaterale de tipul mimesis-ului. În fine, închiderea de la primul nivel 
şi deschiderea, de la cel de-al doilea se explică prin ambivalenta închiderii şi a 
deschiderii originare a operei; această ambivalentä este exprimată cel mai adec- 
vat de prepozitia întru si de categoria aurei. Menţionăm că păstrarea structurii 
triadice în tratarea identităţii şi la acest nivel se datorează unor necesităţi de 
sistematizare şi de comparare cu celelalte două straturi; de fapt, şi aici aspectele 
se implică reciproc. 


3.3.1 Temporalitatea originară a operei de artă 


Începînd cu celebra distincţie a lui Lessing dintre plastică şi poezie, taxonomiile 
estetice au împărţit în mod tradiţional artele în statice şi dinamice; primele 
puneau accentul pe dimensiunea spaţială, celelalte pe cea temporală. Iată însă 
că de ceva vreme se elaborează modele spaţiale ale operelor muzicale sau sînt 
construite după aceeaşi schemă abstractă atît lucrări arhitectonice, cât şi altele 
muzicale (Xenakis). Pe de altă parte, Bernard Lamblin, Hans Theissing 3. a. 
introduc timpul în teoria artelor plastice®”. În acord cu această nouă orientare, 
îi atribuim operei de artă în general o identitate dinamică, în care temporalitatea 
devine esenţială. 

Temporalitatea se manifestă în artă la trei niveluri distincte. La un prim 
etaj, timpul acţionează asupra operei ca asupra oricărui lucru şi apare exclusiv 
în ipostaza sa din Pizica aristotelică, drept Atoatedistrugătorul. Şi nici nu poate 
fi altfel, din moment ce aici se aplică cel mai bine modelul identităţii parme- 
nidiene, rigide, statice şi închise. La un al doilea nivel însă, timpul acţionează 
împlinitor asupra operei, iar identitatea este de tipul celei imbogätite, hegeliene. 
Unitatea lucrului autosuficient şi autoreferential devine unitatea seriei de inter- 
pretări, în care opera este cap de serie şi se deschide spre dialog cu receptorul, 
interpretul şi imitatorul. Atit timpul corupätor („destrămător“), cât şi timpul 
împlinitor sînt ipostaze ale unui timp consumator. Limba latină făcea distincţie 
între consumere, care însemna „a folosi“ sau „a cheltui“, „a consuma“ în sensul 
actual, adică „a ajunge la capăt cu ceva“, „a prăpădi“, şi consummare, care 
numea acţiunea. de „a însuma“ sau de „a sfirgi“, dar în sensul împlinirii. În pri- 
ma ipostază timpul distruge, în cea de-a doua împlineşte, desăvirşeşte. Timpul 
consumator este văzut din perspectiva, sfirşitului la care duce (Vollendung), cu 
dubla sa faţă, de sävirgire şi moarte deplină (Voll-Endung) sau ca sfîrşit bun, 
ca desăvîrşire (Vollendung). Timpul consumator în artă — văzut din perspec- 
tiva sfirgitului — este însă derivat dintr-o temporalitate originară, ce surprinde 


3T Ne referim la cartea lui Bernard Lamblin, Peinture et temps, şi la cea a lui Hans Theissing, 
Die Zeit im Bild, ambele apărute in 1987. 

acțiunea în desfăşurare. Faptul se justifică prin caracterul operei de artă de a fi 
nu numai un ergon, un produs al unei deveniri, un Gewirktes, ci şi o dynamis, 
un infinitiv lung, o lucrare: opera este Werk în sensul lui Wirken, ea este o 
realisation. 

Precizăm că réalisation reprezintă termenul prin care Cezanne desemna, în 
ultimii săi ani, procesul de creaţie în artă şi că el a suscitat interesul viu al 
teoreticienilor artei din ultima jumătate de veac, fără a putea fi elucidat pe 
deplin. Cuvîntul exprimă ceea ce Rilke, in Briefe über Cezanne, numea Ding- 
werdung°*, şi anume procesul de naştere a lucrurilor dintr-un sistem coloristic, 
trecerea, de la abstract la concret, de la neființă la fiinţă. Realisation este un alt 
termen pentru genesis eis ousian a lui Platon. Ea a fost definită. de Max Imdahl 
drept „trecerea de la ce este dat într-o simplă materialitate a culorii la apariţia de 
stînci, copaci, case sau orice altceva. Sau: în mediul sistemului coloristic definitiv, 
el însuşi compact, există o materie de o importanţă capitală, astfel încît într-una 
este şi trebuie văzută mereu cealaltă“ 39. Reamintim că Cézanne se voia „realist“, 
dar într-un sens mai profund al cuvîntului: el vorbeşte în corespondenţa, sa 
şi în discuţiile cu tînărul său prieten, poetul J. Gasquet, despre o imitare a 
naturii, dar nu în sensul copierii fenomenelor văzute. Muntele Sainte- Victoire, în 
diferitele sale variante, nu este pur şi simplu corespondentul direct al percepţiei 
pictorului, ci se naşte printr-un proces mult mai complicat. Se pleacă de la 
aşa-numitele sensations colorantes ale artistului, apoi acestea sînt convertite 
printr-o logică particulară a culorii într-un sistem abstract de tonuri, în care 
există raporturi specifice între nuanțele unei culori şi între culori (aşa-numita, 
„modulare“, denumită astfel în analogie cu creaţia muzicală), pentru ca din 
acest sistem abstract să se nască lucrurile de pe pînză într-un mod inexplicabil, 
ce scapă atit înţelegerii, cît şi intenţiei autorului. lată cum descrie Cezanne 
acest proces: „lau la dreapta, la stînga, aici, acolo, pretutindeni tonurile sale 
[tonurile naturii], culorile sale, nunatele sale, le fixez, le apropii. [...] Ele fac 
linii; devin obiecte, stînci, copaci, fără să-mi dau seama“.%0 Gestul prin care 
Cezanne îi descria lui Gasquet creaţia sa ca réalisation era unul de împreunare 
şi de încrucişare a miinilor, ca o pliere.*! Or, pliul (Zwiefalt) este la Heidegger 
tocmai „metafora“ diferenţei ontologice, a diferenţei dintre fiinţă si fiintare. 

Ni se va obiecta, probabil, că legătura dintre conceptul de réalisation al lui 
Cezanne şi cel de diferenţă ontologică la Heidegger este forţată. Sînt cunoscute 
însă marea admiraţie a filosofului pentru pictorul francez, şi anume chiar pentru 
opera tirzie a acestuia, ca şi poezia cu titlul Cezanne (1970), dedicată de el 
prietenului Rene Char, în care afirmă: 


„În opera tirzie a pictorului, pliul 
dintre prezent [fiinţare] şi prezenţă [fiinţă] a devenit 


33Rainer Maria Rilke — Briefe über Cezanne, Insel- Verlag, Frankfurt a. M., 1962. 

39Max Imdahl - „Überlegungen zur Identität des Bildes“, in: (Hg.) Odo Marquard, Karlheinz 
Stierle — /dentität, Fink, München, 1979, p. 205. 

40 Paul Cézanne — Über die Kunst. Gespräche mit Gasquet. Briefe, Mäander Kunstverlag, 
Mittenwald, 1980, p. 29. 

41 În traducerea germană a lucrării lui Gasquet se foloseşte chiar verbul falten. 

simplu, a fost <realizat> şi în acelaşi timp depăşit, 
au 42 


preschimbat într-o identitate misterioasă“. 

Este evident din aceste rînduri că Heidegger înţelege conceptul de realisation 
drept procesul de depăşire a diferenţei ontologice. Afirmația este fundamentală 
pentru o reconstituire a concepţiei heideggeriene tirzii asupra artei si de aceea 
ne miră faptul că, din cite ştim, acest pasaj a trecut neobservat de exegetii lui 
Heidegger, chiar şi de cei ce au discutat; relaţia dintre el şi Cézanne. Fragmen- 
tul ar trebui considerat cu atit mai important cu cât gîndirii îi revenea, după 
Heidegger, sarcina de a medita tocmai asupra diferenţei ontologice, mai mult, 
de a o sesiza în ireductibilitatea ei. Or, prin interpretarea artei ca réalisation, 
arta (Dichten) îşi relevă nu numai identitatea (reamintim, ca Selbigkeit, nu ca 
Gleichheit) cu gîndirea, ci pare să reuşească anume ceea ce filosofia, nu este în 
stare: depăşirea diferenţei ontologice. Dacă gîndirea este un „regres“ conştient, 
un Schritt zurück reflexiv din nivelarea generală a fiintärii şi o descoperire a 
diferenţei absolute dintre fiintare şi fiinţă, arta săvirşeşte inconştient pasajul 
invers, de la fiinţă la fiinţare. Iar transcendenta operei de artă trebuie înţeleasă 
nu neapărat în sensul religios oferit de Crainic sau de Berdiaev, ci în primul 
rînd într-un asemenea, sens ontologic: cel de a face posibilă „trecerea dincolo“ a 
fiinţei, în fiintare. Mai radicală decât aprecierea creaţiei drept o simplă actuali- 
zare a potentialitätii sau ca o „realizare“ a fanteziei, această interpretare face 
cu adevărat dreptate caracterului miraculos al creaţiei şi al producerii noului. 

Totodată, nu este adevărat că doar activitatea de creaţie este o réalisation, 
în timp ce opera rămîne rezultatul final al acesteia. Opera însăşi este o activitate 
şi un proces, iar identitatea sa cu sine este cea a acţiunii de iradiere (levinasianul 
„A a-oie“). Temporalitatea operei nu se confundă nici cu prinderea în devenire 
a lucrului, nici cu timpul subiectiv al trăirii estetice, care încearcă sa biruiască 
distanţa istorică, şi recunoaştem că ne este foarte greu să spunem ceva mai mult 
despre ea în afara faptului că este o Urzeitlichkeit. 

Aparent ne vin în ajutor observaţiile lui Sedlmayr despre participarea operei 
de artă la timpul istoric si la cel supraistoric ori extraistoric. Integrind timpul 
natural în cel istoric, el arată că timpul istoric este un modus defficiens al „tim- 
pului adevărat“, în calitatea sa de timp lipsit de prezent.*? În ce priveşte opera, 
de artă, ea se împărtăşeşte, ca orice alt eveniment istoric, din timpul istoric, 
dar în acelaşi timp experienţa estetică ne relevă un alt gen de temporalitate: 
în experienţa estetică eternitatea şi clipa coincid într-un timp care nu este pur 
psihologic, subiectiv, ci diferit ontic de timpul istoric. În timpul extraistoric al 


42 Im Spätwerk des Malers ist die Zwiefalt / von Anwesendem und Anwesenheit einfältig 
/ geworden, <realisiert> und verwunden zugleich, / verwandelt in eine geheimnisvolle Iden- 
tität“. Textul a apärut impreunä cu alte poeme sub titlul Gedachtes, in volumul Rene Char 
(Editions de l’Herne, 1971) şi a fost inclus ulterior in: Martin Heidegger ` Denkerfahrungen 
(1910-1976), Klostermann, Frankfurt a. M., 1983, p. 163. Iar intr-o versiune ulterioarä, din 
1974, Heidegger va relua ideea, vorbind despre o „cärare a preschimbärii pliului in simplitate“ 
(Pfad der Verwandlung der Zwiefalt zur Einfalt), despre „aparitia prezentului [des Anwesen- 
den — a fiintärii] in luminişul prezenţei [fiinţa], ce-i drept, astfel încît pliul amîndorura este 
depăşit în simplitatea strălucirii pure a tablourilor sale“ (idem — Cezanne, Jahresgabe der 
Martin-Heidegger-Gesellschaft, 1991). 

43Hans Sedlmayr, op. cit., p. 157 sq. 

experienţei istorice avem un prezent autentic, iar acesta include toate relaţiile 
cu trecutul şi cu viitorul sub forma „prezentului etern“, a „clipei oprite în loc“**. 
Prezentul nu mai este punctual, tranzitoriu, precum momentul, ci durabil. El 
„integrează (<vindecă>) momentele contrastante ale temporalitätii într-un timp 
<nealterat> (nefragmentat). Aceste momente sînt purtate de prezent şi stau în 
linişte împreună, împăcate unul cu altul - suspendate (păstrate însă, şi nu pur 
şi simplu anulate) şi integrate şi anticipate <cu simpatie» în el: în existentul 
permanent ca permanent existente in trecut şi în viitor“. 

Astfel de consideraţii despre „atemporalitatea“ şi „eternitatea“ operei de 
artă. reformulează de fapt odihna în sine a operei sau intimitatea ei cu sine. 
Sedlmayr o interpretează, ca şi Maffesoli, drept o eliberare de timp, ceea ce 
explică înlocuirea îngrijorării din viaţa cotidiană cu o bucurie profundă în faţa 
artei. Structura „nealterată“ a timpului artistic stă la baza stării de fericire 
şi dătătoare de energie, iradiată de opera de artă. Timpul trăirii estetice este, 
după Sedlmayr, o fărîmă de timp pur, iar experienţa, artistică o scurtă epifanie 
a timpului adevărat în cel istoric, similară unei străluminări. El îşi explică si 
tristeţea tainică, ce o însoţeşte prin discontinuitatea ei, prin nesiguranța cu pri- 
vire la repetarea acesteia, ca şi prin presimtirea recăderii inevitabile în timpul 
istoric; epifaniile sînt „fără continuitate, imprevizibile şi incoercibile, ceva ce ni 
se întîmplă per gratiam, o întîmplare fericită“46. Autorul surprinde astfel două 
din trăsăturile esenţiale ale operei de artă: de a fi un dar şi de a avea o identitate 
kairotică. Fiindcă ce alt termen poate fi mai potrivit pentru experienţa artistică 
drept „întîmplare fericită“ decît grecescul kairös? 

Înainte de a trece însă mai departe, se impune să revenim la motivul care a 
determinat aducerea în discuţie a interpretării lui Sedlmayr, şi anume dorinţa 
de a scoate din indeterminare conceptul de temporalitate originară. Din păcate, 
Sedlmayr se referea fie la timpul lucrului („timpul istoric“), fie la cel subiectiv 
al receptării (subiectiv în sensul că se raportează la subiect, chiar dacă nu este 
produs de acesta — „timpul extraistoric“). Ambele au fost cuprinse de noi în 
categoria timpului consumator. Dar nici succesiunea de momente ale timpului 
istoric, nici „eternitatea“ clipei în receptare nu dau seamă de temporalitatea 
specifică, a depäsirii diferenţei ontologice. S-ar putea specula că mişcarea inte- 
rioară, a operei de artă trebuie pusă în legătură cu ceea ce, cu ani în urmă, 
Heidegger caracteriza drept disputa, originară (Urstreit) dintre lume şi pămînt 
la nivelul operei, după cum am putea bănui şi că temporalitatea originară a 
lui realisation trebuie adusă mai aproape de conceptul de Ereignis. Märturisim 
însă ca problema ne depăşeşte puterile şi de aceea o vom lăsa în suspensie, prilej 
poate pentru o reluare ulterioară. 

Odată cu descoperirea entuziastă a lui Kierkegaard, filosofia contemporană 
a preluat gi conceptul acestuia, de clipă (germ. Augenblick, dan. Øieblikket). Fo- 


44 [bidem, p. 161 sq. Subliniind, la rîndul său, atemporalitatea operei de artă, Michel Maffe- 
soli va ajunge la exagerări, de genul că lumea operei de artă exprimă „atemporalitatea unei 
lumi veşnic identice“ (Au creux des apparences. Pour une éthique de l’esthetique, Plon, Paris, 
1990, p. 229). 

45Hans Sedlmayr, op. cit., p. 158. 

46 Ibidem, p. 165. 

losit pînă atunci pentru a exprima acel prezent plin al eternității pe care-l relevă 
experienţa. religioasă şi mai ales cea mistică, noțiunea avea să fie scoasă ulterior 
din contextul religios şi asociată uneori cu varianta negativă a instantaneitätii 
(Plötzlichkeit), care caracteriza la Kierkegaard fenomenul demonic. La extinde- 
rea termenului“! a contribuit întreaga orientare a artei moderne, de spargere a 
continuității şi de fragmentarizare. În locul clipei ecstatice în genere, preferăm 
să aplicăm artei conceptul unei clipe ecstatice şi privilegiate. Dacă opera ar fi 
fost doar un precipitat temporal, asemenea unui focar ce concentrează trecutul, 
prezentul şi viitorul, dizolvînd succesiunea timpului istoric in concomitentä, ar 
fi fost suficient termenul de Augenblick. Căci opera de artă sävirgeste nu numai 
o condensare a sensurilor, ci şi a timpurilor; de aceea amintirea (coexistentä 
între trecut şi prezent) sau reveria (aducere a viitorului în prezent) reprezintă o 
anticameră a artei, în ele actionind un mecanism similar precipitării estetice a 
timpurilor. Această condensare duce în artă la o intensificare a prezentului, care 
lasă impresia, de plinătate vitală şi de bucurie. Un timp similar este recunoscut 
de Sedlmayr în cult, în mit şi în simbol, la sărbători şi festivități, la care vom 
adăuga. aventura — este timpul kairotic. 

Kairös desemna la greci ocazia sau timpul favorabil, uneori şi locul propi- 
ce, pentru ca de aici să fie generalizat în sensul de timp, circumstantä, epocă 
sau ca stare prezentă a unui lucru. Alte acceptiuni ale cuvîntului se refereau la 
„utilitate“, „nevoie“, „dreaptă măsură“ sau „moderație“. La Aristotel el indică 
timpul „critic“, al deciziei şi decisiv. Kairos numeşte, aşadar, un timp concret şi 
relativ sau circumstantial. Termenii germani de Moment si Augenblick au deja 
o oarecare istorie în teoriile estetice®. Însă abia Evanghelos Moutsopoulos va 
face estetic relevant conceptul de kairos, atunci cînd va vedea în frumosul în 
sens larg (ca valoare estetică generică) o alcătuire kairotică din celelalte catego- 
rii estetice.1% În ce ne priveşte, preferăm termenul kairos în locul celui de clipă 
(Augenblick) sau de moment (Moment), pentru a caracteriza experienţa, este- 
ticä, întrucît el operează o restringere semantică: mai precis, prin kairos vom 
înţelege aici clipa privilegiată, dăruită şi aducătoare de fericire, asemănătoare 
unei stări harice50 şi imprevizibile. În rest, kairos îşi va însuşi trăsăturile cli- 
pei şi va desemna, aşadar, prezentul etern, care este pentru sine, desävirsit în 
sine şi autosuficient. Caracterul kairotic al operei nu infirmă acea temporalita- 
te originară ca depăşire a diferenţei ontologice. Relaţia dintre temporalitate şi 
atemporalitate în artă este tot atît de dialectică pe cât este cea dintre deschidere 


4T Există, de pildă, lucrări consacrate ideii de Plötzlichkeit în literatura modernă, cum ar 
fi Karl Heinz Bohrer — Plötzlichkeit. Zum Augenblick des ästhetischen Scheins, Suhrkamp, 
Frankfurt a. M., 1981. 

48 Astfel, Oskar Becker constata caracterul heraclitic al sferei estetice in genere; el constä 
în faptul că „<aceeagi> trăire estetică a <aceluiaşi> om cu <acelaşi> obiect nu este, cu 
siguranţă, repetabilă“ (Dasein und Dawesen. .., p. 108). Aceeaşi devenire neîntreruptă carac- 
terizează deopotrivă opera, care este „doar pe moment“ (în momentul receptării sale), şi pe 
artist, a cărui existenţă este „în acelaşi timp viitor-trecută (<de o clipä>) şi etern-prezentä 
(<momentanä>)“ (ibidem, p. 115). 

49 Evanghelos Moutsopoulos — Categoriile estetice. Introducere la o axiologie a obiectului 
estetic, Ed. Univers, Bucureşti, 1976, p. 28. 

50Reamintim că la origine chăris însemna şi frumuseţe, dar, ofrandă, celebrare, venerare sau 
bucurie — or toare aceste sensuri caracterizează arta. 

şi închidere, dintre dezvăluire şi ascundere, miscare-odihnä, unitate-pluralitate. 
Pe de o parte, kairos-ul se asociază cu odihna, operei de artă, cu caracterul său 
de a fi o enclavă, ceea ce apropie arta de aventură şi de sărbătoare, iar receptarea 
estetică, de atitudinea de zăbovire; pe de altă parte, temporalitatea originară se 
datorează „disputei originare“ (Urstreit) si conduce la operă ca lucru material 
printr-o acţiune de transcendere. 

Arta este o enclavă în cadrul realităţii prin însăşi izolarea ei fizică de lume. 
Pentru a da numai un exemplu, în teatru „scena separă de lume o porţiune a ei, 
tratînd-o apoi ca pe zona sa cea mai relevantă (centrul lumii)“ şi astfel „abso- 
lutizează o ruptură“5!. Mai mult, ea este o „enclavă de libertate imaginară“52, 
o trăire normativă despărțită de existenţa cotidiană, ceea ce face necesar un 
salt pentru a ajunge la operă. Or o structură similară cu cea a trăirii estetice o 
are, din acest punct de vedere, aventura, căreia Simmel i-a consacrat un studiu 
devenit clasic55. Este adevărat că el foloseşte expresia „exclavă a contextului de 
viaţă“ (Exklave des Lebenszusammenhangs), dar sensul este acelaşi: aventura 
iese din ordinea, vieţii, are o închidere şi o desfăşurare proprii, este indepen- 
dentä de ceea ce o precede si de ce-i urmează, ca o insulă în viaţă. Delimitarea 
aventurii faţă de restul vieţii se face organic; aventura nu se încheie pentru că 
începe altceva, ci datorită structurii temporale proprii, aceea a unui radikales 
Zu-Ende-sein®*. 

Aventura se apropie de forma jocului: ambele condensează o experienţă si au 
de aceea plinătate şi intensitate. De asemenea, ca şi unele jocuri, aventura im- 
plică un coeficient de risc — fapt evident în verbul „a se aventura“ — şi angajează 
întotdeauna ceva imprevizibil, „aventuros“: o aventură nu se începe, cu atît mai 
puţin în mod conştient, ci „intri“ în ea; totodată, desfăşurarea sa este palpi- 
tantă în măsura în care ea scapă controlului participanţilor. leşind din spaţiul 
vieţii obişnuite, aventura este un fel de sărbătoare, iar incapacitatea noastră de 
a o provoca după bunul plac face din ea un dar. Deja Simmel apropia aventura 
de artă în virtutea autosuficientei şi a închiderii celei din urmă: „Doar natura 
operei de artă constă în a decupa o bucată din seriile nesfirsite ale intuitivitätii 
sau ale trăirii, în a o dezlega de relaţiile cu tot ce se află în lumea de aici şi 
de dincolo şi de a-i da o formă autosuficientă, determinată şi ţinută laolaltă, ca 
de un fel de centru interior“.55 Şi arta şi aventura lasă impresia că ar rezuma. 
şi ar epuiza întreaga viaţă, şi anume într-o formă desävirsitä, ce condensează 
timpurile într-un prezent scos din orice relaţie. 

Dacă la Simmel analogia dintre aventură şi artă este menţionată mai mult în 
treacăt, pentru Oskar Becker die Abenteuerlichkeit constituie una din caracte- 
risticile definitorii ale artei şi ale artistului. Artistul apare drept „un aventurier 
aflat între fiinţă şi esenţă“, întrucît existenţa sa este „o stabilizare pur mo- 


51Mihai Mäniutiu — Artă şi mimare. Eseu despre arta actorului, Ed. Eminescu, Bucureşti, 
1989, p. 35. 

52 Ibidem, p. 33. 

53 Georg Simmel — „Das Abenteuer“, in: Philosophische Kultur. Gesammelte Essais, Gustav 
Kiepenheuer, Potsdam, 31923, p. 13-30. 

54 Ibidem, p. 15. 

55 Ibidem. 

mentană, întotdeauna oarecum contingentä, <norocoasă> şi de aceea fragilă, 
un echilibru extrem de labil între cele două forţe antagoniste fundamentale ale 
fiinţei [fiinţă /Sein/ şi esenţă / Wesen/]“56. Artistul există „între ultima in- 
certitudine a <proiectului aruncat> şi ultima certitudine a «caracterului de a 
fi purtat>, între caracterul extrem de problematic al oricărei fiinţe istorice şi 
caracterul absolut neproblematic al oricărei fiinţe naturale“?”. Artistul este un 
„aventurier metafizic“ pentru că reuşeşte să împace în existenţa sa cele două 
laturi ireconciliabile ale realităţii, Sein şi Wesen, spiritul şi natura, istoria şi 
atemporalitatea. Mai mult, el ştie că este acest ireconciliabil şi ca deci nu poate 
fi decît lipsit de esenţă (wesenlos) sau fenomen pur, ceea ce face ca fiinţa sa să 
fie deopotrivă aparenţă şi adevăr, adică, ironie. Ne interesează însă mai puţin 
consecventa discursului lui Becker, cît observaţia că artistul trebuie conside- 
rat un aventurier, întrucât creează o operă care apoi îi scapă, rămînînd astfel 
oarecum cu mîinile goale şi devenind, în mod paradoxal, epigonul propriei opere. 

Lui Becker îi atrăgea atenţia caracterul aventuros al artistului şi al creaţiei, 
dar şi receptarea estetică reprezintă în felul său o aventură, în măsura în care 
ea presupune să te expui unor riscuri. După Măniuţiu, convenţia teatrală se 
opune celei de tip social; dacă ultima protejează, prima îi expune pe parteneri 
(spectatori şi actori) unui contact cu consecinţe în mare măsură imprevizibile. 
Regizorul îşi justifică afirmaţia prin interpretarea, experienţei teatrale drept un 
schimb spiritual între parteneri, desfăşurat sub semnul exuberantei spectato- 
rilor. Ideea merită a fi reţinută: experienţa estetică. în general este, în opinia 
noastră, un asemenea. schimb de daruri, un adevărat potlatch între operă şi re- 
ceptor, în care nu se ştie care dă mai mult sau care primeşte mai mult, este un 
proces de dăruire reciprocă a identităţii. Opera ajunge la adevărata identitate 
numai prin reflectarea sa în „oglinzile perceptibile şi de neatins“ — după expresia 
lui Măniuţiu — a receptorilor, iar aceştia îşi primesc identitatea din relaţia cu 
opera de artă, întrucît vin aici total descoperiţi, fără masca „persoanei“ (perso- 
na), a rolului social. O dovadă o constituie faptul că nu te poţi sili să guşti ceea 
ce de fapt nu-ţi place, tot ce poţi este, eventual, să disimulezi în faţa celorlalţi 
reacţiile estetice dorite sau corespunzătoare convenientelor sociale. 

Arta, se adresează, aşadar, acelui nivel profund al structurii umane la care 
individul nu îşi poate pune încă măştile. Şi tocmai de aceea arta are un efect atît 
de puternic asupra celui ce vine în contact cu ea, justificîndu-se sentimentul vul- 
nerabilitätii noastre în faţa artei şi impresia de imediatete a experienţei estetice. 
Grimaldi amintea în acest sens diverse consideraţii despre experienţa estetică 
văzută drept o stare de posesiune, ca şi cînd receptorul s-ar afla la bunul plac 
al obiectului. Autorii citati de el (Schopenhauer, Tolstoi, Nietzsche, Bergson, 
Proust) aveau toţi în vedere muzica şi înțelegeau trăirea estetică drept o abolire 
a distanţei dintre operă şi conştiinţa receptorului, ca pe o hipnoză căreia nu i te 
poţi împotrivi sau ca pe o subjugare a sentimentelor, fără să-i poţi determina 
cauza.58 


56 Oskar Becker, op. cit., p. 119, respectiv 36. 

57 Ibidem, p. 36. Precizăm că prin „caracterul de a fi purtat“ (Getragenheit) Becker desem- 
nează aspectul inconştient, oarecum „destinal“ al creaţiei artistice. 

58 [...] lipsită de exterioritate şi de distanţă, lumea artei ar fi cea căreia nu i ne putem 

Aparenta lipsă de distanţă este însă o impresie ingelätoare — opera rămîne 
mereu într-o închidere esenţială, iar întîlnirea cu arta veritabilă este un dialog, 
nu o cădere în transă. Mai mult, distanţa, păstrată de operă trebuie înţeleasă mai 
degrabă ca o respingere a receptorului în scopul respectării libertăţii acestuia. 
După cum nu apartinem în întregime lumii în care trăim — dovadă arta ca formă 
a acestei evaziuni —, nici nu putem ieşi cu totul din ea; în consecinţă, spaţiul 
artistic este însuşi intervalul, iar experienţa estetică seamănă cu o călătorie de la 
o lume la alta sau cu o călătorie de-a lungul căreia vedem cum ia formă, o lume. 
Timpul său este cel al unei aventuri, deoarece înnoieşte timpul vieţii obişnuite 
prin atitudinile de explorare, de pindä şi de uluială.59 

Ca o concluzie parţială, temporalitatea operei de artă s-a dovedit a fi, rînd 
pe rînd, structurată pe trei niveluri (temporalitate originară, timp împlinitor 
şi timp devorator), avînd un caracter kairotic, al clipei privilegiate, dăruite şi 
aducătoare de fericire, şi semănînd cu aventura şi cu jocul, ca enclavă în cadrul 
vieţii, caracterizată prin plinătate şi intensitate, prin imprevizibilitate şi risc. Lor 
le vom adăuga în cele ce urmează timpul enstatic sau zăbava şi temporalitatea 
sărbătorii sau, aşa-zicînd, „identitatea festivă“. 

Aminteam că, fiind o formă de aventură, experienţa estetică iese din des- 
făşurarea vieţii obişnuite. Ar trebui, aşadar, să o caracterizeze o temporalitate 
ec-statică. Şi totuşi ec-static este mai degrabă tocmai acest timp cotidian, ca 
succesiune de timpuri şi de momente, pe cînd trăirea estetică reuşeşte să com- 
bine trecutul şi viitorul în prezentul plin al clipei privilegiate, în care clipa şi 
eternitatea par să coincidă. De aceea atitudinea adecvată a receptorului va fi cea 
enstatică, de zăbovire sau de adăstare în preajma operei. În acest sens, Nicolai 
Hartmann arăta că, spre deosebire de un semn obişnuit, în care significantul 
are doar rolul de a trimite la semnificaţie, ca un simplu popas pe drumul către 
aceasta, în artă mijlocul devine esenţial, intuiţia oprindu-se la nivelul percep- 
tiv.°° Dacă în percepţia zilnică imaginea este menită numai să trimită către 
sensul invizibil, fiind apoi abandonată ca o scară pe care o arunci după ce ai 
ajuns la capătul ei, în percepţia estetică se zăboveşte în faţa imaginii, căci relaţia 
de exterioritate dintre formă şi conţinut s-a preschimbat aici într-o intricatie in- 
disolubilă. Mai mult, însăşi odihna în sine a operei de artă pretinde ca experienţa 
estetică, să devină o enstază. 

Dacă grecescul ekstasis se asocia cu deplasarea şi cu devierea, cu fenomenele 
de tulburare, minie, violenţă, rătăcire sau stupoare, termenul opus, Enstasis, avea 
fie sensul de început, iniţiativă, proiect, fie pe cel de rezistenţă, obstacol, opoziţie 
sau protest. Vom înţelege aici prin enstază expresia unei calde comuniuni cu 
obiectul, a unei intimitäti liniştite, opuse pasiunii violente a extazului. 'Trăirea 
estetică nu este un rapt, o smulgere din sine şi o aruncare în alteritatea absolută, 
ci o zăbovire în alteritatea blindă a operei de artă. Rămînînd veşnic „enstatica“ 
(incäpätinatä, care rezistă), opera nu te refuză cu indirjire dintr-o aroganță 
a desăvirşirii şi a autosuficientei, ci te respinge numai pentru a te readuce la 
tine însuţi. Relaţia dintre enstază şi dobindirea adevăratei identități personale 


sustrage şi care pune stăpînire pe noi“ (Nicolas Grimaldi, op. cit., p. 256). 
59 Ibidem, p. 250. 
60Nicolai Hartmann, op. cit., p. 64. 

a fost sesizată si de Michel Maffesoli, care — configurind un tablou al societăţii 
contemporane — distingea între extase, ca „fuziune“ şi „deposedare de sine intr- 
un ansamblu mai vast“, şi enstase, ca „încheiere a unui proces în care ajungem 
pe deplin la posesiunea de sine“®!. 

Dacă din punct de vedere spaţial, din cauza ambivalentei închiderii şi a des- 
chiderii operei, enstaza nu este de fapt un „a sta în...“, ci un „a fi întru...“ 
sau „a sta în preajma. .. “, sub aspect temporal ea exprimă zăbava. Provenit din 
slavul zabava, care desemna amuzamentul, petrecerea timpului în mod plăcut, 
oprirea în loc pentru o distracţie sau încetinirea lucrului pentru o ocupaţie se- 
cundară, cuvîntul „zăbavă“ este folosit în mod curent pentru întârziere, răgaz 
sau odihnă, iar popular păstrează sensul originar al amuzamentului şi al pe- 
trecerii timpului într-un mod plăcut. Or, privită din afară, şi „intirzierea“ în 
preajma artei este o asemenea pierdere plăcută a vremii, un moment de destin- 
dere, un răgaz pe care ţi-l iei în truda zilnică; ea este un respiro în grijile vieţii, 
o întrerupere în desfăşurarea vieţii cotidiene, de genul unei sărbători. 

Şi de altfel ce poate fi considerat astăzi mai firesc decât să asociezi arta cu 
sărbătoarea? Corelatia a devenit; evidentă în condiţiile în care manifestările ar- 
tistice oferă prilejul unor adevărate festivități. Estetica descoperă însă o înrudire 
mai profundă între cele două fenomene şi pune similaritätile dintre ele chiar pe 
seama unei origini comune ori defineşte unul din termeni prin celălalt. Spre 
exemplu, după Herbert Kuhn sărbătoarea constituie „locul devenirii şi al conti- 
nuării artei în viaţă“, în timp ce pentru Kurt Badt esenţa artei rezidă în a fi o 
„sărbătoare prin glorificare (Feiern durch Riihmung)“.52 De aceea poate nu este 
întîmplător faptul că procesul general de estetizare a societăţii contemporane 
merge în paralel cu dezvoltarea simțului pentru festiv. Maffesoli apreciază în 
acest; sens că un caracter festiv tinde să contamineze toate manifestările vieţii 
sociale, inclusiv consumul, sportul sau chiar politica, sărbătoarea redevenind o 
ideee obsedantă. 

Ce au însă în comun sărbătoarea şi o reprezentaţie artistică? Sărbătoarea 
are un spaţiu şi un timp proprii: pe de o parte, ea pretinde un spaţiu aparte, 
delimitat de ceea ce nu-i aparţine; pe de altă parte, timpul său este prezentul 
ecstatic (Kuhn), prezent în virtutea plinätätii şi a repetabilitätii sale, iar ecstatic 
fiindcă. sărbătoarea, ne scoate din obişnuit, întrerupe şi neagă (aufheben) viaţa 
cotidiană (Badt). Totodată, celebrarea ca acţiune presupune desfăşurare, de la 
primele gesturi pînă la punctul culminant şi deznodămînt, ritm ce trebuie inte- 
riorizat de participanţi. Prilejul de a sărbători îl oferă un eveniment repetabil, 
natural (cum ar fi renaşterea naturii) sau unul unic, istoric (o naştere, o victo- 
rie); el trebuie să fie, în orice caz, un fapt de extremă importanţă pentru viaţa 
comunităţii sau pentru ordinea cosmică. Substanţa sărbătorii este dispoziţia 
afectivă: festivitatea îi uneşte pe participanţi într-o stare comună, mai ales po- 
zitivă, fiind un factor de coagulare socială prin contribuţia sa la cristalizarea unei 


6l Michel Maffesoli, op. cit., p. 280. 

62Herbert Kuhn - „Die Ontogenese der Kunst“, în: (Hg.) Dieter Henrich und Wolfgang Iser 
— Theorien der Kunst, Suhrkamp, Frankfurt a. M., 1982, p. 118; Kurt Badt — „Feiern durch 
Riihmung“, în: Kunsttheoretische Versuche. Ausgewählte Aufsätze, DuMont, Schauberg, 1968, 
p. 133 sq. 

conştiinţe identice comune. Caracteristica esenţială a sărbătorii, cea care poate 
fi considerată chiar „legea festivitätii“, este autonomia inclusivă. Ea constă în 
închidere şi în autoreferentialitate: enclavă în cadrul vieţii, sărbătoarea este, ca 
şi jocul, liberă de orice constringere în afara propriilor reguli, iar participanţii la 
ea uită de sine, sînt „ca vrăjiţi“. Participarea la evenimentul celebrării rezumă 
conceptul fericirii terestre. Ea nu este o activitate orientată spre un scop, ci 
e autotelică, savurînd existenţa. însăşi, valorizată pozitiv (Badt). Similară unui 
act de eliberare de necesitatea, ce domneşte în existenţa, obişnuită, sărbătoarea 
ne ridică deasupra cotidianului, a vieţii, raminind în acelaşi timp expresia unei 
vieţi sublimate şi esentializate, la fel ca şi aventura, la fel ca şi arta. Prin aceas- 
ta, festivitatea, este mimesis, dar nu în sensul său denaturat, de imitare pasivă, 
exterioară, ci ca o reactualizare ecstatică a esenței lucrurilor, aşa cum şi arta 
face să strălucească materia în splendoarea. diversităţii ei sau natura lucrurilor 
în puritatea ei, neintinatä de privirea interesată a omului pragmatic şi încă ne- 
deformată, de schemele rigide ale teoreticianului. Căci, după Badt, arta nu este 
numai sărbătorire (Feiern), ci şi glorificare, lăudare sau preamărire (Rühmung). 
Celebrarea. se caracterizează prin faptul că obiectul „apare veridic şi strălucitor 
în esenţa sa“6% şi poate fi sävirsitä, cu mijloace diferite, de orator, de filosof 
sau de diferitele categorii de artişti. Dacă din această celebrare se face însă 
sărbătoare, atunci apare frumuseţea, adică arta; în ea se identifică — după Badt 
— sărbătorirea, şi lăudarea. 

Ca şi sărbătoarea, arta are o anumită aură şi este propriu-zis lipsită de utili- 
tate, asemenea unui act de dăruire dezinteresatä; ea se deschide spre receptori, 
realizindu-se cu adevărat doar în adresarea către ceilalti.°* Ca excludere a acti- 
vităţii zilnice sau ca întrerupere a timpului de lucru, sărbătoarea nu este simplul 
vid al unei pauze, ci ne conduce către noi ingine.°® Ea îl transpune pe partici- 
pant în ceea ce putem numi dispoziţiile fundamentale ale alteritätii, şi anume 
pentru că — după Heidegger — „în jurul omului se face liber“, se deschide spaţiul 
în care devine posibilă receptarea alteritätii ca alteritate. Heidegger apreciază 
că viața cotidiană ne menţine în obisnuintä şi de aceea „nu poate ţine deschis 
deschisul“; abia „neobişnuitul poate lumina deschisul“. Or, faptul de a sărbători 
reprezintă tocmai o asemenea disponibilitate faţă de neobişnuit. Dar şi arta 
deschide, ca şi sărbătoarea, spre o alteritate autentică, mai mult, superioară, 
care trebuie respectată şi cinstită. De aici provine identitatea profundă dintre 
sărbătoare, artă şi ceremonia, religioasă. 

Aşadar, arta sărbătoreşte, celebrează, glorifică, iniţiază, răscumpără”. Ea 


63Kurt Badt, op. cit., p. 136. 

64Dupä Kuhn, sărbătoarea este în esenţa sa o „reprezentare ce dăruieşte“ sau o jertfă (op. 
eit., p. 124), iar Badt vede în opera de artă „o sărbătoare care este celebrată, proiectată şi 
organizată pentru cei ce serbează împreună“ (op. cit., p. 137). 

65Dupä Heidegger, autonomia sărbătorii (An-sich-Halten) transpune într-un domeniu abia, 
umblat, din care este determinată fiinţa noastră, ceea ce se asociază cu uimirea, spaima sau 
cu sfiala (Martin Heidegger — Erläuterungen zu Hölderlins Dichtung, Vittorio Klostermann, 
Frankfurt a. M., 1944, p. 97). 

66 Ibidem. 

67 Mäniutiu apropia teatrul de ritualul religios şi afirma quasi-esoteric că, dintre toate artele, 
numai actorului „i s-a dat şansa de a-şi fi sieşi sărbătoare, de a oficia în el însuşi, în carnea 

are aura sărbătorii, timpul plin al acesteia şi identitatea sărbătorii. Mai mult, 
ca şi sărbătoarea, arta este mimesis în sensul originar al termenului, adică o 
repetiție, dar nu ca reproducere nediferenţiată a prototipului şi ca multipli- 
care indistinctă a identicului (das Gleiche de la Heidegger), ci ca reîncarnare 
succesivă a unui model. Identitatea operei împleteşte continuitatea şi discon- 
tinuitatea, unicitatea punctului de plecare (fie a operei plastice ca lucru fizic, 
fie a textului dramatic sau a partiturii) cu pluralitatea receptărilor şi a repre- 
zentărilor. Identitatea operei de artă seamănă cu cea a soarelui, despre care deja 
anticii observaserä că este acelaşi şi totuşi în fiecare zi altul, sau, după Badt, 
cu cea a sărbătorii, care se repetă, se desfăşoară de fiecare dată în mod origi- 
nar, ca şi cînd n-ar fi fost mai înainte niciodată’. O sărbătoare rămîne aceeaşi 
prin faptul că se desfăşoară de obicei în acelaşi moment al timpului (de fapt, 
fiind o forţă ordonatoare, ea este cea care produce această ordine a timpului), 
într-un spaţiu determinat şi după acelaşi ritual. Şi totuşi reprezentatia nu are 
suportul material stabil al lucrului, astfel încît identitatea lucrului lasă locul aici 
identităţii mai laxe a procesului. 

În fine, identitatea operei de artă seamănă nu numai cu aventura şi cu 
sărbătoarea, ci şi cu jocul; toate patru au o structură similară. Apropierea de 
joc a şi fost de altminteri frecvent exploatată în ontologia artei şi în teoriile 
estetice, începînd cu Schiller, pentru care şi arta şi jocul reprezentau spaţiul de 
aplicare a unei logici a concilierii, ca unificare a unor contrarii altfel ireducti- 
bile, trecînd prin Nietzsche şi încheind cu ontologia artei a lui Gadamer. Vom 
insista aici numai asupra, aspectului temporal al jocului, caracterizat printr-o 
repetabilitate apropiată de cea a sărbătorii”. Pe de o parte, jocul este în sine, 
independent de trecut şi de viitor şi aspiră la eternitate; pe de altă parte, el 
are o durată proprie, atît în ce priveşte timpul trăirii, cât şi succesiunea, mo- 
mentelor sale, văzută ca desfăşurare de evenimente după schema finalitätii. De 
aceea timpul nu e suspendat în întregime: participanţii la joc uită doar tim- 
pul real, măsurabil, îşi uită determinatia istorică şi proiectele reale, pentru a se 
lega in mod nemijlocit de clipa prezentä’®. Deja conştientizarea timpului real 
echivalează cu o ieşire din joc. In plus, actualitatea (Gegenwärtigkeit) este o 
actualizare ( Vergegenwărtigung) — continuitatea temporală devine în joc succe- 
siunea unor porţiuni de timp discrete, în care se păstrează totuşi aspectul unei 
coexistente, absurda simultaneitate a unor timpuri diferite. Heidemann exprimă 
această trăsătură în formula transponibilitätii temporale: jocul aduce trecutul 
sau viitorul în prezent şi stabileşte, totodată, o linie de demarcaţie între prezent 
şi viitor, pentru a putea aduce ceva posibil în viitor drept ceva actual real. De 
asemenea, repetabilitatea jocului nu este revenirea individualului identic, ci aso- 
ciază continuitatea şi discontinuitatea, identitatea în sensul ei strict şi diferenţa. 
Identitatea sa este din nou cea a procesului. 

Acelaşi lucru este valabil pentru artă, chiar dacă unele arte au şi un fun- 


lui, şi nu într-o operă exterioară, ceremoniile răscumpărării (s. n.)“ (op. cit., p. 41). 

68Kurt Badt, op. cit., p. 138. 

69 Ingeborg Heidemann — Der Begriff des Spiels und das ästhetische Weltbild in der Philo- 
sophie der Gegenwart, Walter de Gruyter & Co., Berlin, 1968, p. 48 sq. 

70 Ibidem, p. 40. 

dament material constant. Dar şi identitatea operei de artă se naşte din relaţie 
şi de aceea chiar şi o operă arhitectonică nu va avea o identitate fixă decât ca 
lucru; ca operă de artă însă, stabilitatea identităţii cu sine se va dizolva în plu- 
ralitatea momentelor în care ea este insufletitä de receptor, într-o identitate a 
procesului. Prin aceasta, identitatea operei de artă, indiferent dacă este înţeleasă 
după modelul aventurii, al sărbătorii sau al jocului, trimite deja de la aspectul 
temporalitätii la relaţia dintre unitate şi pluralitate. 


3.3.2  Pluralitatea în absenţa centrului 


După cum am menţionat deja, domeniul artei se ordonează ca un continuum 
între modelul identităţii lucrului şi cel al identităţii procesului. Diferitele arte 
particulare, cu genurile şi speciile lor, ca şi diferitele epoci şi curente artistice vor 
ocupa o poziţie proprie pe această scară, mai aproape de un pol sau de celălalt, 
astăzi fiind evidentă migrarea generală spre modelul identităţii procesului. Şi 
cum centrul de interes al lucrării de faţă îl constituie găsirea unei paradigme 
a identităţii care să poată da seama mai ales de mutaţiile survenite în arta 
contemporană, cum, totodată, ontologia luată drept bază este una dinamică şi 
relaţională, considerăm că nu trebuie să justificăm mai departe privilegierea de 
către noi a identităţii procesului. În mod corespunzător, identitatea lucrului va 
fi concepută drept o înghețare a identităţii procesului. 

Identitatea procesuală poate fi văzută, la rîndul său, fie ca identitate rizo- 
mică, fie ca identitate unilaterală. Prima este descrisă de Deleuze şi Guattari 
în Le rhyzöme şi caracterizează procesul de desfăşurare şi de extindere a unei 
rădăcini rizomice.’! Aceasta nu reprezintă o dezvoltare goetheanä sau una a 
deplierii (Entfaltung) hegeliene, unde se pleacă de la un germene ce conţine in 
el întregul viitor, iar dezvoltarea nu este decît o desfăşurare sau o actualizare a 
ceea ce era deja cuprins potential, „infäsurat“, în punctul de pornire.’? Rizomul 
nu se desface pur şi simplu (entfaltet) precum bobocul unei flori, ci se extin- 
de realmente, se tirăşte şi cucereşte spaţiul, stabileşte noi legături, după care 
îşi mai împlintă o rădăcină în noul sol cucerit, şi iar se deplasează tentacular 
mai departe. Dacă facem abstracţie de metaforele negative prin care am descris 
acest; proces şi care nu au nimic de-a face cu neutralitatea creşterii biologice, şi 
evoluţia. în timp a unei opere de artă poate fi văzută la fel. Identitatea operei 
de artă este dobîindită în şi prin relaţie, iar istoria interpretărilor unei opere, 
cu momentele sale de desfăşurare liniară, de ramificare şi de reorientare, ce pun 
bazele unei noi tradiţii şi linii interpretative, seamănă în mod uimitor cu iden- 
titatea de tip rizomic. Acest model este însă aplicabil mai ales celui de-al doilea 
nivel al structurii operei de artă, şi anume interpretării; pentru cel de-al treilea 
nivel, cel de autentică importanţă ontologică, el este mai puţin relevant. Aici 
ne-ar ajuta mai degrabă modelul noician al undei, care se distribuie fără să se 


71 În: Gilles Deleuze, Felix Guattari — Capitalisme et schizophrénie. Mille plateau, Editions 
de Minuit, Paris, 1980, p. 9-37. 

72De altfel modelul poate să vină încă de şi mai departe, de la augustinienele rationes 
seminales. 

împartă, Unu şi Multiplu în acelaşi timp. El se regăseşte, cu oarecare modificări, 
în schema identităţii unilaterale, pusă în evidenţă. de fenomenul de mimesis. 

Publicarea in 1954 de Hermann Koller a lucrării Die Mimesis in der An- 
tike avea să permită reintegrarea conceptului de mimesis in teoriile estetice”®. 
Acesta fusese compromis prin înţelegerea sa ca imitație fidelă sau copiere a 
aspectului exterior al lucrurilor, ceea ce-l făcea deopotrivă inaplicabil la aga- 
numitele arte nonreprezentative, cum sînt muzica, şi arhitectura, şi problematic 
pentru artele care voiau să exprime, iar nu să copieze (de pildă, lirica). Mai 
mult, el devenise inacceptabil chiar pentru artele plastice, în măsura în care 
îşi propuneau să exprime instincte sau stări afective (expresionismul), viziuni 
(suprarealismul), să „copieze“ structurile fundamentale ale realităţii (cubismul, 
suprematismul, purismul) sau să fixeze momente ale naturii într-o artă care 
se îndepărta însă de realism (impresionismul). Aceste transformări veneau în 
contradicţie cu accepțiunea tradiţională a artei ca mimesis, luat în sensul său 
de provenienţă platonică. Faptul i-a determinat pe artişti şi pe teoreticieni fie 
să renunţe la termen în descrierea artelor moderne, fie să păstreze cuvîntul, dar 
să-l folosească în alte acceptiuni.’* 

Koller avea însă să descopere că accepțiunea curentă astăzi a mimesis-ului 
nu apare la greci înainte de mijlocul secolului al V-lea î. Hr. Sensul său origi- 
nar era cultic şi denumea actele preotului, incluzind reprezentarea şi expresia, 
dansul şi gesticulatia, ritmul, cuvîntul şi melodia. Ho mimos era la origine par- 
ticipantul la cultul dionisiac, iar verbul mimeisthai semnifica. a reprezenta. (a 
aduce la reprezentare) prin dans sau a exprima prin dans. De aici el a fost 
extins la, reprezentațiile teatrale, însoţite la rîndul lor, pe atunci, de muzică şi 
de dans. Descoperirea lui Koller relega arta de cult şi de expresie şi făcea din 
artele reprezentative şi dinamice paradigma pentru fenomenul artistic în gene- 
ral. Imperativul unui Antonin Artaud că „teatrul trebuie să devină un fel de 
demostraţie experimentală a identităţii profunde ditnre concret şi abstract“75 
nu va mai putea D de acum înainte taxat ironic de teoreticienii serioşi drept 
obsesia unui nebun genial, din moment ce o ştiinţă atît de riguroasă cum este 
filologia clasică avea să ajungă pe alte căi la rezultate asemănătoare. Mimesis-ul 
exprima tocmai un tip particular de identitate între „concret“ şi „abstract“, la 
fel ca teatrul. 

Cealaltă artă care era propulsată cu titlu de exemplaritate de noul (sträve- 
chiul) sens al mimesis-ului era dansul. Termen privilegiat de Nietzsche şi asociat 
cu jocul, el avea sa desemneze pentru Valery modelul pentru artă în genere: „Ori- 
ce acţiune care nu tinde spre ceva util şi care, pe de altă parte, este susceptibilă 
de a fi educată, perfecționată, dezvoltată, se include în acest tip simplificat al 
dansului; prin urmare, toate artele pot fi considerate nişte cazuri particulare ale 
acestei idei generale, pentru că toate artele, prin definiţie, comportă o parte de 


73Hermann Koller — Die Mimesis în der Antike. Nachahmung, Darstellung, Ausdruck, Fran- 
cke, Bernae, 1954. 

74 Acestea au fost înregistrate de Wladislaw Tatarkiewicz in Istoria celor şase noţiuni, Ed. 
Meridiane, Bucureşti, 1981, p. 375-406. 

75 Antonin Artaud — „Lettres sur le Langage“, în: Le Theätre et son Double, Gallimard, 
Paris, 1964, p. 164. 

acţiune, acțiunea care produce opere, sau care o manifestă (s. n.)“.76 Motivul in- 
teresului stîrnit de dans îl constituie, aşadar, faptul că el este „numai acţiune“, 
o permanenţă ce se constituie prin intermediul unei neîncetate produceri, „o 
poezie generală a acţiunii fiinţei vii“ sau — am putea spune — o renunțare la 
obiectivare în favoarea acţiunii pure. 

Ambele acte luate drept model, atît dansul cât şi teatrul, mai ales în varianta 
lor originară, cultică, relevă un nou tip de identitate decât cea configuratä por- 
nind de la artele plastice: este vorba de identitatea procesului sau identitatea 
izotopică, în care avem doar reprezentații, nu şi un prototip real, şi în care nu 
se poate vorbi, deci, despre relaţia dintre original şi copii. Dacă avem dreptul 
să invocăm aici un prototip, el va fi doar ideal, absent şi totuşi activ, în genul 
neantului structurant despre care amintea Noica. De data aceasta continuitatea 
nu mai este cea a stabilităţii, a durării neîntrerupte, ca în cazul lucrului, ci se 
impleteste cu discontinuitatea, este repetiţie. Identitatea devine coapartenenţă 
a izotopilor la „originalul“ absent, doar presupus, sau împărtăşire a izotopilor 
din acel model. Mimesis-ul desemnează deopotrivă un proces şi o configuraţie, 
căci este „actul care devine imagine prin faptul reprezentării de sine“77. Ca şi 
sărbătoarea, mimesis-ul rămîne în sine, este închis, dar în acelaşi timp trimite 
dincolo de sine, la motivul sărbătorii ori la prototipul încarnat. 

Dacă Herbert Kuhn remarca doar în treacăt că motivul sărbătorii este parţial 
identic cu prilejul sau, Weidl6 formulează explicit ideea identităţii unilaterale. El 
aminteşte menţiunea lui Aristotel că pitagoricienii desemnau prin mimesis ceea 
ce era mâthexis pentru Platon, adica relaţia de participare”®. Această observaţie 
— arată Weidle — a fost preluată de Francis Macdonald Cornford într-un articol 
despre tradiţia pitagoreică şi aplicată la reprezentatia teatrală, sub forma: „O 
întreagă succesiune de actori poate întrupa sau reproduce un personaj, să zicem 
Hamlet, dar nici unul din ei nu este identic cu Hamlet“.’”? Şi tot Cornford 
adaugă: „Fiecare din ei reprezintă personajul, care nu este epuizat de nici unul 
din cei ce-l încarnează. În vremurile străvechi, actorul era vehicolul ocazional al 
unui spirit divin şi legendar. În religia. dionisiacă, această relaţie subzistă între 
thiasos sau grupul de adoratori şi zeul care îi ia în posesie (katechein)“.80 

Un actor încorporează un prototip, care era la origine un zeu şi care rămîne 
ulterior un personaj literar; el este o epifanie a acelui model absent, nicicînd 
real. Personajul — de pildă, după exemplul lui Cornford, Hamlet — este fiecare 
din actorii ce-l întruchipează, dar nu se reduce la reprezentările sale de pe scenă 
şi nici măcar la suma lor. Nici o reprezentaţie nu se poate institui în unica formă 
adevărată, nu epuizează prototipul, ci rămîne o variantă, un izotop, chiar dacă 
unele variante sînt considerate exemplare, în timp ce altele sînt mai puţin reuşite. 
Sau, în formularea lui Weidle, deşi nici un actor nu este identic cu Hamlet, fiecare 


76Paul Valéry — „Filosofia dansului“, în: Poezii. Dialoguri. Poetică şi retorică, Ed. Univers, 
Bucureşti, 1989, p. 674. 

77 [...] die Bildwerdung des Vollzugs im Sich-selbst-darstellen“ (Herbert Kuhn, op. cit., p. 
120). 

78 Aristotel, Metafizica, A, 987 b. 

79 Apud Wladimir Weidle, op. cit., p. 49. 

30 Ibidem, în nota 24, p. 95. 

din ei trebuie să se identifice într-o oarecare măsură cu Hamlet, dacă vrea să-l 
întrupeze cu adevărat.8! Cu atît mai mult se aplică această identitate unilaterală 
în cazul mimului din dansul dionisiac: el este Dionysos însuşi în timpul dansului, 
altfel dansul său n-ar putea avea caracter cultic şi un efect katharctic. 

A reprezenta (darstellen) are în acest tip de identitate sensul de a expri- 
ma, adică, de a da expresie, termenul cel mai adecvat fiind totuşi, după Weidle, 
to enact (a întruchipa). Or, după cum vom vedea puţin mai tîrziu, arta es- 
te esențialmente întruchipare, în calitatea ei de a fi concomitent configuraţie 
şi acţiune, exterioritate şi interioritate (datorită virtuţilor prepozitiei „întru“). 
Concluzia studiului lui Weidle este că opera de artă reprezintă o formă înzestrată 
cu sens, ale cărei laturi se află într-o relaţie specială şi oscilantă, de tipul: A sem- 
nifică B — A îl exprimă pe B — A şi B sînt asemănători — A este B. Acest raport 
este desemnat prin termenul de mimesis şi dizolvă opoziţia tradiţională dintre 
activitate şi operă, dintre energeia şi ergon, sub semnul primatului procesului. 
Căci — arată autorul — mimesis este un proces, iar nu o stare, iar la origine 
mimesis ţinea, de energeia, iar nu de ergon, de arta la lucru (Kunst am Werk), 
nu de arta din operă (Kunst am Wert", 

Mimesis există, cel puţin implicit, în toate artele; altfel spus, toate sînt 
acţiuni şi au o identitate dinamică. Unitatea identităţii devine acum unificare 
sau a deveni una cu prototipul. Această identificare cu modelul se numeşte par- 
ticipare, dacă relaţia este văzută dinspre izotopii reali, dimpotrivă, întruchipare 
sau încorporare, dacă privim dinspre modelul absent. Într-un cuvînt, identitatea 
unilaterală, este o împărtăşire, fie că reprezentațiile concrete se împărtăşesc din 
model, fie că acesta din urmă se impärtägeste (se dă in parte) întru „realizare“, 
deci pentru a intra în realitate. Or, ce altceva înseamnă această împărtăşire de 
sine decît faptul de a se dărui? Opera de artă în fenomenalitatea ei este actul 
şi în acelaşi timp rezultatul unei dăruiri de sine, ea dăruindu-se, la rîndul său, 
receptorilor. 

Modelul identităţii unilaterale a mimesis-ului poate primi interpretări quasi- 
esoterice, după cum poate trezi cel mai pur interes logic. Ca exemplu pentru 
prima situaţie îl luăm pe regizorul şi teoreticianul de teatru Mihai Mäniutiu, 
pentru cea de-a doua pe Noica. Astfel, fără a se referi nici la conceptul de mi- 
mesis, nici la cel de identitate unilaterală, unele afirmaţii ale lui Mäniutiu se 
află, într-o uimitoare consonantä cu observaţiile lui Weidle. Totuşi, spre deose- 
bire de acesta, tendinţa generală a regizorului este de a aluneca într-un fel de 
materialism energetic, ce reflectă influenţa lui Artaud.5% 


81 El trebuie să-i împrumute unei făpturi născocite propria sa realitate, altfel (quasi-platonic 
spus), să participe la ideea <Hamlet>, să intre într-o relaţie de tipul methezis cu ea. Methexis 
nu este însă nimic altceva decît o identitate incompletă sau unilaterală. Hamlet nu e Sir 
Laurence Olivier. Dar dacă Sir Laurence Olivier apare pe scenă în acest rol, atunci apare 
Hamlet; cel ce apare este Hamlet“ (ibidem, p. 48). 

32 Ibidem, p. 53. 

83Jatä un exemplu: „Actorul se impune ca prim succesor fizic al personajului, acesta fiind 
consecvent preluat şi asumat din punctul non-existentei lui carnale. Şi asta indiferent de 
cîte întrupări anterioare a avut parte. Fiece încarnare e prima, deoarece ea îşi are originea în 
absoluta inexistentä materială a personajului (s. n.).“ (Mäniutiu, op. cit., p. 26) Sau: „Actorul 
nu se dă în spectacol pe el însuşi, ci se comunică cu o voioasă <umilinţă> celorlalţi; el nu 

Pe de altă parte, venind pe o a treia linie decît Koller (Cornford, Weidl6) 
şi decît Mäniutiu, Noica ajunge în Scrisori despre logica lui Hermes chiar să 
formuleze explicit conceptul de identitate unilaterală. Termenul de referinţă 
nu este, evident, la el arta, ci se are în vedere relaţia dintre element şi mulţimea 
secundă, dintre parte şi întreg. Văzută din perspectiva întregului, aceasta es- 
te o relaţie de identitate unilaterală (mulţimea este identică fiecărui element, 
în timp ce elementul nu e identic cu mulţimea); dimpotrivă, din perspectiva 
părţii, ea este o contradicţie unilaterală (partea poate sfirgi, în autonomia faţă 
de întreg, prin a contrazice întregul, în timp ce întregul nu contrazice partea). 
Aici „întregul“ corespunde prototipului sau personajului din reprezentatia tea- 
trală, iar „partea“ — „intrupärilor“ sale reale. Se observă cu uşurinţă că, deşi 
conceptul este acelaşi la Weidle, raportul desemnat prin el este inversat: dacă 
la Weidle Laurence Olivier era Hamlet, dar Hamlet nu era actorul, în logica 
lui Hermes, dimpotrivă, partea nu este întregul, pe cînd întregul este partea. Şi 
totuşi premisele sînt aceleaşi: „partea“ participă la „întreg“, iar acesta din urmă 
se împărtăşeşte (se distribuie fără să se împartă, va spune Noica) părţilor. 

Aceste similitudini ne determină să considerăm că diferenţele dintre cele 
două acceptiuni ale identităţii unilaterale sînt mai mici decît par la prima ve- 
dere şi că asemănările primează asupra deosebirilor, astfel încât, cu o oarecare 
indulgență, putem vorbi despre cele două variante ca despre un singur model 
al identităţii. El subliniază pluralitatea de tip izotopic, în care avem numai va- 
riante, dar nici un substrat sau model real. În acelaşi timp, pluralitatea nu este 
radicală, de tipul haosului diferenţelor pure, în absenţa oricărei unităţi, ca la 
poststructuraliştii francezi şi mai ales la Deleuze — un prototip există, chiar dacă 
el nu este nicicînd în sine, ci accede la prezenţă numai în „epifaniile“ sale. Deşi 
„ireală“, matrita este activă, generează seria de reprezentări ale sale şi garan- 
tează unitatea. izotopilor ce participă la ea sub forma coapartenentei. Opera de 
artă. are astfel identitatea unui proces repetitiv, în care izotopii sînt die Selben, 
dar nu die Gleichen. Metafora sa cea mai adecvată este cea a „scenei-corp“, de 
care pomeneşte Mäniutiu, deopotrivă loc, lucru, si acţiune în desfăşurare. 


vrea să fie admirat datorită performanţelor sale şi nici asimilat prin mijlocirea sugestiei — el se 
vrea împărtăşit (s. a.) spectatorilor şi ţine să se dăruiască lor cum s-ar dărui sieşi.“ (ibidem, 
p. 42) 

34 Constantin Noica — Scrisori despre logica lui Hermes, Ed. Cartea Românească, Bucureşti, 
1986, p. 146. 

3.3.3 Aura operei de artă 


Totul e deopotrivă plin de lumină şi de nevăzută noapte, 
amîndouă egale, de vreme ce 
nimic nu ţine <exclusiv> de una sau de alta. 


PARMENIDE 


Se spune adesea despre opera de artă că are o structură microcosmică (Becker) 
sau că ar fi o quasi-subiectivitate (Dufrenne); altfel spus, ea se naşte conform 
propriei legi, pe care autorul trebuie s-o urmeze, pentru ca, odată încheiat pro- 
cesul creaţiei, să devină autonomă faţă de artist şi să se angajeze într-o devenire 
proprie, de care adeseori artistul nici nu este responsabil. Mai mult, Becker 
evidenția, închiderea, operei de artă, rezistenţa acesteia faţă de cel ce vine în 
apropierea ei. El atribuia esteticului un Spitzencharakter tocmai pentru că la 
operă se poate ajunge mai degrabă printr-un fel de salt: „|... ] extremele se ca- 
racterizează în general prin faptul ca te poţi apropia de ele neîntrerupt, chiar 
dacă tot mai încet“, pe cînd „virful se înalţă abrupt, pînă la a fi pe deplin izolat 
de împrejurimile sale, pînă la deplina inaccesibilitate“.55 Caracterul de a fi „vîrf“ 
al operei de artă constă, aşadar, în închiderea şi în autosuficienta microcosmică a 
acesteia. Pe de altă parte, tot Becker arăta că esteticul este, aşa cum îi spune nu- 
mele, „aisthetic“ (aisthetön), deci sensibil, intuitiv, nemijlocit. Obiectul estetic 
este doar în apariţia sa, în manifestarea. sa fenomenală, este „fenomenalul kath’ 
exochen“, „fenomenul ca fenomen“, iar felul său de a fi îl constituie aparitia®®. 
De aceea, esteticul este într-o oarecare măsură aparenţă (Schein), întrucât cel 
care caută să apuce ceva „în spatele apariţiei“ (Erscheinung) rămîne cu mîinile 
goale. 

Astfel, opera de artă se închide în mutenie şi pare să respingă, în super- 
bia şi desävirsirea ei, orice încercare de aprop(r)iere, dar în acelaşi timp iese 
în neascuns, prin strălucirea apariţiei ei, iar ca fenomen sensibil, „aisthetic“ se 
adresează simţurilor unui prezumtiv receptor. De multe ori autoreferentiala şi 
suficientă sieşi, inepuizabilă în interpretare, ea are totuşi nevoie de receptor, iar 
uneori şi de un interpret pentru a se actualiza. Deschisă spre dialog, opera de 
artă pune lucrurile în deschiderea şi în neascunsul unei Lichtung, pentru a-l pa- 
rafraza pe Heidegger; altfel spus, abia prin artă descoperim adevărata natură a 
lucrurilor, şi anume — după cum vom vedea — tocmai pentru că arta, ne readuce 
la o aşa-numită „privire adamică“, originară şi încă nealterată de obignuinta. 
„Disponibilitatea“ artei sau deschiderea ei nu trebuie însă interpretate greşit 
drept un mod de a se pune la dispoziţie. Orice operă de artă este, la fel ca ope- 
ra, lui Nietzsche, în acelaşi timp „pentru toţi şi pentru nimeni“. Ea reprezintă 
cea mai generoasă ofertă de libertate adresată individului-receptor, dar care, 
fără a-l constrînge, îl aduce la identitatea de sine. Spectatorul aflat în contact 
cu opera de artă se uită pe sine, aşa cum se spune de obicei, numai în sensul 
că-şi uită identitatea superficială; prin intermediul alterităţii artei, el îşi recupe- 


35 Oskar Becker, op. cit., p. 12. 
36 Ibidem, p. 22. 

rează însă identitatea profundă şi sinele nefalsificat de convenţii şi de interese. 
Dacă receptorul este prins în experienţa artistică în balans între două identități, 
spaţiul de joc ce face posibilă mişcarea îl constituie tocmai deschiderea. operată 
de relaţia cu alteritatea. Iar dacă deschiderea sa către alteritatea operei de artă, 
deşi autentic dialogică şi imbogätitoare, îl readuce pe om la sine, într-o închidere 
îmbogăţită, este pentru că opera nu fascinează pentru a subjuga, ci rămîne ea 
însăşi închisă în ultimă instanţă; ea respinge pentru a-şi păstra propria libertate 
şi pentru a împlini libertatea celuilalt. 

Procesul trăirii estetice şi al interpretării artei reprezintă o succesiune de 
momente ale deschiderii şi închiderii, de genul unei mişcări pulsatorii: receptorul 
face linişte în sine şi se deschide către operă pentru a-i asculta apelul, dar şi 
lansează întrebări şi ipoteze de interpretare, la care opera poate răspunde sau 
nu, ori preferă chiar o anumită lectură a acesteia în funcţie de propriile sale 
nevoi şi aspirații. La rîndul său, opera cere ajutorul alterităţii umane pentru a 
se actualiza, apoi invită la dialog, fără a se dezvălui totuşi vreodată pe deplin. 

Închiderea operei de artă a fost surprinsă de Nicolas Grimaldi în formula 
independenţei ontologice a obiectului de artă, care constă în faptul că, în timp 
ce a percepe lucrurile înseamnă a le situa în raport cu ambianța lor şi a le 
stabili poziţia în spaţiu, a percepe o operă de artă presupune de fapt a nu-i 
recunoaşte vreo relaţie cu un alt obiect şi a arăta că ea nu cunoaşte nici loc, nici 
anturaj. Închiderea operei de artă nu este totuna cu închiderea unui lucru — dacă 
percepem lucrurile obişnuite într-un cîmp de proiecţii, ceea ce face ca atenţia 
pe care le-o acordăm să se disperseze în multiplicitatea perspectivelor noastre, 
Grimaldi consideră ca opera de artă se prezintă de la început în totalitatea sa 
de nedepăşit, ca o realitate absolută. Aici aparențele nu mai disimulează nimic, 
opera de artă este ceea ce apare, aşa cum apare. Schiller a avut şi el revelaţia 
autosuficientei operei de artă în faţa lui Juno Ludovisi: „[...] în timp ce ne 
dăruim cu toată fiinţa încîntării cereşti, ne simţim cu groază respinşi de măreţia 
şi cumpătarea divină. Întreaga figură odihneşte parcă în sine, ca o creaţie gata 
independentă, fără concesii şi fără rezistenţă, ca şi cum s-ar afla dincolo de spaţiu 
[...]. Pe de o parte atraşi gi captivati, pe de alta respinşi şi ţinuţi la distanţă, 
ne aflăm totodată în liniştea cea mai adincä şi în agitația cea mai vie, cuprinşi 
de o emoție pentru care mintea nu găseşte noţiunea şi nici verbul expresia“.87 

De aici şi aprecierea distanţei drept categorie a esteticului, după unii chiar 
drept categoria definitorie a acestuia. De la conceptul kantian al satisfactiei 
dezinteresate, trecînd prin ironia romantică, prin detaşarea schopenhaueriană 
a contemplării estetice, prin luciditatea plăcerii în existenţa estetică descrisă 
de Kierkegaard şi pînă la nietzscheanul „pathos al distanţei“ ori la modelul 
imblinzirii imediateţii dionisiace prin distantarea apolinică, în fine, pînă la aga- 
numita „distanţă psihică“ aplicată trăirii estetice de Simmel şi, mai nou, de 
Arthur C. Danto, istoria esteticii înregistrează teorii nenumărate care subliniază 
importanţa, ideii de distanţă în artă. 

Aducind în discuţie şi alte nume ale filosofiei contemporane, cum ar fi Adorno 


87 Friedrich Schiller — „Scrisori privind educaţia estetică a omului“ („Scrisoarea a XV-a“), 
în: Scrieri estetice, Ed. Univers, Bucureşti, 1981, p. 301. 

sau Günther Anders, Konrad Paul Liessmann ajunge la concluzia, că esteticul 
acţionează ca un „mediu de distanţare“ (Distanzierungsmedium) si că printre 
conceptele centrale ale esteticii trebuie incluse distanţa, răceala şi täcerea.°® El 
preia ideea lui Adorno despre o inumanitate estetică şi apreciază că dacă arta 
are un caracter social, acesta nu poate fi decît asocialitatea. Arta nu copiază 
lucrurile şi nu oglindeste realitatea, ci le transfigurează, le transformă în Altceva, 
prin faptul că le scoate din context, le separă de lume şi le „înrămează“. Pe 
urmele romantismului timpuriu, ale artei pentru artă din fin du siecle şi ale 
lui Adorno, autorul consideră că arta pune distanţă între individ şi viaţă, fie 
că este vorba despre artist sau despre receptor. Ea ucide lucrurile, le fixează 
într-o rigiditate ostilă vieţii, de tipul mästilor sau al mumiilor. De asemenea, 
arta, stilizează răul, preschimbă căldura emoţională în răceala estetismului şi 
pretenţiile la adevărul comunicabil în retragerea în lumea solipsistă a tăcerii. 
Structura experienţei estetice se bazează, după Adorno, nu pe empatie, ci pe 
distantare°”, dar distanţa nu este, după el, o zonă de siguranţă, ci un spaţiu al 
tensiunii. Altfel spus, arată Liessmann, distanţa nu semnifică o absenţă a relaţiei, 
ci este ea însăşi o formă de relaţie, mai precis una caracterizată de interdicţia 
atingerii. Este paradigmatică, de aceea, afirmaţia, lui Nietzsche, comentată astfel 
de Werner Jung: „Nu atingeti! Acest avertisment urîţeşte, după cum se ştie, 
toate muzeele şi pune o distanţă ca graniţă între privitor şi operă |...]. Cine 
apucă tabloul îl murdăreşte, dimpotrivă, cine atinge lumea îşi murdăreşte el 
însuşi mîinile de la ea“. Acesta este motivul pentru care Nietzsche proclamă 
principiul Noli me tangere ca principiu fundamental al artei”. Opera de artă 
rămîne într-o alteritate esenţială şi nu poate fi luată în posesie. 

Experienţa estetică autentică, este întotdeauna un joc al distanţei şi al apro- 
pierii. Ea nu ajunge la imediatete, la identificarea contemplatorului cu opera, 
dacă nu vrea să cadă în „burghezism“ (Verbiederung — G. Anders) sau în bana- 
usie (Adorno). Entuziasmul pentru artă este o formă inadecvată de receptare: 
atît receptorul cât şi teoreticianul trebuie să păstreze distanţa faţă de operă. 
Interesant în cazul artei este tocmai caracterul inevitabil al distanţei, frumo- 
sul sustrăgîndu-se oricărei forme de apropiere în afara contemplării: arta ca 
artă este „blestemul acelui a priori al distanţei“?! Nici măcar ideea că arta, 
fascinează nu preschimbă trăirea estetică într-o pierdere de sine a subiectului 
în obiect, întrucît fenomenul fascinatiei reuneşte în mod paradoxal o apropiere 
imediată de obiect şi inaccesibilitatea acestuia. De aceea, poate că experienţa 
estetică în genere ar trebui concepută după modelul privirii, deci al unui contact 
de la distanţă: distanţa nu este necesară numai în sensul suspendării atitudinii 
practice, interesate, consumatoare, ci abia separarea şi distantarea fac posibil 
să vedem obiectul. Astfel, distanţa în artă trimite atît la ideea închiderii ope- 
rei de artă, cât şi la cea a deschiderii în genere, din moment ce privirea, este 


88Konrad Paul Liessmann — Ohne Mitleid. Zum Begriff der Distanz als ästhetische Kate- 
gorie mit ständiger Rücksicht auf Theodor W. Adorno, Passagen, Wien, 1991. 

39 Amintim in acelaşi sens şi inovatiile teatrale ale lui Brecht, bazate pe aşa-numitul „efect 
de insträinare“ (Verfremdungseffekt). 

90 Apud K. P. Liessmann, op. cit., p. 284. 

91 Ibidem, p. 288. 

condiţionată de realizarea unei deschideri prealabile. 

Ambivalenta acestei deschideri-inchideri, văzută nu doar topologic, ci şi di- 
namic, ca mişcare de dezväluire-acoperire, este rezumată sugestiv de prepozitia 
întru, astfel încât se poate spune că deopotrivă. opera de artă şi receptorul există 
întru relaţia lor. Căci, după Noica, „întru înseamnă şi în spre şi în: aşadar, nu 
spune nici înăuntru, nici în afară, si una, şi alta; este un fel de a nu fi în, înţeles 
ca un a fi în; sau mai degrabă, un a fi în, înţeles ca un a deveni în. Ca atare, el 
indică deopotrivă faptul de a sta şi de a se mişca în, o odihnă care e şi neodihnă, 
după cum exprimă o deschidere către o formă închisă, măcar determinată, ori, 
sub un alt unghi, o căutare în sînul a ceva dinainte găsit“. „Întru“ semnifică 
neodihna însăşi, la fel cum A = A exprima în artă pentru Lévinas acţiunea unui 
„A a-oie“. El are un sens local, legat de conceptul de cîmp, dar nu ca şi cînd 
„întru“ creează el însuşi un cîmp cu liniile sale de forţă sau, după cum vom pre- 
fera sa spunem, dă naştere unei aure. Putin mai jos, Noica va menţine ambele 
variante, din moment ce lasă prepozitia într-o ambivalentä esenţială: „întru“ ar 
indica uneori o deschidere a orizontului, alteori o pătrundere într-un cîmp dat. 
Aceeaşi ambiguitate o va avea opera de artă în relaţiile pe care le stabileşte 
nu numai cu receptorul, dar şi, de pildă, cu mediul unde este plasată; ea nu 
rămîne un obiect inert, ci intră în rezonanţă cu mediul în care se instalează, 
transfigurîndu-l, astfel încît se poate afirma că, într-o anumită măsură, ea îşi 
creează mediul. Altfel spus, opera de artă există întru acel mediu, către care se 
deschide şi pe care-l preface, în procesul unei stranii iradieri şi iluminări exerci- 
tate asupra exteriorului.” În lumea de stihii a lui întru, lucrurile se preschimbä 
în miresme: a fi întru ceva nu înseamnă altceva decît a fi mireasmä, ca expresie 
a concomitentei faptului de a fi si a deveni. La fel, opera de artă are cumva 
identitatea unei miresme sau a unei arome: statică şi dinamică, există în sine şi 
înaintează către ceilalţi, se dăruieşte fără a se împărţi, asemenea undei, si este 
la fel de inefabilă ca şi aceasta. 

Arta este aşadar întruchipare, si anume nu numai în sensul curent al cuvintu- 
lui, ci în mod originar, ca întru-chipare. Sugestia provine de la Noica însuşi, care 
interpretează termenul ca expresie a acţiunii de a fi chip întru ceva, şi anume 
„întru cuvinte, întru piatră, întru realităţi sau ginduri“?*. Or, acestea reprezintă 
tocmai materialele folosite în artă. Arta reprezintă însă o întruchipare nu numai 
ca specie a creaţiei umane, ci şi în mod esenţial, ca punct de coincidenţă între 
acţiune şi formă, între neodihna celei dintîi şi odihna în sine a celei de-a doua, 
între curgerea acţiunii şi stabilitatea configurației. Acest lucru este valabil nu 
numai despre artă, înţeleasă ca activitate umană, ci şi despre orice operă de 
artă: ea este Intruchipare, dar şi întru-chipare, atît rezultatul unui proces de 
pläsmuire (Gestaltung) ce s-a liniştit; într-o configuraţie (Gestalt), cît şi un pro- 


92 Constantin Noica, — Cuvânt împreună despre rostirea românească, Ed. Eminescu, Bucu- 
reşti, 1987, p. 27. 

93 Aura, înţeleasă ca iradiere a operei de artă asupra ambianţei sale fizice, apare chiar cu 
acest nume la Mikel Dufrenne, atunci cînd prezintă caracterul tentacular al operei de artă, 
care iluminează şi îşi estetizeazä vecinätätile (Fenomenologia experienţei estetice, vol. 1, Ed. 
Meridiane, Bucureşti, 1976, p. 227). 

94 Constantin Noica, op. cit., p. 308. 

ces în desfăşurare. Închisă într-o formă, opera de artă are deschiderea, acţiunii 
spre ceea ce va să vină, este întruchipare în cvadrupla ei ipostază de lucru (chip), 
acţiune (întru-chipare), modalitate (ca „fel de-a fi“) gi loc (ca în expresia veche 
„la tot chipul“). Mai mult, ea este o relaţie de „intricaţie“ între aceste aspecte. 

Aşadar, opera de artă apare ca o fiintare miraculoasă care reuşeşte să reu- 
nească în sine contrariile, iar acest lucru o face nu numai susceptibilă de a fi 
abordată aporetic, ci, mai mult, impune ca primă parte a unei teorii generale a 
artei o „estetică negativă“. Fiindcă mai ales în ce priveşte arta, teoria trebuie să 
înceapă printr-un act de umilinţă, iar cine a construit eşafodaje teoretice, oricât 
de ample şi de coerente, fără a rămîne uimit în faţa artei şi a vicleniilor prin 
care ea se sustrage oricărei conceptualizări, n-a făcut în cele din urmă decât să 
înalțe castele de nisip. Mai mult, estetica aporetică reprezintă modul cum pu- 
tem mulţumi pentru darul oferit de artă, şi anume pentru respectarea libertăţii 
noastre. Se cuvine, deci, să răspundem respectindu-i, la rîndul nostru, taina, ca 
formă a libertăţii sale. Sînt de prevăzut aici obiecţii, de genul că într-o estetică 
negativă nu se spune de fapt nimic sau că se cade cel mult în irationalism, res- 
pectiv într-o tabuizare a obiectului. Asemenea respingeri pleacă de fapt de la o 
înţelegere mai generală a cunoaşterii teoretice drept acţiune de luare în posesie. 
Din această perspectivă numai subiectul este activ, în timp ce obiectul rămîne 
inert. Ideea. cunoaşte o formulare extremă în idealismul clasic german, la Fichte 
şi Schelling, unde eul reprezintă un act, o activitate infinită, temei şi totalitate 
a întregii realităţi, pe cînd obiectul (non-eul) este pasiv şi limitat.% 

Această atitudine este însă străveche, ea poate fi găsită deja în metafora 
socratico-platonică a cunoaşterii ca vinätoare ori în formula baconiană Science 
is power. Socrate concepe în Theaitetos (196 d — 199 e) cunoaşterea ca închidere a 
päsärilor-cunostinte în colivii. „A cunoaşte“ înseamnă „a avea cunoaştere“, adică 
„a poseda cunoaştere“, prin faptul de a aduce şi depozita în suflet cunoştinţe. 
Sufletul este „ceva ca un porumbar cu tot soiul de păsări“; gol la început, el se 
umple treptat, în urma expedițiilor subiectului. Socrate afirmă totuşi că, după ce 
„va vina, şi, odată prinsă, va stăpîni cunoaşterea pe care o va voi“, omul „îi va da 
drumul din nou“, dar nu ne spune în ce poate consta această eliberare. În ce ne 
priveşte, preferăm să ne gîndim la cunoaştere după modelul domesticirii vulpii 
din Le petit prince, ca schimb şi dăruire reciprocă, în procesul unei familiarizări 
şi a creării unei comuniuni cu „obiectul“. Sau, dacă tot este vorba despre păsări, 
este de preferat opţiunea sculptorului basc Eduardo Chillida, care spunea: „Mai 
bine un nor de păsări pe cer decât una singură în mînă“. 

Revenind la estetică, nu trebuie să înţelegem prin estetica negativă un act 
de abdicare în faţa inefabilitätii obiectului. Ea este, într-adevăr, expresia unei 
renuntäri, dar a renunţării numai la pretenţia de a ajunge la o cunoaştere ab- 
solută. Mai mult, esteticianul nu se resemnează astfel doar în ceea ce-l priveşte, 
pästrind totuşi speranţa că un continuator mai înzestrat ar putea atinge acest 
ideal, ci abandonează ideea posibilității de principiu de a ajunge la cunoaşterea 
fără, rest şi chiar la idealul unei asemenea cunoasteri, în numele respectării „li- 


95 Dar tot ceea ce este obiectiv este ceva aflat în repaus, fixat, incapabil să acţioneze el însuşi, 
nefiind decît obiectul acţiunii“ (F. W. J. Schelling — Sistemul idealismului transcendental, Ed. 
Humanitas, Bucureşti, 1995, p. 54). 

bertăţii“ (a tainei) artei. De altfel, estetica aporetică nu trebuie să rămînă la 
enunturi negative despre ce nu este arta sau despre imposibilitatea teoretizării ei 
„fără rest“, ci poate trece la construcţii care să modeleze analogic, şi nu numai, 
fenomenul artistic. Exemplul luat aici de noi pentru o asemenea descriere prin 
analogie este în mod intenţionat echivoc, pentru a da seamă de caracterul apore- 
tic al artei. Este vorba despre paradigma aurei, ca o concretizare a ambivalentei 
închiderii şi a deschiderii sau a schemei lui „întru“. 

Aminteam că opera de artă poate fi interpretată pornind de la relaţia dintre 
închidere şi deschidere, dintre configuraţie şi acţiune, ca o undă sau, şi mai bine, 
ca o mireasmä. Or, în latină aceasta purta numele de aura. Termenul desemna 
pe atunci nu numai mirosul sau parfumul, fie el plăcut ori neplăcut, ci tot ce era 
legat de aer, de la o adiere, suflu, briză sau vînt şi pînă la înaltul cerului, pînă 
la văzduh sau aer pur şi simplu. De la suflu, curent şi adiere blindä, cuvîntul a 
trecut în sfera termenilor legaţi de lumină şi ajunge să denumească, de pildă, o 
licărire. Legătura originară cu sfera semantică a aerului nu este intimplätoare, 
căci elementul aerului trimite la ideea de distanţă, de spaţiu liber în care ceva, se 
poate mişca sau în care poţi respira. Or, pe de o parte, arta necesită deschidere 
şi distanţă, pe de alta, ea reprezintă un spiramen, deci, printre altele, o formă 
de cunoaştere. În limbile moderne, termenul este folosit astăzi în mod curent 
în legătură cu fenomenele luminoase, ca denumind zona mai puţin strălucitoare 
din jurul unei flăcări sau a unui arc electric. Aici nu ne interesează însă nici 
explicaţiile fizice şi nici interpretările esoterice ale aurei, ci în ce sens putem 
vorbi despre aura operei de artă şi, mai mult, despre opera de artă ca aură. Şi 
se acoperă oare înţelegerea de către noi a aurei estetice cu conceptul auratic 
al operei de artă dezvoltat de Walter Benjamin în studiul ce a făcut epocă şi 
intitulat Das Kunstwerk im Zeitalter seiner technischen Reproduzierbarkeit?? 

Aura constituie, după Benjamin, categoria centrală a artei tradiţionale, că- 
reia, îi sînt inadecvate reproducerea tehnică şi receptarea în masă. Aura era 
presupozitia şi rezultatul însufleţirii poetice a lucrurilor şi este descrisă de Ben- 
jamin drept „apariţie unică a unei distanţe, oricât ar fi ea de apropiatä“?”. 
Sinonim cu unicitatea operei de artă, legat de aici şi acum şi excluzând orice 
copie, auraticul se asociază cu funcţia cultica a artei; chiar şi formele cele mai 
profane ale cultului frumuseţii, de pildă în arta pentru artă, nu reprezintă decât 
un ritual secularizat. Arta contemporană se fundamenteză însă pe politică, 
şi, ca atare, înlocuieşte valoarea cultuală (Kultwert) cu valoarea de expunere 
(Ausstellungswert) a operei de artă; mai mult, ea produce forme care sînt repro- 
ductibile tehnic, cum ar fi fotografia şi filmul, şi preferă. adîncirii în contemplare 
a individului atitudinea de receptare superficială şi distrată a publicului (Zer- 
streuung). Aristocratismul artei este invadat de cultura de masă, ceea ce duce 
la sfărîmarea aurei, consideră Benjamin. În numele acestei poziţii romantice şi 
paseiste este contestat statutul artistic al cinematografului şi al fotografiei, deşi 


96Walter Benjamin, în: Das Kunstwerk im Zeitalter seiner technischen, Reproduzierbarkeit. 
Drei Studien zur Kunstsoziologie, Suhrkamp, Frankfurt a. M., 1963. 

97 Ibidem, p. 18. 

98 [...] acest mod de existenţă auratic al operei de artă nu se desprinde niciodată integral 
de funcţia sa de ritual“ (ibidem, p. 20). 

este recunoscută, pe de altă parte, esteticitatea altor tehnici reproductive (cum 
ar fi gravurile în acvaforte şi litografiile). 

Exagerärile şi inconsecventa lui Benjamin au atras critici din partea este- 
ticienilor şi a apărătorilor cinematografiei în genere, printre ei numärindu-se 
Georg Lukäcs, Guido Aristarco si Heinz Paetzold. Unii au preluat conceptul 
de aură, dar l-au reinterpretat; acesta este cazul lui Adorno, după care aura 
obiectelor estetice reprezintă urma omenească a omenescului uitat din lucru, 
iar descoperirea auraticului din lucruri echivalează cu „rechemarea în amintire 
a relaţiei anterioare dintre lucruri şi oameni, ca şi cînd lucrurile s-ar dărui oa- 
menilor“9. În fine, alţii recunosc prezenţa elementului auratic în artă, dar nu 
numai — precum Benjamin — în arta tradiţională, ci în toate obiectele artistice. 
Spre exemplu, pentru Paetzold, chiar şi arta modernă care se revoltă explicit 
împotriva aurei estetice nu se poate elibera cu totul de ea, întrucît aura este cea 
care distinge obiectele estetice de cele doar fizice şi constituie condiţia pentru ca 
operele de artă să-şi poată transcende caracterul lor pur empiric.!0° Asa-numita 
„experienţă auratică“ este constitutivă pentru artă în genere, ca „experienţă a 
unei facticitäti şi imediateti a ceea ce se sustrage“; aura însăşi este o „apropiere 
care se retrage“ 101, 

Vorbind aici despre aura operei de artă, preluăm conceptul lui Benjamin, 
dar în aplicaţia sa largă, ca în interpretarea lui Paetzold. Nu are sens să adu- 
cem în acest sens în discuţie argumentele împotriva ideii lui Benjamin despre 
destrămarea aurei în artele reproductibile tehnic sau în favoarea creării unei 
pseudo-aure în cinematografie, ci ne mulţumim cu observaţia că aura implică o 
păstrare a distanţei, acel Noli me tangere nietzschean, si că distrugerea aurei 
este de fapt scoaterea artei din misterul ce o învăluie. 

Modelul aurei este relevant pentru ontologia obiectului estetic şi datorită 
ambiguitätii sale. Aura trimite atât la ideea de luminozitate, la strălucirea carac- 
terului fenomenal (legat de phäinesthai), cât şi la întuneric, întrucât splendoarea 
apariţiei nu este decît un mod prin care opera îşi apără taina: frumuseţea orbeste 
pentru ca opera, să se ascundă şi mai bine în spatele ei. Dar există oare ceva 
„în spatele“ aurei sau, aşa cum credea Oskar Becker, esteticul se epuizează în 
fenomenalitatea sa, iar încercarea de a prinde acest ceva „din spate“ se soldează 
în mod necesar cu un eşec? Căci aura nu este numai a operei de artă, ci este 
şi opera de artă însăşi. A face din aură spaţiul ce înconjoară opera sau doar 
un strat („coaja“) acesteia, ar însemna să revenim la ontologia lucrului gi la 
separarea substanţei de acţiune. Opera de artă este însă deopotrivă şi simultan 
şi una şi cealaltă. Ea nu iradiază (ca denumire a acţiunii operei) ca şi cînd un 
mesaj ar trece din straturile mai profunde ale operei spre cele de suprafaţă, prin 
aură, pentru a ajunge la destinatar. Mişcarea sa este pulsatorie sau, mai curînd, 
de concomitentă deschidere şi închidere. 

În orice caz, înţelegerea operei de artă ca aură impune o interpretare dina- 


99 Theodor W. Adorno — Über Walter Benjamin, hg. von Rolf Tiedemann, Frankfurt a. M., 
1970, apud Heinz Paetzold — Neomarzistische Ästhetik. Teil 1: Bloch, Benjamin, Pädagogis- 
cher Verlag Schwann, Düsseldorf, 1974, p. 150. 

100Heinz Paetzold, op. cit., p. 163. 
101 Ibidem, p. 167. 

mică, a principiului identităţii, de genul levinasianului „A a-oie“. Opera de artă 
te face, aşadar, să vezi nu numai aşa-numita lume a operei, ci lumea însăşi într- 
o anumită lumină, să-l vezi pe non-A (realul) ca pe A (ceea ce ţine de operă), 
fiindcă A-ul luminează non-A-ul, proiectează propria sa lumină asupra acestuia 
din urmă. Ea este încă mai miraculoasă decît „toarta“ care-i trezea uimirea şi 
admiraţia lui Simmel pentru modul cum lega două lumi, opera de artă închisă în 
sine şi realitatea, în simultaneitatea unui „înăuntru“ şi „în afară“. Este adevărat 
că — aşa cum afirmă Simmel — spaţiul ideal al operei de artă „are tot atît de 
puţin contact cu spaţiul real pe cât se pot atinge sunetele şi mirosurile“102, însă, 
relaţia. dintre închiderea microcosmică şi deschiderea către lumea reală nu se 
realizează, atit ca o mediere fizică de genul „punţii“, al minerului sau al toartei, 
cât mai degrabă ca subtilă iradiere şi blindă „cucerire“ prin difuziune. 

Opera păstrează ambiguitatea de a fi aură şi de a avea o aură (de a fi 
„în“ aceasta), altfel spus, ea este întru aura sa. Aceasta face ca receptarea să 
poată fi concepută drept o intrare în aură şi deci înţelegerea operei, comunicarea 
cu ea şi elaborarea unei interpretări adecvate pretind să intri în aura operei. 
Opera „fascinează“: ea atrage, te trage în vraja aurei, dar în acelaşi timp se 
retrage (sustrage), rămîne la distanţă. Aura sau haloul estetic lasă impresia de 
nemijlocire a trăirii estetice, de identificare cu muzica, respectiv cu dansatorul 
ori cu actorul, dar totodată pune o barieră între receptor şi operă, cu atit mai 
ingelätoare cu cât este insesizabilă. În acest fel, opera aşează nu numai lucrurile 
în adevărata lor lumină, ci ne iluminează şi nouă identitatea. Totodată, ideea de 
aură, poate explica fenomenul de intrare în rezonanţă a operei cu mediul şi poate 
oferi un punct de sprijin afirmațiilor unor teoreticieni în legătură cu distincţia 
dintre limita exterioară, fizică a unei opere plastice (de pildă rama) gi „limita ei 
esenţială“. Spre exemplu, după Sedlmayr, ridicarea limitei exterioare, concrete la 
rangul de limită esenţială ar duce la o extremă obiectualizare a artei, în timp ce 
există totuşi elemente situate dincolo de limita exterioară a operei, care sînt mai 
strîns legate de esenţa, ei decât unele din aspectele cuprinse în interiorul operei 
ca lucru fizic.!0% Acest fapt îl determină pe Sedlmayr să elaboreze conceptul 
de „sferă“ a operei de artă, „care împresoară opera plăsmuită în formă vizibilă 
ca un fel de văl mai fin, invizibil“!0*. Or, vălul poate fi interpretat ca o aură, 
mai ales că autorul citat foloseşte pentru receptare termenul de „sträluminare“: 
vălul însuşi lasă să se vadă şi maschează, dezvăluie, dar şi protejează împotriva 
indiscretiei privirii. 

Aura este opera de artă, dar şi spaţiul de intilnire dintre operă şi receptor, iar 
acestuia, îi corespunde disponibilitatea receptorului ori a individului de a deveni 
receptor. Arta contemporană a descoperit posibilitatea de transformare a acestei 
deschideri în proiectare a aurei, prin simplul fapt al scoaterii din context şi al 
creării distanţei, ceea ce a dus la instituirea unor obiecte naturale sau a unor 
obiecte de consum în opere de artă („cazul“ Duchamp). Fenomenul este cît se 
poate de ambiguu şi dificil de interpretat, în sensul că nu ştim dacă sensibilitatea 
modernă este mai receptivă decît cea tradiţională, inclusiv faţă de aura lucrurilor 


102Georg Simmel — „Der Henkel“, in op. cit., p. 126. 
103Mihail Alpatov, apud Hans Sedlmayr, op. cit., p. 86. 
104 Jbidem. 

materiale în genere, sau dacă, dimpotrivă, ea este mai creatoare, producând o 
pseudo-aură şi acolo unde ea nu există de fapt. 

In orice caz, primatul receptării asupra creaţiei artistice a amplificat tole- 
ranta faţă de esteticul natural şi a contribuit la relativizarea graniţelor dintre 
esteticul natural şi cel artistic, astfel încât obiecte naturale inexpresive sau chiar 
valorizate negativ din punctul de vedere al esteticului natural sînt acceptate 
drept opere valorizabile artistic. Cum se explică totuşi faptul că există şi azi 
limite ale esteticitätii care fac ca, oricît de mult s-ar restringe cîmpul anesteti- 
cului, el să nu dispară niciodată în întregime? Şi cum se explică faptul că nu 
poate fi prezentat orice drept operă de artă ori — dacă se încearcă acest lucru 
de unii artişti — publicul nu răspunde solicitării lor? Să fie oare de vină lipsa 
de imaginaţie a publicului sau există într-adevăr limite ce nu pot fi forţate? De 
ce, se întreabă şi Grimaldi, o plajă de galeți, cu rădăcinile sale naufragiate si 
presărată cu bidoane ruginite si cu alte deşeuri, nu a fost luată niciodată drept 
o expoziţie de obiecte artistice şi de ce clinchetul matinal al sticlelor de lapte pe 
trotuar sau tropăitul cailor pe asfalt ori rumoarea prin care se animă un oraş 
dimineaţa nu lasă impresia de muzică concretă? Răspunsul lui Grimaldi este că 
nu a fost încă respectată condiţia distantärii şi că, de îndată ce izolăm lucrurile 
şi le plasăm pe un soclu într-o expoziţie sau cînd înregistrăm zgomotele şi le 
ascultăm în singurătate şi linişte, se naşte posibilitatea raportării la ele ca la 
obiecte estetice. Dar oare, ne întrebăm mai departe, atît este suficient şi oare 
orice posibilitate devine şi realitate? Neindoielnic, obiectele naturale îşi au vra- 
ja lor, iar arta contemporană exploatează cum nu se poate mai bine această 
descoperire. 15 

Şi totuşi esteticitatea nu este instituire, exclusivă proiectare a aurei de către 
receptor asupra unei propuneri făcute de artist, ceea ce face ca nici chiar distanţa 
să nu fie uneori suficientă pentru producerea efectului de esteticitate. Distingerea 
artei de non-artä nu poate fi realizată azi pornind de la momentul creaţiei, după 
criteriul incert şi discutabil al gradului de intervenţie a artistului asupra unei 
materii, dar nici pornind de la receptare, în sensul că ar fi operă de artă sau 
măcar obiect estetic tot ce este recunoscut ca atare de receptor, indiferent de 
proveniența lucrului respectiv. Primul criteriu ar fi prea limitativ şi i-ar supune 
pe receptori tiraniei artistului, căci ar fi operă de artă ceea ce ar fi propus 
ca atare de acesta din urmă, pe cînd, dimpotrivă, artistul dobindeste această 
calitate abia prin arta pe care o produce. Pe de altă parte, cel de-al doilea 
criteriu ar fi prea larg şi tot atît de nesigur, pentru că ar supune arta de data 
aceasta subiectivitätii arbitrare şi capriciilor receptorului-creator, neputind fi 
evitat paradoxul antic al grămezii: de câţi receptori este nevoie pentru a face 
dintr-un obiect oarecare un obiect estetic? Este suficientă recunoaşterea, sa de 
un singur individ sau e nevoie de mai mulţi şi dacă da, de cel puţin câţi? 

Preferăm sa alegem drept criteriu existenţa aurei. Conform acestuia, este 
obiect estetic acel lucru ce creează un halou în care se poate desfăşura experienţa 


105Roger Caillois remarca în Esthétique généralisée faptul că în zilele noastre putem ezita, 
răsfoind un album căruia nu i-am privit titlul şi in care plangele n-ar avea legende, să decidem 
dacă e vorba de reproduceri de tablouri sau de minuni naturale (apud Grimaldi, op. cit., p. 
163). 


106 


estetică. lar acest halou trebuie să fie de durată, iar nu accidental; obiectul 
propus trebuie să permită şi să pretindă a fi privit în mod repetat, trebuie să fie 
posibile mai multe momente kairotice, ale unei întâlniri fericite dintre obiect si 
receptor, şi, eventual, ar fi bine ca expresivitatea obiectului să sporească odată 
cu repetarea, experienţei estetice. Posibilitatea repetitiei indică un anumit raport 
al lucrului respectiv cu timpul, şi anume aptitudinea de a participa la un timp 
împlinitor. O altă condiţie a recunoaşterii ar fi diversitatea în repetiţie: obiectul 
ar trebui să ofere, pe cât posibil, lecturi diferite diferiților receptori sau aceluiaşi 
receptor în momente distincte. Numai astfel avem garanţia ieşirii din identitatea 
monolitică, specifică lucrului, şi a deschiderii către pluralitate. În fine, trebuie ca 
diversitatea, experienţelor să fie una izotopică, a variantelor, iar nu o diversitate 
pură. 

Rezumind, condiţiile pentru a recunoaşte un obiect drept obiect estetic sînt 
următoarele: 1 să creeze o deschidere şi, deci, să i se adreseze omului; 2 această 
deschidere să fie de durată, iar nu o străfulgerare (de durată nu în sensul 
întinderii unui moment, ci al pluralitätii momentelor kairotice) şi 3 să fie posi- 
bile cât mai multe drumuri sau traiectorii în această Lichtung, dar în interiorul 
unui aceluiaşi spaţiu, al aurei. Este evident că toate aceste condiţii vor putea fi 
satisfăcute mai uşor şi în mai mare măsură dacă obiectul este o operă produsă 
de cineva care i-a incifrat în mod intenţionat o pluralitate de sensuri. Primatul 
teoretic al esteticităţii artistice faţă de cea naturală rămîne astfel asigurat, fără 
a institui totuşi o relaţie de dependenţă a celei din urmă faţă de cea dintii. 

Conceptul de aură sau de cîmp estetic poate funcţiona pentru a justifica 
multiplicitatea interpretărilor adecvate ale unei opere, deoarece pot fi luminate 
diferite puncte ale cîmpului şi pot fi parcurse mai multe drumuri în interiorul 
acestuia. Aura evidenţiază, de asemenea, un tip particular de relaţie între opera 
de artă şi mediul în care este plasată (mai ales în cazul artelor plastice), în sensul 
că intrarea în rezonanţă cu mediul şi dobindirea identităţii din relaţie, inclusiv 
din relaţia cu mediul, pot fi luate drept argumente împotriva muzealizării artei. 
Concluzia este astfel comună cu cea a hermeneuticii, de pildă gadameriene, 
chiar dacă nu se ajunge la ea pornind de la respingerea teoriei fenomenologice 
despre puritatea conştiinţei estetice, în numele unei conştiinţe istorice, ci de la 
principiul „identităţii auratice“ (a operei ca „mireasmă“ sau văzută drept cîmp) 
şi de la ideea dobindirii identităţii din relaţie. 

Se mai impun, totodată, în chip de concluzii cîteva observaţii. Una din ele 
priveşte asemănarea dintre identitatea procesului (izotopică) şi cea auratică a 
iradierii, pe de o parte, şi estetica icoanei în ortodoxism, pe de altă parte. Şi 
aici se vorbeşte despre tablou ca centru de iradiere energetică, şi aici, ca în orice 
imagine religioasă, avem modelul unei identități unilaterale: icoana este chipul — 
eikon — personajului sacru reprezentat, în timp ce acesta din urmă nu se reduce 
niciodată la chipul său pictat. În acelaşi timp însă, există între modelul estetic al 
identităţii şi cel al icoanei deosebiri ce nu pot fi neglijate. Poate cea mai impor- 
tanta se referă, la faptul că, în timp ce în reprezentările artistice doar izotopii 
concreti sînt reali (altfel prototipul rămîne ca şi inexistent, de pildă în cazul 
reprezentatiilor teatrale), în religie se crede în realitatea „prototipului“ (ceea 
ce în artă apărea numai în teatrul cultic, de pildă dionisiac). O altă diferenţă 

stă la baza distinctiei înseşi dintre imaginea estetică, şi imaginea de cult: ultima 
se constituie drept un simplu loc de adăpost pentru prezenţa divină, un simplu 
instrument, chiar dacă unul privilegiat în raport cu alte obiecte, în vederea keno- 
zei; din perspectivă estetică, însă, funcţia obiectului nu este doar una anagogică 
şi, ca atare, timpul kairotic este cel al zăbovirii în preajma fenomenului. Obiectul 
estetic nu se mulţumeşte să rămînă prima treaptă pe scara, pseudo-areopagitică 
a „unirilor“, ci mişcarea interpretării se desfăşoară mai degrabă în spirală, ca 
descoperire de noi puncte de reper în spaţiul aurei, concomitent cu procesul de 
aprofundare a înţelegerii operei. Fiindcă, spre deosebire de imaginea, religioasă, 
în artă este prezent fenomenul interpretării; univocitatea „semnificației“ icoa- 
nei, a identităţii termenului de referinţă (deci a personajului zugrăvit) lasă locul 
echivocitätii si polivalentei esenţiale a sensului estetic. 

Cel de-al doilea model apropiat la care ne vom referi este cel configurat în 
textele teoretice ale regizorului Mihai Mäniutiu. Acesta, menţionează în general 
existenţa unui climat energetic în reprezentațiile teatrale, caracterul dublu al 
procesului mimetic, mai întîi ca încarnare a personajului în actor şi apoi ca 
preluare şi repetare a trăirii actorului de către public; în fine, descriptiile sale 
sugerează ceva similar conceptului de aură, văzută chiar în materialitatea, sa. 
Spre exemplu, el afirmă: „Senzaţiile compun în jurul actorului un fel de a doua 
epidermă a sa, mişcătoare (asemenea unui furnicar), fluidă şi în necontenitä 
prefacere: cu cît mai mare va fi densitatea, acesteia, cu atît mai pronunţată îi va 
fi şi penetrabilitatea“.1% Termenii de „densitate“ şi „penetrabilitate“ ne trimit 
direct la, ideile de Inchidere-ascundere, respectiv deschidere-dezväluire a operei 
de artă, după cum identificarea inspiraţiei cu o „iluminare (s. n.) a întregii fiinţe 
a actorului“107 poate fi luată ca punct de sprijin pentru înţelegerea interpretării 
(„inspiraţia“ actorului nu reprezintă decît modul cum interpretează el textul) 
drept o pătrundere în aură. După Măniuţiu, „starea“ de joc a actorului este de 
fapt cîmpul de iradiere al actelor sale ludice, este nimbul eficient al actului ludic 
şi de aceea „starea“ sa este „expresia cea mai intimă şi totodată cea mai extinsă 
a energiei actului“!0®, Ea nu este numai un nimb al actorului care se mulţumeşte 
să-l îmbrace pasiv întru contemplarea sa de către public, ci este activă, iradiază, 
räspindindu-se în public, pe care il transfigurează: „Cimpul ei magnetic, nimbul 
ei de sugestie poartă acest corp invizibil al actorului spre ceilalţi, ajutindu-l să 
cucerească spaţiul vital al fiecărui membru al asistenţei şi să transforme trupul 
şi simtirea spectatorilor într-un element polimorf, anexabil fluxului generat de 
ea.“ 109 

În faţa unei asemenea interpretări materialist-energetice a aurei trebuie să 
menţionăm că în presupunerea, unui model al aurei pentru identitatea operei de 
artă ne-a, sedus de fapt echivocitatea fenomenului, care reuneşte în fiinţa sa, ca şi 
arta, contrarii ireconciliabile teoretic. De aceea conceptul de aură funcţionează 
aici mai mult ca un model intuitiv decît ca Hintergrund al unei explicaţii apo- 
dictice cu privire la artă, iar „raţionamentul“ rămîne prin analogie, fără a avea 


106Mihai Mäniutiu, op. cit., p. 92. 
107 Ibidem, p. 95. 

108 Ibidem, p. 23. 

109 jbidem. 

siguranţa. descriptiilor lui Mäniutiu. De altfel, toate paradigmele introduse în 
acest capitol în legătură cu identitatea operei de artă trebuie luate cu titlu de 
propuneri, urmărind mai mult o relativizare a modelului identităţii parmenidie- 
ne, aplicat în mod general în estetica tradiţională, ca şi a modelului identităţii 
deschise, teoretizat pe larg în ultimele decenii în fenomenologie şi în semio- 
tică. Ambele direcţii sînt insuficiente, întrucât nu surprind specificul operei de 
artă: prima este adecvată ontologiei lucrului şi, ca atare, doar nivelului reic al 
structurii operei de artă, cealaltă îi revine oricărui produs spiritual polisemic. 
Propunerile făcute de noi au menirea tocmai de a sugera complexitatea şi am- 
biguitatea problemei identităţii la nivelul operei de artă ca atare, ca prim pas 
pentru a justifica o estetică, aporetică şi pentru a solicita elaborarea unei teorii 
logice care să dea seama de particularitätile obiectelor estetice. 

Capitolul 4 


Identitatea în receptarea 
artistică 

sau identitatea între logica 
atributivă 

şi logica evenimentului 


4.1 Identitatea — proprietate a substanţei sau a 
relaţiei? 


L’homme este peut-être seulement un nceud très sophistiqué 
dans l’interaction generale des rayonnements, qui constitue l’univers. 
y :q 


J. FR. LYOTARD 


Cînd am prezentat identitatea la cele trei niveluri, am luat-o în considerare ca 
pe un fel de proprietate a operei de artă. Acest lucru este valabil mai ales pentru 
primul nivel, la care filosofia tradiţională a artei analizează identitatea în contex- 
tul unei ontologii substantialiste: opera de artă este un lucru, deci o substanţă, 
căreia îi revine predicatul identităţii dacă are o anumită unitate şi o închidere în 
raport cu exteriorul, trăsături ce sînt menținute pe o perioadă mai lungă de timp. 
Opera de artă este „ceva“ care are o identitate, pe care o păstrează de-a lun- 
gul unui segment temporal, conceptul de identitate fiind integrat, aşadar, într-o 
„logică“ a posesiunii. Ba chiar unii au extins nepermis termenul de identitate 
la însăşi unitatea dintre lucru şi însuşirile sale sau dintre lucru şi activitatea, sa, 
spre nemulţumirea, lui Sigwart. El atrage atenţia că subsumarea acestei relaţii 
ideii de identitate ar însemna o folosire mult prea „elastică“ a termenului şi că 

identic este lucrul doar cu sine, „în calitate de purtător de durată al însuşirilor 
sale şi ca subiect care rămîne unul cu sine în activitate“, dar că lucrul nu poate 
fi considerat identic nici cu proprietăţile şi nici cu activităţile salet. Identitatea 
desemnează o relaţie, este un Relationsbegriff, în care ceva ce rămîne acelaşi (un 
Gleichbleibendes) este recunoscut drept; identic cu sine prin reprezentarea sa in 
diferite momente de timp şi prin compararea conţinutului acestor reprezentări 
repetate. 

Şi pentru Mircea Florian, în studiul deja citat, raporturile sînt fundamenta- 
te pe suporturi, adică pe esențe, ca elemente substanţiale, absolute; şi pentru 
el este eronată calificarea relaţiei de inherentä dintre lucru şi proprietăţile sale 
drept identitate, dar — spre deosebire de Sigwart — Florian nu mai este atît de 
sigur că identitatea ar fi un gen de relaţie?. Reamintim că, după el, structura 
realităţii este duală şi constă din esențe si relaţii, luate drept categorii ireducti- 
bile; în acest cadru, identitatea este oarecum supraordonată, în calitatea sa de 
caracter comun atît genului (desemnează esenţa comună unui grup de indivizi 
şi este legată, deci, de inter-identitatea indivizilor), cât şi relaţiei. De aceea Flo- 
rian relativizează considerarea identităţii drept o formă de relaţie, în speţă ca 
autoraportare, şi afirmă prudent că identitatea este o relaţie numai în mod mij- 
locit, prin raportarea factorului identic la complexul variabil în care e încadrat. 
Numai în urma acestei relationäri ceva se poate dedubla, în funcţie de diferitele 
complexe în care intră, poate fi comparat cu sine şi, în final, se poate stabili că 
este „unul şi acelaşi“, deci identic. 

Identitatea ca relaţie poate fi regăsită în cîmpul artei fie ca autoraportare, 
cînd se apreciază dacă o operă de artă este aceeaşi de-a lungul timpului, în 
diferitele contexte în care apare, iar în cazul artelor interpretative în diferitele 
forme de manifestare, fie ca heteroraportare, în teoria artei, unde sînt comparate 
opere de artă individuale pentru a se stabili comunităţi de caractere şi identități 
parţiale, care să facă posibile generalizärile. În ambele cazuri, identitatea. este 
stabilită printr-un mecanism de dedublare şi de comparare. Identitatea, este aici 
statică, fiind doar „fotografiată“ de un subiect exterior. Acest subiect ce constată 
identitatea şi obiectul care are o identitate dinainte de a intra în cîmpul de interes 
al subiectului îşi sînt reciproc indiferente şi exterioare, nu intră în rezonanţă. 
Identitatea statică este proprie logicii ontologice substantialiste, care o concepe 
pornind de la substanţă, anume ca atribut al acesteia. In cazul nostru, acea 
substanţă era opera de artă. Intrebarea care se pune este însă de unde ştiam că 
termenul luat; în discuţie, pentru a i se constata identitatea, era o operă de artă, 
iar nu un simplu obiect fizic? Identitatea statică a autoraportării în timp şi cea a 
comunităţii de trăsături în cadrul speciilor, genurilor şi al artelor particulare se 
relevă a fi, astfel, un aspect secundar, derivat în raport cu identitatea unui lucru 
sau a unei reprezentații ca operă de artă. Or, aici identitatea iese din imobilitatea 
relativă a înregistrării sale exterioare, „fotografice“ şi intră în mişcare, devine 
dinamică şi orientată, altfel spus, vectorială. În plus, identitatea nu mai rămîne 
o proprietate a substanţei, ci — relaţie ea însăşi — se desprinde din relaţie. 


1Christoph Sigwart — Logik, Bd. 1, Tübingen, J. C. B. Mohr (Paul Siebeck), 51924, p. 114. 
2Mircea Florian — „Categoria de relaţie“, în Revista de filosofie nr. 6/1975, tomul XXII, 
p. 661-672. 

4.2 Anamorfoza 


E ca şi cum peştii ar deveni păsări, tiritoarele zburătoare 
şi fiii pămîntului fiinţe cosmice. 


C. NOICA 


Întrebarea de la care plecam era cum recunoaştem ceva drept operă de artă? 
Incontestabil intervin aici pre-judecäti, în sensul descriptiv, eventual chiar re- 
valorizat pozitiv, al hermeneuticii gadameriene: orice apreciere se face în cadrul 
unui anumit orizont de aşteptări, în funcţie de experienţa şi de cunoştinţele noas- 
tre anterioare. Recunoastem un obiect fizic drept operă de artă cu atît mai lesne 
cu cît ştim, de pildă, că ceea ce ni se prezintă este un produs uman, că autorul 
său este atestat de alţii, fie de tradiţie, fie de criticii de artă contemporani, drept 
artist („argumentul autorităţii“). Mai mult, dacă spaţiul în care întîlnim acest 
obiect este unul institutionalizat, destinat in mod explicit prezentării operelor 
de artă, acest moment al recunoaşterii pare să fie deja suprimat, iar demer- 
sul de receptare debutează de pe o treaptă superioară. Altfel spus, ştim de la 
început că ne aflăm în faţa unui produs spiritual investit cu sens şi căutăm să-l 
descifrăm. Considerăm totuşi că experienţa artistică realizată într-un aseme- 
nea cadru consacrat reprezintă o experienţă „impură“, întrucât este pregătită 
în mod conştient (şi deci derivată) şi ne va interesa mai degrabă cum are loc 
acea recunoaştere primară drept obiect estetic a unui obiect fizic despre care 
nu ştim nimic şi pe care-l întîlnim cu totul neaşteptat într-un spaţiu „profan“. 
Altfel spus, cum se sävirgeste anamorfoza prin care ceea ce ne apărea într-un 
moment dat drept simplu lucru se preschimbă în momentul următor în operă 
de artă, într-un obiect estetic creat de om? Cum ajunge obiectul la identitatea 
sa de operă de artă, iar noi, din indivizi rătăcind neatenti prin lumea lucrurilor, 
în receptori pasionaţi? Întrebarea nu vizează altceva decît modalitatea prin care 
cineva, descoperă aura specifică operei de artă şi intră în vraja acesteia. Din 
păcate, este dificil de imaginat o astfel de întîlnire originară, anume tocmai pen- 
tru că experienţa artistică obişnuită nu se caracterizează prin imediatete, ci este 
precedată, şi directionatä de cunoştinţe şi de aşteptări. Doar arta contemporană 
ne relativizează acest orizont de aşteptări, mai ales cînd se oferă spre întîlnire 
într-un spaţiu neconvențional. 

Ceea, ce propunem este, aşadar, mai mult un experiment teoretic, imaginar 
decât un caz real, încercînd să reconstituim în continuare o „anamorfoză“ pe cât 
posibil pură; termenul desemnează situaţia în care cineva recunoaşte un obiect 
fizic drept operă de artă, lăsîndu-se cît mai puţin influenţat de pre(-)judecäti şi 
de aşteptări. Se observă că, în loc să plecăm de la conceptul de substanţă, am 
ales ca punct zero o situaţie; aceasta face totodată ca şi noţiunea, de identitate 
să nu mai fie un atribut relativ static al substanţei, ci un proces, o dobîndire de 
identitate. Identitatea nu preexistă relaţiei cu „subiectul“, fiind doar constatată, 
cumva confirmată, de subiect, ci se desprinde din relaţia cu acesta; mai mult, din 
relaţie se naşte nu numai identitatea obiectului fizic ca operă de artă, ci şi identi- 
tatea subiectului (iniţial indiferent) ca receptor. Identitatea nu mai este, aşadar, 

un bun posedat ori pierdut, ci devine o conferire, şi anume o dublă conferire de 
identitate. Logica substantialista este substituită prin logica evenimentului. 
Dar să nu ne pripim cu concluziile mai înainte de a reface întîlnirea din- 
tre o operă de artă A şi un receptor B. Înainte de întâlnire, A este un simplu 
obiect fizic, iar B — cum am mai spus — un trecător distrat. S-ar putea obiecta 
că B poate să fie un om prins în lupta pentru supravieţuire, avînd o orien- 
tare pragmatică, dar considerăm superfluu să mai demonstrăm că detaşarea, 
dezinteresarea şi uitarea temporară a intereselor vitale constituie o condiţie de 
posibilitate indispensabilă a întilnirii cu opera de artă — argumentarea acestui 
punct reprezintă un topos nelipsit in esteticile postkantiene, de la Hegel şi pînă 
la Vianu. Revenind: cum are deci loc preschimbarea lui A din obiect fizic într-o 
operă de artă sau cum se poate modifica statutul său ontologic?? A este acelaşi 
în ambele ipostaze şi totuşi a fi lucru este altceva decît a fi o operă de artă. Să 
fie oare anamorfoza — cum am denumit această transformare — doar o „compli- 
care“, de genul unei suprapuneri a sensului peste structura reică? Dar cum se 
poate ajunge la ideea, sensului, la descoperirea faptului că lucrului A îi poate fi 
atribuit un sens, mai mult, că această atribuire nu este o proiecţie subiectivă a 
lui B, ci că sensul implicit trebuie descifrat, ex-plicat, scos în neascuns? 
Individul vede în lucru o obiectivare a specificului uman printr-o recunoaştere 
tacită a afinităţii, la fel cum arheologii ştiu să recunoască într-un obiect bizar o 
unealtă sau o armă făcută de om, ba chiar la fel cum credea Noica în posibilitatea 
ca prezumtivii extraterestri să recunoască în Cumintenia pământului o lucrare de 
artă. Există poate o solidaritate ascunsă a spiritului sau a inteligenţei universale 
care stă la baza acestei recunoaşteri. În orice caz, anamorfoza lui A are loc 
prin faptul că B recunoaşte incifrarea unui sens, sesizează un apel din partea 
lucrului de a fi scos din ascundere, dar pentru aceasta B însuşi trebuie să iasă din 
egocentrismul limitat al orientării pragmatice şi să se deschidă dialogului. Cu 
alte cuvinte, lucrul A devine opera de artă A în urma recunoaşterii ei ca atare de 
către receptor, adică în urma transformării individului B în receptorul B, dar, pe 
de altă parte, transformarea, individului cu interese practice în receptor provine 
din schimbarea statutului ontologic al lucrului A în opera de artă A. Teoria în 
genere se fereşte însă de cercuri argumentative, considerîndu-le vicioase. 
Singura soluţie pe care o intrevedem este de a afirma că A şi B au nevoie 
unul de celălalt drept condiţii pentru a ajunge la propria identitate, ceea ce face 
ca anamorfoza să fie în mod necesar dublă, valabilă atît pentru opera de artă, cât 
şi pentru receptor. Imposibilitatea de a stabili dacă anterior este apelul operei 
de artă (relevarea sensului incifrat, prin care A îşi transcende condiţia reică) sau 
disponibilitatea, deschiderea lui B, ne face să luăm drept punct de plecare relaţia 
dintre A şi B, mai precis relaţia. dintre opera de artă A şi receptorul B. Această 
relaţie se instituie kairotic, ca un hazard fericit, printr-un salt, şi determină dubla 
conferire de identitate. Relatele nu sînt anterioare relaţiei, nu vin cu identitatea 
lor în relaţie — înainte de instituirea spontană a relaţiei, A era doar un obiect, 
iar B, un vagant printre lucruri; identitatea lui A ca operă de artă şi cea a lui 


3A invoca aici producerea sa de o subiectivitate creatoare numită artist nu convinge, 
întrucît acesta, este punctul nostru de vedere, iar nu al lui B, despre care am menţionat 
în premisele „experimentului“ că nu posedă cunoştinţe anterioare despre obiectul în cauză. 

B ca receptor se desprind din relaţie, sînt privite în virtutea coapartenentei lor 
la o relaţie indefinisabilă. Identitatea este o ajungere la identitate, care se naşte 
din întîlnire, la fel cum la Buber Eu şi Tu se nasc din cuvîntul originar Eu "Du? 

Am încercat astfel să demonstrăm că identitatea este în această situaţie 
dinamică. Ea are, de asemenea, un caracter orientat, ce poate fi exprimat cu 
ajutorul prepozitiei întru. Dacă în capitolul anterior întru sintetiza închiderea şi 
deschiderea simultane ale operei de artă, el poate fi aplicat şi la dubla deschidere 
a operei de artă şi a receptorului: ambii termeni există numai în şi prin relaţie, 
întru relaţia lor. 

Interpretarea operei de artă într-o ontologie relationalista nu conduce totuşi 
la subiectivism. Fără, a insista asupra diferitelor variante mai vechi de definire 
senzualistă a frumosului, vom aminti aici numai un exemplu mai recent — estetica 
cibernetică. Interesul său pentru relaţii se manifestă, printre altele, în conside- 
rarea operelor de artă drept structuri (ordonäri de elemente între care există 
relaţii); iar în procesul de percepţie contează tocmai aceste relaţii şi mai puţin 
purtătorii lor. De aici se ajunge la subiectivism, întrucât operele de artă sînt de- 
finite, nici mai mult nici mai puţin, decît ca „oferte perceptive ce declanşează în 
mod optimal emoţiile plăcute ale comportamentului de perceptie“?. Predicatul 
frumuseţii le revine structurilor de semne care îndeplinesc condiţiile optimizării 
percepţiei, relaţiile dintre elementele operelor de artă ca structuri trimit la mo- 
mentul recunoaşterii lor de sistemul nervos al receptorului, revenindu-se astfel 
la definiţia străveche a frumosului pe linia senzualismului hedonist: este frumos 
ceea, ce produce plăcere. Modernizările terminologice rămîn de suprafaţă, cum 
ar fi explicarea plăcerii estetice prin senzaţia de mulţumire ce însoţeşte orice 
proces de receptare şi prelucrare de informaţii (evident între anumite limite), 
ca şi prin asociaţiile cu impresii plăcute pe care le poate deştepta. Substanţa 
rămîne totuşi aceeaşi, concentrată în formularea, că operele de artă nu sînt nimic 
altceva decît „oferte perceptive de un tip special“®. Într-o asemenea concepţie, 
identitatea operei de artă se naşte din relaţia cu receptorul, dar numai ea es- 
te dependentă de relaţie, în timp ce subiectul are dinainte o identitate şi se 
menţine pe poziţia suverană a celui ce acordă celuilalt o identitate. Or, aceasta 
nu poate fi o veritabilă anamorfoză, din moment ce, după cum am văzut, orice 
anamorfoză implică o dublă conferire de identitate. 

Anamorfoza estetică nu echivalează cu o punere în dependenţă a unui obiect 
de un subiect, ci este o desprindere a amîndorura dintr-o relaţie primară, ca un 
fel de împărtăşire din aceasta. Termenii de activ şi pasiv îşi pierd aici rostul: 
ambele relate se împărtăşesc din relaţie şi participă la ea într-o modalitate care 
tine în egală măsură de iniţiativă şi de receptivitate. Experienţa, artistică este 
trăirea situată la cea mai mare distanţă atît de modelul dictatului, ca imperativ 
al subordonării necondiționate, cât şi de cel al instrumentalizării. Pe de o parte, 
opera de artă nu acţionează dictatorial asupra receptorului, chiar dacă unii au 


4De altfel, Martin Buber aplica modelul relaţiei dialogale Eu-Tu inclusiv la experienţa, 
estetică (Eu şi Tu, Ed. Humanitas, Bucureşti, 1992, p. 35-37). 

5Herbert Franke — Kybernetische Ästhetik. Phänomen Kunst, Ernst Reinhard, 31979, p. 
255. 

6 Ibidem, p. 36. 


115 


văzut mai ales în muzică o asemenea imediatete, căreia nu i te poţi sustrage. 
Am arătat însă mai devreme că arta pretinde enstază, zăbovire concentrată 
şi reculegere, iar nu extaz şi rapt violent şi că faptul de a se ascunde veşnic 
în taina ei şi de a nu se livra niciodată integral trebuie considerat o garanţie 
pentru libertatea noastră. Pe de altă parte, „receptorul“ nu are dreptul de a 
se metamorfoza într-un stăpîn capricios şi de a face din celălalt termen un 
simplu instrument al plăcerii, fie ea a simţurilor ori a jocului intelectual (ca 
în cazul interpretărilor excesiv de libere). Născută din întilnire, trăirea estetică 
se desfăşoară ca un dialog si ca o împărtăşire, într-o relaţie de coapartenenţă. 
Aceste trăsături trimit, la rîndul lor, la identitatea operei de artă ca dar, la 
caracterul mediat, triadic al identităţii şi la opera de artă ca spiramen. 


4.3 Identitatea darului 


It is said that the world is in a state of bankruptcy, 
that the world owes the world more than the world can pay, 
and ought to go into chancery, and be sold. 


R. W. EMERSON 


Să fie oare întîmplător faptul că verbul „a împărtăşi“ implică nu numai aspectul 
participării („a se împărtăşi din...“), ci şi pe cel al dăruirii, ca în expresiile 
„a se împărtăşi cuiva“ (cu sensul de „a se da în parte“, „a se împărţi“) sau „a 
împărtăşi“ ? Caracterul orientat al experienţei artistice arăta că atît opera există 
întru comunicarea de sine şi se împărtăşeşte pe sine receptorilor — deci se împarte 
fără a se diviza, fără a fi consumată de aceştia —, cît şi faptul că receptorul se 
pune pe sine în deschidere, este receptiv la apelul operei, se împărtăşeşte din ea, 
altfel spus, participă la relaţie. Se vorbeşte despre atracţia sau despre farmecul 
exercitat de opera de artă; or, ea nu poate „atrage“, adică să tragă spre sine, 
dacă, nu iese ea însăşi în intimpinare într-un spaţiu al dialogului. 

Această deschidere a fost interpretată de unii drept „ofrandă“ sau act al ofe- 
ririi (de sine). Spre exemplu, terminologia darului şi a schimbului revine frecvent 
la Mihai Mäniutiu. El afirmă că actorul „i se oferă spectatorului. Sentimentul 
acestei dăruiri va fi neapărat dublu, el închizînd o capcană (identificarea cu per- 
sonajul) şi invitind la complicitate (identificarea cu histrionul)“7. Däruirea se 
realizează în teatru ca împărtăşire sau ca o formă aparte de „împărţire“. Ea 
survine în spectacol dacă reuşeşte să semene cu toţi spectatorii, cu toate de- 
osebirile dintre ei, tocmai prin faptul că limbajul său nu este un „esperanto“ 
uniformizant al afectelor: „Nu numai că, jucind, actorul nu îşi universalizeazä 
vocea, dar paradoxul practic face ca el să şi-o dialectizeze, să şi-o desfacă în tot 
atîtea graiuri particulare câţi spectatori il revendică“.8 

Şi invers, receptarea artistică presupune o împărtăşire similară a publicului 
din spectacol. Aici identitatea participării comune nu exclude, ci, dimpotrivă, 


7Mihai Mäniutiu, op. cit., p. 68. Mai devreme, Mäniutiu îl citase pe Grotowski, după care 
publicul întîlneşte actorul ca pe o „ofrandă“ ce i se oferă (ibidem, p. 42). 


3 Ibidem, p. 100. 

presupune păstrarea identităţii individuale; trebuie ca toţi spectatorii să ajungă 
„să viseze, în termeni diferiţi unii de ai altora, acelaşi mesaj, acelaşi vis — în 
ultimă instanţă de neexprimat — al spiritului“?. Între scenă şi sală se întinde un 
spaţiu fecund al intrepätrunderilor şi al unei deschideri riscante. Ca si Lessing 
sau precum multi alţi teoreticieni ai tragicului, Mäniutiu consideră că publicul 
participă la propria sa aventură, fiind totuşi protejat de intruziuni violente din 
afară cu ajutorul scenei, care interpune între realitatea vieţii şi scenă un spaţiu 
izolator, securizant. Deschiderea implică, aşadar, vulnerabilitate, în spaţiul ei 
nu poate intra decît cel ce acceptă să se dăruiască pe sine, fără însă ca această 
disponibilitate să ajungă pînă la faptul de a se pune la dispoziţia celuilalt: în 
artă, dăruirea de sine nu suprimă niciodată libertatea, dimpotrivă, o împlineşte. 
Prin dăruirea şi uitarea de sine ajungi la libertate tocmai pentru că abia astfel te 
eliberezi de alienare. Măniuţiu remarcă indirect acest fapt atunci cînd constată: 
„Insemnat e faptul de a oferi şi de a lua ce ţi se oferă, deoarece a comunica 
înseamnă să renunti, cît mai mult posibil, la retineri, defensivă şi inchistare — 
la apărările personale care, sub pretextul că feresc eul de intruziuni nedorite 
din afară, îl înăbuşă, comunicarea, senzorială pe care o prilejuieşte teatrul e deci 
o agresiune împotriva a tot ce alienează dinăuntru, în chip insidios şi mascat, 
personalitatea umană“.!0 Prin trăirea artistică, individul ajunge la identitatea. 
autentică tocmai pentru că, după cum am arătat deja, în acest gen de experienţă 
se manifestă fenomenul de autoprosopee!! sau manifestarea nemascată, directă 
a receptorului. Uitînd de sine, receptorul ajunge de fapt la identitate; „recu- 
legerea“, ca atitudine necesară cufundării în contemplare, a permis — pentru 
a-l parafraza pe Vianu — ca individul să facă linişte în sine şi să-şi concentreze 
forţele sufleteşti într-un punct, iar prin deschiderea în relaţia de tip „întru“, 
acest; sine iese în neascuns. 

Dăruind vei dobindi, îşi intitula N. Steinhardt o carte de interpretări la 
parabole biblice. Eliberatä de sensul său religios şi investită cu un sens general- 
existenţial, formula rămîne valabilă în cazul trăirii estetice. Renuntarea îmbo- 
gäteste faptul de a lăsa să De (Gelassenheit) şi contribuie la eliberarea propriei 
identități. Ieşirea „la suprafaţă“ a sinelui în procesul trăirii estetice (fie ea creaţie 
ori receptare) trebuie înţeleasă într-un dublu sens: atît ca punere în libertate a 
sinelui înăbuşit sub povara mästilor sociale, cît şi ca eliberare a individului de 
trăirile negative; arta este o formă de terapeutică. 

Prin aceasta ne-am îndepărtat însă prea mult de aspectul dăruirii în sfera 
artei. Dacă relaţia dintre receptor şi opera de artă se realizează drept o dăruire 
reciprocă, opera de artă însăşi este un dar. Ea se oferă percepţiei şi interpretării 
şi pretinde, la rîndul său, ca receptorul să i se deschidă şi s-o insufleteasca, 
dăruindu-i stările şi sentimentele sale prin mecanismul intropatiei. S-ar putea 


9 Ibidem. 

10 Ibidem, p. 69 sq. 

11De la autoprösopos — care se arată cu faţa descoperită, care se prezintă în persoană sau 
vorbeşte în propriul său nume. Dacă termenul autoprosopee ne aparţine, observaţia nu se dis- 
tinge totuşi prin originalitate. Hans Robert Jauß menţiona „opoziţia faţă de rol, ce-l eliberează 
[pe receptor] la modul ludic de constringerile şi rutina rolurilor cotidiene“ (Experientä estetică 
şi hermeneutică literară, Ed. Univers, Bucureşti, 1983, p. 49). 

obiecta, că totul nu este decît un joc de cuvinte, derivat din polisemia verbului 
„a se împărtăşi“ şi dintr-o interpretare tendentios metaforică a unei situaţii cât 
se poate de simplă: faptul ca opera de artă are nevoie de receptor pentru a se 
actualiza. Totuşi, dobindirea identităţii din relaţie, ce caracterizează opera de 
artă, poate fi aproximată cel mai adecvat tocmai prin apropierea sa de statu- 
tul ontologic al darului. Identitatea operei de artă este identitatea darului. Dar 
nu folosim oare termeni prea tari cînd vorbim despre un „statut ontologic“ al 
darului şi nu exagerăm presupunind posibilitatea unei „ontologii a darului“? 
Pînă acum s-a admis o ontologie în raport cu natura, cu existenţa socială sau 
cu creaţiile spirituale; în ce priveşte opera de artă, ea a fost separată, pe de 
o parte, de condiţia ontologică a lucrului natural şi, pe de altă parte, de alte 
tipuri de produse umane, cum ar fi artefactul (unealta) sau creaţiile filosofice, 
ştiinţifice, religioase ori morale. În sfirsit, un alt element de delimitare l-a con- 
stituit activitatea. Darul a rămas, plin de umilinţă, nebăgat în seamă; la această 
situaţie trebuie să fi contribuit, desigur, atribuirea unui statut ontologic deri- 
vat, complex, ca şi cînd darul ar fi un lucru plus intenţia de dăruire pe care o 
încorporează. Aşa răspunde simţul comun la întrebarea „ce este un dar?“; la fel 
ar răspunde poate şi filosofia, dacă nu ar ignora darul cu desävirsire. Şi totuşi 
ceva, ne nemultumeste în evidenţa aparentă a acestei definiţii. Unealta este un 
produs al muncii umane plus intenţia folosirii lui sau acea finalitate este pre- 
zentä de la început şi îi e constitutiva? Şi atunci de ce în cazul darului, unde 
finalitatea. este încă si mai explicită, intenţia s-ar juxtapune mecanic reitätii şi 
nu ar contribui la transfigurarea acesteia? La fel cum înainte de întîlnirea cu 
individul-receptor opera de artă nu exista ca atare, ci numai ca lucru, nici darul 
nu există ca dar înainte de a fi destinat celuilalt, ci doar ca lucru. De la lucru la 
dar intervine o anamorfoză similară celei ce preschimbă obiectul fizic în operă 
de artă. Identitatea de dar nu preexistă relaţiei cu prezumtivul beneficiar, chiar 
dacă această relaţie se poate manifesta initial doar ca potentialitate, sub forma 
intenţiei. 

Şi nu numai atât: darul este prin însăşi natura sa un plus, ceva care se 
adaugă, un Zuwachs; el poate foarte bine să lipsească, nu e necesar. Lumea 
poate continua, şi fără el, dar va fi mai săracă; ea supravieţuieşte absenței lui, 
dar aceasta nu este o supra-vietuire, ci o simplă vietuire biologicä.!? Faptul că 
zuwachsen are şi sensul de „a închide“ sau de „a acoperi ceva prin creştere“ nu 
este intimplätor. La fel, darul împlineşte. In fine, aşa cum se spune că o rană 
se vindecă prin această. acţiune de Zuwachsen, tot la fel darul, mai ales arta, ca 
dar, vindecă imperfectiunile lumii acesteia. Toate aceste trăsături ale darului 
corespund şi artei. Astfel, ne putem imagina o lume lipsită de opere de artă, 
arta nu apare drept o necesitate, dar în acelaşi timp ce fel de lume mai poate fi 
aceea? Una a vietuirii, a sărăciei, a functionalitätii nemiloase, lipsite de bucuria 
„Zăbavei“ (în sensul său vechi, atît de „repaos“, cît gi de „divertisment“). 


12De aceea „dispoziţia estetică a sufletului“ a fost considerată de Schiller un „dar al naturii“: 
ea realizează un salt peste natură şi „numai favoarea hazardului poate desface cătuşele stării 
fizice şi conduce sălbaticul la frumuseţe“ (din „Scrisori privind educaţia estetică a omului“, 
„Scrisoarea a XVI-a“, in: Friedrich Schiller, Scrieri estetice; Ed. Univers, Bucureşti, 1981, p. 
338). 

Arta împlineşte lumea şi o vindecă. Ea este un Zuwachs an Sein nu numai 
pentru că apare ca un adaos, ca un plus miraculos în raport cu realitatea, ci 
şi pentru că în sine are un spor de fiinţă: arta este realitate esentializatä. Ea 
nu se odihneşte doar în sine, în taina de nepătruns a lui A = A, ci se oferă 
apariţiei, iese strălucitoare în neascuns, iradiază. Dăruirea de sine a operei se 
manifestă. ca strălucire, ca străluminare, în aceasta. originîndu-se asemănarea, sa 
profundă cu podoaba. Iradierea, ca acţiune a operei de artă şi ca sinonim al tau- 
tologiei estetice levinasiene „A a-oie“, nu este altceva decît această sträluminare 
a podoabei. La fel ca podoaba şi precum darul, arta este inutilă, presupune 
gratuitate, pare iscată din nimic şi sortită purei bucurări de sine; la fel ca si 
podoaba, arta încununează, încoronează, adică împlineşte şi — după cum orice 
podoabă împodobeşte ceva — nici opera de artă nu există izolată, independentă 
de mediul în care e plasată sau de cel în care a fost creată: opera este un deco- 
rum!?. Aura sa seamănă cu strălucirea giuvaerului, are un efect de transfigurare, 
ceea ce echivalează de fapt nu cu o preschimbare a identităţii, ci cu o aducere 
la adevărata, identitate odată cu faptul luminării. Mai mult, este nevoie aici de 
prezenţa. receptorului care sa sesizeze noua lumină în care se scaldă lucrurile. 
„Opera de artă străluceşte“ trebuie înţeleasă nu numai ca o transcriere a lui „A 
a-oie“, întrucît „a străluci“ semnifică deopotrivă „a răspîndi o lumină vie“ (= 
a iradia), dar şi — mai ales în cazul oamenilor — faptul de a se remarca, de a se 
evidenția. Aşadar, opera de artă străluceşte în sensul că aruncă o lumină asupra 
lucrurilor din jur, ajutîndu-l pe om să le vadă „în adevărata lor lumină“, şi în 
acelaşi timp se separă de lucruri, străluceşte printre ele, se remarcă dintre ele 
precum o podoabă. 

Arta, ne-a, trimis la ideea, de dar, de aici la cea de podoabă şi la fenome- 
nul strălucirii. Am căzut astfel în capcana pe care n-au putut-o evita numeroşi 
teoreticieni cînd au vorbit despre artă, ajungînd pînă la Heidegger: folosirea me- 
taforelor care sugerează lumina. Să fie oare toţi victime ale sensibilităţii vizuale 
greceşti, să fi marcat Intr-atita spiritul european modelul platonician, trecut prin 
Plotin şi prin Dionisie pseudo-Areopagitul, încît sä resimtä propensiunea spre 
asemenea. metafore drept ceva natural? Să nu existe oare o legătură mai profundă 
între fenomenul artistic şi rezonanţa intim-sufletească şi spirituală, conştientă si 
inconstientä, a motivului probabil arhetipal al luminii? Şi să rămînă apropierile 
dintre ele la nivelul unor topoi retorici? 

Nu este însă momentul de a ne lansa în astfel de digresiuni, oricât de ispi- 
titoare ar fi ele. Să reținem numai că opera de artă are identitatea darului în 
calitatea sa de Zuwachs an Sein, prin desprinderea identităţii din relaţie (da- 
rul e un obiect instituit ca dar de intenţia de dăruire), datorită gratuitätii şi 
dezinteresului funciar — de principiu — al intenţiei sale şi în virtutea funcţiei 
sale aşa-zicînd de expresie (darul îl exprimă pe cel ce-l face, la fel cum opera 
de artă este expresia autorului ei). Dobîndirea identităţii din relaţie face şi ca 
darul să nu devină cu adevărat ca atare decât cînd este primit; la fel, opera 
de artă este reală numai în actualizările sale de către interpret. Iar receptarea 


13Despre decorum a se vedea Hans-Georg Gadamer — Wahrheit und Methode. Grundzüge 
einer philosophischen Hermeneutik, J. C. B. Mohr (Paul Siebeck), Tübingen, 41975. 

presupune dăruire de sine (Hin-gabe), disponibilitate (Hin-gabe) şi deschidere 
(Zu-wendung). Cunoaşterea agresivă, dominată de voința de a cuceri şi de a po- 
seda, rămîne neputincioasă în faţa artei; aceasta se deschide numai cunoaşterii 
ca împărtăşire, cînd voinţa devine asentiment, iar indirjirea — toleranţă, permi- 
sivitate (Gelassenheit) şi voinţa de a te invoi, de a încheia o învoială.!4 


Ralph Waldo Emerson, care consacră un eseu darurilor, caracterizează un 
om după modul cum ştie să primească un dar. El arată cît de dificil este să 
primeşti un dar cum se cuvine.!5 Impotriva aparentelor, la fel de greu este 
sa receptezi o operă de artă, să ştii să-i primeşti darul, păstrindu-ţi totodată 
libertatea. şi respectindu-i-o pe a ei. Căci arta este nu numai faptul de a crea 
sau rezultatul acestei activităţi, ci este şi priceperea. de a aduce şi de a menţine 
cei doi termeni ai relaţiei de receptare, cum spune Emerson, at level. Numai 
astfel putem garanta că întîlnirea este fructuoasă şi ne putem plăti o mică parte 
din datoria imensă ce ne revine prin simplul fapt că există opere de artă în 
lume, aşa cum ne place să interpretăm motto-ul luat din Emerson. De la dar la 
datorie drumul este mai scurt decît am putea crede, întreaga experienţă artistică 
se desfăşoară în jurul seriei dar — dat — datorie — îndatorat, iar zăbovirea unui 
om în preajma operelor de artă de-a lungul vieţii sale trebuie să aibă ceva din 
spiritul obiceiului numit potlateh, descris de Marcel Mauss'®. 

În studiul său de antropologie culturală, acesta menţionează, printre altele, 
că la unii polinezieni legătura dintre bunuri este una de suflet, întrucât obiectul 
însuşi are un suflet, şi „de aici rezultă că a oferi un bun cuiva înseamnă a oferi 
ceva din tine insuti“17. Darul nu este nicicînd nevinovat. Este celebră omonimia 
cuvîntului englezesc gift, semnificînd atît darul, cât şi otrava, la fel ca şi latines- 
cul venenum sau philtron şi phărmakon. În particular în cazul artei, darul este 
periculos, după cum am arătat, din cauza fenomenului de autoprosopee. In ce 
priveşte darul în general, Mauss explică obligaţia de a întoarce darul tocmai prin 
faptul ca acesta. vine de la o altă persoană şi, ca atare, poate avea o influenţă 


14Rainer Schürmann definea conceptul heideggerian de Gelassenheit, aplicabil după noi 
receptării estetice, drept o „compliance with presencing“ (Heidegger on Being and Acting: 
From Principles to Anarchy, Bloomington-Indiana, Indiana University Press, 1987, 35). 

15 Este un om bun cel care ştie să primească bine un dar. La primirea unui dar sîntem 
ori bucuroşi, ori ne pare rău, dar ambele emoţii sînt nepotrivite. |...] Îmi pare rău cînd 
independenţa îmi este invadată sau cînd darul vine de nu ştiu unde, iar actul nu este astfel 
suportat; iar dacă darul îmi place peste măsură, atunci ar trebui să mă ruşinez că donatorul 
mi-ar citi inima şi ar vedea că iubesc lucrul său, iar nu pe el. [...] [d]arul trebuie să fie fluxul 
celui ce face darul către mine, corespunzător fluxului meu spre el. Cînd apele sînt la acelaşi 
nivel, atunci bunurile mele trec către el şi ale lui către mine. Tot ce îi aparţine este al meu şi 


tot ce am îi aparţine. |[...] De aici faptul că lucrurile frumoase şi nefolositoare sînt potrivite 
drept daruri.“ (R. W. Emerson — „Gifts“, in: Works, W. P. Nimmo, Hay & Mitchell, 1907, p. 
190.) 


16V. Marcel Mauss — Eseu despre dar, Institutul European, laşi, 1993. 

17 Op. cit., p. 53. Lumea aşa-zis „civilizată“ nu s-a îndepărtat prea mult de această men- 
talitate, dacă ne gîndim că, după Emerson, adevăratele daruri sînt cele făcute de tine însuţi, 
iar nu cele cumpărate, pentru că doar ele încorporează o parte din sufletul celui ce dăruieşte: 
„Inelele şi alte bijuterii nu sînt daruri, ci scuze pentru daruri. Singurul dar este o parte din 
tine însuţi. Tu trebuie să sîngerezi pentru mine. De aceea poetul îşi aduce poemul; păstorul, 
mielul; fermierul, grîu, [...] marinarul, coral şi scoici; pictorul, tabloul său“ (Emerson, op. 
eit., p. 189). 

magică şi religioasă nu neapărat fastă asupra primitorului. Darul oferit nu este 
niciodată pentru „primitivi“ un bun inert. Potlatch-ul desemnează tocmai acest 
schimb, cu cele trei obligaţii ale sale: de a da, a primi şi de a returna darul. 
Uneori, cum ar fi la indienii nord-americani, darul trebuie întors cu dobinda. 
Potlatch-ul favorizează atât reunirea triburilor, a clanurilor şi a familiilor, fra- 
ternizarea oamenilor, cât şi rivalitatea, dintre ei, mobilul psihologic care stă la 
baza sa fiind dorinţa de putere. 

Dacă înţelegem existenţa însăşi a artei ca pe un dar, atunci în jurul ei se 
instituie un potlatch: experienţa artistică trebuie concepută drept un schimb, 
în care se cuvine să ne modelăm sufletul în spiritul unei Gelassenheit, pentru 
a fi apti să primim darul şi pentru a face, la rîndul nostru, un dar similar, „de 
suflet“ — darului făcut de artist îi corespunde „abandonul“ (Hingabe) recepto- 
rului. Potlatch-ul în artă nu are nici constringerea contractului, a lui do ut des, 
şi totuşi te îndatorează mai mult decît ai putea plăti vreodată; el nu are nici 
condescendenta cu care se aruncă o pomană, din moment ce opera de artă nu 
se pune niciodată la dispoziţia receptorului, ci rămîne în splendoarea strălucirii 
sale întunecate, înlocuind însă aroganta prin toleranţă, superbia prin Seinlas- 
sen. De asemenea, la fel cum potlatch-ul este periculos, fie că refuzi să dai, fie să 
primeşti, trebuie să înţelegem că nici arta nu este inofensivă: atît artistul care 
refuză, „să dea“, deci individul cu talent care se ratează din propria-i vină, cât 
şi cel ce respinge arta drept o gratuitate lipsită de sens riscă, evident, de data 
aceasta nu vital, ci existenţial, şi anume neimplinindu-se ca oameni. Căci — să 
nu uităm — potlatch-ul, după Mauss, este o obligaţie de onoare. 

Asocierea, dintre dar şi datorie poate fi atestată, de altfel, nu numai etimo- 
logic sau cu exemplul potlatch-ului, ci făcînd apel şi la un termen din dreptul 
roman timpuriu, reus. Derivat din res, el avea sensul arhaic si rar de „par- 
te într-un proces“, dar era folosit mai ales pentru „acuzat“, „învinuit“, „vino- 
vat“, „răspunzător“, ca şi pentru „îndatorat“, „dator“. Mauss preia explicaţia 
cuvîntului din lucrarea Römisches Strafrecht a istoricului Theodor Mommsen 
şi descrie astfel situaţia: „Înainte de toate, contractantul este reus; primind de 
la altul ceva (res), omul devine îndatorat (reus), legat de obiectul însuşi prin 
spiritul acestuia“.1% Receptorul de artă este în felul său reus, îndatorat, fără a 
fi însă şi culpabil. Conform unei asemenea interpretări, este posibilă, şi relegarea 
esteticului de un etic înţeles mai larg, în sens existenţial, legătură spulberată de 
estetismul prost înţeles al sfirsitului de secol trecut şi pe care o reînnoadă tot 
mai pregnant arta contemporană. 

O altă trăsătură care identifică darul sub aspect ontologic este instituirea din 
nimic. Darul nu este niciodată o consecinţă sau un efect, nu-i putem găsi „pre- 
cursori“ pe scara cauzală,; el pare să se nască subit, din nimic, prin simplul fapt 
al naşterii intenţiei. El este prin însăşi condiţia gratuitätii sale plusul ontologic 
ce nu poate fi ex-plicat, adică dedus din altceva, ci doar constatat. La fel este 
şi opera de artă dacă o abordăm ontologic, iar nu din perspectiva. mecanismelor 
psihologice ce stau la baza, creaţiei. Faptul a fost exprimat cum nu se poate mai 
sugestiv de Gottfried Benn: „Lucrurile iau naştere prin faptul că le permiti să 


18Mauss, op. cit., p. 143. 

fie, aşadar le formulezi, le pictezi, dacă nu le îngădui să apară, dispar în ceea 
ce este lipsit de esentä“.1? Darul este denumit în limbile engleză şi franceză 
cu acelaşi termen folosit pentru timpul prezent. Ne place să credem că această 
suprapunere se datorează faptului că ivirea darului are ceva din spontaneita- 
tea ajungerii la prezenţă şi din miracolul naşterii kairos-ului. Ne ajută în acest 
sens Francois Fedier, care speculează omonimia pentru a interpreta conceptul de 
Anwesendes, numele fintärii în gindirea tîrzie a lui Heidegger: das Anwesende 
exprimă „modalitatea după care tot ce este [...] ajunge să ne privească (vient 
nous concerner): ca prae-s-ens, adică drept ceea ce vine în apropiere de... “; iar 
coincidenta dintre dar şi timpul prezent vine din faptul că „orice prezent este 
în realitate ofrandă, prin aceea că se apropie sau se dă ceva ce ne priveşte în 
cel mai înalt grad“%. Mai mult decît orice, opera de artă este dar şi ofrandă, 
ca loc de deschidere (Lichtung) privilegiat şi ca o concentrare a timpurilor în 
prezentul kairotic. 


In opinia scriitorilor religioşi, arta este dar şi datorită legăturii sale cu actul 
haric. Chiar şi pentru un rationalist precum Sedlmayr, pătrunderea prezentu- 
lui adevărat în cel „existenţial“, „ontic“, cum se întîmplă în cazul receptării 
artistice, are loc în momente „fără continuitate, imprevizibile şi incoercibile“, 
fiind „ceva ce ni se întîmplă per gratiam, o întîmplare fericită“21. Momentul 
haric din cadrul dăruirii vizează în artă şi bucuria asociată contemplării esteti- 
ce, fiind cunoscut faptul că chăris a ajuns să denote graţia divină pornind de 
la semnificaţiile originare de dar, ofrandă, favoare, cult, omagiu, de bucurie şi 
recunoştinţă. pentru o binefacere. Cu atit mai important va fi aspectul haric 
pentru un Berdiaev sau pentru un Crainic. Primul notează laconic: „|...] orice 
dar este har şi numai ceea ce este har este dăruire“, în timp ce al doilea defineşte 
în mod explicit arta drept un dar divin în ordinea naturală a existenţei??. Arta, 
este dar în primul rind ca instituire — Stiften, spusese Heidegger —, întrucât „din 
nu ştiu ce adîncimi tainice, arta aduce pe lume o nouă ordine de lucruri care, 
prin structura, lor sui generis, nu au nimic de-a face cu ordinea naturii. Capodo- 
perele nu se pot rîndui în nici una din seriile lucrurilor existente. Ele alcătuiesc 
o lume aparte, superioară într-un fel lumii naturale“2%. In opera de artă „ex- 
plodează permanent strălucirea unei frumuseți ideale“, ceea ce o face să fie „din 
lumea noastră şi totuşi din altă lume“, într-o simultaneitate a deschiderii şi a 
închiderii. „E din cutare loc şi totuşi pentru oriunde, e din cutare timp şi totuşi 
pentru oricînd. E de cutare artist şi totuşi pentru oricine“.?* Ea este surprinsă 


19 Apud Ute Guzzoni — Identität oder nicht. Zur Kritischen Theorie der Ontologie, Karl 
Alber, Freiburg i. Br., München, 1981, p. 293. 

20 Francois Fedier — „... Voir sous le voile de l’interpretation... Cézanne et Heidegger“, în: 
(Hg.) Walter Biemel und Friedrich-Wilhelm von Herrmann — Kunst und Technik. Gedächt- 
nisschrift zum 100. Geburtstag von Martin Heidegger, Vittorio Klostermann, Frankfurt a. M., 
1989. 

21Hans Sedlmayr — Epoci şi opere, I, Ed. Meridiane, Bucureşti, 1991, p. 165. 

22Nikolai Berdiaev — Sensul creaţiei: încercare de indreptätire a omului. Ed. Humanitas, 
Bucureşti, 1992, p. 171; Nichifor Crainic — Nostalgia paradisului, Ed. Moldova, Iaşi, 1994, p. 
153. 

23 Crainic, op. cit., p. 133. 

24 Ibidem. 

prin categoria saltului, înfăptuit peste natură, peste spaţiu, peste timp şi peste 
individ, altfel spus, are acel plus ontologic al podoabei.25 

Darul este o creaţie a libertăţii, dar incumbă responsabilitate celui ce l-a pri- 
mit, fie că este vorba despre răspunsul necesar al artistului la înzestrarea nativă, 
fie despre datoria receptorului de a însufleţi opera. Crainic remarcă prezenţa 
dăruirii, a dotării inexplicabile şi nemotivate, în special în cazul artistului, de 
pildă atunci cînd discută spontaneitatea, inspiraţiei. În spirit religios, el concepe 
inspiraţia, drept o relaţie duală între subiectul uman care o primeşte şi un non- 
eu, divinitatea, caracterizat; drept „o putere din afară de subiect, care dăruieşte 
inspiraţia“26. Asupra acestui aspect vom reveni însă atunci cînd vom analiza. 
problema. identităţii în cazul creaţiei (cap. 5. 2). 


4.4 Identitatea triadică sau dia-logică 


Dacă anamorfoza era legată de desprinderea identităţii operei de artă din relaţie, 
analiza identităţii darului se justifică în primul rînd prin dobîndirea identităţii 
din relaţie şi prin identitatea unilaterală, a împărtăşirii. Opera de artă este 
dar pentru că se împărtăşeşte celorlalţi, iar relaţia dintre ea şi receptor este 
cea a împărtăşirii dintr-o „substanţă“ comună. Această împărtăşire poate fi 
caracterizată şi drept o coapartenentä (Zusammengehören), realizată. în cazul 
artei sub forma dia-logului. 

Numeroşi esteticieni şi iubitori ai artei au caracterizat receptarea, artistică 
drept o întilnire, urmată de un dialog cu opera de artă. Printre ei se numără 
Schopenhauer, Ernesto Grassi şi Sedlmayr. Astfel, întîlnirea debutează, după 
Schopenhauer, cu ascultarea apelului ce vine din partea operei; el afirmă că în 
faţa lucrărilor de artă trebuie să stai ca în faţa persoanelor de rang înalt: cu 
pălăria în mînă, asteptind ca ele să ti se adreseze. Momentul deschiderii către 
alteritate, al receptivitätii urmează să fie dublat de o atitudine mai activă, în 
vederea găsirii interpretării juste. Dialogul nu presupune însă decît în variantele 
sale superficiale metoda, întrebării şi a răspunsului sau pe cea a confruntării a 
două discursuri paralele (dyo lögoi), fie ele si dublă confesiune (Mäniutiu). Au- 
tenticul dialog este cel ce se naşte dintr-un logos comun ce-i străbate (diä) pe 
interlocutori. Limba germană favorizează trecerea de la ideea, ascultării la cea a 
apartenenţei, iar Heidegger exploatează acest lucru în studiul despre Anaximan- 
dru din Holzwege. El arată că înţelegerea fragmentului luat ca obiect al analizei 
presupune intrarea în dialog cu gînditorul grec; ea se realizează mai întîi prin 
ascultare (Zuhören), pentru ca apoi o discuţie autentică să fie precum firul tras 
din fuiorul unei apartenente comune.27 Coapartenenta (Zusammengehören) va fi 
însă numele dat ulterior de Heidegger adevăratei identități. Ea poate fi reprezen- 
tată printr-o schemă triunghiulară, în care comunitatea generată de apartenenţa 


25V. şi Berdiaev, op. cit., p. 129: „[...] în orice act creator are loc un cîştig absolut, un 
adaos“. 

26N. Crainic, op. cit., p. 133. 

27 Zu einer Zwiesprache gehört, daß ihr Gespräch vom Selben spricht und zwar aus der 
Zugehörigkeit zum Selben“ (Martin Heidegger — „Der Spruch des Anaximander“, in: Holzwege, 
Vittorio Klostermann, Frankfurt a. M., 1972, p. 306). 

la das Selbe alcătuieşte dimensiunea verticală, iar diferenţa, linia orizontalä.?® 
Acest gen de identitate nu exclude diferenţa, mai mult, alteritatea nu este aici 
alienantă, ci imbogätitoare şi împlinitoare. 

Afirmam mai devreme că experienţa, artistică se realizează sub forma dia- 
logului, iar nu a dictatului: dacă în ultimul caz diferenţa echivalează cu alte- 
ritatea alienantă, iar dobindirea identităţii se face printr-un simplu „transfer 
de personalitate“, dialogul atestă îmbogățirea de sine prin alteritate, atît prin 
împărtăşirea dintr-un logos comun, cât şi — mai ales — prin raportarea la celălalt; 
termen al relaţiei orizontale, la partenerul de dialog. Schema duală a dictatu- 
lui, ca formă a ordonării (şi anume ca subordonare), este înlocuită printr-una 
triadică, în care tertul guvernant echilibrează benefic şi dizolvă tensiunile. Im- 
pactul cu alteritatea este astfel moderat, riscul relaţiei nemijlocite redus, iar 
păcatul imediatetii se îmblinzeşte în cumintenia zăbavnică, enstatică. Numai 
prin această imediatete mediată experienţa artistică scapă de pericolul raptului 
şi ia forma unei împliniri prin alteritate. Poate că au dreptate cei ce consideră 
— precum Schopenhauer ori Mäniutiu — că arta exprimă nostalgia identităţii 
dintre eu şi non-eu, dorul de a reveni la unitatea primordială; cel puţin nume- 
roasele mecanisme identificatoare din sfera creaţiei şi a receptării de artă par 
să certifice acest fapt. Identitatea absolută este însă imediatete, dizolvarea prin 
ardere este in-diferentä, o aga-zicind „ardere de tot“. Artiştii trăiesc ceva din 
această experienţă în momentele cele mai fierbinţi ale creaţiei, deşi, chiar şi 
după un romantic speriat de „păcatul imediateţii“ cum a fost Hölderlin, nici 
atunci imediatetea nu este deplină. Artiştii, pe de o parte, configuraţia operei, 
pe de altă parte, se interpun şi răcesc incandescenta primară, ferindu-ne pe noi, 
oameni obişnuiţi, de riscul contactului direct, însă pentru aceasta plătesc uneori 
chiar un preţ scump în ordinea umanului.29 

Opera de artă ne scoate din falsa identitate a existenţei cotidiene, din indife- 
renta, dar în acelaşi timp ne protejează de tentatia abandonärii de sine în relaţiile 
nemijlocite, în identitatea primară a in-diferentei, oferindu-ne varianta securi- 
zantă a identităţii triunghiulare, dia-logice. Arta ca nostalgie a identităţii asoci- 
ază diferenţa dintre eu gi non-eu (de aici şi durerea resimţită — älgos) si deferenta 
(dorinţa, de revenire, de nöstos); ea este lumea, pierdută a potentialitätilor, prin 
actualizarea, fie ea şi imaginară, a uneia din aceste posibilităţi rămase în „lumea 
de dincolo“. 

Ne interesează aici mai puţin numele cuvenit acestui logos unificator din care 
se împărtăşesc termenii relaţiei artistice, fie el Eregnis (Heidegger), „Erosul co- 
lectiv“, „dorinţa comună de împărtăşire şi participare“% ori altfel, cât structura. 
formală a identităţii. Şi anume, acest caracter triadic reprezintă condiţia oricărei 
experienţe de comunicare, oferind de aceea una din premisele relegării esteticu- 
lui de etic. Adevărata experienţă estetică nu înseamnă nici posedare de către 
obiect (imediatetea transei), nici comentariu critic făcut „la rece“ (mediere), 


28V, Mădălina Diaconu — Blickumkehr. Mit Martin Heidegger zu einer relationalen Ästhetik, 
Peter Lang, Frankfurt a. M. u. a., 2000. 

29 Thomas Mann însuşi considera în Doktor Faustus păcatul imediatetii drept o formă de 
demonie. 

30M. Mäniutiu, op. cit., p. 49. 

ci este o experienţă dia-logică, în care fructuozitatea interpretării o garantează 
prezenţa. unor „afinități elective“ între receptor şi operă; iar acestea se datorează 
coapartenentei ambilor termeni la o instanţă superioară. Tot astfel, acţiunea au- 
tentic morală nu înseamnă nici respectarea canoanelor şi aplicarea unor reguli 
generale (mediere), nici identificarea deplină cu celălalt (pentru că, presupunînd 
că acest lucru ar fi posibil, intelegind orice, s-ar ajunge la justificarea oricăror 
acte şi deci la suprimarea distinctiei dintre bine şi rău), ci acea acţiune care 
se naşte dintr-o imediatete mediată, din receptivitatea deopotrivă faţă de ter- 
menul de deasupra, şi faţă de cel de lîngă tine. Identificarea, devine comunicare, 
comuniune întru ceva, principiul etic fiind cel dialogal, al unirii într-o relație, 
întru aceasta, iar nu în imediatete pur şi simplu. 

Prin relevarea înrudirii profunde dintre etic şi estetic sînt respinse şi obiecțiile 
aduse amoralismului sau chiar imoralismului artei, mai ales că arta este un dar; 
or, nici un dar nu i-a fost făcut omului întru smintirea sa. Pînă şi sfera muzicală, 
cea care a determinat cele mai numeroase aprecieri în legătură cu „demonia“ 
(a se citi: imediatetea) trăirii estetice, poate fi imblinzitä şi adusă în echilibrul 
structurii triadice, cu deschideri etice, dacă dublăm momentul ascultării unei 
anumite lucrări muzicale cu cel al trăirii în spiritul acesteia”!. 

Mai mult, înţelegerea identităţii drept împărtăşire din relaţie sugerează po- 
sibilitatea unei terapii relationale prin intermediul artei. Aceasta, se referă nu 
numai la rezolvarea unor disfunctionalitäti legate de conştiinţa de sine, prin 
configurarea propriei identități în cadrul experienţei artistice, ci s-au demon- 
strat şi efectele benefice ale reveriei (de pildă ale reveriei ascensionale în cazul 
tulburărilor depresive) sau chiar ale creaţiei artistice. Folosirea, artei în scopuri 
terapeutice se explică şi prin faptul că lumea artei ne introduce într-un alt timp, 
în care irealitatea şi posibilitatea. sînt odihnitoare şi împlinitoare. Nu era o sim- 
plă formulă poetică afirmaţia lui Kierkegaard că într-o lume în care guvernează 
doar necesitatea te asfixiezi32. Omul are într-adevăr nevoie de artă pentru a 
respira; mai mult, arta constituie şcoala la care putem învăţa diverse tipuri de 
respiraţie. Prin aceasta avem în vedere faptul că identitatea personală o conferă 
şi un anumit ritm interior, o respiraţie proprie; or, receptarea artistică, impunind 
deschiderea către alteritate, implică şi capacitatea de a învăţa să te acomodezi 
la ritmul de respiraţie al acelor „organisme fizico-psihice“ care sînt operele de 
artă. Experienţa artistică nu numai că te scoate blind din egocentrism prin asi- 
milarea altor ritmuri, dar în acelaşi timp înfăptuieşte o poetizare a memoriei 
proprii, realizează dorinţele inconstiente, scăpînd de cenzura supraeului prin ar- 
tificiul protector al medierii de către operă, după cum ne învaţă şi o singurătate 
care să nu fie frustrantä, ci în care să ai sentimentul intimitätii cu tine însuţi. 
Ea te iniţiază, prin intermediul enstazei, în miracolul stării tautologice, al odih- 
nei în tine însuţi; ea nu îndeamnă la însingurare, dar, departe de convingerile 
obişnuite, nici nu oferă soluţia evaziunii în divertisment, cel puţin în cazul artei 
de valoare, ci te învaţă să-ţi suporţi singurătatea. Arta îl scoate pe individ din 
lume, îl iniţiază în experienţa reculegerii şi îl închide într-o quasi-singurătate, 


31V, George Bălan — Mică filosofie a muzicii. Urmată de: la hotarul dintre muzică şi cuvânt, 
Ed. Eminescu, Bucureşti, 1975. 
32Sgren Kierkegaard — Boala de moarte, Ed. Humanitas, Bucureşti, 1999, p. 89-95. 

în relaţia ambiguă cu opera. lar această singurătate este departe de conceptul 
kierkegaardian de încapsulare (dan. Indesluttethed), întrucât eul îmbogăţit prin 
alteritate este susceptibil de a se deschide oricînd către ceilalţi. 


4.5 Spiramen-ul 


Identitatea-împărtăşire era caracterizată cu ajutorul prepoziţiei „întru“. Aceasta 
nu are numai un sens topologic, ci, după Noica, ea exprimă neodihna însăşi; alt- 
fel spus, în cazul operei de artă principiul identităţii se traduce printr-o acţiune: 
„A a-oie“. Arta nu poate fi deci echivalată decît printr-un infinitiv lung, ca 
formă gramaticală, ce cumulează trăsăturile verbului şi pe cele ale substantivu- 
lui, acţiunea şi substratul său material, actul şi substanţa, devenirea şi starea. 
Oskar Becker se întreba dacă estetica trebuie să se orienteze în principal după 
aisthesis sau după ergon; întrebarea este dificilă, cu atît mai mult cu cît cele 
două concepte sînt în cazul artei nu numai corelative, ci ajung la identitate.33 
Nedumerirea lui Becker subîntinde o dificultate fundamentală a teoriei estetice: 
aceasta nu ştie nici măcar în ce categorie intră obiectul său, aşa-numita „artă“, 
dacă ea desemnează o substanţă si este deci un substantiv sau dacă se referă la 
o activitate şi ar masca, aşadar, un verb sau, în fine, dacă traduce o modalitate 
(ca în expresia „arta de a... “), fiind mai apropiată de valența adjectivală ori de 
cea adverbială. La limită, ne putem întreba dacă avem dreptul să înţelegem prin 
artă numai artele frumoase, cînd ar avea de fapt sens fie să discutăm doar despre 
opere de artă (substanţa), fie doar despre artistic (ca adjectiv sau adverb), care 
ar putea, caracteriza oricare activitate ajunsă la un anumit grad de desävirsire. 

În sfirsit, noţiunea de artă poate fi contestată şi dacă plecăm de la premisa 
că arta este o activitate umană şi că orice activitate poartă marca autorului ei. 
De aici decurg două consecinţe: pe de o parte, ar fi superfluă sau chiar lipsită de 
sens materializarea viziunilor imaginate de artist şi, ca atare, „arta conceptuală“ 
s-ar transforma dintr-o extravaganţă în forma autentică a artei; pe de altă parte, 
o activitate ar trebui caracterizată drept artă după unicul criteriu al sävirsirii ei 
de către un artist. Acest fapt ar abandona însă judecata. de valoare arbitrariului 
„artiştilor“, aruncîndu-ne totodată în cercul vicios al definirii reciproce a artei, 
a operei de artă şi a artistului. 

În asemenea aporii cădem însă numai dacă ignoram ambivalenta funciară a 
fenomenului artistic, care sfidează împărţirea in categorii şi-şi asociază lacom si 
atributele de substanţă (ca operă de artă), de activitate (prin iradierea sa) şi 
de modalitate (esteticul implică dublul aspect al dezvăluirii şi al ascunderii, al 
străluminării şi al retragerii în sine). Mai mult, opera de artă nu se mulţumeşte 
nici măcar cu această „logică“ tridimensională, ci este — după cum vom vedea 
puţin mai departe — o tetradă. Dar cum putem exprima această situaţie, nu 
e oare depăşită limba de asemenea complicaţii? Soluţia pe care o propunem 
este cea a transcrierii artei printr-un infinitiv lung, rezolvînd astfel cel puţin 


33 Oskar Becker — Dasein und Dawesen. Gesammelte philosophische Aufsätze, Günther Ne- 
ske, Pfullingen, 1963, p. 27. 

cumularea verbal-substantivalä. În continuare ne rămîne să căutăm infinitivul 
lung potrivit. 

Trebuie să remarcăm mai întîi că, în virtutea unicitätii sale, fiecare operă de 
artă îşi are în principiu propriul infinitiv lung, care acoperă o acţiune proprie, un 
mod aparte de a-şi institui deschiderea şi de a iradia. Desigur, această situaţie 
este incontestabilă de jure, pentru că dacă am încerca să găsim acei termeni 
potriviti pentru a exprima, acţiunea operelor de artă în cazuri concrete, ne-am 
lovi de dificultăţi insurmontabile datorate limitelor limbajului în faţa inefabilului 
artei. Această blocare a particularizării la infinit, dar şi interesul pentru opera 
de artă în genere ne obligă să ne continuăm căutarea infinitivului lung adecvat. 
O variantă o constituie deschiderea. Ea desemnează deopotrivă acţiunea, dar 
şi locul deschis în care se poate desfăşura, o nouă acţiune, şi anume dialogul 
dintre opera de artă şi receptor. Accentul se pune, aşadar, în acest cuvînt pe 
dimensiunea dinamică şi pe cea topologică (locul deschiderii fiind aura). Nici 
suportul material al operei nu dispare, dar nici nu rămîne, ca în majoritatea 
teoriilor estetice de pînă acum, o prezenţă reică inertă, ci este autentică prezenţă, 
suportul unei activităţi spirituale specifice. Totuşi termenul ales estompează 
prea mult coeficientul de închidere a operei prin luminarea exclusivă a dezvăluirii 
şi a dăruirii de sine a operei. 

Am putea alege atunci termenul de rostire, interpretat, pe urmele lui Noica, 
tot ca deschidere, dar şi ca rostuire, punere în ordine sau, şi mai adecvat, ca o 
ctitorire a unei noi ordini. Cuvîntul ales prezintă şi avantajul de a se referi mai 
strict la elementul uman şi, ca atare, de a scoate în evidenţă dimensiunea spiri- 
tuală a artei. Pe de altă parte însă, folosirea, sa în vorbirea curentă îl rataşează 
prea puternic de limbaj, ceea ce ar atrage după sine instituirea unui primat al 
artelor poetice faţă de celelalte, ca pînă acum la Hegel, Croce si Heidegger, ca 
şi o orientare idealistă a concepţiei despre artă: ceea ce ar conta într-o operă 
de artă ar fi semnificaţia, „mesajul“ său şi s-ar pierde astfel din vedere atît 
caracterul intuitiv al artei în favoarea unuia discursiv, cât şi substantialitatea 
acesteia şi asa-numita unitate dintre conţinut şi formă. Aşadar, dacă termenul 
de deschidere era în mod unilateral topologic, cel de „rostire“ păcătuieşte prin 
„intelectualism“ şi prin uitarea „artisticului“ din artă. 

După noi căutări, ne-am adus aminte de propunerea, lui Leibniz de a folosi 
noţiunea de pneumatique pentru a desemna filosofia spiritului şi de artificiul 
heideggerian al construirii Gestell-ului şi al lui Gelassenheit ca termeni cumu- 
lativi. Prin combinarea celor două sugestii, tinind cont şi de absenţa prefixului 
sumativ în limba română, am încercat să echivalăm complexitatea fenomenului 
artistic prin termenul oarecum „barbar“ de spiratie: latinescul spiratio ne stă 
aici ca bază de referinţă pentru semnificaţia cuvîntului creat, şi anume prin sen- 
surile sale de suflare (a vintului), de respiraţie şi de räsuflare. În aceeaşi familie 
de cuvinte găsim un spiraculum, desemnind o răsuflătoare, deci o deschizătură 
prin care pătrunde aer, si un spiramen, folosit cu următoarele acceptiuni: 1 
răsuflătoare, deschizătoare prin care pătrunde aer, ca în expresiile spiramina 
naris (närile) sau spiramina terris (räsuflätori ale pămîntului); 2 suflare, su- 
flu (ventorum spiramina = suflul vinturilor); 3 respiraţie şi 4 aspirație (în sens 
fonetic). În sfirşit, mai există un spiramentum, înrudit semantic cu termenii sus- 

menţionaţi, întrucît desemnează: răsuflătoare, canal, pori, deschizătură, gaură; 
suflare, suflu, emanatie; timp de respiraţie, pauză făcută pentru a-şi trage su- 
fletul (zăbavă). Constatăm că, spre deosebire de spiratio, al cărei sens aduce în 
prim-plan aspectul acţiunii, cu precădere spiramen şi spiramentum seduc prin 
polisemie şi mai ales prin cuprinderea unor dimensiuni greu de conciliat: cea 
topologicä (răsuflătoare, deschizătură), „substanţial“-activă (suflare, suflu) si 
temporală (timpul „zăbavă“ sau al unui „respiro“). Din acest motiv am preferat 
în cele din urmă să desemnăm prin spiraţie orice gen de relaţie în care intră 
opera de artă şi să concepem spiramen-ul drept un „sinonim“ al operei de artă. 

Spiramenul arată, mai întîi, că opera de artă este un loc, şi anume locul unde 
se sävirgeste o deschidere către altă lume, asemenea unei spărturi practicate 
în realitatea cotidianä.”* Opera de artă realizează o bresä în spaţiul asfixiant 
al realului, un fel de loc deschis (Lichtung) unde se poate respira liber. Arta 
ca fenomen este posibilă numai într-o realitate poroasă, iar corpul material al 
lumii respiră tocmai prin aceşti pori care sînt operele de artă. Conceptul de 
spiramen poate deschide către o estetică tactilă. Pînă acolo însă, am amintit 
deja că pentru Kierkegaard acest loc deschis nu este altul decât cel în care se 
adună, posibilităţile nemanifestate; aşadar, arta este o „răsuflătoare“ nu numai 
pentru cei ce evadează din real, dar — si mai important — ea este fisura prin 
care posibilităţile condamnate la nerealizare se eliberează, se încarnează, fie 
şi numai în „frageda fire“ a ficţionalului. Arta este spiramen în calitatea sa 
de a fi punctul de comunicare între real şi posibil sub forma reprezentării sau 
a materializării imaginarului. Ea însăşi nu este posibilă decât într-un loc fizic 
deschis, în care să-şi poată etala nestingherită aura şi în care să se închege 
dialogul dintre operă şi receptori. În absenţa deschiderii, dia-logicul este de 
negîndit, întrucît logosul unificator nu are cum să străbată (diá), deschiderea, 
este cea care creează premisele comunicării, ale „identificării“ celor două, relate, 
în virtutea, apartenenţei comune. 

Spiramen-ul traduce însă şi ideea de suflare sau de suflu. Opera de artă nu are 
subzistenta lucrului amorf (heideggeriana Vorhandenheit), ci se manifestă ca o 
veritabilă prezenţă. Şi aici, ca şi în „suflare“ ori „suflu“, activitatea şi substanţa 
ajung să coincidă. Separarea celor două aspecte, atit în cazul răsuflării, cât şi 
în cel al operei de artă, nu se poate face decît mental, printr-o operaţie de 
abstractizare, ce ucide însă specificul fenomenelor avute în vedere. Dacă afirmăm 
că opera de artă se caracterizează printr-o identitate spiramentică, prin aceasta 
nu vrem să spunem altceva decît că în ea sînt indisolubile dimensiunea odihnei 
reice şi cea a neodihnei activităţii, la fel şi cea a modalităţii şi aceea topologica. 
Avem astfel, evident, o justificare de natură formală a echivalentei operei de 
artă, cu spiramenul. 

Se pot găsi totuşi şi analogii aşa-zicînd de conţinut între cei doi termeni. 
Cea mai importantă dintre ele a fost deja menţionată: arta ne învaţă o nouă 


34 Aceeaşi idee îl obsedează pe Crainic, care însă îi dă o interpretare religioasă: după el, 
nostalgia cuprinsă în artă este cea a paradisului, iar experienţa artistică e înţeleasă, conform 
etimologiei date de Dionisie pseudo-Areopagitul (kalös derivă din kal6o, a chema), drept o 
modalitate anagogică a apropierii de divinitate. În ce ne priveşte, preferăm să acordăm lumii 
„de dincolo“, spre care deschide arta, sensul de univers al potentialitätilor. 

respiraţie. Mai mult decît atît, cum lumile operelor de artă sînt puncte de vedere 
esentializate asupra realităţii, se poate spune chiar că experienţa artistică ne 
iniţiază într-o respiraţie mai pură. Ideea nu este nouă, mai ales în legătură cu 
interpretarea poeziei. Spre exemplu, Noica observa cu surprindere: „Punind în 
relief cuvintele, rima face posibilă o nouă funcţiune a acestora, care e de-a închide 
gîndul, de a-i da ritm şi respiraţie. Gândirea ţine şi ea de bioritmurile fiinţei 
noastre. |...] Rima închide bucla gîndului, îl ritmeazä, şi poezia bună te învaţă 
să respiri, la propriu si la figurat (s. n.). Poetul poate însănătoşi lumea.“5%5 
La fel, după Grimaldi receptarea artei presupune o „comuniune pasională“ între 
spectator şi artist şi o mimare interioară, ceea ce face ca sensul „cel mai puternic“ 
al unui poem sa nu fie dat de mesaj, ci tocmai de acea dispoziţie a corpului 
omenesc pe care o manifestă ritmul şi sonoritatea.”® În fine, era inevitabil ca 
ideea să nu-l atragă pe Mäniutiu, care o îmbracă în sibilinicul unei atmosfere 
macbethiene: „Actorul: o respiraţie pură, materială, de o indicibilă prezenţă, 
care se respiră şi ne respiră. Dincolo de toate decorurile mimării tremură acest 
suflu de sînge“.37 Lecţia de respiraţie este valabilă totuşi în orice experienţă 
artistică, nu numai în literatură, muzică sau teatru. Fiecare operă de artă, chiar 
şi acelea aparent statice şi rupte de dimensiunea temporală, ca în artele plastice 
şi în arhitectură, iradiază într-un mod propriu şi, prin urmare, au o pulsatie, o 
respiraţie aparte. lar receptarea autentică, fidelă este condiţionată. de sesizarea 
acestei răsuflări a celuilalt. 

Reluăm: opera de artă este o răsuflare ca loc unde răsuflă ceva, ca „substanţă“ 
(„răsuflare“ are şi sensul de „aer expirat; din plămîni“) şi ca activitate („acţiunea 
de a /se/ răsufla“). Dar dublul aspect, tranzitiv şi intranzitiv, al faptului de a 
räsufla traduce, în plus, ambivalenta deschiderii şi a închiderii operei şi deci 
esteticul ca modalitate: tranzitivitatea reliefeaza deschiderea către alteritatea 
operei de artă sau dăruirea de sine, pe cînd intranzitivitatea exprimă închiderea 
şi autosuficienta operei, asemănătoare autonomiei fiinţei vii. Intranzitiv, „a 
răsufla“ are nu numai sensul de a respira, ci şi pe cel de a simţi o uşurare după 
o încordare, după o emoție sau o grijă; în mod similar, creaţia artistică este o 
formă. de detensionare şi de defulare a artistului. Ambivalenta se prelungeşte şi 
asupra. subiectului care răsuflă: căci se poate spune deopotrivă că artistul e cel 
ce respiră prin operă, dar si că opera însăşi, în quasi-subiectivitatea sa, răsuflă 
prin intermediul artistului. 

A răsufla mai are însă şi sensul de a se opri pentru a se odihni; la fel, arta, se 
odihneşte, se opreşte relativ într-o formă vizibilă sau audibilă, în configuraţie, 
ca o condiţie de posibilitate a odihnirii în sine. Chiar dacă mişcarea continuă şi 
după încheierea propriu-zisă a creaţiei, ea se desfăşoară de această dată pe alt 
plan, fie sub forma subtilă a iradierii sau a vrăjii operei, fie în cadrul căutării 
perpetue a interpretării. Creaţia este o adäpostire a viziunii în forma stabilizatä 
tocmai pentru că verbul definitoriu pentru artă, cel de „a răsufla“, semnifică, şi 


35 Constantin Noica — Cuvint împreună despre rostirea românească, Ed. Eminescu, Bucu- 
resti, 1987, p. 218. 

36Nicolas Grimaldi — L’art ou la feinte passion: Essai sur l’experience esthétique, P. U. F., 
Paris, 1983, p. 280. 

37Mihai Mäniutiu, op. cit., p. 19. 

faptul de a se simţi la adăpost, odată scăpat din primejdie. Dar în ce primejdie 
se poate afla opera de artă? Se deschide aici un cîmp vast al reveriilor, conform 
cărora şi opera de artă are nevoie de artist nu numai pentru a accede la prezenţă, 
ci şi pentru a se pune la adăpost de o primejdie inconceptibilă. 

În fine, pe lîngă toate aceste sensuri şi încă altele derivate, „a răsufla“ este 
folosit tranzitiv, intranzitiv şi reflexiv ca sinonim al lui „a (se) destăinui“ şi 
trimite, aşadar, la mişcarea, de deschidere către alteritate, la dezvăluirea unui 
secret (des-tăinuire), conţinutul purtat din interior în afară fiind unul personal, 
existenţial, intim, iar nu unul neutru, codificabil fără rest în termenii informaţiei. 
Rezumind, intranzitivitatea si reflexivitatea verbului corespund în artă, rind 
pe rînd, deschiderii către alteritate, rezervei şi închiderii operei şi, respectiv, 
autoreferentialitätii acesteia. 

Operei de artă ca spiramen trebuie să-i corespundă experienţa artistică sub 
forma spiratiei: în aceasta se împletesc inspiraţia si expiratia, respirația, con- 
spirafia şi aspiraţia. Jocul de cuvinte ascunde un joc mai adînc al identităţii 
şi al raportării la alteritate. Spre exemplu, atît creaţia artistică poate fi conce- 
pută după modelul inspiraţiei şi al ec-spiratiei, cât şi comunicarea în procesul 
receptării este o relaţie constituită din schimburi. Totul este să nu recădem 
în conceperea relaţiei estetice după modelul relaţiei exterioare, în care termenii 
sînt anteriori raportului. Dubla pulsatie a asimilării, respectiv a deschiderii către 
celălalt (inspiraţia), şi a eliberării eului propriu (ec-spiratia), caracteristică atît 
pentru creaţia, cât şi pentru receptarea de artă, configurează respirația artistică, 
sau trăirea. 

O altă latură a spiratiei, conspirația, este legată mai mult de procesul in- 
terpretării. Termenul apare şi la Mäniutiu, care afirmă că actorul se vrăjeşte 
pe sine însuşi şi că indivizii ce alcătuiesc publicul sînt primiţi „ca martori în 
conspirația lui“; altfel spus, ei participă la misterul prin care datul operei „emană 
din substanţa agentului scenic“, intretinind acest mister prin „complicitate““5. 
In alt limbaj, Irina Mavrodin lega „complicitatea, colaborarea cu cititorul“ de 
„elipsa generalizată din literatura modernă“ şi de tendinţa de promovare a lecto- 
rului la statutul de co-creator*?. Sau aceeaşi experienţă a complicităţii o evocă şi 
Nicolas Grimaldi; după el, emoția provocată de artă se datorează sentimentului 
confuz că „un altul ne şopteşte secretul fratern al condiţiei noastre universale“ 40. 
Fiecare operă le exclude pe toate celelalte în momentul experienţei artistice, de 
parcă acestea nici n-ar mai exista, ca într-o conspirație în care complicitatea 
îi închide pe părtaşi faţă de restul lumii sau ca într-o trăire iniţiatică din care 
„profanii“ sînt excluşi. Dar desigur că înţelegerea operei este condiţionată de 
atitudinea de Gelassenheit, în sensul de Seinlassen, deci de disponibilitatea de 
a asculta apelul operei. Trebuie mai întîi să consimti a acorda libertate operei 
pentru ca ea să te accepte în complot. 

Solidaritatea ce stă la baza constituirii grupului de tip estetic, a publicului, 
are ceva din calda intimitate a complicilor şi a initiatilor si din atitudinea de 
defensivă faţă de orice prezumtivă imixtiune nedorită. Reversul închiderii faţă 


38 Ibidem, p. 13. 
39Irina Mavrodin — Poietică şi poetică, Ed. Univers, Bucureşti, 1982, p. 43. 
40Nicolas Grimaldi, op. cit., p. 167. 

de exterior îl constituie vulnerabilitatea frăgezimii interioare: conspirația este nu 
numai o fascinantă angajare în aventură, ci împărtăşeşte şi riscurile acesteia, atît 
datorită autoprosopeii, cât şi pericolului implicat de nesatisfacerea imperativului 
existenţial al potlatch-ului estetic. 

În experienţa. estetică păşim cu toţii pe muchia dintre existenţa aspirituala, 
în cazul in care respingem cerinţele potlatch-ului, şi pierderea simțului realului, 
dacă ne lăsăm confiscati de lumi imaginare şi transformăm pasiunea pentru artă 
în viciu sau într-un paleativ pentru inadaptabilitatea noastră la realitatea brută 
şi la necesitatea inatacabilă. Ultimul caz ne este, de pildă, prezentat în nuvelis- 
tica lui Thomas Mann şi atestă căderea în păcatul imediatetii, al existenţei în 
artă, iar nu întru aceasta. Dar oare avem dreptate să condamnăm estetismul? 
Nu răspunde el oare cel mai bine situaţiei complicitätii, ca închidere într-un se- 
cret comun? Este adevărat că a vorbi despre conspirație în artă ne atenționează 
în primul rînd asupra existenţei întru relația estetică, însă această relaţie este 
ea însăşi de tipul întru, iar nu o sufocare ca în raportul de tip în, al incluziu- 
nii. Mai mult, a înţelege arta drept loc de refugiu în faţa vieţii şi a celorlalţi 
semeni trădează însuşi sensul conspirației, aspectul sau subversiv în raport cu 
realitatea. Ezitarea camusiană între solitaire şi solidaire în ce priveşte soarta 
artistului traduce tocmai această ambiguitate a situaţiei complicitätii, amestec 
subtil de singurătate şi de solidaritatet!. Aceasta face, de exemplu, ca publicul 
să poată fi considerat o specie de subiect plural-monologic şi în acelaşi timp să 
fie angajat totuşi într-o relaţie de comuniune între membrii săi, care se identi- 
fică între ei, chiar dacă prin medierea operei de artă, respectiv prin împărtăşirea 
dintr-o relaţie comună cu aceasta. Conspirația reprezintă, aşadar, o formă spe- 
cială a identificării, în care are loc un joc între păstrarea identităţii proprii şi 
deschiderea întru relaţie, între separarea individuală sau în grup de lumea non- 
artistică. şi raportarea la aceasta. Pentru că, deşi în aparenţă trăirea artistică 
face abstracţie de lumea exterioară, ea se separă de aceasta din urmă numai 
pentru a o înţelege mai bine prin intermediul unei forme esentializate a sa. Tot- 
odată, fiind conspirație, raportarea la realitatea exterioară se înfăptuieşte ca 
subversiune faţă de ordinea realului şi de stringenta legilor sale. 


Să dezvoltăm acest ultim aspect. Arta induce lumi alternative şi, ca atare, 
subminează pretenţia supunerii necondiționate la regulile lumii acesteia; in plus, 
în unele variante mai concrete, arta este o formă mai mult sau mai puţin mas- 
cată, mai mult sau mai puţin radicală de contestare a ordinii morale, sociale, 
politice, civilizatorii în general. Ideea constituie, de altfel, un loc comun al teori- 
ilor estetice contemporane de orientare sociologică sau psihanaliticä; acestea au 
subliniat diferitele modalităţi de sabotare a rosturilor Incetätenite, de la protes- 
tul explicit, revoluţionar şi pînă la formule indirecte, de genul evaziunii în lumi 
utopice. Mai mult, arta reprezintă prin însăşi natura ei o formă de rebeliune 
împotriva autorităţii, şi anume ca tentativă de răsturnare a dictaturii modului 
traditional de a vedea lucrurile, prin scoaterea din existenţa inautentică şi prin 
instituirea unei aşa-numite priviri adamice, a începutului de lume. 


41 Albert Camus — „Jonas sau artistul la lucru“, în: Exilul şi împărăţia, Ed. pentru Litera- 
tură, Bucureşti, 1968. 

Sensul conspirației nu se limitează însă nici la jocul dintre identitate si al- 
teritate, dintre solitudine şi solidaritate, şi nici la aspectul subversivităţii. În 
Nouveaux Essais sur l'entendement humain, Leibniz afirma că totul este „con- 
spirant“, pornind de la dictonul hippocratic al lui sympnoia pänta®?. Or he 
sympnoia desemna actiunea de a sufla împreună, de a con-spira, acordul sau 
comuniunea. de voințe, ca substantiv derivat de la verbul sympneo, folosit cu 
sensurile de „a sufla laolaltă“ (syn + pn6o), de a fi animat; de aceleaşi sentimen- 
te (a se citi: de a se identifica), de a fi de acord şi de a se uni în interese ori 
eforturi. De aceea, fie şi numai etimologic, a conspira implică identificarea şi co- 
laborarea. Or, este evident că în cazul artei nu se poate ajunge la o interpretare 
adecvată decît printr-o colaborare între receptor şi operă, cu alte cuvinte, printr- 
o suflare comună, printr-o con-spirare. Ea nu este însă posibilă decât dacă între 
cei doi există afinități elective, la fel cum stringerea laolaltă într-o conspirație se 
face pe baza afinităţilor şi a comunităţii de vederi şi de interese a participanţilor. 

Iar dacă respiraţia se referă în primul rind la elementul vag al trăirii, iar 
conspirația acoperă, trăsăturile demersului interpretativ, să nu uităm că expe- 
rienta artei conţine şi un moment axiologic: aprecierea operelor se face în nu- 
mele näzuintei spre desävirsire, al aspiratiei individului, al dorinţei sale de a da 
experienţei estetice o finalitate anagogică, spiritual-ascensionalä. 


kk x 


A sosit în sfîrşit momentul să tragem concluziile la acest capitol. Reamintim 
că am plecat aici de la interpretarea identităţii în logica obişnuită, substantia- 
listă, denumită de noi şi atributivä, întrucât se desfăşoară după schema S - P, în 
care predicatul este considerat atribut al subiectului. Uneori a fost folosit ter- 
menul de identitate pentru a desemna relaţia subiectului cu atributele sale, mai 
ales cu cele esenţiale, chiar dacă un Sigwart sau un Mircea Florian avertizează 
că această, interpretare este inacceptabilă, întrucît duce la o elasticizare neper- 
mis de mare a identităţii. Apreciată, în orice caz, aproape în mod unanim drept 
concept relational, identitatea, avea un sens static şi păstra ceva din indolenta 
noţiunii de substanţă, la care era raportată. Am constatat însă că în sfera artis- 
tică o astfel de identitate este adecvată cel mult teoretizării artei, dar în nici un 
caz creaţiei sau receptării. În special receptarea, imaginată în varianta sa ideală, 
cînd orizontul de aşteptări se reduce la minimum şi se săvîrşeşte anamorfoza, ca 
transfigurare simultană a individului în receptor şi a lucrului în operă de artă, 
a pus în lumină faptul că identitatea nu este numai un concept relational, ci 
şi că se naşte din relaţie. Această însuşire, odată cu altele, cum ar fi faptul că 
reprezintă un plus ontologic absolut, un salt ontologic peste ordinea realului, 
apropie opera de artă de condiţia darului. La rîndul său, dăruirea de sine ca 
împărtăşire se realizează după modelul formal al coapartenentei, al identităţii 
triadice sau dia-logice; în fine, logosul străbătător a mediat conceperea artei ca 
„răsuflare“ şi deci ca spiramen. 


42G. W. Leibniz — Nouveaux Essais sur l’entendement humain, Avant-propos, Flammarion, 
Paris, [f. a.], p. 16. 

Identitatea statică, dată dinainte de intrarea, în relaţie, s-a relevat, aşadar, 
a fi nepotrivită pentru explicarea, experienţei artistice; aici identitatea se des- 
prinde din relaţie, este dinamică şi orientată (întru relaţie), într-un cuvînt, este 
vectorială. Dar atunci în ce măsură mai convine logica atributivă interpretării 
fenomenului artistic? Separarea clară a categoriilor şi punerea lor sub prima- 
tul substanţei, conceperea predicatiei sub forma subiect-copulä-predicat, unde 
subiectul este o quidditate, iar predicatul — atributul acesteia, devin proble- 
matice, întrucît nu mai pot da seamă de predicatia tipică artei, de genul „A 
a-oie“. Faptul că se vorbeşte, odată cu Platon, de trei forme de arte: cea care 
foloseşte, cea care produce şi cea care imită? complică şi mai mult situaţia, 
întrucît este evident că cel puţin prima dintre ele nu corespunde acceptiunii ac- 
tuale a artelor frumoase, în care o activitate denumită creaţie artistică, se încheie 
printr-o plăsmuire materială. Mai mult, dacă arta poietică şi cea imitativă ne 
trimit la ideea de activitate, arta care foloseşte sugerează mai degrabă aspectul 
modalităţii. Chiar şi în cazul aşa-numitelor arte frumoase, incertitudinile abu- 
ndă, odată cu paradoxul reunirii substanţei şi a activităţii; astfel, în Adevăr şi 
metodă Hans-Georg Gadamer îşi construia, întreaga teorie estetică pe teza ar- 
tei ca joc transfigurat (linistit) în configuraţie (Gestalt). Deopotrivă imagine şi 
joc, opera de artă este astfel nu prin juxtapunerea lor, ci prin ajungerea la o 
anumită, coincidenţă a acestora; el afirmă că opera ar fi „coapartenenta ambelor 
laturi“ 44, 

Din antichitate se ştie că verbul este o „indicare de acţiuni“, în timp ce 
numele „poartă asupra celor ce exercită acţiunile“45. De asemenea, în limbile 
moderne arta este, din punct de vedere gramatical, un substantiv. Ce este însă ea 
ontologic, din moment ce există numai în forma operelor de artă, dar în acelaşi 
timp identitatea acestora sfidează inerția moartă a lucrurilor, preschimbind-o, 
aşa-zicînd, într-un somn cu vise, vrăjit şi vrăjind în iradierea aurei? Dacă în 
timp ce un lucru obişnuit este roşu, are proprietatea rogetii, un tablou nu va fi 
niciodată roşu, ci va înroşi, după cum o lucrare muzicală nu este alcătuită din 
sunete aşa, cum închizi diverse lucruri într-o cutie, ci este o desfăşurare de sunete, 
o rezonanţă. Logica lui „a avea“, a inherentei, caracteristică lucrurilor inanimate, 
îi este străină; arta o înlocuieşte cu logica lui „a fi“, unde fiinţa este înţeleasă, 
la rîndul său, dinamic, ca un fel de Geschehen, ca Walten şi Wesen. Aceasta 
este logica, fiinţelor vii (Wesen), mai precis a vieţii spiritului. Să ne amintim 
că, în plin secol al metafizicii esentialiste, carteziene, Logica de la Port-Royal 
arăta că există verbe ce conţin în sine atît subiectul, cât şi atributul şi dădea 
ca exemplu verbul vivo, ca sinonim pentru propoziţia „je suis vivant“. Nume la 
prima, vedere, arta nu este numai un „purtător de acţiuni“, ci acţiunea însăşi, 
fără a se dispersa totuşi în succesiunea, de acte, ci păstrîndu-şi „pamintitatea“ 
(das Erdhafte). Ea oferă spre dezlegare conştiinţei teoretice enigma coincidentei 
contrariilor, într-o relaţie care nu este de fapt obişnuit-duală, ca Zwiefalt, ci 


43Platon — Republica, V, 601 d, în: Opere V, Ed. Ştiinţifică şi Enciclopedică, Bucureşti, 
1986. 

44Hans-Georg Gadamer — Wahrheit und Methode. Grundzüge einer philosophischen. Her- 
meneutik, J. ©. B. Mohr (Paul Siebeck), Tübingen, 41975, p. 111. 

+5Platon — Sofistul, 262 a, în: Opere VI, Ed. Ştiinţifică şi Enciclopedică, Bucureşti, 1989. 

multiplă, ca intricatie tetradică; mai precis, opera de artă este deopotrivă lucru, 
loc, acţiune şi modalitate. 

Aspectul reic nu mai necesită dezvoltări, întrucât este cel mai evident pentru 
simţul comun şi, cu foarte rare excepţii, este prins în genere în teoriile estetice. 
Spre deosebire însă de lucrurile obişnuite — arătau Heidegger în Originea ope- 
rei de artă şi, pe urmele lui, Dufrenne în Fenomenologia experienţei estetice —, 
opera de artă nu se închide irevocabil în mutenia reitätii şi în taina insonda- 
bilă a materialitätii, ci, în cazul său, „pămîntul“ ajunge la strălucire, iradiaza. 
Opera este o celebrare a splendorii materiei, iar „pämintitatea“ sa este de fapt 
o pro-punere, o aducere la suprafaţă (Her-stellen) a pămîntului, deci o acţiune. 
Odată cu aceasta, tăcerea încăpăţinată a lucrului se deschide spre comunicare. 
Produsă de oameni, ex-punîndu-le lumea, istorică (Aufstellen der Welt), ope- 
ra, de artă li se dăruieşte oamenilor, chiar dacă nu se epuizează în receptare şi 
nu se livrează nicicînd cu totul şi definitiv celor ce o întîlnesc. Întâlnirea cu ea 
păstrează miraculosul întîmplării fericite şi spontaneitatea kairotică, aducătoare 
de bucurie. Dacă reitatea operei oferă contactul cu alteritatea originară a lucru- 
lui, scos din blazarea privirii obişnuite şi redat prospetimii privirii primordiale, 
cel de-al doilea aspect al operei, acţiunea, îmblinzeşte agresivitatea smulgerii din 
cotidian în vraja insidioasă a dezvăluirii dublate de învăluire. Aceasta face ca 
uimirea primă să fie însoţită de fascinatie, în jocul atracției şi al respingerii, al 
deschiderii întru comunicare şi al retragerii în sine, al luminării şi al ascunderii 
în întunecimea tainei. 

Gindirea noiciană distingea, într-o perspectivă quasi-mitologicä, între sinele 
masculin şi sinea feminină; primul ar fi spiritual, activ şi în expansiune, cealaltă 
le-ar reveni lucrurilor şi ar presupune o mişcare de concentrare şi de închidere. 
Această „pereche absolută“ este prinsă în luptă: sinea se retrage din faţa cu- 
noaşterii sinelui şi are acea „cumintenie“ pe care Noica o găseşte în Cuminţenia 
pământului. lată cum descrie el relaţia dintre acestea: „Fiecare cucerire a omu- 
lui este asupra sinei — fie cea proprie fie cea a lucrurilor —, iar sinele solicită 
statornic sinea să i se dăruie. Aceasta însă se trage îndărăt, se concentrează în 
ea însăşi, de fiecare dată“. Si mai departe: „Sinele, ca expresie a conştiinţei 
umane adîncite, vine să proiecteze lumină în întunericul sinei“, să citească în 
încifrarea ei, „să cucerească sinea de pretutindeni, din cer şi de pe pămînt“. 
Legătura. dintre artă şi „perechea absolută“ nu se rezumă totuşi la faptul că, 
„în felul ei, arta se ridică şi ea către sinea lucrurilor, zugrăvindu-le“45, întrucât 
arta nu reprezintă pur şi simplu varianta mimeticä a sinelui, care ar reţine sinea 
lucrurilor fotografiindu-le şi reproducîndu-le. Arta este ea însăşi un fel de an- 
drogin, o unitate a sinelui şi a sinei; ea oscilează între o mişcare de înaintare, de 
deschidere şi una de retragere în sine, asociind natura naturans (= sinea, după 
Noica) şi spiritul (= sinele). In această simbioză, sinea este convinsă să iasă din 
recalcitranta izolării sale solitare şi să con-spire, iar expansionismul sinelui este 
domolit şi preschimbat din cunoaşterea, ca luare în posesie în cunoaşterea prin 
împărtăşire. 


46 Constantin Noica — Cuvânt împreună despre rostirea românească, ed. cit., p. 16. 
47 Ibidem. 
48 Ibidem, p. 18. 

Dubla acţiune a dezvăluirii şi a mascării relevă nu numai aspectul verbal (ac- 
tivitatea), ci şi pe cel adverbial (modalitatea). Operele de artă sînt definite în 
variate contexte drept „perspective asupra lumii“49. Faptul că în special ontolo- 
gia perspectivistă a lui Leibniz este aptă să dea seamă de această dimensiune nu 
este Intimplätor: logica acestuia are la bază incluziunea realizată după schema 
subiect-predicat-complement, schemă elaborată de stoici si insotind permanent, 
ca o erezie, cu discipoli puţini, dar incäpätinati, dogma predicatiei atributive”0. 
Leibniz refuză sa definească subiectul ca pe o esenţă, iar predicatul drept o cali- 
tate a acestuia, ci caracterizează subiectul prin unitatea sa, iar predicatul drept 
un verb ce exprimă o acţiune sau o pasiune. Logica statică, substanţialistă a 
atributiei este înlocuită de logica verbală a evenimentului, într-o gramatică ba- 
rocă, în care predicatul este în primul rînd relaţie şi acţiune, iar nu atribut. În 
genere, la Leibniz predicatia nu este o atribuire, ci predicatul este „parcurgere 
a drumului“, un act, o mişcare, o schimbare, iar nu starea, celui ce călătoreşte. 
Modificarea de viziune transpare cât se poate de clar într-o scrisoare către Ar- 
nauld din iulie 1686, unde Leibniz prezintă incluziunea ca pe o conexiune directă 
„între mine, care sînt subiectul, şi realizarea călătoriei, care este predicatul“®!. 
Predicatul devine la el propoziţia însăşi, considerind că nu poţi reduce, de pildă, 
pe voyage ca verb, la je suis voyageant, după cum cartezianul je pense nu e tot- 
una cu je suis pensant, deoarece el nu este un atribut constant ce desemnează 
o activitate, ci un predicat, ca o trecere de la o idee la alta. 

Consideratia că predicatul este verb şi că verbul este ireductibil la juxta- 
punerea. copulei şi a atributului constituie, în interpretarea lui Deleuze, baza 
însăşi a concepţiei lui Leibniz despre eveniment. Acesta din urmă a fost tratat 
pentru prima oară de stoici, iar după stoici de A. N. Whitehead. Stoicii afir- 
mau că propoziţia enunţă despre lucru un „mod de a fi“ şi puneau astfel bazele 
unei ontologii alternative la cea aristotelică a esenței şi a accidentului, substi- 
tuind pe „este“ prin „decurge că“, iar esenţa prin manieră. Dacă stoicii făceau 
din eveniment predicatul incorporal al subiectului propoziției şi contestau logica 
atributivă în numele unei logici a evenimentului (în loc de „arborele este verde“, 
stoicii spun „arborele înverzeşte“), în cea de-a doua mare logică a evenimentului, 
cea a lui Leibniz, lumea, însăşi devine eveniment. Cu alte cuvinte, se consideră 
acum că lumea este un predicat incorporal (virtual) şi, ca atare, trebuie inclusă 
în fiecare subiect ca un fond din care fiecare extrage manierele ce corespund 
punctului său de vedere. Lumea devine predicatia, iar manierele sînt predica- 
tele particulare. În această ontologie manieristă, esenţa şi forma sînt detronate 
de cuplul fond-manieră, iar esentialismul cartezian, caracteristic clasicismului, 
este înlocuit de perspectivism. Dacă, arată în continuare Deleuze, „clasicismul 
are nevoie de un atribut solid şi constant pentru substanţă“, „manierismul este 
fluid, iar spontaneitatea manierelor înlocuieşte aici esenţialitatea atributului “52. 


49De pildă, de către Martin Seel — „Zur ästhetischen Praxis der Kunst“, în: (Hg.) Wolfgang 
Welsch — Die Aktualität des Ästhetischen, Wilhelm Fink, München, 1993, p. 409. 

50V, Gilles Deleuze — Le pli. Leibniz et le baroque, Les Editions de Minuit, Paris, 1988, p. 
71 sq. 

51 Apud Deleuze, op. cit., p. 71. 

52 Ibidem, p. 76. 

În acelaşi timp, manierismul opune claritätii clasice a formei omniprezenta fon- 
dului întunecat, fără de care manierele n-ar avea de unde să apară. De asemenea, 
cele două criterii ale substanţei formulate de Descartes, simplitatea şi completi- 
tudinea, sînt spulberate de Leibniz drept pseudo-logice. Astfel, el remarcă mai 
întîi că există numeroase noţiuni simple care nu sînt totuşi substanţe şi apoi 
critică, cerința completitudinii (a faptului de a fi distinct, adică de a putea fi 
gîndit în sine, separat de alte lucruri) prin ideea, deja amintită, a conspirației 
universale (sympnoia pänta). In schimb, Leibniz propune criteriul metafizic al 
unităţii fiinţei: după el, „substanţa nu este subiectul unui atribut, ci unitatea 
interioară unui eveniment, unitatea activă a unei schimbări“53%. Acest criteriu 
este dublat de acela logic al incluziunii predicatului în subiect, de cel fizic al 
unităţii interioare mişcării, de criteriul psihologic al unităţii active a schimbării 
şi de cel epistemologic referitor la rechizitele de inseparabilitate. 

Încheiem aici digresiunea asupra logicii ontologice leibniziene, chiar dacă 
perspectivismul său oferă sugestii utile şi pentru înţelegerea altor aspecte ale 
fenomenului artistic. Avem în vedere aici anamorfoza (Leibniz explică variaţia, 
obiectului prin schimbarea punctului de vedere al subiectului) şi problema iden- 
tităţii receptorului (în filosofia barocului, subiectul iese din punctualitatea sta- 
bilă şi intră în mişcare, devine un loc, o poziţie, „o linie rezultată din linii“, 
neexistind un subiect definit în prealabil, ci devenind subiect doar ceea ce ajun- 
ge în punctul de vedere din care devine accesibil obiectul). Interesul principal ce 
a justificat această paranteză mai lungă consacrată lui Leibniz constă în dorinţa 
de a oferi un model de gîndire alternativă faţă de schema tradiţională, aristote- 
lică a logicii atributive. Obiectul manierist a devenit din esenţă eveniment si, în 
mod corespunzător, identitatea şi-a schimbat poziţia, din anterioară in posteri- 
oară relaţiei. Dinamică, identitatea este şi orientată, întrucât este dependentă de 
„punctul de vedere“; or, acesta este nu atît un „punct“ pur şi simplu, cât polul 
unei direcţii, capătul celălalt al relaţiei cu obiectul. Pe scurt, relaţia a devenit 
prioritară faţă de relate. 

Schema logicii evenimentului era rezumatä de Deleuze în formula subiect- 
predicat-complement. In cazul artei, subiectul corespunde aspectului reic al ope- 
rei, predicatul — acţiunii sale de iradiere, iar complementul — aurei. La rîndul 
său, aura se referă atît la dubla modalitate a dezvăluirii şi a ascunderii, cât si 
la locul intrării în lume; căci aura nu este numai strălucire sau întunecare, ci şi 
marginea. prin care opera se învecinează cu ambientul. Se poate spune chiar că 
opera de artă nu este plasată într-un spaţiu, ci că ea deschide un spaţiu, îl insti- 
tuie şi îl rostuieşte (einräumt, spunea Heidegger). Numai astfel, prin adăugarea 
componentei topologice a spiramen-ului (ca deschizătură) se poate împlini opera 
de artă ca tetradă, unde tetrada trebuie văzută nu ca însumare ori juxtapune- 
re, nici măcar ca întrepătrundere (deci ca relaţie exterioară) a celor patru poli, 
ci ca relaţie interioară, ca joc al oglindirii reciproce între lucru, loc, acţiune şi 
modalitate. 


53 Ibidem, p. 75. 

54 Această tetradă se ascunde printre rîndurile consacrate de Heidegger „Sixtinei“, mai precis 
vitraliilor bisericii din Piacenza: „Zum <Fenstergemălde> wăre zu fragen: Was ist ein Fenster? 
Sein Rahmen grenzt das Offene des Durchscheinens ein, um es durch die Grenze in eine 

Freigabe des Scheinens zu versammeln. Das Fenster als Einlaß des nahenden Scheinens ist 
Ausblick in die Ankunft. // Aber in dem einzigen Geschehnis dieses einzigen Bildes erscheint 
das Bild nicht nachträglich durch ein schon bestehendes Fenster, sondern das Bild selbst bildet 
erst dieses Fenster und ist darum auch kein bloßes Altarbild im gewohnten Sinne. Es ist Altar- 
Bild in einem viel tieferen Sinne. // Das Gemalte dauert auf seine Weise. Aber das Bild kommt 
je nur jäh in sein Scheinen, ist nichts anderes als die Jähe dieses Scheinens... // So bildet das 
Bild den Ort des entbergenden Bergens (der aletheia), als welches Entbergen das Bild west. 
Die Weise seines Entbergens (seiner Wahr-heit) ist das verhüllende Scheinen der Her-kunft 
des Gottmenschen. Die Wahrheit des Bildes ist seine Schönheit.“ (Martin Heidegger — „Die 
Sixtina“, in: Denkerfahrungen (1910-1976), Vittorio Klostermann, Frankfurt a. M., 1983, p. 
70 sq.) 

Capitolul 5 
Izotopii identităţii 


Pînă acum am extras din istoria filosofiei în general şi a esteticii în particular 
scheme posibile de interpretare a identităţii operei de artă, apoi ne-am concen- 
trat asupra, desprinderii identităţii artei din relaţia sa cu receptorul, pentru a 
ajunge la dizolvarea operei înseşi, văzute ca substanţă, într-un nod de relaţii. 
Structura fenomenului descris ne obligă însă să nu pierdem din vedere nici cele- 
lalte tipuri de relaţii în afara receptării; mai mult, întrucât creaţia, teoretizarea 
şi receptarea artei conţin structuri diferite, ireductibile ale identităţii, se impune 
postularea unui principiu al izotopiei privind identitatea în cazul artei. Astfel, 
diversitatea modelelor de identitate ale operei de artă este dublată de o multitu- 
dine similară la nivelul relaţiilor umane cu opera, confirmind ideea că, esteticul 
reprezintă prin excelenţă un domeniu de jubilare a pluralitätii si a diferenţelor. 
În cele ce urmează vom încerca să ne apropiem de această „fiinţă cu trei ca- 
pete“ care este identitatea relaţiei estetice şi vom aproxima, succesiv modul de 
sävirsire a identificărilor în teoria artei, în creaţia artistică şi în receptare. 


5.1 Teoria 


Teoreticianul artei, fie ca este critic, dar mai ales istoric al artei, estetician ori 
filosof, se intilneste cu opera de artă altfel decât artistul sau decît receptorul. 
Spre deosebire de artist, el se intilneste cu obiectul gata făcut; spre deosebire şi 
de receptor, el se raportează la operă cu detaşare, ca la orice fiintare reică, minat 
de singurul interes al cunoaşterii generalizatoare. Se va spune, poate, că ar fi fost 
firesc să începem expunerea izotopilor fenomenului artistic cu primul în ordine 
cronologică, în speţă cu creaţia, iar nu, aşa cum am procedat, cu ultimul. Am 
ales totuşi teoretizarea artei, întrucît aici identitatea corespunde interpretării 
tradiţionale a identităţii în general. Este vorba despre o identitate statică, re- 
zultat al unei raportări exterioare, în care două sau mai multe „obiecte“ sînt 
considerate şi comparate de către un tert (teoreticianul, subiectul cunoscător). 
În continuare, procesul stabilirii acestei identități se poate particulariza: istori- 
cul de artă, de pildă, compară două reprezentări diferite în timp, una actuală, 

cealaltă corespunzătoare momentului elaborării operei, pentru a conchide asu- 
pra identității numerice a obiectului, pe cînd teoreticianul propriu-zis al artei, 
estetician sau filosof al artei, va pune laolaltă reprezentări ale unor obiecte es- 
tetice diferite în spaţiu, pentru a le subsuma prin mecanisme identificatoare 
(inducţie, generalizare şi abstractizare) unui concept comun, vizind acum însă 
identitatea de specie şi de gen. Totuşi, dincolo de diferenţe, toate aceste cazuri 
pot fi explicate prin interpretări tradiţionale ale identităţii, aşa cum este cea 
aristotelică din Metafizica si din Organon. Atitudinea. dezinteresată a termenu- 
lui uman, care nu intră în rezonanţă cu obiectul, face ca identitatea să fie în 
această situaţie o relaţie exterioară, şi anume una realizată ca indiferenţă. 


5.2 Creaţia 


Glacialitatea „contemplării“ teoretice se încălzeşte aici pînă la incandescenţă. 
De asemenea, dacă în primul caz obiectul era „luat în posesie“ de către subiect, 
închis în captivitate precum päsärile-cunostinte ale lui Platon, de data aceasta 
relaţia rămîne asimetrică, dar în sens invers: artistul devine, la limită, rob al 
viziunii cu care încearcă să se identifice. Apolinicul activităţii teoretice, raţionale 
se şterge aici în obscuritatea germinatiei creatoare, ceea ce si face atît de dificil 
de analizat fenomenul creaţiei. Scriitorii religioşi se cufundă cu voluptate în acest 
caracter inexplicabil al creaţiei, afirmind — precum Berdiaev — că aceasta. este 
taină si că „taina creaţiei este taina, libertăţii. Taina libertăţii este insondabilä 
şi inexprimabilă, ea este beznä“!. Creaţia în genere, nu numai cea artistică, este 
în concepţia ginditorului rus o teurgie, o acţiune săvirşită în comun de om şi 
de divinitate. Chiar dacă aprecierile lui Berdiaev nu sînt în particular relevante 
pentru tema identităţii, reținem totuşi că după el conştiinţa de sine a individului 
este anterioară oricărei gnoseologii, întrucât „creaţia ca experienţă religioasă nu 
cunoaşte împărţire dualistă între subiect; şi obiect“?. Altfel spus, identitatea se 
manifestă, în creaţie ca in-diferentä între subiect şi obiect, ca termeni ai relaţiei. 

Viziunea. amplă, ontologică sau mai degrabă meontologică a lui Berdiaev 
rămîne religioasă si la Crainic, unde prezintă însă avantajul unei mai mari apro- 
pieri de nivelul concret, prin menţionarea în plus a unor aspecte psihologice ale 
creaţiei. Astfel, el distinge două faze ale creaţiei, mai întîi „viziunea internă a 
obiectului artistic“, urmată de „expresia externă a viziunii sau executarea ei în 
materia, potrivită“. Interesul său major vizează momentul inspiraţiei, pentru 
a cărui descriere invocă observaţii ale unor psihologi ai artei celebri în epocă, 
precum Henri Delacroix sau Richard Miller-Freienfels. De la ei reținem faptul 
că inspiraţia implică o formă aparte de dinamism mental care lasă impresia in- 
confundabilă a alteritätii, presupunind emoţii puternice, concentrarea atenţiei, 
fascinația şi senzaţia de dăruire. Impresia de alteritate a „obiectului“ este ac- 
centuatä, artistului i se pare că viziunea, sau viziunile succesive nu-i aparţin, ci 


Nicolai Berdiaev — Sensul creaţiei: încercare de indreptätire a omului, Ed. Humanitas, 
Bucureşti, 1992, p. 142. 

2 Ibidem, p. 115. 

3Nichifor Crainic — Nostalgia paradisului, Ed. Moldova, Iaşi, 1994, p. 140. 

că îi sînt date, dăruite, că le in-spiră din afară. Inspirația apare, aşadar, drept 
o acţiune străină, ca şi cînd ar fi ceva care se petrece în artist fără el, ba chiar 
împotriva voinţei sale. Starea inspiraţiei se asociază cu aspecte deseori violen- 
te, cu senzaţia de beţie, de ametealä, cu exaltarea entuziasmului, provocat de 
revărsarea spontană de idei şi de imagini. Acestea i se impun conştiinţei artis- 
tului cu o forţă irepresibilă şi dau senzaţia de impersonalitate a creaţiei. 
Numeroşi esteticieni au înregistrat aceste trăsături, mai ales pe baza mărtu- 
riei artiştilor înşişi. Indiferent însă de impresia creatorilor de a fi simple instru- 
mente folosite de un spirit obiectiv, suprapersonal, pentru a accede la prezenţă, 
este incontestabil faptul că ei nu sînt absolut pasivi în procesul creaţiei, ci, 
primind în dar un germene, ei caută să se identifice cu el pentru a-l putea 
dezvolta şi pentru a fi siguri că urmează astfel legea proprie a operei ce vrea 
să se nască; o asemenea identificare este, de altfel, după Hartmann şi Pareyson, 
garanţia coerentei interioare a lucrării finite. În orice caz însă, punctul de ple- 
care al creaţiei îl constituie o viziune, ca un fel de „intuiţie“. Chiar şi lucidul 
Hans Sedlmayr, eliberat de excesele atitor artişti şi critici de factură romantică, 
recunoaşte: „Primul lucru care trebuie să existe pentru ca o operă de artă să 
poată apărea. nu este ceva care se află în artist, de felul sentimentelor sale, ci 
ceva oarecum din afara lui, deosebit în orice caz de sentimentele sale, ceva care- 
i <pluteşte în faţa ochilor>, avînd un aspect obiectiv, dar încă nediferentiat 
(înconjurat poate de un <nor> sau de un <halou> de viziuni difuze). Desigur, 
acest; ceva care-i flutură în faţa ochilor se va fi născut dintr-o stare generală 
anterioară, în care sentimentul şi obiectul, interiorul şi exteriorul erau încă in- 
separabile (s. n.). Fără delimitarea lor, însă, lipseşte însăşi premisa, procesului de 
creaţie artistică“. Aşadar, materia primordială a creaţiei i se impune artistului 
ca un fenomen obiectiv care reclamă o formă, iar această intuiţie primă, chiar 
dacă impalpabilă şi ajungînd să fie pe deplin configuratä doar pe parcursul pro- 
cesului de creaţie, constituie, după Sedlmayr, prima materia şi primum movens. 
Iar creaţia este văzută ca un proces, ca o succesiune de acte creatoare, în care 
caracterul intuitiv iniţial se conturează mai clar, se articulează, dar se şi trans- 
formă sub influenţa aporturilor ulterioare. Nucleul vizual-intuitiv acţionează, la 
rîndul său, ca un „magnet“ sau ca o „sită“ asupra acestora, determinind alegerea 
anumitor materiale şi procedee tehnice sau a anumitor configurații formale. 
Toate acestea, ca şi diversele structuri, liniare ori ramificate, ale derivärii ope- 
rei din viziunea iniţială, sînt cunoscute. Prin ce se caracterizează totuşi relaţia 
dintre artist şi opera în curs de formare din perspectiva conceptului de identita- 
te? Am putea folosi în acest scop cuplul inspiraţiei şi al expiratiei, ca metaforă 
pentru schimbul realizat între ceea ce artistul primeşte de la un „donator“ necu- 
noscut şi ceea ce aduce el însuşi în relaţie; dar, pe de o parte, termenii respectivi 
nu surprind specificul creaţiei, în raport de pildă cu receptarea, pe de altă parte, 
ei ar atrage dificultăţi insurmontabile, odată cu angajarea în distincţia dintre 
aportul conştient şi cel inconştient al artistului sau dintre natural şi „suprana- 
tural“, poate chiar religios, în creaţie. N-am şti, de pildă, dacă inconştientul 


4Hans Sedlmayr — Epoci şi opere. Studii de istoria şi teoria artei, vol. I, Ed. Meridiane, 
Bucureşti, 1991, p. 111 sq. 

personal şi cel colectiv trebuie incluse în polul identităţii sau, dimpotrivă, în cel 
al alteritätii sau dacă divinitatea, fie ca o considerăm drept „ceea ce este mai 
profund în noi decît noi înşine“ sau ca pe das Ganz andere, trebuie luată şi ea 
„în calcul“ în acest miracol al ivirii pe lume a noului. De aceea vom încerca să 
simplificăm situaţia, izolînd în procesul creaţiei un moment tipic acesteia, care 
să o individualizeze în raport cu receptarea şi cu teoretizarea; apoi vom urmări 
aspectul identităţii doar în acest moment. 

Odată schimbată direcţia de cercetare, rezolvarea se impune firesc: creaţiei 
îi este specifică inspirația, iar acolo unde inspiraţia se manifestă şi în celelalte 
tipuri de relaţie, în receptare şi în teoretizarea artei, ea are o valoare secundară 
şi ilustrează mai degrabă aspectul creativ al acestora. Mai mult, acolo ea nu va 
avea niciodată violenţa pe care o acuză artiştii. Or, în inspiraţie, identitatea sta- 
tică, pasivă, tipică teoretizării, lasă locul unei identități orientate şi dinamice, a 
identificării; artistul nu mai constată o asemănare exterioară, ci se implică ac- 
tiv, se identifică sau cel puţin încearcă să devină identic cu viziunea. Chiar dacă 
vom considera. că acel caracter intuitiv primar îi aparţine artistului, este mai 
presus de orice îndoială faptul că în momentul inspiraţiei asistăm la o pierdere 
de sine a subiectivitätii individuale, la o topire a unui termen în celălalt. Faptul 
că „celălalt“ relatum va fi considerat de unii drept suprauman (în sens religios) 
sau doar inconştient, iar de alţii drept subiectivitatea lărgită a artistului, în 
locul celei restrinse a individului obişnuit, nu afectează cu nimic structura de 
in-diferenţă a acestui tip de identitate, în care diferenţele se pierd datorită uni- 
ficării termenilor.” Iar relaţia nu se realizează ca o punere laolaltă, ci în varianta 
asimetrică a sub-ordonării: artistul iese din ordinea umanului cotidian şi intră, 
subjugat, sub cea a legilor artei. 

În acest proces, Je est un autre, după cum spunea Rimbaud; creaţia presu- 
pune „impersonalizare“ sau „depersonalizare“. Astfel, pentru Hermann Broch 
cunoaşterea, artistică necesită o „identificare completă cu obiectul“ sau cu uni- 
versul, „dispariţia Eului absorbit de obiect“, iar după acelaşi Rimbaud: „Este 
greşit să spunem: gîndesc. Ar trebui să spunem: Sînt gindit“®. Însuşi caracterul 
poetic sau temperamentul artistic constă în absenţa identităţii şi în opacitatea 
identificării cu non-eul; după Keats, poetul „nu are eu, este totul şi nu este ni- 
mic“, „nu are identitate“, pentru că „se umple la nesfirşit de alte corpuri decât 
al său, de soare, de lună, de mare“7. Chiar dacă limbajul criticii contemporane 
a renunţat la folosirea, conceptului de inspiraţie, conotat drept romantic, şi a 
înlocuit poezia ca stare dăruită şi ca actualizare a unui destin cu construirea 
voluntară a „aparatului“ poetic (Valery), se păstrează totuşi ideea impersona- 
litätii în creaţie. Este adevărat că în ultimele decenii autorul „anonim“ este mai 
degrabă. identificat cu demersul prin care opera se face pe sine sau cu textul 


SRelaţia dintre eul biografic şi eul „impersonal“, creator a fost sintetizată de Irina Mavrodin 
în sensul că opera este produsul unui eu „impersonal“, dar ea n-ar putea exista fără suportul 
unui eu „personal“, pe care nu-l exprimă totuşi; eul personal reprezintă, aşadar, „condiţia 
necesară, dar nu specific determinantă în facerea operei“ (Irina Mavrodin — Poieticä şi poetică, 
Ed. Univers, Bucureşti, 1982, p. 88). 

6 Apud Irina Mavrodin, op. cit., p. 97, respectiv 145. 

7 Ibidem, p. 103. 

văzut ca intertextualitate, ca dialog între texte de provenienţă diferită. Şi to- 
tuşi, şi pentru poezia modernă identitatea este definită de Irina Mavrodin drept 
identificare.® 

Fie că este identificare cu „Universul“ sau cu textul-obiect, izotopul creaţiei 
suprimă diferenţa, dintre relate. Am arătat însă mai devreme că benefică nu es- 
te decât identitatea echilibrată, triadică, moderată de mediere şi de păstrare a 
distanţei, în timp ce identitatea in-diferentei pierde măsura şi se apropie cel mai 
mult de păcatul imediateţii. Urmarea firească o constituie excesul stării creatoa- 
re, caracterul paroxistic al emoţiilor şi sentimentul artistului de a fi „posedat“. 
Blaga caracteriza, identitatea absolută, lipsită de diferenţe, drept o identitate a 
combustiei, ce topeşte particularitätile în incendiul universal în care A nu mai 
este decât A H Să ne mai mirăm atunci că în toate descrierile inspiraţiei artistice 
revin obsedant metafore ale focului şi ale luminii? Sedlmayr o caracterizează 
drept o „sträfulgerare“!°; după Miiller-Freienfels inspiraţia este spontană, este 
„năpraznică“ şi „izbucneşte ca o explozie“, iar lui Berlioz „îi fulgeră în minte 
melodia“!!. Şi, după Crainic, inspiraţia este, în numeroase cazuri, „renasterea 
spontană, luminoasă, sintetică, a unei mai vechi preocupări nearticulate“, mo- 
mentul „cînd flacăra dumnezeiască aprinde focul din vatra îndelung pregătită“ 12. 
Şi, mai departe, tot el observă că „inspiraţia nu se poate explica decit ca fiind 
de ordin transcendent. Fulgerul ei nu orbeşte conştiinţa, precum soarele privit 
în plin nu loveşte ochiul decît aparent“!?. Asociaţii similare pot fi întâlnite la 
Emerson, care afirmase că pentru a crea, este nevoie de căldură şi că inspiraţia 
este „scînteia“ produsă de „maşina electrică“ a minţii noastre!*. Cucerit de fo- 
losirea de către Platon în Scrisoarea a VIII-a a unor imagini luminoase pentru 
inspiraţie, el ajunge să o prezinte ca pe o succesiune de iluminări bruşte şi de 
recăderi în întuneric. lar exemplele pot continua. 

După cum s-a văzut, în descrierea inspiraţiei abundă imaginea fulgerului ce 
loveşte năpraznic, a vulcanului ce erupe din adînc, a soarelui orbitor ori a scinteij; 
toate pot fi circumscrise arhetipului cosmologiei poetice a focului. Mergînd mai 
departe pe această linie, ne place să reinviem fizicalismul quasi-mitologic al 
presocraticilor, readus în actualitate de Bachelard, şi să vedem în avatarurile 
pe care le cunoaşte opera de artă, de la acel germene prim şi pînă ajunge la 
teoretician, trecînd prin receptor, un fel de „drum în jos“ heraclitic. Amintim că 
la Heraclit „focul trăieşte moartea pămîntului şi aerul trăieşte moartea focului, 
apa trăieşte moartea. aerului şi pămîntul pe cea a apei“15. Punctul de plecare 


8 ,O nouă formă de cunoaştere este totodată încercată astfel, nu prin <exprimarea> eului 
<personal>, nu prin <reprezentarea> realului, ci printr-o <identificare> cu acesta, avînd 
drept rezultat construcţii (opere) ce sînt tot atîtea simulacre de real, ascultind de legea unui 
alt fel de mimesis.“ (Ibidem, p. 77) 

9Lucian Blaga — „Experimentul şi spiritul matematic“, în: Trilogia cunoaşterii. Opere 8, 
Ed. Minerva, Bucureşti, 1983, p. 426. 

10Hans Sedlmayr, op. cit., vol. I, p. 113. 

11Nichifor Crainic, op. cit., p. 169. 

12 Ibidem, p. 170. 

13 Ibidem, p. 173. 

14R. W. Emerson — „Inspiration“, în: Works, W. P. Nimmo, Hay & Mitchell, 1907, p. 686. 

15Maximus din Tyr, Heraclit, B, fragm. 76, în: Filosofia greacă pînă la Platon, vol. I, partea, 
a doua, Ed. Ştiinţifică şi Enciclopedică, Bucureşti, 1979, p. 360. 

este, evident, focul ca principiu. Oarecum la fel, arta se naşte din foc, pentru 
ca incandescenta creaţiei să se răcească, să se solidifice şi să se stabilizeze în 
opera, de artă ca lucru fizic (elementul pămîntului). Dar pămîntul moare, spunea 
Heraclit, şi lasă locul apei şi aerului în receptare, interpretare şi teoretizare; 
pămîntul „se dilată“ — îl rezuma şi Aristotel pe Heraclit — la fel cum opera 
de artă iese din mutenia şi din închiderea sa reică, se deschide spre dialog, 
întru relaţia, cu receptorul şi începe să iradieze. În fine, receptarea implică, pe 
de o parte, dimensiunea trăirii, aspecte afective, participative, deci elementul 
apei şi, pe de altă parte, procese interpretative, aşadar elementul aerian. Acesta 
din urmă aspiră să devină exclusiv şi să se purifice de orice zgură afectivă în 
luciditatea atitudinii teoretice. 

Mecanismele identificatoare ce acţionează reflexiv în momentul creaţiei (sub 
forma identificării de sine cu viziunea) devin tranzitive în cazul teoretizării (iden- 
tificarea operei de artă percepute actual fie cu produsul creat in alt timp, fie 
cu tipul ideal, abstract ce defineşte specia sau genul artistic). Iar trecerea de la 
reflexivitate la tranzitivitate, de la angajarea interioară la detaşarea raportării 
exterioare, pretins obiective, se asociază cu liniştirea identităţii vectoriale a com- 
bustiei, a in-diferentei, în nepăsarea identităţii statice, în indiferenţă. Relaţia de 
identitate se preschimbă din forma monolitică a fuziunii dintre eul creator şi 
non-eu în relaţia exterioară, posterioară, existenţei elementelor. Crainic invoca 
— pe filieră, religioasă, ce-i drept — conceptul de sinergie ca fiind caracteristic 
creaţiei. Acesta prezintă cel puţin avantajul de a evidenția caracterul activ al 
ambilor poli ai relaţiei în creaţie, spre deosebire de teoretizare, cînd iniţiativa, îi 
revine doar subiectului, iar obiectul se lasă luat în posesie. În acelaşi timp însă, 
termenul de sinergie trece cu vederea caracterul asimetric al relaţiei, odată cu 
ideea lucrării comune lăsînd şi impresia participării în egală măsură a relatelor 
la construirea relaţiei; or, acest lucru nu se întîmplă decât în cazul receptării. 


5.3  Receptarea 


Întrucât deja în precedentele două capitole am discutat pe larg trăsăturile relaţiei 
de receptare, ne vom limita aici să comparăm identitatea acesteia cu cea a 
creaţiei şi a teoretizării. În receptare se echilibrează relaţia asimetrică dintre su- 
biect şi obiect din cadrul cunoaşterii teoretice şi cea tot asimetrică, dar în sens 
invers, dintre eu şi non-eu din creaţie; atât distantarea teoretică, în care terme- 
nii sînt rupti unul de celălalt, ca o condiţie a obiectivitätii, cât şi incandescenta 
imediatetii creatoare îşi găsesc aici acea justă cale de mijloc, exprimată în sche- 
ma triadică, dia-logică a identităţii. Structura identităţii, văzută drept coaparte- 
nentä, evită deopotrivă inghitirea obiectului de către subiect şi subjugarea eului 
de către non-eu. Tipul relaţiei instrumentale, fie ea în scopul stäpinirii lumii de 
către om sau în acela de folosire a individului ca trambulină pe care un presupus 
spirit obiectiv, absolut intră în lumea reală, lasă acum locul singurei relaţii ap- 
te să unească doi termeni, respectindu-le în acelaşi timp libertatea. Experienţa 
receptării artistice oferă modelul paradoxal de simultaneitate a închiderii şi des- 
chiderii, a apropierii şi a räminerii la distanţă: numai astfel se poate explica de 

ce ni se spune atît că în trăirea, artistică receptorul uită de sine, se cufundä în 
contemplare şi reuşeşte să se identifice cu personajele, insufletindu-le, cât şi că 
aşa-numita atitudine estetică în faţa lumii este una spectaculară, detaşată şi 
lucidă. Paradoxul nu mai este atît de iritant dacă încercăm să-i aplicăm „ope- 
ratorul logic“ întru. Faptul că şi opera de artă şi receptorul sînt întru relaţie 
conferă identităţii receptării estetice un caracter dublu orientat şi în acelaşi timp 
deopotrivă, static şi dinamic, fără ca acest lucru să implice însă că ea s-ar con- 
stitui ca sinteză şi cu atît mai puţin ca juxtapunere între identitatea statică a 
teoretizării şi cea dinamică a creaţiei. Obiectivitatea teoreticianului nu se reali- 
zeaza decît cu preţul pierderii apropierii: „Omul de ştiinţă îşi pierde capacitatea 
de a se raporta în calitate de vecin la lume; el gîndeşte în concepte ale distanţei, 
iar nu ale prieteniei; el caută priviri de ansamblu, iar nu atingerea de bună ve- 
cinătate.“16 La rîndul său, artistul pierde în momentul inspiraţiei vecinătatea. 
faţă de lucruri, de data aceasta dintr-o prea mare apropiere, prin căderea în 
imediatete, ceea ce îi afectează în primul rînd propria-i existenţă, marcată de 
excese. Prezenţa inertă a obiectului şi cea periculoasă, incandescentă a non- 
eului, îmbracă doar în momentul receptării forma, pe cât de securizantă pe atît 
de intimă, a unei „prezenţe vibrante“ — pentru a prelua o formulă a aceluiaşi 
Sloterdijk!7. Tot el făcea elogiul unei „cunoaşteri conviviale a lucrurilor“, iar ex- 
presia, poate caracteriza şi receptarea artistică: dacă, pe de o parte, indiferentă 
la taina, lucrurilor, teoria le prinde în insectarul intelectului doar umbrele, dacă, 
pe de altă parte, creaţia nu este cunoaştere întrucît, în extazul ei, îi lipseşte 
medierea, de-abia, receptarea promite o „cunoaştere convivială“, în care să fie 
posibilă. trăirea comuniunii. 

Totodată abia aici alteritatea este cu adevărat relevantă şi pozitivă, altfel 
spus imbogätitoare, pe cînd teoria suprima alteritatea în dictatul subiectului 
monologic, iar creaţia o întilnea într-o formă alienantä. Avem în vedere faptul 
că în receptare identitatea se desprinde din relaţie şi deci termenii ajung la 
identitatea proprie prin intermediul intilnirii cu alteritatea. Conferirea identităţii 
nu mai este operată nici de subiectul uman (de teoretician), nici de non-eu (legea 
individuală a operei în curs de formare), ci de relaţia însăşi dintre receptor şi 
opera de artă. Iar dobindirea identităţii ambelor relate din relaţie nu presupune 
nici indiferența detaşării, dar nici in-diferenta combustiei, ci se manifestă, ca 
diferenţă si deferentä, potolind asimetria într-o veritabilă reciprocitate. Ea este 
sinonimă, de fapt, cu procesul de estetogeneză, de câştigare a identităţii din 
relaţia, estetică. 

Meritul de a fi elaborat termenul de estetogeneză, definitoriu pentru recep- 
tarea artistică, îi revine de fapt lui Mihai Mäniutiu!®. Folosirea acestei denumiri 
nu este accidentală, dovadă referirile frecvente ale autorului la dobindirea iden- 
titätii personale a individului ori a publicului prin intermediul artei. Astfel, el 
sesizează jocul in-spiratiei şi al ec-spiratiei în receptarea artistică atunci cînd 


16Peter Sloterdijk — Kritik der zynischen Vernunft, Suhrkamp, Frankfurt a. M., 1983, p. 
268. 

17 Ibidem, p. 393. 

18 [...] histrionismul propune redimensionarea omului prin estetogenezä“ (Mihai Mäniutiu 
— Act si mimare. Eseu despre arta actorului, Ed. Eminescu, Bucuresti, 1989, p. 82). 

caracterizează actul ludic drept o concomitentă „anulare şi reinfiintare a sine- 
lui“ gi afirmă că „scena îi dictează spectatorului două atitudini diferite (nu însă 
divergente) faţă. de propria-i imagine: el e acolo, în spaţiul de joc, pentru a cu- 
noaste un Altul, care devine, miraculos, el însuşi, sau e acolo spre a se cunoaşte 
pe sine, care se preface, enigmatic, într-un altul“ 19. Teatrul înscenează aventura. 
identităţii şi a diferenţei, prin faptul că „generalizează visele şi particularizează 
visătorii“, iar actorul îşi exersează aici ca pe o arenă publică şi cu o virtuozitate 
aproape sportivă „periculosul joc al pierderilor şi regăsirilor propriului eu. In 
fiecare clipă el este identic cu sine şi totodată un altul, care îl oglindeşte fidel 
pe spectator“. Si aşa cum poetul nu este în clipa inspiraţiei decît „starea, de 
naştere a poemului“, şi actorul — „fascinatorul“, cum îl numeşte Măniuţiu — 
devine în jocul scenic „starea însăşi de autoposesie“ a spectatorului?!. 

După cum am mai amintit, autorul este cîştigat; de reorientarea propusă în 
teoria lui Antonin Artaud despre teatru, care cerea revenirea la teatrul ritual şi la 
exploatarea. expresivitätii mijloacelor non-verbale. De aceea nu poate surprinde 
tendinţa de înclinare a balanței dintre mediere şi imediatete în favoarea celei 
din urmă: după Maäniutiu, transa, iar nu mimarea ne indică natura originară a 
actului ludic. Insul cufundat în extaz este Unul indistinct, iar jocul actorului 
apare drept o transă elaborată, în care se realizează paradoxul de a fi în acelaşi 
timp şi impersonal, dar şi unic. Tot în numele primatului nemijlocirii, relaţia 
de împărtăşire este înţeleasă mai puţin în varianta sa dia-logică şi mai curînd 
într-o formă corporală, a euharistiei, ea însăşi practică, de sorginte magică: „A fi 
în interiorul celuilalt şi a te primi pe tine însuţi dinlăuntrul lui, ca pe un altul, ca 
pe un al treilea: ce subtilă împlinire! Oferindu-se altora, actorul se împărtăşeşte 
dintr-un mai mare trup al său, din al lui corp-comunitate. Dăruirile lui amintesc 
încă o dată virtuozitatea gamanicä“.?? 

Spectatorului „diurn“, brechtian, Mäniutiu i-l preferă pe cel „nocturn“, odată 
cu înlocuirea, distantärii lucide prin identificare extatică. Aceasta face ca lim- 
bajul sa se lase contaminat, nu arareori, de aspecte medical-clinice, precum în 
viziunea sa, „dihotomică“ — schizoidă, am spune noi — asupra psihologiei acto- 
rului. După el, între histrion şi el însuşi se deschide în joc un spaţiu clinic al 
identificării controlate şi simulate. Mäniutiu ne propune să ne imaginăm un cu- 
Joar cufundat în clar-obscur, prin care bijblie sau pe care înaintează sigur actorul 
— acesta, este spaţiul interioritätii sale. Undeva la capătul culoarului se află o uşă 
deschisă, prin care pătrunde lumina rece, difuză a vieţii din afara scenei; pragul 
ei desparte actul de mimare. Inspirat este, după Măniuţiu, histrionul care nu 
trece niciodată acest prag şi totuşi îl presupune permanent, lăsîndu-se călăuzit 
de lumina ce vine de dincolo (de contactul cu sala). Autorul nu uită totodată să 
avertizeze că dacă acea uşă se închide, iar culoarul devine cu desävirsire obscur, 
mimarea actoricească decade în identificatie patologică. Şi acelaşi limbaj clinic 
îl va relua cu privire la spectator. Acesta este un „pacient“ supus procesului 
de estetogeneză, deci iniţiat în „arta remodelării de sine“, întrucît este învăţat 


19 Ibidem, p. 7, respectiv 34. 
20 Ibidem, p. 35, 50. 

21 Ibidem, p. 67. 

22 Ibidem, p. 87. 

să-şi asume „curajul de a visa“, ca preambul pentru „cutezanta de a fäptui“?®. 


Spectatorul uită sau îşi ignoră vulnerabilitatea şi se angajează într-o aventură în 
care, prin alteritate (fugind de sine însuşi), el îşi descoperă adevărata identitate. 
Iar lui Măniuţiu nu-i scapă acest joc viclean, a cărui subtilitate aminteşte de 
analizele psihologice ale lui Kierkegaard: „Se întîmplă ca, fugind de el însuşi, 
căutînd azil în cele indiferente şi gratuite |... ], insul să se simtă atras de tea- 
tru ca de un receptacol adecvat stării lui evazioniste. |...] Odată trecut însă 
de suprafeţele acestea mişcătoare, omul se regăseşte pe neaşteptate, copleşit şi 
aproape dezarmat, în miezul tramei căreia voise să îi scape. |...] Ingelätoarea 
eschivă îl proiectează violent în inima conflictelor sale intime. |...] Mimind [...] 
mişcarea centrifugä, ce împinge spre periferie, spectacolul autentic operează, în 
fond, cu o forţă centripetä“.?* De aceea asistarea la o reprezentaţie teatrală 
echivalează cu un „refugiu în centru“ şi cu încercarea unei noi originări a fiinţei 
proprii. 

Şi chiar dacă exemplele lui Măniuţiu proveneau exclusiv din domeniul tea- 
tral, înţelegerea receptării ca estetogenezä este valabilă pentru întreaga sferă 
a artei. Mai ales arta contemporană a părăsit narcisismul artei pentru artă şi, 
odată cu mişcările de avangardă, a devenit receptivă faţă de importanţa trăirii 
estetice pentru configurarea sau modificarea, identităţii personale a receptoru- 
lui. Vom aduce cu titlu ilustrativ numai un exemplu luat din artele plastice. 
Artistul abstract american Barnett Newman, pentru care Lyotard manifestă o 
slăbiciune deosebită, a pictat într-o vreme tablouri de format extrem de ma- 
re, care — conform indicatiilor sale — trebuie să fie privite de aproape, tocmai 
pentru a nu mai putea fi prinse într-o privire de ansamblu şi pentru a nu mai 
putea, distinge o structură compozitionala. Tot ce percepem sînt pete de cu- 
loare violentă. Prin aceasta se garantează inexpugnabilitatea şi deci libertatea 
operei: „|...] tabloul trebuie să coplegeascä precum o revelaţie ce exclude orice 
ajutor al unei ordini formale.“25 Scopul declarat al artistului este de a-i facilita, 
spectatorului să ajungă la sentimentul propriei sale prezenţe: „A început să mă 
preocupe ideea de a-l face pe spectator prezent: ideea că «Omul este prezent >“, 
mărturisea Newman?5. În comentariul său, Max Imdahl arată că experimentul 
lui Newman îl motivează pe spectator să se reorienteze asupra propriului sine, 
în condiţiile in care nu mai intilneste în tablou atît o prezenţă comunicantă, 
cât o alteritate impasibilă, un fenomen insondabil, nemäsurabil şi nerecuperabil. 
Evident, acesta este un caz aparte, întrucît înlocuieşte viclenia seducţiei (cînd 
receptorul este convins să iasă în neascuns) prin brutalitatea respingerii, dar 
scopul rămîne acelaşi: să-l oblige pe privitor să se aplece asupra sa însuşi şi să-şi 
preschimbe ochii fizici în ochi interiori. În genere însă, arta procedează mai blind 
şi, în loc să-l constrîngă pe receptor să-şi conştientizeze propria interioritate în 
singurătate, îl aduce spre sine însuşi în relaţie, într-o „cunoaştere convivială“. 


23 Ibidem, p. 82. 

24 Ibidem, p. 110. 

25Max Imdahl — „Überlegungen zur Identität des Bildes“, în: (Hg.) Odo Marquard und 
Karlheinz Stierle — Identität, Wilhelm Fink, München, 1979, p. 210. 

26 Apud Max Imdahl, op. cit., p. 211. 

Capitolul 6 


Artă şi alteritate 


Taina pästrindu-si-o în plină zi, 

Natura nu se lasă despoiatä 

De vălul ei, şi ceea ce ea nu-şi arată, 
Fireşte revelindu-se duhului tău, 

Nu-i smulgi cu pirghii şi şuruburi niciodată. 


GOETHE 


Relaţia, de identitate a fost opusă fie alteritätii, fie diferenţei. Astfel, în dialogul 
platonician Sofistul, „altul“ (hâteron) face pereche cu „acelaşi“ (taúton)!. La fel, 
după Aristotel „Altul“ are sensuri opuse celor ale termenului „Acelaşi“, şi anume 
în sensul că „Altul se zice despre lucrurile care constituie o pluralitate prin 
specia, materia sau definiţia esenței lor“, în timp ce deosebirea este considerată 
o specie a alterităţii: „Deosebite se numesc lucrurile care, cu toate că sînt altele, 
au totuşi oarecare identitate, nu ca număr, ci ca specie, gen sau prin analogie“.? 
Ideea opoziţiei dintre seria: Unitate-Identitate-Asemänare-Egalitate, pe de o 
parte, şi Pluralitate-Alteritate-Neasemänare-Inegalitate, pe de altă parte, este 
reiteratä atunci cînd Aristotel menţionează mai multe acceptiuni ale Alteritätii 
şi ale Neasemănării. Cea mai importantă dintre ele, în cazul altului, este aceea 
de a fi opusul identicului: „|...] orice lucru, în comparaţie cu altul, este sau 
identic cu el sau altul.“3 În fine, Aristotel precizează, ca gi Hegel mai tîrziu, că 
dacă, ceva este altul faţă de altceva nu datorită unui caracter propriu, ci prin 
simplul fapt al existenţei sale, ceea ce se deosebeşte de un lucru este astfel „prin 
ceva anume“t. 

Ulterior, dialectica relaţiei dintre Ceva şi Altul va fi dezvoltată in $8 92-93 
din Logica hegeliană. Spre deosebire însă de logica statică aristotelică, Hegel 
introduce determinatia mişcării între cei doi termeni. Aceasta face din alteritate 


Platon - Sofistul, 254 e, în Opere VI, Ed. Ştiinţifică si Enciclopedică, Bucureşti, 1989. 
2 Aristotel — Metafizica, A, 9, 1018 a, Ed. Academiei, Bucureşti, 1965. 

3 Ibidem, I, 3, 1054 a. 

4 Ibidem, I, 4, 1055 a. 

un proces de alterare şi dublează raportarea exterioară dintre Ceva şi Altceva 
prin raportarea, intrinsecă, în care Ceva este şi Altceva, ca urmare a devenirii 
sale. Relaţia se pretează la subtile analize dialectice. Astfel, Ceva şi Altul nu 
sînt termeni absoluti, ci relativi: „Altul însă nu este un lucru pe care doar să-l 
găsim în aşa fel încît Ceva să poată fi gîndit şi fără el, ci în sine Ceva este Altul 
lui însuşi.“5 De asemenea, opuşii Ceva şi Altul sînt în esenţă identici (dovadă, 
faptul că ambii sînt desemnaţi în latină printr-un singur termen, aliud), iar 
această, identitate de fond conţine două aspecte: mai întîi, Altul este el însuşi 
un Ceva în raport cu acel Ceva initial, şi anume este un alt-Ceva; la rîndul 
său, „primul Ceva, faţă de Altul deopotrivă determinat ca Ceva, este el însuşi 
un Altul“6. În continuare, relaţia dintre Ceva şi Altul dă naştere categoriilor 
de finitate şi de alterare, menţionează Hegel în observaţia despre infinitul rău, 
văzut ca simplă alternare între Ceva şi Altul: „Ceva devine un altul, dar Altul 
este el însuşi un ceva, deci devine şi el un altul, şi aşa mai departe la infinit.“ 
Interesul particular al lucrării de faţă ne determină însă să simplificăm problema 
şi să eludăm aspectul alteritätii intrinseci, prin care Ceva este el însuşi un Altul, 
considerat în momente temporale diferite; vom păstra, aşadar, în cele ce urmează 
doar perspectiva, relaţiei dintre Ceva şi Altul său. 

În acest caz, se pune, desigur, întrebarea care este Altul operei de artă, dacă 
există o unică ipostază a alterităţii — privită atât ca termen corelativ, cât şi ca tip 
de relaţie —, iar în caz că există mai multe, dacă se poate vorbi despre o variantă 
privilegiată? Or, este evident că în artă acel „caracter de a fi altul“ — după 
cum definea Lalande alteritatea în celebrul său dictionar® — nu poate fi unic, 
din moment ce alteritatea este contrariul identităţii, iar aceasta din urmă se 
manifesta, în artă sub forma izotopiei ireductibile. Se cuvine, aşadar, să căutăm 
în aşa-numita experienţă artistică tot atitea ipostaze ale relaţiei de alteritate 
câţi izotopi ai identităţii există. 

Mai întîi, identităţii statice, a „indiferentei“ teoretice, îi corespunde o ra- 
portare aparent exterioară a alter-ului uman (cercetătorul) la identic (la opera 
de artă), lăsînd impresia că identitatea şi alteritatea se delimitează strict, fără 
a intra în rezonanţă. De fapt, o analiză mai atentă relevă substratul dialec- 
tic şi al acestui tip de relaţie, în sensul că identitatea operei de artă poate fi 
(re)cunoscută tocmai fiindcă şi alteritatea umană, subiectul, dispune de o iden- 
titate proprie (stabilirea identităţii temporale, numerice, a operei presupune ca 
acelaşi om să fi cunoscut o operă în două momente diferite sau în două ipostaze 
diferite) sau operează cu un concept al identităţii (în cazul identităţii de specie 
sau gen, subiectul foloseşte aceleaşi criterii pentru a unifica operele de artă par- 
ticulare sub un tip general). Cel de-al doilea tip de alteritate corespunde creaţiei, 
care se desfăşoară ca un dialog între alteritatea umană (artistul) şi opera în curs 
de constituire. Procesul începe prin încercarea, artistului de a-şi suprima propria 


5G. W. F. Hegel — Enciclopedia ştiinţelor filosofice. Partea I. Logica, Ed. Academiei, Bu- 
cureşti, 1962, p. 184. 

6 Ibidem, p. 185. 

7 Ibidem. 

8 André Lalande — Vocabulaire technique et critique de la philosophie, P. U. F., Paris, 71956, 
39. 

alteritate în raport cu opera, prin identificarea cu nucleul intuitiv, şi se încheie 
odată. cu obiectivarea sau cu scoaterea în neascuns a operei. Aşadar, dacă se 
pleacă aici de la o pierdere a alteritätii în identitatea in-diferentei, a combustiei 
eleate, punctul terminus îl constituie în mod paradoxal tocmai preschimbarea 
germenului artistic într-o alteritate ireductibilă: odată prinsă în materie, opera 
îşi poate proclama propria identitate şi devine suverană faţă de orice aport ex- 
terior, inclusiv din partea subiectivitätii artistului. Închisă cu hotärire în taina 
ei, odată stinse ultimele pilpüri ale focului creaţiei, opera se opune artistului, 
devine ea însăşi alteritate, lăsînd impresia că şi-a asimilat alteritatea individului 
creator numai pentru a putea accede la alteritatea proprie a quasi-subiectivitätii, 
îmbogăţită faţă de momentul iniţial. 

Atât în procesul teoretizării, cît şi în cel al creaţiei, opera de artă ajunge 
la identitate prin intermediul alteritätii umane, neavînd, desigur, dreptul de a 
preschimba acest raport „slab“, al condiţionării, într-unul „tare“, al cauzalitätii. 
Observatia este valabilă în şi mai mare măsură pentru cea de-a treia situaţie, a 
receptării, unde identitatea si alteritatea se împletesc indisolubil. Aici este mai 
evident decît oriunde faptul că termenii relaţiei ajung, fiecare in parte, la identi- 
tatea proprie numai prin intermediul Celuilalt. Relaţia exterioară a teoretizării 
se preschimbă într-o relaţie autentică, în comuniune, care trebuie înţeleasă nu 
atît ca topire a diferenţelor, cât în sensul dialogului dintre subiectivitäti. 

Parcurgînd cu privirea toate cele trei cazuri de raportare la alteritate în 
experienţa artistică, se poate conchide că identitatea operei trebuie explicitată în 
funcţie de alteritatea ei şi că, în ipostaza receptorului, alteritatea umană deţine o 
poziţie privilegiată. Pe de o parte, ca teoretician, alteritatea umană nu distinge 
în mod semnificativ specificul experienţei artistice în raport cu alte forme de 
cunoaştere; pe de altă parte, obscuritatea condiţiei artistului, accentuată în arta 
contemporană”, face ca relaţia de identitate-alteritate dintre operă si artist să 
fie dificil de precizat. Inclusiv din aceste motive, receptarea ar trebui să fie 
privilegiată în teoriile estetice, cu atît mai mult cu cît ea oferă un model formal 
intermediar între celelalte două: ordinea factică şi cronologică creatie-receptare- 
teoretizare este dublată de o ordine mai profundă a aceleiaşi succesiuni, la baza 
căreia stă legitatea dobindirii identităţii din relaţie. 

În creaţia artistică, alteritatea umană (artistul) se „reculege“, se retrage din 
existenţa, cotidiană şi se concentrează, devenind punctuală; apoi încearcă să se 
identifice cu ceea ce pare să-i vină din afară, cu o intensitate şi o forţă irepresibile. 
Opera de artă ţişneşte de fapt tocmai din această restringere, din reducerea 
diversităţii la unitate, din mişcarea de regresiune către centru, iar identitatea 
ia o formă dinamică. Procesul se încheie odată cu liniştirea apelor in opera 
devenită lucru şi odată cu eliminarea definitivă a artistului din uniunea intimă 
cu opera, prin căderea lui definitivă în situaţia alteritätii receptorului. Artistul 
îşi contemplă de-acum opera ca un spectator obişnuit şi chiar dacă, măcar în 


9Stephan Schmidt-Wulffen aprecia că astăzi conceptul de creator de artă a devenit pro- 
blematic („Vom Außenseiter zum Agenten“, în: [Hg.] Wolfgang Welsch — Die Aktualität des 
Ästhetischen, Wilhelm Fink, München, 1993, p. 352). La aceasta contribuie, desigur, procedeul 
creatiei colective, supralicitarea aportului inconstientului in anumite curente sau a intertex- 
tualitätii in altele. 

momentul iniţial, el are un avans de cunoaştere faţă de acesta din urmă, el nu 
va putea reitera nicicînd trăirea incandescentä a identificării. Cazul artistului 
devenit receptor este totuşi unul special; în general însă, spectatorul este exterior 
operei, ceea, ce face ca între creaţie şi receptare să nu existe continuitate şi ca 
trecerea între ele să se realizeze printr-un salt. Dacă primul moment se încheie 
printr-o operă de artă, în receptare se pleacă doar de la un obiect fizic şi de 
la o nouă subiectivitate umană, pentru ca acestea să se preschimbe în operă 
de artă si în receptor abia în cadrul dublei anamorfoze estetice.! În receptare, 
unitatea. relaţiei se desface în triada dia-logică. Totuşi se poate vorbi despre o 
dublă direcţie a curenților identitari: mişcarea centrifugă este dublată de una 
centripetă. Dacă prima se referă la desprinderea. celor doi termeni (receptor şi 
operă) din relaţie sau la conferirea de identitate, cea de-a doua este exprimată de 
prepozitia „întru“ şi arată că persistenta trăirii estetice (enstaza) este posibilă 
tocmai pentru că atît opera de artă, cât şi receptorul există întru relaţia, lor. În 
fine, discontinuitatea dintre momentul receptării şi cel al teoretizării nu poate fi 
anulată decît printr-un nou salt: de data aceasta, opera de artă s-a reificat sub 
forma obiectului cunoaşterii, iar identitatea devine o unificare a multiplicitätii 
şi a diversităţii obiectelor de către subiect. 

Se constată că în nici una dintre formele sale izotopice identitatea nu este 
propriu-zis statică şi, în plus, că dimensiunea sa unilateral orientată în cazurile 
extreme — al creaţiei şi al teoretizării — trece printr-o variantă dublu orientată 
în receptare. Aceasta este traversată de curenţii centrifugi ai desprinderii, ai 
naşterii alteritätii, care nu e altceva decât conferire de identitate, şi de curenţii 
centripeti ai apartenenţei, în care identitatea comună se realizează printr-o des- 
chidere către celălalt şi printr-o uitare de sine. Deschiderea constituie condiţia 
identităţii proprii, iar uitarea de sine — premisa regresiunii către o identitate mai 
profundă sau a accederii la o identitate îmbogăţită. Pe de altă parte, închiderea 
— barieră defensivă şi pentru operă şi pentru receptor — este atit o închidere 
în identitatea proprie, cât şi condiţia pentru ca fiecare termen să i se prezinte 
celuilalt sub forma alterităţii. Receptarea estetică poate fi deci înţeleasă ca un 
joc al deschderii şi al închiderii, al diferenţei şi al identităţii, căci, aşa cum arată 
Dufrenne, „obiectul estetic ne situează în planul unui tu şi al unui eu, fără să 
ne opună unul altuia: departe ca altul să-mi fure lumea, el şi-o deschide pe a sa 
fără să mă constrîngă, iar eu mă deschid ei“!!. 

Prin artă receptorul ajunge la identitatea personală, dar eul propriu este 
lărgit, amplificat pînă la dimensiunile eului profund, care actualizează în cadrul 
trăirii estetice inclusiv posibilităţi ce nu se vor realiza nicicînd în existenţa con- 
cretă. În acest sens, Grimaldi remarca actiunea, mecanismelor identificatorii nu 
numai în faptul că fiecare personaj trăieşte din viaţa spectatorului sau a citito- 


10Unii consideră chiar că de fapt; doar în receptare întîlnim arta autentică. Este cazul lui 
Franz Rosenzweig, după care arta se manifestă tot atît de puţin în artişti, în cartierele boeme 
ale metropolelor şi în diferitele colonii de artişti din provincie, ca şi în colecţii şi în expoziţii, 
ci „ea devine realitate doar cînd îi educä pe oameni să devină receptori“ — reformulare a 
procesului de anamorfozä — „şi îşi creează un <public permanent>“ (Gesammelte Schriften. 
Bd. 2. Der Stern der Erlösung, Martinus Nijhoff, Den Haag, 41976, p. 272). 

11Mikel Dufrenne — Fenomenologia experienţei estetice, vol. I, Ed. Meridiane, Bucureşti, 
1976, p. 182. 

rului, ci şi în aceea că noi înşine, ca receptori, ne simţim viaţa multiplicata de 
tot atitea ori cîte personaje sînt. Uitind de sine în procesul scufundării în operă, 
de care aminteşte în mod repetat estetica tradiţională, receptorul îşi trăieşte, 
de fapt, propria originaritate şi realizează imersiunea în adîncimile propriului 
sine.12 

Fie că interpretăm dobindirea identităţii receptorului ca pe o scoatere la 
suprafaţă de către opera de artă a reveriilor inconştiente ale individului (Mă- 
niutiu), fie că ne limităm la a o înţelege ca pe o expandare a eului, arta ne 
deschide, oricum, lumea posibilităţilor şi instituie existenţa noastră reală întru 
posibil, într-un du-te-vino între identitate şi diferenţă. Şi chiar dacă mecanis- 
mele acestei identități se particularizează în funcţie de arte, un rol considerabil 
îl joacă. însă în toate simularea, ca deschidere spre posibilul fiecăruia. Ba chiar 
Grimaldi îi atribuie o importanţă atît de mare, încît defineşte arta însăşi drept 
o pasiune simulatä (feinte passion). Iar intropatia, ca mecanism identificator, 
evident mai ales în literatură, teatru şi film, deschide individul nu numai spre 
lumea posibilului, ci şi spre colectivitate. În acest ultim sens, Mäniutiu vedea 
în teatru o modalitate de reintegrare necoercitivă a individului în comunitate, 
întrucît prin participarea. la celebrarea misterului dramatic „evadez din mine, 
dintr-un <eu> sufocant, care striveşte |...] tot ce simt a fi mai de preţ in mi- 
ne, adică pluralitatea mea — evadez în <noi>, într-un <noi> de care mă las 
înconjurat, tocmai pentru că nu mă închide, nu mă limitează (favorizîndu-mi, 
din contră, expansiunea) şi care, pe deasupra, nu mă alienează, de vreme ce e 
doar o fericită expresie a intensificării lui <eu>“!?. Altfel spus, acel eu lărgit 
sînt eu însumi ca, receptor şi totuşi, în acelaşi timp, este o alteritate în raport cu 
eul meu îngust, cotidian, şi anume una benefică pentru sănătatea existenţială. 

Odată cu aceasta am menţionat un aspect semnificativ al alteritätii în artă, 
şi anume arta poate fi definită drept experiență pozitivă a alteritätii. Formula 
distinge arta atît de ştiinţă, cât şi de alte activităţi sociale. Mai întîi, aşa-numita 
„gîndire artistică“ este caracterizată în mod explicit de Marc Le Bot drept 
„experienţă a alteritätii“; în timp ce ştiinţa reduce multiplicitatea la unitate si 
diversitatea la identitate, arta parcurge drumul invers şi conduce la o „experienţă 
radicală a alterităţii“, într-un dublu sens: ea este experienţa despre celălalt ca 
fiind altfel, dar şi cea despre mine însumi ca fiind altfel“. 

Cum ajunge însă arta la o asemenea experienţa radicală a alteritätii? Răs- 
punsul nu se lasă mult aşteptat: considerăm că arta mijloceşte revenirea la o 


12De aceea filosofi precum Wilhelm Weischedel au vorbit despre „adîncimea“ operei de artă, 
care este trăită de receptor „ca o scufundare în propria adincime. [...] Uitindu-se pe sine in 
această scufundare, el se derobează sinelui său din viaţa obişnuită, superficialitätii vieţii sale 
cotidiene. El devine esențialmente el însuşi [...]. Experienţa esenţială a operei este legată 
de maniera cea mai intimă cu experienţa propriului sine“ (Die Tiefe im Antlitz der Welt. 
Entwurf einer Metaphysik der Kunst, Mohr, Tübingen, 1952). În artă individul coboară pînă 
la o profunzime pe care o resimte ca fiind „el însuşi şi totuşi, pe de altă parte, ca nefiind el 
însuşi“; el ajunge la acea „origine de sine de care nu dispune, dar pornind de la care el poate 
fi în mod esenţial ceea ce îi este posibil să fie“ (ibidem, p. 33). 

13Mihai Mäniutiu, op. cit., p. 78 sq. 

14Marc Le Bot — „Künstlerisches Denken und Erfahrung der Andersheit“, in: (Hg.) Chris- 
toph Wulf, Dietmar Kamper und Hans Ulrich Gumbrecht — Ethik der Ästhetik, Akademie 
Verlag, Berlin, 1994, p. 209. 

privire adamică, legată de ceea ce vom denumi dispoziţiile fundamentale ale alte- 
ritätii. Aşa cum am mai arătat într-un capitol anterior, arta ne reinvatä privirea 
adamică, în sensul că ne face să vedem din nou lumea cu ochii primului om, ne 
scoate din inerția privirii indiferente, blazate şi a intereselor cotidiene şi ne pune 
în faţa lucrurilor aşa cum sînt ele „în sine“, în frăgezimea aspectului lor originar, 
din primele zile ale Creaţiei; ea ne oferă bucuria pură a descoperirii. Nu puţini 
sînt autorii ce pot fi invocati în sprijinul acestei teze, de la Rilke la Merleau- 
Ponty şi pînă la Grimaldi ori Mäniutiu.!? Ultimul menţionat, Mihai Mäniutiu, 
asociază caracterul adamic cu originalitatea (cu unicitatea şi irepetabilitatea 
interpretării), pentru ca ulterior să înţeleagă originalitatea drept originarita- 
te.16 De aceea actorul este un „primitiv“, iar teatrul reclamă „învirginări ale 
simţurilor noastre“17; histrionul urmăreşte dezgroparea corpului arhaic de sub 
straturile succesive de uitare istorică ce s-au sedimentat ca o platosa în jurul 
sufletului său. 

Arta induce dis-poziţii (afective) ale alteritätii tocmai pentru că îl scoate 
pe receptor din poziţia comodă a obişnuinţei. Avînd o funcţie de dezrădăcinare 
metafizică, arta seamănă cu filosofia: „Cäutind, ca şi filosofia, să ne dovedească 
stranietatea a ceea ce ne-a devenit cel mai familiar prin folosinţă, arta ne dez- 
rădăcinează“, spunea Grimaldi!®. El polemizeazä pe larg cu cei după care arta 
nu ne descoperă alte lumi decît pe cele ale interioritätii noastre; dimpotrivă, 
pentru Grimaldi experienţa, istorică, prin care preschimbăm un lucru într-un 
obiect de artă, constă în faptul că luăm distanţă faţă de el şi faţă de lume 
în general; altfel spus, simulăm că nu facem parte definitiv şi irevocabil din 
această lume şi din timpul în care am fost aruncaţi, ne dezbrăcăm ca de o haină 
veche de amintirile şi de obiceiurile noastre şi ne pregătim să intrăm într-o lume 
nouă, atenţi la neobisnuitul semnelor ce ni se arată şi savurind ameteala propriei 
noastre rätäciri.!? În lumea „reală“, orice obiect ar trebui să fie pentru noi o 
enigmă, dar folosirea comună ne-a distras de la sentimentul acestei stranietäti. 
Dacă încetăm totuşi să actionam şi dacă, măcar pentru un singur moment, 
redevenim atenţi la realitatea nudă a lucrurilor, amintirea primară revine si 
redescoperim incomprehensibilitatea în spatele familiaritätii. 

Arta restabileşte sentimentul alteritätii lucrurilor, ne face atenţi şi recep- 
tivi, ca prime condiţii ale unei anamneze estetice, prin care recuperäm privirea 
adamică. De aceea, atitudinea adecvată. receptării este de atenţie, de ascultare 
încordată a apelului ce vine de la Celălalt. Gelassenheit, în sensul dat concep- 
tului în opera tirzie a lui Heidegger, este Seinlassen, respectare a alteritätii 


DA se vedea, de pildă: Scrisorile despre Cezanne ale lui Rainer Maria Rilke (Briefe über 
Cezanne, Insel Verlag, Frankfurt a. M., 1962, p. 28 sq., 36, 40) si Maurice Merleau-Ponty — 
„Der Zweifel Cézannes“, in: [Hg.] Gotfried Boehm und Karlheinz Stierle — Was ist ein Bild?, 
Wilhelm Fink, München, 1994, p. 44 sq., 47, 50). 

6 ,[...] tot ce tignegte irepresibil din act |...] se întîmplă ca pentru prima oară in lume gi 
dä nastere la lucruri, la semnificatii care nu vor mai lua fiintä in nici o altä situatie particularä 
a aceluiaşi ori a altui interpret“ (Mihai Mäniutiu, op. cit., p. 6). 

7 Ibidem, p. 84. 

3Nicolas Grimaldi — L’Art ou la feinte passion: Essai sur l'expérience esthétique, P. U. F., 
Paris, 1983, p. 210. 

9 Ibidem, p. 286. La fel, p. 272. 


154 


şi răspuns corespunzător (Entsprechen) dat apelului. Atenţia desemnează atît 
facultatea, psihicului caracterizată prin orientarea şi prin concentrarea asupra 
unui obiect sau a unei activităţi, cât şi grija, preocuparea sau atitudinea de 
amabilitate ori de bunăvoință faţă de cineva. Ca „orientare“, atenţia trimite la 
caracterul vectorial al identităţii în receptare; în acceptiunea de „grijă“, ea se 
opune conceptului heideggerian de Sorge din Sein und Zeit, căci este pură cele- 
brare a bucuriei momentului; în fine, asocierea cu „amabilitatea“ se regăseşte în 
atenţie ca. Seinlassen şi în caracterul convivial al cunoaşterii ce caracterizează 
receptarea estetică. De asemenea, attentio, ca „original“ al atenţiei, nu trebuie 
confundată, cu verbul attento, desemnînd acţiunea. de a încerca să surprindă, de 
a corupe sau chiar faptul de a ataca; atenţia presupune încordare, dar nu are 
nimic din agresiunea atentatului, este disponibilitate, deschidere, bunăvoință, şi 
grijă în sensul grijii pentru cineva (Nachsicht-ul heideggerian). Pe de o parte, 
atenţia-pindă estetică nu slujeşte cunoaşterii ca luare în posesie, ci urmăreşte 
doar menţinerea receptorului într-o stare de veghe, pentru a fi apt să răspundă 
la chemarea. operei. Pe de altă parte, atenţia estetică nu este simplă curiozitate 
şi vinare a noului: noul nu este căutat, ci se impune privirii adamice a recep- 
torului estetic, iar acesta din urmă, departe de a avea insistența enervantă şi 
indirjirea urmăritorului, este prins în bucuria enstazei. 

Pe bună dreptate Crainic critica definirea, stării estetice drept plăcere, afir- 
mind că arta nu provoacă plăcere, ci, de fapt, „o stare de euforie a spiritului, 
al cărei nume propriu este bucuria“20. Într-adevăr, termenul de „bucurie“ pare 
mult mai adecvat pentru a caracteriza trăirea estetică, şi anume atât fiindcă im- 
plică depăşirea limitelor savurării senzoriale, cât şi pentru că — odată cu aceasta — 
nu dizolvă obiectul în simţurile receptorului, ci îi conservă alteritatea.?! Bucuria 
estetică este liberă şi dezinteresată şi numai o viziune subiectivistă, pragmatică 
şi senzualistă poate s-o reducă la plăcere sau la senzaţia de multumire??. Or, un 
asemenea. senzualism ignoră tocmai experienţa alteritätii în artă şi dispoziţiile 
fundamentale ale alteritätii. 

Departe de a fi o asimilare de către subiect a obiectului estetic, prin reducerea 
lui la o ofertă perceptivă, experienţa estetică are un statut metafizic: ea mimează 
o repetiţie a naşterii noastre. Pentru aceasta, experienţa estetică trebuie să fie 
mai întîi „destructivä“ şi să-l smulgă pe receptor din obişnuinţă cu ajutorul dis- 
poziţiilor fundamentale ale alteritätii: uumirea??, mirarea, atracția, surprinderea, 


20Nichifor Crainic, op. cit., p. 134. În acelaşi sens, prin Moritz Geiger estetica fenomenologică 
a susţinut că „efectul de profunzime“ al operei de artă îl constituie nu plăcerea (Lust), ci 
fericirea (Beglückung — în: Zugänge zur Ästhetik, Der Neue Geist, Leipzig, |f. a.], p. 51). 

21 Ca atare, considerăm eronată prezentarea de către Locke a bucuriei (joy) drept „o plăcere 
pe care mintea o simte atunci cînd se gîndeşte la posesiunea prezentă, sau viitoare, dar sigură, 
a unui bun, iar noi sîntem în posesiunea unui bun oarecare atunci cînd el se află în puterea 
noastră într-un asemenea chip încît ne putem folosi de el cînd dorim“ (John Locke — Eseu 
asupra, intelectului omenesc, Ed. Ştiinţifică, Bucureşti, 1961, vol. I, C. II, cap. XXI, 8 7, p. 
211). Bucuria estetică este suficientă pentru a infirma ideea că bucuria în genere ar fi o plăcere, 
şi încă una resimţită de „minte“ (!), legată de vreo posesiune sau de folosirea bunului deţinut. 

22Precum Herbert W. Franke in Kybernetische Ästhetik. Phänomen, Kunst, Ernst Reinhard, 
31979. 

23Nu intimplätor in limba germanä substantivul care desemneazä surpriza, uimirea sau 
impresia socantä, Befremden, are in rädäcina sa un termen ce trimite la ideea de alteritate. 

bucuria, admiraţia, entuziasmul şi fascinația. Din punct de vedere psihologic, 
ele sînt manifestări afective, dar preferăm să le acordăm aici o interpretare mai 
largă. 

Nu puţini sînt cei ce asociază trăirea estetică uimirii. După Diderot, condiţia 
artei este să reprezinte lucrurile cele mai puţin surprinzătoare în modul cel 
mai surprinzător, astfel încît să putem vedea obiectele cele mai familiare de 
parcă le-am intilni pentru prima oară. Aceeaşi concluzie, că arta trebuie să ne 
facă să ne minunăm (émerveiller), o împărtăşesc şi Grimaldi, ca şi Caillois şi 
Valery. Ultimul caracteriza poezia prin distanţa, dintre limbajul literar şi formele 
lingvistice erodate prin uzaj, în timp ce Caillois arăta că o operă de artă trebuie 
să uimească, dar nu să şocheze cu orice preţ, ci ea trebuie să fie în acelaşi timp şi 
adevărată, pentru a crea o impresie puternică şi persistentä?*. Si pentru Baude- 
laire uimirea reprezenta una din sursele principale ale plăcerii estetice; nu va 
surprinde, de aceea, privilegierea de către el a bizarului ca formă a frumosului. 
Şi alte curente decît romantismul aduc sentimentul de uimire în prim-plan; este 
cazul suprarealismului, care nu recunoaşte artei altă funcţie decît aceea de a ne 
surprinde: „|... | minunatul este întotdeauna frumos |... ], nu există nimic altceva 
decât minunatul care să fie frumos“, recunoaşte Breton într-unul din Manifestele 
suprarealismului. Iar un alt poet apropiat de suprarealişti, Apollinaire, accentua 
şi el importanţa resortului surprizei în artä?®. 

Uimirea apropie arta de filosofie, doar deja Platon arătase că mirarea este 
începutul filosofiei: „|...] trăirea aceasta: mirarea, aparţine în cel mai înalt grad 
căutătorului înţelepciunii; nu există alt început al căutării înţelepciunii decât 
acesta, şi se pare că nu este străin de genealogii acela care a spus că Iris e vlăstar 
din Thaúmas (<Mirarea>)“.25 Într-un pasaj celebru, Aristotel este convins că 
„gi oamenii de azi şi cei din primele timpuri, cînd au început să filosofeze, au fost 
minati de mirare“27. Ulterior uimirea va fi ridicată la rangul de trăire supremă în 
cadrul cunoaşterii sau de sentiment metafizic suprem, de pildă de către Goethe, 
pentru care: „Înfiorarea (Schaudern) e a omului supremă calitate. / Oricât de rar 
ar fi, cutremurat, / El simte-adinc cele märet-infricogate!“?® Aceasta reprezintă 
una din convingerile constante ale autorului lui Faust, pe care i-o împărtăşeşte 
şi lui Eckermann: „Stadiul cel mai înalt la care poate ajunge omul [...] este 
uimirea. Şi dacă fenomenul primar îl uimeste, poate să fie mulţumit; mai mult 
decît asta, nu i se poate oferi şi nici să zgindäresti mai departe, căutînd să dibui 
altceva, nu trebuie. Aceasta e limita pînă unde poate merge“.?? Pe scurt, uimirea, 
se asociază cu respectul, entuziasmul şi admiraţia şi are ca obiect un mister sau 
un miracol. 

Ideea aristotelică a originării filosofiei în mirare a făcut carieră în istoria, fi- 


24Roger Caillois — Vocabulaire esthetique. Etonnement, în: Babel, 1978, apud Grimaldi, op. 
cit., p. 197. 

25 Ambii apud Grimaldi, op. cit., p. 195 sq. 

26Platon — Theaitetos, 155 d, în: Opere VI, Ed. Ştiinţifică şi Enciclopedică, Bucureşti, 1989. 

27 Aristotel — Metafizica, A, 2, 982 b, Ed. Academiei, Bucureşti, 1965. 

23]. W. Goethe — Faust, E. S. P. L. A., Bucureşti, 1955, p. 304. 

29 Johann Peter Eckermann - Convorbiri cu Goethe în ultimii ani ai vieţii sale, E. L. U., 
Bucureşti, 1965, p. 309. 

losofiei, asupra, ei revenind, printre alţii, nume precum Hegel, Jaspers, iar la noi 
Blaga sau Anton Dumitriu. Hegel reia în diferite contexte observaţia aristote- 
lică, punind în evidenţă diverse aspecte ale uimirii. În Prelegerile de filosofie a 
istoriei, uimirea, ca început al filosofiei greceşti a naturii, implică raportarea la 
natură „ca la ceva deocamdată străin (s. n.) omului“30. Iar în Filosofia spiritului 
se arată că afirmaţia lui Aristotel trebuie înţeleasă în sensul că intuiţia sau cer- 
titudinea, şi anume certitudinea nedeterminată a raţiunii subiective, constituie 
punctul zero al cunoaşterii. In ea obiectul este încă „împovărat [...] cu forma 
irationalului“ şi de aceea inspiră uimire şi respect*!. Dar gândirea filosofică tre- 
buie să se ridice deasupra punctului de vedere al uimirii şi să se regăsească pe 
sine, ca spirit, în obiect, să depăşească intuiţia nemijlocită şi să dezvolte dis- 
cursiv mişcarea în spirală prin care spiritul se obiectiveazä în negația sa şi se 
recunoaşte în alteritate, revenind la sine. Cel ce se limitează la momentul simtirii 
şi al intuitiei nu poate da naştere decât „misterelor“, precum în vechime oame- 
nii „primitivi“; or, acestea sînt „producţii instinctuale ale raţiunii omeneşti“ şi 
au un caracter neştiinţific3?. Dacă în Filosofia spiritului misterele sînt carac- 
terizate drept „fabulele despre mari cunoştinţe astronomice şi alte cunoştinţe 
ale oamenilor primitivi“, in Prelegerile de istoria filosofiei şi in Prelegerile de 
filosofia religiei ele sînt integrate în religie, ca element speculativ al acesteia. 
Luate în această ultimă acceptiune, este absurd să le mai înţelegem în sensul 
comun al misterului, drept „ceea ce e plin de taină“ şi rămîne incognoscibil, 
din moment ce misterele erau cunoscute de către iniţiaţi. Misterele sînt pägine 
(de pildă cele eleusine) sau creştine; ultimele se realizează ca gîndire a Sfintei 
Treimi, iar această meditaţie supremă a fost denumită de „cei vechi“ entuziasm. 
Termenul este înţeles aici în alt sens decît cel obişnuit, al exaltării, deoarece, 
în calitatea sa, de „considerare pur teoretică“, misterul este simultan „supremul 
calm al gîndirii“, dar şi „cea mai înaltă activitate“. 

Uimirea reprezintă pentru Hegel punctul comun al artei, al religiei şi al filo- 
sofiei: ea este începutul filosofiei, dar se regăseşte ca o stare specifică în misterele 
religioase şi, în plus, este deşteptată de conştientizarea armoniei lumii şi de des- 
coperirea finalitätii universale. Totuşi, în Prelegerile de estetică ale lui Hegel ea 
nu este menţionată decît ocazional, acolo unde — după ce se aminteşte „zica- 
la după care intuiţia artistică în general, ca şi cea religioasă, sau mai curind 
ambele împreună, şi chiar şi cercetarea ştiinţifică au avut ca punct de plecare 
mirarea“ — se precizează: „Omul pe care nu-l uimeşte nimic îşi petrece viaţa 
încă în stare de dobitocie şi timpire. Nu-l interesează nimic şi nimic nu există 
pentru el, fiindcă el încă nu s-a separat şi liberat pe sine însuşi de obiecte şi de 
existenţa singulară şi nemijlocită a acestora. Iar pe de altă parte, pe cine nimic 
nu-l mai miră, acela consideră întreaga lume exterioară ca pe ceva de el însuşi 
prea. bine cunoscut |...]. Mirarea îşi face apariţia numai acolo unde omul, libe- 


30G, W. F. Hegel — Prelegeri de filosofie a istoriei, Ed. Academiei, Bucureşti, 1968, p. 227. 

3l1]dem — Enciclopedia ştiinţelor filosofice. Partea a III-a. Filosofia spiritului, Ed. Acade- 
miei, Bucureşti, 1966, p. 264 sq. 

32 Ibidem, p. 129 sq. 

33 Ibidem. 

34Idem — Prelegeri de filosofie a religiei, Ed. Academiei, Bucureşti, 1969, p. 448. 


157 


rat din prima şi cea mai nemijlocită legătură cu natura şi de legătura cea mai 
directă şi pur practică a dorinţei, se retrage sufleteşte din cătuşele naturii şi ale 
propriei sale existente singulare, căutînd şi văzînd acum în lucruri ceva general, 
existent în sine şi permanent. Abia atunci îl uimesc obiectele naturii şi observă 
că ele sînt altceva, ceva ce, totuşi, trebuie să fie pentru el, pentru om, şi-n ceea 
ce el caută să se regăsească pe sine, gînduri, raţiune“.55 Sfârşitul pasajului citat 
relevă în mod clar că Hegel nu agreează ideea unei alteritäti de sine stătătoare, 
pentru că, de-abia descoperit sentimentul uimirii, se şi străduieşte să-l elimine 
prin restabilirea identităţii. Tocmai de aceea el apreciază mirarea doar ca punct 
de plecare al cunoaşterii. Hegel este incomodat de aspectul irațional al uimirii: 
aceasta exprimă o „contradicţie între lucrurile naturale şi spirit, contradicţie în 
care obiectele se înfăţişează pe cât de atrăgătoare pe atât de respingătoare şi al 
cărei sentiment, însoțind năzuința de a o înlătura (s. n.), produce mirarea“36. 
Observăm aici mai întîi că ambivalenta atracției şi a respingerii apropie mira- 
rea, în înţelesul ei hegelian, de sentimentul complex al sublimului estetic; în al 
doilea rînd, precizarea că sentimentul mirării este neîndoielnic însoţit de dorinţa 
înlăturării sale prin cunoaştere pune în evidenţă inaderenta lui Hegel la senti- 
mentul metafizic al misterului şi diferenţa radicală dintre concepţia sa şi cea a 
lui Blaga. 

Misterul reprezintă la Blaga axa întregii sale teorii a cunoaşterii şi, prin 
intermediul censurii transcendente, şi al ontologiei sale. Implicînd un act de 
transcendere — cu permisiunea, censurii transcendente —, fără a fi vreodată lumi- 
nat, misterul constituie orizontul cunoaşterii luciferice şi concură la configurarea 
specificului uman. Fascinat de timpuriu de ideea de mister, Blaga redă, pentru 
frumuseţea expresiei, deja în Fenomenul originar definiţia lui Schelling; a miste- 
relor drept „ferestre deschise spre absolut“ sau spre cer”’, pentru ca în Gânduri 
să propună el însuşi o aproximare metaforică a misterului drept „un adînc şi 
tainic amestec de înţeles şi neînțeles, de bine si de rău, de dreptate şi păcat“38. 
La polul opus atitudinii rationalizante a lui Hegel, el ajunge să considere că 
atitudinea firească a omului în faţa unui mister este aceea, de a-l adinci şi propu- 
ne „principiul conservării enigmelor“3, denumit ulterior „principiul conservării 
misterelor“. Tentativei misterelor de a se apăra cu ajutorul censurii Marelui 
Anonim, individul blagian îi răspunde printr-o — aga-zicind — complicitate sau 
disponibilitate de a conspira cu necunoscutul. Desigur, minus-cunoaşterea in- 
telectului ecstatic, care procedează în sensul augmentärii „corolei de minuni 
a lumii“, nu elimină cu totul cunoaşterea luminătoare (plus-cunoagterea), dar 
nici aceasta nu va clarifica definitiv şi în mod absolut misterul. Prin urmare, 
„subiectul cognitiv n-ar ieşi de fapt niciodată din ocolul misterului. Toate ac- 
tele şi procesele cognitive se reduc la operaţii cu mistere“40. Şi mai departe: 


35]dem — Prelegeri de estetică, I, Ed. Academiei, Bucureşti, 1966, p. 323. 

36 Ibidem. 

3TLucian Blaga — „Fenomenul originar“, în: Eseuri. Opere 7, Ed. Minerva, Bucureşti, 1980, 
p. 226. 

38]dem — Încercări filosofice, Ed. Facla, Timisoara, 1977, p. 265. 

39Idem — „Pietre pentru templul meu“, în: Opere 7. Eseuri, Ed. Minerva, Bucureşti, 1980, 
p. 71. 

40]dem — Eonul dogmatic, în: Trilogia cunoaşterii. Opere 8, Ed. Minerva, Bucureşti, 1983, 

„Prin unele operaţii, cele ale intelectului enstatic, misterele s-ar împuţina şi s-ar 
atenua, fără a dispărea vreodată complet, prin alte operaţii (ale intelectului ecs- 
tatic), misterele, sau cel puţin unele dintre ele, s-ar potenta. Obiectul cunoaşterii 
intelegätoare e misterul. Problema cunoaşterii înţelegătoare e sau reducerea sau 
potentarea <misterului>“.*! Din această perspectivă, uimirea, ca reacţie umană 
la mister, nu va mai fi doar punctul de plecare al cunoaşterii filosofice, ci o va 
însoţi permanent. 

Aceeaşi idee o preocupă pe Ute Guzzoni. Ea critică ideea admisă în mod cu- 
rent că uimirea, ar fi doar o stare pasageră a cunoaşterii şi că filosofia, şi ştiinţa 
se caracterizează tocmai prin „strădania de a înlătura ceea ce stirneste uimi- 
rea“42. Filosofia înlătură alteritatea prin întemeierea unui cadru argumentativ, 
adică printr-o integrare a uimitorului într-o ordine identică, prin care acesta îşi 
pierde non-identitatea şi caracterul încă necunoscut (Nicht-Identität, respectiv 
Nicht-Identifiziertheit)*3. Autoarea apără însă non-identitatea, şi cum aceasta 
„semnifică un caracter uimitor“, ea propune ca filosofia să le lase obiectelor al- 
teritatea şi, în loc să le dizolve în schemele identificatoare ale subiectului, să 
intre în dialog cu ele ca obiecte străine“t. Numai astfel li se poate atribui lucru- 
rilor o identitate care să nu fie constrîngătoare. Ca „argument al autorităţii“, 
autoarea aminteşte pasajul consacrat de Heidegger uimirii în Was ist das — die 
Philosophie?, unde Erstaunen era caracterizată drept starea în care individul se 
retrage din faţa, fiinţei fiinţării şi este totodată atras irezistibil de aceasta, astfel 
încît ea îi permite să se deschidă către fiinţa fiintärii şi, ca atare, către meditaţia 
filosofică.%5 

Dacă uimirea în general presupune atît la Heidegger, cît şi la Hegel o dublă 
mişcare de atracţie şi de respingere, în plan estetic ea readuce în discuţie pro- 
blema sublimului. Ne place să considerăm simptomatică reabilitarea catego- 
riei estetice a sublimului în ultimele decenii, după ce ea fusese compromisă 
de grandilocventa romantică; de asemenea, nu ni se pare intimplätoare nici 
concomitenta acestui fenomen cu proliferarea. filosofiilor non-identităţii. Exem- 
ple pentru intervenirea unei schimbări în atitudinea faţă de sublim le oferă mai 
întîi un eseu al lui Wilhelm Weischedel publicat în 1967 şi intitulat programa- 
tic Reabilitarea sublimului, urmat; de noua interpretare dată de Jean-François 
Lyotard analiticii kantiene a sublimului®®. 


p. 275. 

41 Ibidem. 

42Ute Guzzoni — Identität oder nicht. Zur Kritischen Theorie der Ontologie, Karl Alber, 
Freiburg, München, 1981, p. 259. 

43 Ibidem. 

+4 Ibidem, p. 260. 

+5Reproducem în continuare acest fragment: „Im Erstaunen halten wir an uns [...]. Wir 
treten gleichsam zurück vor dem Seienden — davor, daß es ist und so und nicht anders ist. 
Auch erschöpft sich das Erstaunen nicht in diesem Zurücktreten vor dem Sein des Seienden, 
sondern es ist, als dieses Zurücktreten und Ansichhalten, zugleich hingerissen zu dem und 
gleichsam gefesselt durch das, wovor es zurücktritt. So ist das Erstaunen die Dis-position, in 
der und für die das Sein des Seienden sich öffnet. Das Erstaunen ist die Stimmung, innerhalb 
derer den griechischen Philosophen das Entsprechen zum Sein des Seienden gewährt war.“ 
(Martin Heidegger — Was ist das — die Philosophie?, Günther Neske, Pfullingen, 1956, p. 40) 

46 Wilhelm Weischedel — „Rehabilitation des Erhabenen“, in: Philosophische Grenzgänge. 

Weischedel constată prăbuşirea ideii de sublim în epoca noastră şi o pune pe 
seama transformării concepţiei despre noi înşine şi a pierderii dimensiunii supra- 
sensibile. Aceasta din urmă reprezintă totuşi doar unul din cele două momente 
ale sublimului, celălalt fiind negativul. (La Burke, Kant şi Schiller obiectul con- 
siderat sublim deştepta spaima şi groaza.) Iar aspectul negativ nu numai că a 
rămas neatins astăzi, ci a trecut chiar în prim-plan, sub forma conştiinţei finitu- 
dinii şi a nimicniciei — cu alte cuvinte, autonomizarea momentului negativitätii 
în cadrul sublimului a dus la izbucnirea nihilismului. Atitudinea autorului vi- 
zează, desigur, suprimarea maleficului nihilist prin accentuarea laturii pozitive 
a Nimicului şi redescoperirea astfel a sentimentului sublimului. Ceea ce Wei- 
schedel întrezărea doar ca posibilitate — revenirea la sublim -, Lyotard vede 
deja realizat în arta contemporană; el leagă sublimul de tentativa paradoxală 
a reprezentării non-reprezentabilului în pictura abstractă, de pildă la Barnett 
Newman”. 

Incä de la primele sale teoretizäri sublimul a fost asociat cu dispozitiile alte- 
rităţii: el duce la extaz (iar 6k-stasis este deja etimologic o dis-pozitie) şi face să 
se nască în noi o stare admirabilă (admiration la Boileau), de uimire (thaumăsion 
în Peri hypsous), de entuziasm sau chiar de fascinatie“®. Fără a intenţiona să 
dezvoltăm o fenomenologie a acestor dispoziţii fundamentale ale alteritätii, în 
continuare le vom trece pe scurt în revistă, şi anume mai ales sub aspectul 
relaţiei lor cu alteritatea. Despre mirare şi despre uimire — ca formă, intensifi- 
cată a celei dintii — a fost deja vorba. Ele denumesc starea declanşată brusc de 
întîlnirea cu alteritatea, iar în pofida etimologiei”, instituirea lor spontană are 
ceva, din graţia fericită a kairosului. Obiectul mirării este o minune sau un mira- 
col, deci ceva neaşteptat, singular, iar mirarea este o stare pozitivă, ba chiar — 
după Arşavir Acterian — „Abc-ul beatitudinii“50. Acterian se referă aici la o mi- 
rare moderată, care îşi pierde intensitatea momentană, caracterul de experienţă 
extatică, pentru a cîştiga în durată, ducînd abia astfel la o cunoaştere extaticä 
veritabilă. Mirarea este asociată de el rationalitätii, ca „licar de luciditate, cînd 
inmärmuritoare, cînd iluminatorie“, dar poate fi prelungită şi generalizată (ca 
atunci cînd înţelegem că totul poate fi considerat prilej de mirare), ceea ce ar 


duce la o experienţă cu totul specială, după unii quasi-religioasă.5! 


Vorgänge und Essays, W. Kohlhammer, Stuttgart, Berlin u. a., 1967, p. 99-110; Jean-Francois 
Lyotard — Die Analytik des Erhabenen (Kant-Lektionen; Kritik der Urteilskraft, Sp 23-29), 
Wilhelm Fink, München, 1993 (titlu fr. : Lecons sur l’analytique du sublime). 

47 Jean-François Lyotard — L’inhumain. Causeries sur le temps, Editions Galilée, Paris, 
1988. 

48V., si Titus Mocanu — Despre sublim. Aspiratia către sublim si spiritul epocii contempo- 
rane, Ed. Dacia, Cluj-Napoca, 1970, p. 57. 

49De altfel, termenul francez pentru „uimire“ — &tonnement — derivă din latinescul extonare, 
care denotă faptul de a fi lovit (ca) de fulger, de a fi cuprins de o emotie vie în faţa a ceva 
surprinzător, extraordinar. 

50 Arsavir Acterian — „Cîteva consideraţii despre miracole, mister şi minune“, în: „Contem- 
poranul“, 27 iulie 1995. 

51Jatä cum descrie Acterian această situaţie: „Cînd am spus: toate sînt minuni, am pornit de 
la o capacitate de mirare nelimitată, prin care toate lucrurile, chiar şi cele banale, se transmută 
în miracole, se transfigurează. Într-o astfel de viziune, toate sînt egale: clipele, lucrurile, stări 
fizice, stări sufleteşti, spiritul în nemişcare ca şi în mişcare, ordinea ca şi dezordinea, dragostea 

Or, arta modernă ne oferă cel puţin un asemenea exemplu al mirării atot- 
cuprinzătoare, prin acele objets trouves ale lui Marcel Duchamp. Expunerea. de 
către el drept obiecte estetice a unor lucruri obişnuite, dar scoase din contextul 
folosirii lor cotidiene, a contribuit la răsturnarea, prejudecätii după care numai 
anumite lucruri sînt demne de a fi ridicate la statutul de artă, considerind, 
ca şi omul lui Acterian, că „toate sînt egale“. Arta ne smulge în acest fel din 
obisnuinte şi ne recuperează privirea sensibilă la alteritatea lucrurilor în genere. 
Denumitä de noi adamică, ea ar putea fi caracterizată la fel de bine drept ma- 
gică; nu întîmplător arta lui Duchamp a fost interpretată tocmai ca o repunere 
în drepturi a obiectului de tip magic, totemic.52 Alteritatea slabă, asimilabilă, a 
situării-opozitive sub forma obiectului (Gegenstand) lasă astfel locul alteritätii 
ireductibile a situării-opozitive de genul unui magisches Gegenüber. Observatia 
este valabilă şi pentru alţi artişti, cum ar fi Josef Albers, ale cărui desene, cu 
frecventele lor schimbări de perspectivă şi cu diferitele senzaţii spaţiale pe care 
le provoacă, înfăţişează fiinţări naturale de tip magic-demonic, întrucât aici ceva 
pare să fie viu şi să se mişte de la sine, fără a putea totuşi cunoaşte legea acestei 
vieţi. 


La o alteritate magică trimit însă nu numai mirarea şi uimirea, ci şi fascinația 
şi entuziasmul. Mai întîi mirarea ţine, în interpretarea dată de Rudolf Otto sa- 
crului, de momentul mirum sau mirabile al lui das Ganz Andere; el presupu- 
ne momentul mysterium minus aspectul tremendum. Corespondentul natural 
psihologic al lui mirum este starea de stupor, semnificînd „o uimire care te 
inmärmureste, starea celui ce «rămîne cu gura cäscatä>, uluiala (Befremden) 
absolută“55. La origine, mirarea aparţine exclusiv de domeniul numinosului, de 
unde trece într-o formă estompată — ca surpriză — în alte domenii. Adevăratul 
mirum este totuşi misteriosul religios sau „<cel cu totul altul> [das <Ganz 
Andere>] (thäteron, anyad, alienum), este Străinul şi Uimitorul (das Fremde 
und Befremdende), este ceea ce se aflä absolut in afara domeniului lucrurilor 
obişnuite, inteligibile şi, deci, <familiare>“; prin aceasta el provoacă „o uimire 
care ne imärmureste“ >, 

Împreună cu momentele fascinans şi augustum, mirum dä naştere la Otto 
aspectului admirandum. În admiraţie aspectul pozitiv, de elevaţie sufletească, 
prezent uneori şi în cazul mirării, devine explicit; admiraţia presupune o alte- 
ritate superioară, de pildă sub forma modelului demn de a fi urmat (în viaţă) 
sau imitat (în artă). Dacă admiraţia rămîne încă sub control raţional, odată tul- 
burată, în ipostaza fascinatiei, împărtăşeşte ambivalenta vrăjii şi a farmecului. 


ca şi ura, credinţa, nădejdea, disperarea. Mirarea noastră se apleacă peste toate, fără vreo 
diferenţiere sau categorisire sub acest unghi. Asta nu înseamnă neapărat panteism.“ (Ibidem) 

52Dupä Werner Haftmann, în gestul lui Duchamp „cu care a izolat un lucru oarecare ales 
şi l-a expus într-un mediu străin lui drept ceea ce este străin, drept ceea ce este prezent 
în mod accidental, a cărui prezenţă cea mai reală îi conferea tocmai valoarea cea mai ireală, 
magia si demnitatea fetişului“, se defineşte experienţa modernă despre lucru drept „experienţa 
prezenţei opozitive magice“ (die Erfahrung des magischen Gegenüber, apud Hans Sedlmayr 
— Die Revolution der modernen Kunst, Rowohlt, Reinbek bei Hamburg, 1955, p. 111). 

53Rudolf Otto — Sacrul: despre elementul irațional din ideea divinului şi despre relaţia lui 
cu rationalul, Ed. Dacia, Cluj-Napoca, 1992, p. 36. 

54 Ibidem, p. 36 sq. 


161 


„Aura minunii“, de care vorbea Arşavir Acterian, îşi preschimbă strălucirea, într- 
o iradiere ambiguă, „vrăjită“, în care farmecul poate acţiona, ca şi strămoşul 
său pharmakon, fie vindecätor, fie malefic. Apolinicul admiratiei este întregit de 
dionisiacul fascinatiei. Iar fascinația a fost asociată de acelaşi Rudolf Otto cu 
senzațiile de beţie, de ameţeală şi încîntare, cu exuberanta si cu exaltarea: fas- 
cinans-ul este „ceea ce este tulburător |... ], ceea ce este imbätätor, incintätor, 
ciudat de fermecător, ceea ce ajunge, adesea, să se intensifice pînă la delir şi 
beţie“55. Or, şi arta conţine un moment al fascinatiei; de aceea ea poate să 
descinte, dar şi să deoache (fascinare), ea te prinde în vraja sa la fel de strîns 
ca într-un mänunchi de nuiele (fascina), infägurat (fasciatum) gi imobilizat. 

Împreună cu groaza, spaima, plăcerea, tristeţea şi dorinţa, admiraţia dă 
naştere „pasiunii entuziaste“, o altă dispoziţie estetică a alteritätii, despre care 
John Dennis remarca în Bazele criticii poeziei din 1704: „|...] admiraţia si 
groaza (terror) conferă poeziei principala ei măreție gi acestea sînt pasiunile 
entuziaste de căpetenie“.55 Insemnind la origine inspiraţia divină sau faptul de 
a fi posedat de divinitate, entuziasmul va păstra pînă tirziu conotatia hybris-ului 
fanatic. Astfel se explică, de pildă, reticenta lui Philalethe din Nouveauzr Essais 
ale lui Leibniz la adresa entuziasmului, considerat o trăsătură a dogmaticilor si 
„un nume dat în lipsă de altceva mai bun de cei ce-şi imaginează că o revelaţie 
imediată este posibilä“?”. Interlocutorul acestuia, Théophile, încearcă să salveze 
termenul, reamintind tocmai semnificaţia sa iniţială, faptul că există o divinitate 
în noi (Est deus in nobis). Tot el însă justifică şi decăderea noţiunii pînă la 
o folosire peiorativă: cum oamenii au început să-şi considere propriile pasiuni 
şi fantezii drept ceva divin, entuziasmul a început să semnifice o dereglare a 
spiritului atribuită unei presupuse divinităţi existente în of. 

Două secole mai tîrziu, entuziasmul îşi va pierde complet reminiscentele re- 
ligioase şi, odată cu aceasta, îşi va redobindi semnificaţia pozitivă. De pildă, 
pentru un rationalist precum Vianu, entuziasmul nu mai constituie apanajul 
misticilor, al vizionarilor si al fanaticilor, ci — legat de uimire, de bucurie si 
de iubire — este o condiţie subiectivă a creării şi a receptärii de valori, ca şi 
a trăirii plenitudinii vieţii. Datorită entuziasmului, „lucruri pe care abia dacă 
le-am fi observat altădată se umplu de o frumuseţe netärmuritä, de o tainică şi 
seducătoare lumină lăuntrică“5%, într-un fel de magic proces de anamorfozä, în 
care — parafrazîndu-l pe Noica — peştii ar deveni păsări, tiritoarele, zburătoare 
şi fiii pămîntului, fiinţe cosmice. 

Este evident aspectul benefic al alterităţii în toate dispoziţiile afective men- 
tionate. Din această perspectivă, experienţa, dia-logică pe care o consemnează 
trăirea. estetică nu numai că nu se confundă cu conceptul, în vogă odinioară, al 
alienării, ci constituie chiar opusul acestuia. Teoria alienării pleacă, după cum 


55 Ibidem, p. 46. 

56 Apud Ion lanoşi — Sublimul în estetică, Ed. Meridiane, Bucureşti, 1983, p. 79. 

5TLeibniz — Nouveaux Essais sur l’entendement humain, IV, 19, $ 1, Flammarion, Paris, 
[f. a.], p. 453. 

58 Ibidem, $ 16. 

59 Tudor Vianu — „Despre entuziasm“, în: Studii de filosofia culturii, Ed. Eminescu, Bucu- 
reşti, 1982, p. 453. 

se ştie, de la analiza hegeliană a raportului dintre stăpîn şi slugă din Fenomeno- 
logia spiritului ai de la pasajul din Manuscrisele economico-filosofice din 1844 
ale lui Marx în care acesta apreciază că produsul muncii, ca muncă încorporată 
într-un obiect, se opune muncii şi producătorului drept „ceva străin, ce o forţă 
independentă de producător“60. În cele ce urmează ne vom opri numai asupra 
lucrării ultim-mentionate, întrucât radicalitatea exprimării accentuează contras- 
tul faţă de experienţa artistică. Muncitorul — afirmă Marx — se raportează la 
produsul muncii sale ca la un obiect străin, ceea ce face ca realitatea, exteri- 
oară să-i devină „lumea străină, obiectuală, pe care el o creează împotriva lui 
însuşi“6!. Producerea alteritätii säräceste şi subjugă, obiectivarea este o „privare 
de către obiect gi robire de către el“, în procesul autoînstrăinării (Entäußerung), 
iar autoînstrăinarea muncitorului în produsul său denotă „nu numai că munca 
sa devine un obiect, capătă o existenţă exterioară, ci şi că ea există în afara lui, 
independent de el, ca ceva ce-i este străin, şi devine o forţă de sine stătătoare 
care i se opune; că viaţa pe care el a transmis-o obiectului i se opune ca ceva 
ostil gi străin“62. Aşadar, în cadrul obiectivării, ca activitate de realizare a unor 
produse de către muncitor, se distinge insträinarea; ea cunoaşte două aspecte, 
după cum se raportează la produsele muncii ori la însuşi actul producţiei. In 
primul caz, autoînstrăinarea implică încă un termen, şi anume pe acel „alt om, 
străin lui [muncitorului], ostil, dispunînd de putere şi independent de el“, care 
îşi însuşeşte produsul muncii sale şi face astfel din muncă „o activitate pusă 
în slujba unui alt om, aflată sub dominaţia lui, supusă constringerü şi jugului 
lui“63, Prezenţa acestei alterităţi umane negative, pe care Marx nu osteneste 
s-o prezinte drept „ostilă“ şi înrobitoare, conferă şi muncii producătorului un 
alt caracter, consacră autoînstrăinarea muncii: „|...] munca îi este exterioară 
muncitorului, adică nu ţine de esenţa, sa, de aceea el nu se afirmă, ci se neagă 
în munca sa, nu se simte mulţumit, ci nefericit, nu-şi desfăşoară liber energia 
fizică şi spirituală, ci îşi mortifică trupul şi-şi distruge spiritul“.°* Munca devine 
forţată, nu mai satisface o necesitate interioară, ci doar trebuinte exterioare. 
Ceea ce ne interesează aici, dincolo de relevanta sociologică sau de implicaţiile 
filosofice, economice ori social-politice ale analizei lui Marx, este configurarea 
unui tablou paradigmatic al alteritätii negative, în care raportul dintre termeni, 
prost pus, deformează identitatea ambelor relate: nu numai muncitorul are de su- 
ferit în urma acestui fapt, sub forma autoînstrăinării, dar nici „non-muncitorul“ 
— cel ce-şi însuşeşte produsul muncii altuia — nu accede la o identitate autentică, 
împlinitoare, ci cunoaşte o stare de alienare.°® Întrebarea este dacă avem voie 


60Karl Marx — Manuscrise economico-filosofice din 1844, în: Karl Marx, Friedrich Engels — 
Scrieri din tinereţe, Ed. Politică, Bucureşti, 1968, p. 550. 

61 Ibidem, p. 551. 

62 Ibidem. 

63 Ibidem, p. 558. 

64 Ibidem, p. 553. 

65 Concluziile capitolului sint clare in aceastä privintä: „In primul rînd, trebuie să remarcăm 
că tot ce apare la muncitor ca activitate de autoînstrăinare, de înstrăinare apare la non- 
muncitor ca stare de alienare, de înstrăinare. În al doilea rînd, atitudinea reală, practică a 
muncitorului în procesul de producţie şi atitudinea lui (ca stare sufletească) faţă de produs 
apare la non-muncitorul din faţa lui ca atitudine teoretică.“ (Ibidem, p. 561) 

sa vorbim şi în artă de o asemenea proastă punere a identităţii relatelor. Baza 
de comparaţie ni se oferă de la sine: creaţia artistică este ea însăşi o formă de 
obiectivare, corespunzătoare „atitudinii reale, practice a muncitorului în proce- 
sul de producţie“, în timp ce receptarea corespunde — desigur, între anumite 
limite, ce nu pot fi forţate — atitudinii „teoretice“ a non-muncitorului. Şi totuşi 
este la fel de absurd să afirmăm că artistul sărăceşte prin creaţie (cum este ca- 
zul muncitorului după Marx), ca şi a susţine că receptorul estetic se alienează 
prin contactul cu opere de artă. Dacă — acceptind cu titlu metodologic premi- 
sele lui Marx — considerăm că activitatea de producţie sporeşte lumea străină 
şi ostilă muncitorului, este cel puţin tot atît de adevărat că alteritatea ireduc- 
tibilă pe care o reprezintă lumea operelor de artă nu are nimic din duşmănia 
rezultatelor muncii înstrăinate. lar dacă impersonalizarea în procesul creaţiei 
artistice ar putea fi asimilată alienării, aceasta este, în orice caz, o alienare 
norocoasă66, căci esențialmente arta pune în evidenţă faţa bună a Celuilalt, 
ipostaza îmbogăţitoare, iar nu traumatizantă a alteritätii. 

Aşadar, departe de a fi irelevant sau secundar pentru teoria artei şi pentru es- 
tetică, conceptul de alteritate poate lumina aspecte semnificative ale experienţei 
artistice. Iar faptul nu a rămas neobservat de către teoreticieni, chiar dacă tin- 
de să rămînă deocamdată obiectul unor preocupări oarecum marginale şi ex- 
centrice, atestate de studii precum cele ale lui Milan Damnjanović”. El propune 
nici mai mult nici mai puţin decît abordarea problemelor artei din perspectiva 
unei heteroontologii şi a unei heterologici. 

Heteroontologia este teoria despre fiinţa Celuilalt (tò heteron) si poate fi ela- 
borată, în viziunea autorului, plecînd de la dialogurile tîrzii platonice (Parmeni- 
de, Sofistul) şi de la Aristotel (mai ales din Metafizica şi din Etica nicomahicä), 
pentru a fi dezvoltată propriu-zis în epoca modernă de către Hegel (Ştiinţa logi- 
cii) şi în gindirea radical istorică posthegeliană (Marx, Bloch, Adorno). Platon 
introduce alteritatea ca temă centrală în Sofistul, dar cum metafizica platonică 
nu oferă, din perspectivă formală, posibilitatea, de legitimare a noului, ea se 
înscrie — după Damnjanović — pe linia filosofiei identităţii absolute, in care Ce- 
luilalt nu i se recunoaşte o existenţă de sine stătătoare. Observatia este valabilă, 
după el, şi în cazul lui Aristotel, care, prin teoria din Etica nicomahicä despre 
„domeniul lucrurilor ce pot fi altfel decît sint“6®, vine pe aceeaşi linie cu teza 
platonică. despre neființă ca fiinţă a Celuilalt. Aristotel acceptă faptul că po- 
sibilitatea naşterii a ceva nou este legată esenţial de activitatea „creatoare“ a 
omului, însă aceasta este înţeleasă, ca în toată filosofia greacă, nu ca producere a 
ceva fundamental nou, ci ca prelucrare a unei materii date: activitatea poieticä 
este o trecere de la neființă la fiinţă, un fel de genesis eis ousian, ca la Platon, 
dar nu ajunge niciodată să fie considerată o creatio er nihilo. Aristotel a rămas, 


66Eugen Negrici — Figura spiritului creator, apud Irina Mavrodin, Poietică şi poetică, Ed. 
Univers, Bucureşti, 1982, p. 157. 

67Milan Damnjanović — „Das Problem des ästhetischen Scheins in heteroontologischer Sicht“ 
şi „Es gibt Kunstwerke — wie sind sie möglich?“, ambele publicate in: (Hg.) Willi Oelmiiller 
— Kolloquium Kunst und Philosophie. Bd. 2 Ästhetischer Schein, respectiv Bd. 3. Das Kun- 
stwerk, Ferdinand Schöningh, Paderborn, 1982, 1983, p. 62-70, respectiv 59-67. 

68 Aristotel — Etica nicomahicä, Ed. Ştiinţifică şi Enciclopedică, Bucureşti, 1988, C. VI, I, 
1140 a. 

după Damnjanović, în cadrul unei filosofii a identităţii, care nu recunoaşte încă 
principiul creativităţii şi pe cel al istoricitätü. 

Transformäri considerabile, ineficiente totuşi pentru a fundamenta poziţia în 
sine a alterităţii, intervin odată cu dialectica hegeliană, sensibilă la fenomenul 
devenirii, problema lui das Andere fiind pusă în Ştiinţa logicii, în partea de lo- 
gică din Enciclopedia ştiinţelor filosofice şi în Philosophische Propădeutik. Nici 
aici însă nu se ajunge la configurarea unei aşa-numite „logici heteroontologi- 
ce“, întrucât Altul apare doar ca moment integrat dialecticii imanente a fiinţei, 
ca etapă tranzitorie, negată (aufgehoben) prin revenirea la identitate, şi anume 
prin producerea unei identități superioare. Deşi nemulţumit de interpretarea, li- 
mitată a alteritätii în filosofia anterioară, Damnjanović nu face totuşi propuneri 
concrete de revizuire a perspectivei; el se mulţumeşte să menţioneze importanţa 
alteritätii în filosofia artei şi să prezinte succint cîteva aspecte ale aşa-numitului 
Prinzip des Anderen în artă. Alteritatea (Anderssein) fiind legată, după el, de 
nou, cele două mari principii ale heteroontologiei se referă la creativitate şi la 
istoricitate. Or, ambele fenomene sînt esenţiale în artă. Mai întîi, arta a fost 
totdeauna o formă de manifestare a spiritului creator uman şi de iniţiere în alte 
lumi: „Prin artă omul s-a ocupat de <ceea ce poate fi şi altfel>, de ce poate 
fi schimbat sau poate deveni un altul; un cîmp de experimentare nu numai cu 
viziuni asupra lumii (Stefan Morawski), ci şi cu noi şi noi <lumi>, un dome- 
niu al <practicii utopice> (Mikel Dufrenne), al transgresării către celălalt.“69 
Apoi, istoricitatea îl ilustrează. pe „Celălalt drept principiu în existenţa istorică 
a artei“70. Din perspectivă heterologică, „principiul Celuilalt“ implică şi aspec- 
te specifice creaţiei şi receptării artistice. Simplificind de dragul demonstraţiei 
situaţia, creaţiei, Damnjanović apreciază că artistul nu ştie ce face, altfel spus, 
urmează o altă logică decît cea a cunoaşterii (ştiinţifice). Logica identităţii in 
creaţia artistică ar acţiona, dimpotrivă, ca o „heterologică“. Interpretarea lui 
Damnjanović păcătuieşte însă prin lipsă de rigoare, deoarece în continuare hete- 
rologica sau „logica creaţiei“ este considerată, fără nici o legătură, drept logica 
transformării istorice a artei. Ideile din acest al doilea articol le reiau pe cele 
din primul text, chiar dacă le organizează altfel: spre exemplu, în timp ce, din 
perspectiva artistului, heterologica reuneşte principiul creativităţii şi pe cel al 
istoricitätii, din perspectiva publicului ea implică deschiderea. spre alte lumi în 
cadrul receptării. Concluzia este însă. aceeaşi: în artă Celălalt nu este „înghiţit“ 
într-o totalitate mai cuprinzătoare, ci totalitatea reprezintă mişcarea în care 
predomină non-identicul, „drept ceea ce este nou şi altul în mod creator“7L. 

Fără a supraaprecia contribuţia teoretică a autorului citat, rămasă la stadiul 
unei propuneri schematice, încă şi aceea destul de imprecisă, reținem critica la 
adresa filosofiei identităţii, considerată inadecvată pentru abordarea artei, ca şi 
sublinierea importanţei alteritätii în teoria estetică. În general arta are o relaţie 
privilegiată cu alteritatea genuină, neasimilată, întrucât îi restituie omului pri- 
virea adamică şi îi induce un fel de anamneză a viziunii originare. O mărturie 
în acest sens o constituie asocierea experienţei estetice (mai ales a receptării, 


69 Milan Damnjanović — „Das Problem des ästhetischen Scheins“, în op. cit., p. 68. 
70]dem — „Es gibt Kunstwerke... “, în op. cit., p. 64. 
T1 Ibidem, p. 67. 

care s-a dovedit a fi momentul său paradigmatic) cu dispoziţiile fundamenta- 
le ale alteritätii. Aspectul, caracteristic artei dintotdeauna şi de pretutindeni, 
a fost conştientizat de artiştii contemporani şi promovat în mod intenţionat, 
ajungîndu-se uneori la exagerări, ca în cazul acelor manifestări ale avangardei 
ce fac din şocarea receptorului un scop în sine. În fine, alteritatea îmbracă in 
artă o formă pozitivă, şi poate fi, de aceea, folosită cu deosebire astăzi cu funcţii 
existential-terapeutice, ca reacţie la tendinţele de fictionalizare a realităţii, ma- 
nifeste în unele orientări stiintifico-tehnice şi chiar filosofice. 

Acest lucru nu presupune, desigur, că întreaga artă de astăzi ar veni in 
disonantä cu direcţia de evoluţie a ştiinţei (un contraexemplu l-ar constitui, 
de pildă, experimentele de digitalizare din arta ultimilor ani), dar cel puţin în 
anumite forme ale sale arta are o funcţie de echilibrare. Ea ne învaţă să fim 
receptivi şi să ne deschidem către alteritate, ne vindecă de teama de Celălalt 
şi ne demonstrează că există o alteritate benefică şi îmbogăţitoare, mai mult, 
că avem nevoie de alteritate pentru a merge mai departe şi pentru a deveni 
noi înşine. De aceea este absurd nu numai să reducem opera de artă la un 
depozit de senzaţii plăcute, ci şi să separăm esteticul de etic în numele unei 
autonomii estetice greşit înţelese. Problema, identităţii şi a alteritätii în artă 
intretese aspectul logic şi pe cel ce ţine de ontologia artei cu fenomenologia 
experienţei estetice şi cu o etică mai larg înţeleasă. 

Capitolul 7 


Arta ca punct nodal 

al logicii, al ontologiei, al 
fenomenologiei experienţei 
şi al eticii 


Am mai spus-o: Invät să văd... 
RAINER MARIA RILKE 


Cercetarea întreprinsă aici s-a focalizat asupra statutului ontologic al operei de 
artă, încercînd să convingă în legătură cu necesitatea utilizării în teoria artei 
(şi) a unor modele „alternative“ ale identităţii. Simplificînd, opera de artă pare 
să ocupe o poziţie intermediară între pura fiintare abstractă a conceptelor si 
existenţa reală a organismelor vii. Dacă lăsăm la o parte evoluţia în timp a 
sensului noţiunilor, acestea sînt esențe atemporale, înzestrate cu o identitate 
abstractă şi formală. Principiul clasic al identităţii (A = A) corespunde cel mai 
bine acestei identități statice, închise în sine precum fiinţa eleatä. Fiinţările vii 
cunosc însă o identitate „concretă“, în sensul hegelian al cuvîntului: identitatea 
este rezultatul unui proces în cursul căruia subiectul îşi dă singur determinaţi. 
În acest caz, identitatea este determinată prin sine (auto-nomă) şi dinamică; ea 
presupune ieşirea, din sine şi revenirea la sine pe o treaptă superioară a devenirii, 
integrind diferenţa şi chiar contradictia în cadrul unei identități mai „generoase“. 
Principiul identităţii poate fi schematizat acum drept A — A. 

Opera de artă rămîne undeva la mijloc între aceste două modele: diferenţele 
sînt puse, cu sau fără voia lor, de receptori şi de însuşi caracterul istoric al 
reflectării. Chiar dacă opera nu este abandonată în întregime capriciului şi ar- 
bitrariului interpretativ al „lectorilor“ săi, totuşi, pentru a deveni ceea ce este, 
pentru a exista ca operă de artă, ea trebuie însufleţită, şi pentru aceasta are 

nevoie de un sprijin exterior. Identitatea sa nu este nici heteronomă (institu- 
irea prin convenţie a sensului unui concept), nici autonomă (ca manifestările 
vieţii), ci sprijinită sau susţinută; totodată, ea este mereu doar parțial determi- 
nată, în funcţie de actualizările momentane ale sensurilor ei, nicicînd complete.! 
Dependenţa de receptare a operei implică existenţa procesuală a acesteia, în şi 
prin receptarea de către un public aflat în necontenită înnoire. 

Riscul acestei teze constă totuşi în reducerea artei la o identitate de tip 
hegelian, caracteristică stratului ontic al operei ca produs spiritual nespecific 
şi ca semn polivalent. Dar ar însemna o eroare la fel de mare dacă am ignora 
închiderea. operei de artă şi am dizolva-o în relaţia cu receptorul pe cât fusese 
postularea unicitätii şi a caracterului universal şi atemporal al sensului operei. 
Opera de artă nu este nici în sine (A = A), nici nu iese din sine, pentru a 
reveni apoi la sine şi a fi în-şi-pentru-sine (A — A), ci este permanent, in suc- 
cesiunea momentelor kairotice ale actualizării, întru Celălalt. Prepozitia „întru“ 
cumulează deopotrivă aspectul interioritätii şi pe cel al exterioritätii, starea şi 
mişcarea; ea reuneşte astfel identitatea lucrului cu cea a procesului. Identita- 
tea lucrului îmbracă forma unei tautologii şi este conservată (în sensul hegelian 
al lui aufgehoben) în principiul odihnirii în sine a operei de artă; dimpotrivă, 
identitatea procesului presupune repetiţia, apare în artă drept identitate uni- 
laterală sau izotopică, deci ca actualizare reiteratä a unui prototip ce rămîne 
veşnic absent. 

„Întru“ face totodată legătura între ontologia operei de artă şi fenomenolo- 
gia experienţei estetice, deoarece trăsătura deschiderii nu exprimă altceva decât; 
desprinderea, identităţii operei din relaţie, fie cu creatorul, fie cu teoreticianul 
sau mai ales cu receptorul. În consecinţă, discutarea identităţii operei de artă 
a făcut necesară şi caracterizarea acelor relaţii, ele însele izotopi ai unei relaţii 
ideale atotcuprinzătoare. Desprinderea identităţii operei din relaţie poate fi fo- 
losită, ca argument pentru a demonstra existenţa unei legături indisolubile între 
perspectiva, fenomenologică şi teoria artei sau măcar oportunitatea abordării fe- 
nomenologice a artei. Ea s-ar putea dovedi profitabilă şi datorită valentelor sale 
integratoare în raport cu alte modele teoretice: dacă ontologia corelează filosofia 
artei, pe de o parte, cu logica şi, pe de altă parte, cu interpretările formaliste, 
inclusiv structuraliste, ale operei de artă, coordonata fenomenologică deschide 
către ştiinţele particulare ale artei (psihologia, sociologia şi istoria artei) şi, dacă 
îşi însuşeşte şi dimensiunea istoricitätii, spre hermeneutică. În mod tradiţional, 
ontologia a teoretizat obiectul estetic, în timp ce practica experienţei estetice 
a fost lăsată pe seama esteticilor normative sau a psihologiei afectelor. Acest 


1De aceea compararea de către Jauß a textului literar cu caracterul partiturii poate fi 
extinsă asupra tuturor operelor de artă: „|...] opera literară nu este un obiect existînd în sine 
şi care se prezintă în faţa fiecărui observator, în toate timpurile, sub aceeaşi înfăţişare |...]. 
Seamănă mai curînd cu o partitură oferind la fiecare lectură o permanent nouă rezonanţă, 
pe care textul o dezvăluie din materialitatea cuvintelor şi îi actualizează existenţa“ (Hans 
Robert Jauß — „Istoria literară ca provocare a ştiinţei literaturii“, în „Viaţa Românească. 
Caiete critice“, nr. 10/1980, p. 71 sq.). În acelaşi sens, a se vedea şi Roman Ingarden despre 
opera de artă ca produs schematic ce conţine numeroase zone de indeterminare, înlăturate 
în momentul receptării prin „concretizarea“ operei în obiect estetic (Studii de estetică, Ed. 
Univers, Bucureşti, 1978). 

fapt se datorează probabil şi presupozitiei tacite din teoria clasică a artei după 
care identitatea operei de artă nu se deosebeşte în mod esenţial de identitatea 
lucrului fizic. Ea a rămas astfel la ontologia primului nivel al operei de artă. 
„Esteticienii deschiderii“ au completat teoria operei cu un strat secund, dar 
aici ontologia riscă să se dizolve în analiza experienţei estetice şi cu deosebire 
a receptării. Dimpotrivă, prin evidenţierea. unui al treilea nivel, şi mai profund, 
al operei de artă, am încercat să integrăm teoria experienţei estetice în on- 
tologie, sub forma izotopilor identităţii (creaţie, receptare şi teoretizare) şi a 
aga-numitelor dispoziţii fundamentale ale alteritätii. Acestea din urmă au des- 
chis domeniul artei spre morală şi spre o viziune „originară“ a lumii. Jauß critica 
Teoria estetică a lui Adorno pentru faptul de a fi subliniat în mod unilateral 
negativitatea artei, interpretată drept subversivitate. Jauß preferă să sublinieze 
potenţialul „comunicativ“ al artei; aceasta poate acţiona normbildend asupra 
societăţii, oferind modele comportamentale care sînt preluate cu uşurinţă dato- 
rita predispoziţiei pentru identificare a atitudinii estetice. Mai mult, definirea 
plăcerii estetice de către Jauß drept o „desfătare-de-sine-în-desfătarea-cu- Altul“ 
face ca identificarea estetică sa nu se rezume la preluarea pasivă a unui model 
idealizat de comportament, ci să se realizeze „printr-o mişcare de du-te-vino 
între contemplatorul eliberat prin intermediul estetic şi obiectul său ireal“?. 

În ce ne priveşte, am preferat să mediem legătura dintre estetic şi etic prin 
fenomenul conferirii de identitate şi al privirii adamice. Primul vizează des- 
prinderea, identităţii din relaţia cu Altul şi presupune atît revelarea identităţii 
profunde proprii, aduse la suprafaţă prin autoprosopee, cît şi dobindirea de noi 
„determinaţi“ ca urmare a acestei întîlniri. La sfirşitul dialogului, fiecare dintre 
interlocutori este modificat de celălalt: receptorul are alt „orizont de aşteptări“ 
(Gadamer), iar opera şi-a luminat (actualizat) alt aspect din aură. 

Dacă această conferire de identitate a idividului apare ca un joc al atracției 
şi al respingerii receptorului de către operă sau ca schimb de întrebări şi de 
răspunsuri ce se desfăşoară procesual, cel de-al doilea aspect menţionat, privi- 
rea. adamică, acţionează spontan, ca o transformare instantanee a orizontului 
perceptiv. Unii esteticieni au inclus această înnoire a privirii în dimensiunea, 
mai amplă a negativitätii artei, ca expresie a libertăţii artei, ce oferă alterna- 
tive emancipatoare în raport cu cotidianul. Arta ar refuza să se supună legilor 
realului şi ar contraria şi submina autoritatea unei anumite viziuni asupra lumii 
(Marcuse, Jauß). Dar această negativitate în raport cu realul concret poate fi 
interpretată şi în sens pozitiv, dacă o înţelegem în funcţia sa dezalienantă. Aşa 
cum, din punct de vedere ontologic, opera de artă reunea, în mod paradoxal, 
categorii altfel ireconciliabile, şi întîlnirea cu arta se relevă a avea de fapt un ca- 
racter contradictoriu: tocmai arta modernă, care se îndepărtează de imperativul 
copierii realităţii, reface unitatea individului cu lumea prin restituirea alterităţii 
originare a lucrurilor. Reamintim că arta este dar sau Zuwachs tocmai pentru 
că este vindecătoare şi închide rana produsă de alienare. 

Funcţia sa katharctică, discutată de atitea ori, trebuie înţeleasă în primul 


2Hans Robert Jauß — Experientä estetică şi hermeneutică literară, Ed. Univers, Bucureşti, 
1983, p. 169. 


169 


rînd dintr-o asemenea perspectivă existenţială şi abia apoi în variantele sale 
particulare, psihologice. Katharsis-ul aristotelic conţinea, în afară de milă şi de 
frică, sentimentul solidarităţii umane şi al iubirii pentru oameni (philăntropon)5. 
Dar tragedia şi tragicul în general se limitează la sfera umanului — de ce n-am 
putea presupune atunci că arta în ansamblul ei ar realiza o conciliere a omului 
cu realul în totalitatea sa? Aceasta nu ar însemna o consfintire a stării de lucruri 
existente, ci o acceptare a realului, iluminat de amintirea acelei „realităţi adami- 
ce“. Experienţa estetică reprezintă, aşadar, o formă de anamnezä, caracterizată 
printr-o simultană negativitate (aspectul regresiunii către privirea originară) şi 
pozitivitate (consfintirea realului transfigurat). Negativitatea poate fi citită şi 
ca o desființare a realului concret în numele unei realităţi „esenţiale“: arta este 
o transgresare a legilor realului pentru a deschide realul către posibil. La rîndul 
său, pozitivitatea se datorează înstructurării, vertebrării ori rostuirii (în sensul 
lui Noica) a „realului concret“ de către „realitatea esenţială“. Arta fiind fenomen 
aisthetic, legat de simţuri, această rostuire a „realului“ va lua forma iluminärii 
sale de către „realitate“. Nu fără motiv invoca Mikel Dufrenne „iluminarea re- 
alului prin estetic“. Este o situaţie de tipul „întru“: în artă realul există întru 
posibil (întru „realitatea esenţială“, întru eidos-uri), iar înstructurarea realului 
de către posibil atestă paradoxul prin care posibilul conferă consistenţă realului. 

Or, dacă arta realizează concilierea individului cu lumea, se înţelege de ce 
ea aduce bucurie: „Omul [...] prin activitatea-i de dominare a lumii riscă să se 
înstrăineze de ea; el trebuie în fiecare clipă, şi aceasta este funcţia artistului, ca 
prin operele leneviei sale să realizeze concilierea.“5 Arta aduce împăcarea omu- 
lui cu natura, înlocuind cunoaşterea ca luare în posesie, aflată la baza spiritului 
ştiinţific şi tehnic modern, cu o cunoaştere prin impärtäsire.° Arta conciliazä 
realul cu posibilul, omul cu lumea şi stringe laolaltă facultăţile umane într-o 
experienţă sintetică; de aceea „logica artei“ ar putea fi apreciată drept o „logică 
a concilierii“. Idealiştii germani ar subscrie cu siguranţă acestei idei, considerind 
că opera de artă reprezintă punctul de depăşire a dualismului determinatiilor ce 
guvernează realitatea; arta ar fi, aşadar, punctul de identitate între real şi ideal, 
între sensibil şi inteligibil, conţinut şi formă, necesitate şi libertate, între „im- 
pulsul materiei“ şi „impulsul formei“, gîndire şi simtire, activitate conştientă si 
inconștientă”. Astfel, pentru Schiller frumuseţea este ceva miraculos: ea „leagă 
laolaltă două stări opuse una alteia şi care niciodată nu pot deveni una“, şi anu- 
me suprimă această antinomie, „absorbind“ contrariile. Departe de a fi inac- 


3 Aristotel — Poetica, Ed. Ştiinţifică, Bucureşti, 1957, 1452 b. 

+Mikel Dufrenne — Fenomenologia experienţei estetice, vol. II, Ed. Meridiane, Bucureşti, 
1976, p. 225 sq. 

5Francis Ponge, apud Gilbert Durand — Structurile antropologice ale imaginarului. Intro- 
ducere in arhetipologia generală, Ed. Univers, Bucureşti, 1977. 

6in sprijinul acestei idei vine indirect şi faptul că Genießen, termenul prin care Jauß desem- 
na plăcerea estetică, avea în secolul al XVII-lea şi sensul de „participare şi luare în posesie“, 
împreună cu cel de „a se bucura de ceva“ (Jauß — Ezperienţă estetică şi hermeneutică literară, 
ed. cit., p. 71). 

TA se vedea, în acest sens, de pildă, Friedrich Schiller — „Scrisori privind educaţia estetică a 
omului“ (în: Scrieri estetice, Ed. Univers, Bucureşti, 1981, p. 251-352, mai ales „Scrisoarea a 
optsprezecea“, p. 307) şi Schelling — Filosofia artei. Despre relaţia artelor plastice cu natura, 
Ed. Meridiane, Bucureşti, 1992. 

tuală, concepţia lui Schiller poate fi valorificată pentru aspectul integralitätii 
experienţei estetice şi pentru relegarea esteticului de etic. Dincolo de limbajul 
ce poate părea desuet, în formulări precum: „Prin frumuseţe, omul sensitiv este 
condus la formă şi la gîndire; prin frumuseţe, omul spiritual este readus la ma- 
terie şi redat lumii simturilor“?, se ascunde ideea că logica artei nu este altcvea 
decît o logică a concilierii. 

Problema. omului contemporan se pune însă mai puţin sub forma sciziunii 
dintre simţuri şi rațiune, cât a „alienării“, în condiţiile în care realul îşi pierde 
consistenţa. şi devine din hardware software, deci modelabil, imaterial şi virtual, 
iar individul se uită pe sine sub presiunea bombardamentului informaţional”. 
Or, o mare parte din arta contemporană, cu deosebire în artele plastice, se insti- 
tuie ca reacţie la aceste fenomene şi urmăreşte deliberat atât restituirea simțului 
realităţii, prin mijlocirea experienţei de anamneză estetică, de recuperare a al- 
teritätii lucrurilor, cât şi redobindirea aptitudinii contemplative, de „zăbovire“ 
în preajma imaginilor. Prin ambele funcţii, arta îl scoate blind pe individ din 
monologism şi îl ajută să ajungă la o identitate împlinitoare. 

În ultima vreme, tot mai mulţi esteticieni scot în evidenţă capacitatea ar- 
tei moderne de a regenera percepţia. Printre ei se numără şi Rudolf Lüthe, 
care include artele plastice într-o aşa-numită „cultură vizuală“ (Seh-Kultur), 
ce face din percepţia însăşi un obiect de reflecție!?. Cu toate acestea, autote- 
matizarea percepţiei în artă nu trebuie înţeleasă drept o teorie a percepţiei, ci 
drept „cultivare a aptitudinii de a percepe“ sau ca „(re)invätare a unei arte (în 
sensul de aret€) ce s-a pierdut cu timpul“!!. Arta este necesară, după Lüthe, 
întrucât corectează deformările percepţiei, şi anume într-o triplă modallitate: ea 
combate automatizarea percepţiei cotidiene, eficace în orientarea practică, prin 
procedeul insolitării, reacţionează la uniformizarea sau la „alinierea“ percepţiei 
prin mijloacele stilistice ale repetitiei si, în fine, reacţionează faţă de fenomenul 
autodizolvării percepţiei, restituind individului capacitatea de zăbovire în faţa 
obiectului. Insolitarea îi readuce omului ceea, ce noi am numit privirea adamică 
şi repune în drepturi facultatea contemplatiei, ameninţată cu dispariţia într-o 
lume „a vederii care nu percepe“: „Aceasta. se întîmplă prin faptul că obiecte 
cotidiene sau aspecte cotidiene sînt prezentate într-un mod neobişnuit sau într-o 
ambiantä neobişnuită |...]; obiectul cotidian apare într-o «nouă luminä>; pri- 
virea a fost eliberată din nou pentru obiectul însuşi, iar contemplarea sa este 
iarăşi posibilä.“1? Acesta ar fi, după Lüthe, sensul mai adînc al unor experimen- 
te artistice de tipul acelor ready-mades ale lui Duchamp sau al împachetărilor 
lui Christo. De asemenea, folosirea, procedeului repetitiei, ca în exemplele cele- 
bre ale lui Warhol, favorizează conştientizarea de către receptor a caracterului 


3Schiller, op. cit., p. 306. 

9Wolfgang Welsch — „Das Ästhetische — eine Schlüsselkategorie unserer Zeit?“, în: (Hg.) 
W. Welsch - Die Aktualität des Ästhetischen, Wilhelm Fink, München, 1993, p. 18. 

10Rudolf Lüthe — „Definition und Innovation. Gedanken zu den Schwierigkeiten der Kun- 
stphilosophie mit der zeitgenössischen Kunst“, in: (Hg.) Petra Jaeger und Rudolf Lüthe — 
Distanz und Nähe. Reflexionen und Analysen zur Kunst der Gegenwart, Königshausen & 
Neumann, Würzburg, 1983, p. 265 sq. 

11 Ibidem. 

12 Ibidem, p. 267. 

de masă al culturii şi al civilizaţiei contemporane şi a procesului de suprimare 
a diferentierii dintre culturi: pe de o parte, prin massmedia, vedem ceea ce văd 
toţi, pe de altă parte, producţia de masă face să vedem tot mai des aceleaşi lu- 
cruri. Cele două aspecte configurează fenomenul de „aliniere“ (Gleichschaltung) 
a percepţiei. Arta restituie diferenţa individuală şi opune anonimizării percepţiei 
colective (re)descoperirea identităţii personale. În sfirşit, civilizaţia contempo- 
rană se foloseşte de percepţia optică pentru a orienta de fapt interesul asupra 
altor obiecte ale conştiinţei sau tinind de inconştient, ca în cazul reclamei. În 
artă, percepţia reprezintă însă un scop în sine. Reluindu-l, cu sau fără voia sa, 
pe Hartmann, care teoretizase zăbovirea în preajma imaginii, Liithe înţelege 
receptarea drept „privirea (contemplarea) ce zăboveşte asupra unui obiect de- 
terminat [...] tocmai pentru a-l înţelege mai bine“!?. Afirmarea explicită de 
către Liithe a caracterului defensiv al artei contemporane, de recuperare a unor 
domenii pierdute, nu face decît să reformuleze teza despre funcţia dezalienantä 
a artei prin redescoperirea alteritätii. 

Dacă arta contemporană îşi propune să realizeze o înnoire a omului pornind 
„de jos“, de la simţuri, teoria generală a artei ar putea susţine noile tendinţe ale 
artei, cu condiţia, desigur, să renunţe la pretenţia purei considerări teoretice şi 
să-şi asume ceea ce în Devenirea întru fiinţă Noica denumea caracter „orientat“. 
Esteticii i se poate atribui un rol, chiar dacă nu unul decisiv, în pregătirea 
deschiderii largi a receptorilor către arta modernă. Accesul la ea este încă blocat 
de atîtea obignuinte şi pre-judecäti cu privire la cum trebuie să se prezinte şi 
la ce trebuie să spună opera de artă; acestea compun un orizont de aşteptare 
contrazis în mod violent de practicile artistice actuale. Teoriile estetice au partea 
lor de contribuţie la configurarea acestui orizont şi de aceea este de datoria lor 
să ajute la eliberarea din el, însă nu prin renunţarea, la conceptul de operă (în 
artele plastice), ci printr-o înţelegere mai largă a lui, ca tetradă a lucrului, a 
locului, a modalităţii şi a acţiunii, si prin sugerarea atitudinii de Gelassenheit 
(în sens heideggerian, de Seinlassen) ca dispoziţie favorabilă receptării. 

O asemenea reorientare este concepută drept alternativă la esteticile actuale 
ce supralicitează importanţa receptorului în actualizarea şi uneori în constituirea 
însăşi a operei. Comportamentul estetic nu este nici doar dezvăluirea sensului 
lumii, nici instituire de sens, ci se desfăşoară la graniţa dintre sine şi Celălalt, ca 
Ent-sprechen, ca răspuns corespunzător la un An-spruch venit din partea operei. 
La rîndul său, opera ca operă nu este anterioară la modul absolut faţă. de recep- 
tor, ci, pentru a se realiza ca An-spruch, are nevoie de prezenţa celui căruia i se 
adresează. Experienţa estetică este dialogică, iar teoria estetică ne poate învăţa 
că acel caracter „interactiv“ al artei contemporane, de care se vorbeşte atita în 
ultimul timp, nu trebuie înţeles ca abandonare a operei în voia subiectivitätii 
arbitrare a receptorului-cocreator, ci ne incumbă o responsabilitate specifică. 
Asimilarea. lecţiei de disponibilitate a lui Gelassenheit este indispensabilă atît 
pentru a înţelege arta contemporană, cât şi pentru a-i permite să „lucreze“ în 
noi şi în afara momentelor kairotice ale trăirii artistice. O asemenea atenţie şi 
calm concentrat; ne pot deschide totodată către minunatul din artă, către artă 


13 Ibidem. 

ca minune a absorbirii contradicţiilor, iar o estetică aporetică, ce ar pune în 
evidenţă tocmai contradicţiile şi paradoxurile ascunse în sinteza artistică şi care 
ar urma să servească drept propedeutică la o eventuală teorie generală a artei, 
ar consolida sentimentul de uimire în faţa artei.!? S-ar ajunge astfel la atît de 
dorita convergenţă între teoria artei şi receptarea estetică. 

Odată deschisă spre practica artistică, estetica ar trebui să-şi împlinte celălalt 
capăt în filosofia generală, într-o logică adecvată obiectului ei. Dacă teoriile lo- 
gice tradiţionale corespund mai curînd specificului fiintärilor naturale, „logica 
artei“ ar trebui să nu mai facă abstracţie de conţinut, pentru a putea da sea- 
ma de fenomenul originalității şi al valorii. De asemenea, ea ar trebui să-şi 
integreze factorul temporal, întrucît opera de artă are o identitate procesuală, 
dependentă de istoricitatea receptării. Nu doar diferenţele sînt (si) temporale, 
ci timpul însuşi este eterogen, ca alternare de clipe kairotice şi de momente 
indiferente. Poate că această logică ar trebui să De de genul celei schitate de 
Noica, o logică a comunicării, în care formele logice nu ar fi aplicate din exterior 
unei materii inerte, ci materia ar elibera formele cu concursul omului. „Logică 
a lui Hermes“, deci a comunicării şi a interpretării, ea ar trebui să fie în primul 
rînd una a relatiei.!? Vectorială, calitativă şi relationalä, această logică ar trebui 
să fie schema, pe care să se plieze toate acele modele alternative ale identităţii 
prezentate aici şi să constituie suportul unei teorii estetice apte să asimileze, pe 
cît posibil, transformările semnificative survenite în arta ultimului secol. 


14 Antecedente ale esteticii aporetice găsim nu numai la Schiller, ci şi la Theodor Lipps. Aces- 
ta din urmă evidenția, de pildă, „ciudätenia“ modului cum apare identitatea dintre conţinut 
şi formă în artă: ea este „un tip de identitate care n-are totuşi nimic comun cu identitatea 
logică“ şi care prezintă o „specificitate incomparabilă“, realizîndu-se ca „exteriorizare“, ca 
„revărsare“, „iradiere“ şi „comunicare“ a gestului în formă (Estetica. Contemplarea estetică 
şi artele plastice, vol. 1, Ed. Meridiane, Bucureşti, 1987, p. 31). 

15în logica lui Hermes, prima operaţie ar fi disociatia, numită de Noica discluziune. Ea 
era în Scrisori... o despărţire a individualului şi a generalului. „Discluziunea“ prezentă în 
experienţa estetică este o desprindere a obiectului estetic şi a receptorului dintr-o identitate 
dia-logică, este o conferire de identitate mediată de întîlnirea cu alteritatea. 

